title: Recueil général et complet des fabliaux des 13e et 14e siècles/Tome I/Texte entier
text: # Recueil général et complet des fabliaux des 13e et 14e siècles/Tome I/Texte entier
  
  Après les grandes Chansons de gestes, les Fabliaux ont été à un moment, et pendant deux siècles au moins, une des formes les plus importantes et les plus personnelles de l’ancienne littérature de la France et, on peut le dire maintenant, de la littérature française.
  
  Le premier qui s’en soit aperçu à l’état d’historien est le Président Claude Fauchet dans son Histoire des anciens poëtes françois, publiée en 1581, alors que leur esprit était depuis longtemps passé ailleurs, dans les Farces d’abord et ensuite dans les conteurs en prose. Le dix-septième siècle les a ignorés. Molière, sans le savoir et par une série d’intermédiaires encore inconnus, a fait dans son Médecin malgré lui un chef-d’œuvre avec le vieux Fabliau du Vilain Mire, et La Fontaine a cru les trouver dans leurs imitateurs italiens. Il était réservé à la curiosité du dix-huitième siècle d’avoir l’intelligence de se reprendre directement à ce passé oublié.
  
  Dans un Mémoire imprimé en 1746 dans le tome XX des Mémoires de l’Académie des Inscriptions, un amateur et un archéologue, ordinairement curieux de l’art italien ancien et moderne, le comte de Caylus, et d’après l’examen d’un seul manuscrit, celui de Saint-Germain-des-Prés, rappela, presque en s’en étonnant, l’attention sur cette forme particulière de l’ancienne littérature de son pays. Dix ans après, en 1756, Barbazan en publia, aussi bien qu’on le pouvait alors, un certain nombre, bien plus considérable à coup sûr qu’on n’eût dû s’y attendre de son temps.
  
  Le Grand d’Aussy, vers la fin du siècle, en 1779 et 1789 en fit un autre recueil, où les analyses l’emportent de beaucoup sur les textes.
  
  Sous l’Empire, en 1802 Méon en publia en quatre volumes un recueil, déjà plus général et maintenant encore le plus important, successivement augmenté par un supplément de deux volumes imprimés par lui sous la Restauration, en 1823 et par un autre recueil aussi de deux volumes, publiés en 1889 et en 1842 par M. Jubinal. Quelques trop rares plaquettes, imprimées par des éditeurs différents, au nombre desquels il faut surtout compter en France M. Francisque Michel, et en Angleterre M. Thomas Wright, y ont ajouté quelques pièces. Voilà, sans entrer dans le menu du détail bibliographique, l’état où en est aujourd’hui la question.
  
  En même temps il faut remarquer que, dans toutes ces publications qui avaient à leur disposition tout l’inédit du Moyen Âge français, comme la Renaissance du xvᵉ et du XVIᵉ siècles avait eu le bonheur de trouver tous les classiques latins et grecs, il est entré bien des pièces qui ne sont des Fabliaux à aucun titre. Miracles et contes dévots, chroniques historiques rimées, Lais, petits Romans d’aventures, Débats, Dits, pièces morales, tout ce qui se rencontrait d’ancien et de curieux sans être long a été publié un peu au hasard et en masse par les différents éditeurs dont j’ai rappelé les noms. Ils avaient à coup sûr raison ; tout ce qu’ils ont imprimé était une découverte et un document à la fois philologique et littéraire. Maintenant que les publications d’anciens textes français, et il faut encore un long temps pour en épuiser la mine, se sont accumulées, il convient forcément d’être plus sévère au point de vue du genre, et, si l’on s’occupe des Fabliaux, de s’en tenir à ce qui est le vrai Fabliau, c’est-à-dire à un récit, plutôt comique, d’une aventure réelle ou possible, même avec des exagérations, qui se passe dans les données de la vie humaine moyenne. Tout ce qui est invraisemblable, tout ce qui est historique, tout ce qui est pieux, tout ce qui est d’enseignement, tout ce qui est de fantaisie romanesque, tout ce qui est lyrique ou même poétique, n’est à aucun titre un Fabliau, et par suite ce Recueil se trouvera ne pas réimprimer plus d’un tiers, peut-être une moitié de ceux qui l’ont précédé. Un Fabliau est le récit d’une aventure toute particulière et ordinaire ; c’est une situation, et une seule à la fois, mise en œuvre dans une narration plutôt terre à terre et railleuse qu’élégante ou sentimentale. Les délicatesses de la forme ou du fonds tournent vite soit aux élégances de la poésie, soit aux hauteurs du drame tragique ; le Fabliau reste au-dessous. Il est plus naturel, bourgeois si l’on veut, mais il est foncièrement comique, souvent, par malheur, jusqu’à la grossièreté. C’est enfin, et à l’état comme individuel, c’est-à-dire relativement court, sans former de suite ni de série, un conte en vers, plus long qu’un conte en prose, mais qui n’arrive jamais à être ni un roman ni un poëme.
  
  On voit par là le cadre dans lequel notre tâche d’éditeur doit se restreindre. Nous avons à donner tous les vrais Fabliaux qui ont déjà été imprimés une ou plusieurs fois, et y ajouser, autant que nous le saurons, ceux qui sont encore inédits. Tous les meilleurs sont connus, et nous n aurons d’autre mérite que de les revoir avec soin sur les manuscrits ; c’est une tâche périlleuse, mais assez facile, en ce sens seulement que les manuscrits des Fabliaux sont aussi rares que ceux des poésies des Troubadours provençaux, que le plus grand nombre même n’existe que dans un seul manuscrit, et qu’à l’exception du manuscrit de Berne tous les manuscrits qui en contiennent un certain nombre sont au Département des Manuscrits de notre grande Bibliothèque nationale. Malheureusement, et sauf de trop rares exceptions, ceux que nous imprimerons pour la première fois sont les plus mauvais, les plus sots, les plus grossiers, parfois même les plus stupidement obscènes ; mais, comme nous faisons œuvre d’éditeur de textes anciens sans pouvoir arriver au grand public qui ne les comprend guère et s’y intéresse assez peu pour ne pas même y toucher, que ceux qui les liront seront ou des philologues ou des historiens, nous n’avons à nous préoccuper ici ni de jugement, ni de choix, ni d’extraits, ni de suppressions. Nous voulons faire le recueil des textes de Fabliaux ; c’est notre devoir, et nous ne pouvons nous y soustraire. Nous ne pouvons que donner et nous devons donner tous ceux qui sont connus, imprimés ou inédits, bons ou mauvais, spirituels ou maladroits, bien ou mal écrits, amusants ou ennuyeux, courts ou longs, réellement comiques ou violemment grossiers. Ce sont des textes non-seulement utiles, mais même nécessaires pour l’histoire de la langue et pour l’histoire littéraire ; quelques-uns sont des chefs-d’œuvre d’observation et de malice, de la grande lignée, peut-être la plus française, de Villon, de Rabelais, de Molière et de Voltaire ; d’autres sont acceptables ; d’autres ennuient ; d’autres dégoûtent aujourd’hui après avoir été entendus de leur temps et avec plaisir par des oreilles même féminines, plus honnêtes que celles qui ne les supporteraient pas aujourd’hui. Nous n’avons pas à les juger ; précisément parce que nous nous restreignons à un seul genre, nous sommes, à la suite de nos prédécesseurs dans la même voie, forcés à la fois de reproduire tout ce qu’ils ont donné et d’être plus complets.
  
  En même temps nous devons à ceux qui viendront chercher ce qu’ils doivent exiger de nous, c’est-à-dire le recueil des textes, raison de l’ordre ou plutôt de l’absence d’ordre méthodique dans lequel ils se trouveront imprimés. La question était plus délicate qu’il ne semble, et M. Jannet et moi n’avons pas été sans la discuter plus d’une fois. Car je dois à l’estime et à l’amitié que j’avais pour sa personne et que je conserve pour sa mémoire, de dire qu’il m’avait autrefois demandé ce recueil pour la Bibliothèque elzevirienne, que sans l’interruption de celle-ci il y aurait paru depuis longtemps et que je lui avais naturellement conservé ce que j’avais déjà fait de collations, sûr qu’un jour ou l’autre nous l’imprimerions ensemble. Le moment en était venu ; une partie de ce premier volume des Fabliaux était même déjà imprimée et tirée avant la guerre et le siége de Paris, pendant lequel M. Jannet mourut. On voit que, s’il n’y a pas dans ce Recueil un ordre méthodique, c’est qu’après un examen sérieux il nous a paru impossible d’arriver dans ce sens à un ordre qui non-seulement fût satisfaisant, mais ne fût pas en même temps aussi faux que dangereux.
  
  Il n’était pas possible de penser à les grouper par auteurs. Presque tous sont anonymes ; les auteurs de quelques-uns sont connus, alors seulement qu’ils ont enchâssé leur nom dans les vers de leur récit, et ces noms ne disent rien puisqu’on ne sait d’eux rien autre chose. De plus, avec la façon dont les copistes du Moyen Âge changeaient innocemment la langue et le dialecte de ce qu’ils transcrivaient pour l’accommoder au parler du jour et aux habitudes de leur propre province, ce qui fait qu’on ignore surtout leur date précise, il n’était pas plus possible de classer les Fabliaux dans l’ordre chronologique de leur rédaction.
  
  Méon a bien mis sur son titre « Contes et Fabliaux des XIᵉ, XIIᵉ, XIIIᵉ, XIVᵉ et XVᵉ siècles. » Il est certain que nous ne possédons pas un seul Fabliau en vers français du XIᵉ siècle, si même il y en a eu ; on en a écrit certainement au xiiᵉ siècle, mais nous n’en possédons pas un qui soit bien authentiquement de cette époque ; tous les manuscrits sont du XIIIᵉ, et du XIVᵉ siècle ; pour le XVᵉ siècle, il n’y en a plus ; le Fabliau avait fait son temps, il était vieilli, démodé et ne s’écrivait plus. En réalité, tous nos manuscrits de Fabliaux ne dépassent pas une période d’un grand siècle et demi. Quels sont là dedans ceux qui sont du temps même du manuscrit qui, selon l’âge réel, c’est-à-dire selon que le copiste qui garde son écriture était jeune ou vieux, peut varier d’une trentaine d’années en moyenne et ne s’apprécier que par approximation ? Quels sont dans chacun de ces recueils, — et ce sont des recueils en très-petit nombre, une dizaine au plus de cartulaires de Fabliaux, si l’on peut employer ce terme à leur propos, qui contiennent la presque-totalité de ce qui en est venu jusqu’à nous, — quels sont, dis-je, les Fabliaux qui sont antérieurs à l’exécution du manuscrit et qui s’y trouvent remaniés comme forme de mots, même comme style et comme récit ? Autant de questions insolubles.
  
  Dans une notice excellente qui a été écrite par M. Victor Leclerc pour le vingt-troisième volume de l’Histoire littéraire (p.69-215), notice à laquelle je ne puis que renvoyer en regrettant de ne pas pouvoir la réimprimer en tête de ce Recueil, dont elle serait à la fois la meilleure préface et le plus juste commentaire, il a, pour classer ce qu’il en avait à dire, très-ingénieusement divisé les Fabliaux selon le caractère de leurs personnages principaux. Apres avoir parlé des Fabliaux — ou plutôt des récits pieux qui ne sont pas des Fabliaux et sortent de notre cadre — où figurent la Vierge, les Anges et les Saints, il a parlé de ceux qui se rapportent au Clergé séculier, aux Moines, aux Chevaliers et Barons, aux Bourgeois et enfin aux Vilains. C’est un ordre ingénieux, naturel à un tableau littéraire, mais impossible dans une publication de textes. Non-seulement il aurait fallu, avoir en commençant, sans la moindre lacune, la collation et la copie de tous les Fabliaux imprimés ou inédits qui existent dans les manuscrits, mais en fait, chose dont il n’avait pas à s’inquiéter, on se trouverait mettre ensemble tous les Fabliaux grossiers à l’article du Clergé et à celui des Vilains, et mettre ensemble tous les plus heureux et les meilleurs à l’article des Bourgeois ; c’est là aussi qu’eussent été réunis tous les plus longs.
  
  Devant ces difficultés, réellement insurmontables, — et l’on en pourrait citer d’autres, celle par exemple des Fabliaux qui ne rentrent précisément dans aucune de ces divisions ou qui pourraient indifféremment se mettre dans plusieurs — il a paru qu’il fallait tenir une voie moyenne et rester dans la condition de mélange et de variété adoptée du reste par tous ceux qui les ont édités antérieurement. Il y a, en effet, avantage pour la lecture à ne pas mettre ensemble tous les bons, parce qu’alors tous les mauvais se seraient trouvés réunis, à mêler les longs et les courts pour que chaque volume en ait un nombre à peu près égal, à éparpiller les Fabliaux grossiers parce que groupés ils formeraient un ensemble insoutenable, et que, si un éditeur est forcé de les subir, il n’a pas à en aggraver l’impression en les mettante la suite l’un de l’autre, comme ont fait certains éditeurs pour les pires épigrammes de Martial. L’ordre en réalité ne pouvait, je crois, s’établir dans ce recueil autrement que d’une façon presque matérielle, par une sorte de proportion et d’équilibre entre les courts et les longs, entre les bons et les mauvais. Comme ce sont particulièrement des pièces séparées et sans aucune liaison, un ordre logique y est moins important qu’ailleurs ; plus même on chercherait à vouloir l’établir, moins on serait sûr d’en trouver un qui fut satisfaisant, moins on serait sûr de pouvoir le suivre, par cette bonne raison qu’il y a vraiment impossibilité.
  
  Ce sera donc, comme le porte le titre, aussi complètement que possible, mais simplement un recueil de textes ; le premier volume n’a pas de variantes parce que les pihes qui y sont contenues ne se trouvent que dans un seul manuscrit ; dans les suivants, selon que les Fabliaux se trouveront dans deux ou dans trois, ce qui n’est pas fréquent, les variantes seront réunies à la fin du volume. C’est aussi cette condition, la plus simple et la plus exécutable, d’être un recueil de textes, qui en a fait retrancher volontairement tout l’appareil d’un commentaire d’histoire littéraire qui eût été insuffisant ou beaucoup trop développé. Les Fabliaux ne sont autre chose que des contes ; et les contes, qui se remanient et se reproduisent incessamment, n’ont de valeur nouvelle que par la forme et la mise en œuvre ; ils se transmettent et se retrouvent partout, dans le temps comme dans l’espace, aussi bien à la même époque qu’en remontant et en descendant. Il y a sur ce point déjà trop de textes et d’études pour, à moins d’un travail nouveau, énorme, et qui serait d’autantiplus intéressant qu’il serait général et s’adresserait à l’ensemble sans se tenir à un recueil de contes ni à un auteur en particulier, faire autre chose qu’une compitation sans saveur et sans utilité. Indiquer ce qui a passé dans Boccace ou dans La Fontaine est inutile ; mais signaler, même par un simple renvoi, toutes les ressemblances avec les conteurs orientaux de toutes les époques, toutes ou même seulement les principales ressemblances ou imitations des conteurs européens postérieurs, ce serait faire l’histoire non pas seulement des conteurs français, mais bien plus encore de tous les Novellieri italiens. Être complet est impossible, être incomplet est inutile, et, dans une annotation nécessairement courte, on en dirait beaucoup moins que dans les livres, trop nombreux pour que je puisse même les rappeler dans cet avertissement, où l’on a commencé de s’occuper de la filiation et de la transmission des contes ou plutôt de leurs analogies.
  
  Les ressemblances ou, si l’on veut, les coïncidences sont frappantes, mais la distinction successive des dates et surtout les généalogies réelles et prochaines sont beaucoup moins sûres. Ce serait la recherche la plus importante et l’affirmation la plus profitable ; mais, la plupart du temps, en dehors de ce qui est la littérature européenne moderne postérieure à l’imprimerie, cette source vraiment directe et positive est, et sera peut-être toujours, à peu près impossible à établir pour nos Fabliaux.
  
  Assurément beaucoup de contes, tous les contes peut-être, viennent de l’Orient, et on les y retrouve plus ou moins ; mais assurément aussi les auteurs de nos Fabliaux ne les ont pas pris directement à l’Orient, qui, en dehors de quelques produits naturels, ou manufacturés, et transportables en nature à l’état de marchandises, a été, quoi qu’on en dise très-légèrement, presque aussi complétement ignoré après qu’avant les Croisades. Ce qui doit être l’origine des Fabliaux, ce sont des recueils de petits contes écrits en latin, et nous en possédons fort peu, surtout avec une date certaine. On peut en particulier croire que les Gesta Romanorum, à part, bien entendu, les moralisations qui me semblent évidemment ajoutées et très-postérieures au texte, sont bien plus anciens qu’on ne le pense ; ils sont évidemment postérieurs aux légendes des Mirabilia Urbis Romæ, mais doivent encore appartenir, au moins originairement, à ces quelques siècles du premier Moyen Âge par le plus étrange oubli et la perversion la plus singulière des faits, des noms et des idées les plus vulgaires de l’antiquité ; il y a là un reste et un fonds de contes barbares dont nous ne possédons presque plus rien et où les Fabliaux avaient leur racine peut-être plus directe que dans l’Orient. Et même celui-ci est venu trouver l’Europe, mais par plus d’intermédiaires qu’on ne le dit d’ordinaire. Les premiers sont les Arabes, mais ils n’eussent pas suffi ; le second et vrai intermédiaire, c’est le peuple cosmopolite par excellence et le seul qui le fut au Moyen Âge, c’est-à-dire les Juifs, orientaux eux-mêmes d’esprit et de tradition, qui seuls savaient l’arabe et qui seuls pouvaient le traduire en latin, la langue unique et générale par le canal de laquelle un conte aussi bien qu’une idée pouvait entrer dans le courant européen. Une trace bien curieuse et bien positive, c’est la Disciplina clericalis de Pierre Alphonse, et le cadre comme les récits des histoires des Sept Sages ont dû être transmis par les Juifs encore plus que par les Grecs, qui ont eu si peu d’influence sur notre vrai Moyen Âge. En même temps, il y a sur ce point toute une recherche à faire dans le Talmud ; il renferme, écrivait rapidement M. Deutsch et sans y attacher d’importance, beaucoup d’historiettes qu’on retrouve dans les conteurs du Moyen Âge. Il faut des connaissances toutes spéciales pour étudier le Talmud à quelque point de vue que ce soit, mais il serait digne d’un hébraïsant érudit de s’attacher à ce filon et d’en établir l’importance. La solution de la question, c’est-à-dire le vrai passage des contes orientaux en Europe, est peut-être là tout entier. S’ils se trouvent dans le Talmud aussi bien qu’en Perse ou dans l’Inde, c’est le Talmud qui les aura conservés chez les Juifs, et ce sont eux qui, en les écrivant en latin, en ont donné à l’Europe le thème et la matière.
  
  Maintenant il est à remarquer qu’une fois écrits en français et en vers, à l’état individuel de pihes séparées ayant chacune une existence propre, une longueur personnelle, variable et plus développée que dans un recueil de contes, les Fabliaux sont devenus une forme qui reste particulière à la France.
  
  L’Espagne et l’Allemagne, dont l’une a imité et dont l’autre a traduit nos grands poèmes, n’ont pas acclimaté chez elles nos Fabliaux et n’en possèdent pas qui leur soient particuliers. Si l’Angleterre en a profité, non pas seulement en les imitant comme a fait Chaucer, mais en en écrivant elle-même quelques-uns en anglo-normand, ils n’y ont pas la même importance que chez nous. L’Italie en aprofité aussi, et Boccace en a rapporté des bords de la Seine, sur ceux de l’Arno, mais il est rentré dans le cadre et dans la forme de ces recueils latins maintenant perdus et qui devaient encore exister de son temps ; il est revenu d’un côté à la prose, de l’autre à la brièveté des récits, à leur pondération équilibrée, et son exemple a entraîné tous les auteurs italiens dont il est le maître et le modèle. Autrement dit, l’Italie a des contes et des conteurs, mais en prose, et ce qu’il peut y avoir de contes italiens écrits en séances ne sont que de petits poëmes, mais sans être davantage ce que chez nous ont été les Fabliaux.
  
  Du reste ils n’ont pas chez nous duré plus de deux siècles sous la forme nouvelle et originale qui leur est et qui nous est vraiment propre. Lorsque l’élément comique, après avoir été d’abord un détail pour reposer de la gravité des Mystères, après s’y être étendu jusqu’à y passer à l’état d’intermède, s’est détaché du drame religieux et est devenu, non pas la Comédie, mais cependant une vraie pièce de théâtre et ce qui s’est appelé la Farce, celle-ci a tué le Fabliau ; elle lui a tout pris, ses sujets et ses personnages ainsi que son esprit et son ton lui-même. Comme le Fabliau, la Farce n’est pas autre chose, je ne dirai pas qu’une action, mais qu’une situation unique prise dans la vie commune et du côté de la moquerie. Le Fabliau avait plus dialogué que le Conte ; la Farce se débarrasse du récit et le met tout entier en dialogue. C’est si bien le même esprit, les mêmes visées, les mêmes auteurs, que du moment où, pour préparer le retour à la Comédie, la Farce a fait rire nos pères en se moquant d’eux à la façon du Fabliau, c’est-à-dire au quinzième siècle, il n’y a plus de Fabliaux ; ils sont morts, ou pour mieux dire ils se sont métamorphosés pour revivre sous une nouvelle forme. Seulement, comme le conte ne peut pas périr, avec les Cent nouvelles et les recueils du XVIᵉ siècle il est, à la suite de Boccace et des Italiens, revenu à la prose, à la condition de recueil, et par elle à une brièveté maintenue d’une façon à peu près égale. L’imprimerie a été aussi une raison pour l’empêcher de reprendre sa forme versifiée, plus naturelle à la récitation publique que la prose, qui se lit plutôt parce que celle-ci ne reste pas dans la mémoire d’une façon assez sûre pour se dire facilement.
  
  En tout cas, depuis la seconde moitié du xiiᵉ siècle, où il s’est essayé et développé, jusqu’à la fin du xivᵉ, le Fabliau a vécu en France d’une vie propre, et c’est chez lui et chez lui seul que pendant le même temps se trouve presque tout l’esprit comique. Leur meilleur historien en a dit à un endroit : « Il est permis de désirer encore une édition collective des Fabliaux, rigoureusement revue sur les manuscrits, correcte, méthodique, bornée au seul genre des contes, enrichie et non surchargée d’éclaircissements, de gloses, de parallèles avec les conteurs des divers pays et qui apprenne à la France quel rang elle occupait dans la poésie narrative au xiiiᵉ siècle. »
  
  J’ai indiqué les raisons qui m’empêchent de tenter un ordre méthodique et de faire cette glose, pour laquelle, à mon sens, les vrais matériaux, c’est-à-dire les sources directes et prochaines, ou manquent ou ne sont pas encore explorées. Je me borne, je le répète, à donner, aussi bien que je le pourrai, l’édition collective des textes, bornée au seul genre des contes et revue sur les manuscrits, dont, il y a déjà seize ans, le savant M. Victor Leclerc signalait la nécessité et qu’il appelait de ses vœux.
  
  ### I DES DEUX BORDÉORS RIBAUZ.
  
  ﻿Nos n’avons de ta jangle cure, D iva ! quar lai ester ta jangle : Si te va séoir en cel angle,
  
  Nos n’avons de ta jangle cure,
  
  Quar il est raison et droiture
  
  Par tot le mont, que cil se taise
  
  Qui ne sait dire riens qui plaise.
  
  Tu ne sez vaillant .II. festuz.
  
  Com tu es ore bien vestuz
  
  De ton gaaigne d’oan !
  
  Vois quiex sollers de cordoan,
  
  Et com bones chauces de Bruges ! Certes, ce n’est mie de druges
  
  Que tu es si chaitis et las.
  
  Ge cuit bien, par S. Nicolas,
  
  Que tu aies faim de forment.
  
  Conment es tu si povrement ? Que ne gaaignes tu deniers ? Tu es ci un granz pautoniers : Tu n’es pas mendre d’un frison.
  
  Or déusses en garnison
  
  Avoir .II. porpoinz endossez, Ou à un cureur de fossez
  
  Déusses porter une hôte, Tant que d’amone povre cote
  
  Péusses iluec amender.
  
  Mais tu aimes mielz truander, Lechieres, que estre à hennor.
  
  Or esgardez, por Dieu, seignor, Cils homs, com richement se prueve ! Jamais, à nul jor, robe nueve
  
  N’a u, pour chose que il die.
  
  Or esgardez quel hiraudie
  
  Il s’est iluec entorteilliez.
  
  Moult est or bien apareilliez
  
  De quant tel chaitis doit avoir.
  
  Si t’aïst Diex, or me di voir : Quiex homs es tu, or me di quiex.
  
  Tu n’es mie menesterex
  
  Ne de nule bone œuvre ovrieis ; Tu sanble un vilains bouvieis, Ausi contrefez come un bugles ; Tu sanbles un meneur d’avugles
  
  Miels que tu ne faces autre home.
  
  Ge ne pris pas .I. trox de pome
  
  Ne toi ne tot quanques tu as.
  
  Se Diex t’aïst, s’onques tuas
  
  Onques nul home si te tue, Que tu ne valz une letue, Ne chose que tu saiches faire.
  
  Pour Dé, si te devroies taire ; Ne dois pas parler contre moi.
  
  Que t’ai-ge dit ? or me di quoi ? Tu ne sez à nul bien repondre ; Pour ce si te devroit on tondre
  
  Tantôt autresi come un sot.
  
  Tu ne sez dire nul bon mot
  
  Dont tu puisses en pris monter ; Mais ge sai aussi bien conter.
  
  Et en roumanz et en latin.
  
  Aussi au soir come au matin, Devant contes et devant dus, Et si resai bien faire plus
  
  Quant ge sui à cort ou à feste.
  
  Car ge sai de chançon de geste.
  
  ﻿Cantères sui qu’el mont n’a tel : Ge sai de Guillaume au tinel, Si com il arriva as nés, Et de Renoart au cort nés
  
  Sai-ge bien chanter com ge vueil, Et si sai d’Aïe de Nantueil Si com ele fu en prison ; Si sai de Garins d’Avignon, Qui moult estore bon romans ; Si sai de Guion d’Aleschans
  
  Et de Vivien de Bourgogne ; Si sai de Bernart de Saisoigne
  
  Et de Guiteclin de Brebant ; Si sai d’Ogier de Montaubant, Si com il conquist Ardennois ; Si sai de Renaut le Danois ; Mais de chanter n’ai ge or cure.
  
  Ge sai des romanz d’aventure, De cels de la réonde Table, Qui sont à oïr delitable.
  
  De Gauvain sai le mal parler.
  
  Et de Quex le bon chevalier ; Si sai de Perceval de Blois ; De Pertenoble le Galois Sai ge plus de .XL. laisses ; Mais tu, chaitif, morir te laisses
  
  De mauvaitié et de paresce ; En tot le monde n’a proesce
  
  De quoi tu te puisses vanter ; Mais ge sai aussi bien conter
  
  De Blancheflor comme de Floire : Si sai encor moult bon estoire, Chançon moult bone et anciene ; Ge sai de Tibaut de Viane ; Si sai de Girart d’Aspremont.
  
  Il n’est chançon en tot le mont
  
  Que ge ne saiche par nature ; Grant despit ai com tel ordure
  
  Com tu es, contre moi parole.
  
  Sez tu nule riens de citole,
  
  Ne de viele ne de gigue ? Tu ne sez vaillant une figue.
  
  ﻿De toi n’est il nus recouvriers ; Mais ge sui moult très bons ovriers, Dont ge me puis bien recouvrer ; Se de ma main voloie ovrer, Ansi com ge voi mainte gent, Ge conquerroie assez argent ; Mais à nus tens ge ne fas œuvre.
  
  Ge suis cil qui les maisons cueuvre
  
  D’ués friz, de torteax en paele ; Il n’a home jusqu’à Neele
  
  Qui mielz les cuevre que ge faz.
  
  Ge sui bons seignerres de chaz, Et bons ventousierres de bués ; Si sui bons relierres d’ués, Li mieldres qu’en el monde saiches.
  
  Si sai bien faire frains à vaches
  
  Et ganz à chiens, coifes à chièvres.
  
  Si sai faire haubers à lièvres, Si forz qu’il n’ont garde de chiens.
  
  Il n’a el monde, el siecle, riens
  
  Que ge ne saiche faire à point : Ge sai faire broches à oint
  
  Mielz que nus hom qui soit sor piez ; Si faz bien forreax à trepiez
  
  Et bones gaïnes à sarpes, Et se ge avoie .II. harpes, Ge nel lairai que ne vos die, Ge feroie une meloudie
  
  Ainz ne fu oïe si granz.
  
  Et tu, diva, di, fox noienz.
  
  Tu ne sez pas vaillant un pois.
  
  Ge connoi force bons borgois
  
  Et toz les bons sirjanz du monde ; Ge connois Gautier Tranche-fonde, Si connois Guillaume Grosgroing, Qui assomma le buef au poing, Et Trenchefer, et Rungefoie, Qui ne doute home que il voie ; Mache-Buignet et Guinement.
  
  Et tu, connois tu nule gent
  
  Qui onques te faïssent bien ? Nenil, voir, tu ne connois rien
  
  Qui riens vaille en nulle saison.
  
  Or me di donc par quel raison
  
  Tu te venis ici enbatre.
  
  Près va que ne te faz tant batre D’un tinel ou d’un baston gros, Tant que tu fusses ausi mox
  
  Com une coille de mouton.
  
  Ains mais, par la croiz d’un bouton, N’oï parler de tel fouet.
  
  Vez quel vuidéor de broet.
  
  Et quel humerre de henas ! À bien poi se tient que tu n’as
  
  Du mien, se ne fust por pechié ; Mais il ne m’ert jà reprouchié
  
  Que tel chetif fiere ne bate, Quar trop petit d’ennor achate
  
  Qui sor tel chetif met sa mein ; Mais se tu venoies demain
  
  Entre nos qui savons de geste, Tu te plaindroies de la feste.
  
  ﻿Or t’en va, beax amis, va t’en : Esté avons en autre anten.
  
  Fu de ci, si feras que saiges, Ou tu auras parmi les naiges
  
  D’une grosse aguille d’acier ; Nos ne t’en volons pas chacier
  
  Vilenement por nostre honte : Nos savons bien que henor monte.
  
  ﻿Nos n’avons de ta jangle cure, ﻿Tu m’as bien dit tot ton voloir : Or te ferai apercevoir
  
  Que ge sai plus de toi assez, Et si fu mieldres menestrez
  
  De toi ; moult me vois merveillant, Nel dirai pas en conseillant, Ainz vueil moult bien que chacun l’oie
  
  Se Diex me doint henor et joie.
  
  De tex menesterex bordons
  
  À qui en done moult beax dons
  
  À hautes Cort menuement ; Qui bien sor dit et qui bien ment.
  
  Cil est sires des chevaliers ; Plus donnent ils as mentéors.
  
  As cointerax, as mal parliers,
  
  Qu’ils ne font as bons trovéors
  
  Qui contruevent ce que il dient
  
  Et qui de nului ne mesdient.
  
  Assez voi souvent maint ribaut
  
  Qui de parler se font si baut
  
  Que ge en ai au cuer grant ire.
  
  Et tu, bordons, que sez tu dire.
  
  Qui por menesterel te contes ? Sez tu ne beax diz ne beax contes
  
  Pourquoi tu doies riens conquerre ? De quoi sers tu aval la terre ? Ce me devroies tu retraire.
  
  Ge te dirai que ge sai faire : Ge sui jugleres de vièle ; Si sai de muse et de frestèle
  
  Et de harpe et de chifonie.
  
  De la gigue, de l’armonie ; Et el salteire et en la rote
  
  Sai-je bien chanter une note ; Bien sai joer de l’escanbot
  
  Et faire venir l’escharbot
  
  Vif et saillant dessus la table, Et si sai meint beau geu de table
  
  Et d’entregiet et d’artumaire
  
  Bien sai un enchantement faire ; Ge sai moult plus que l’en ne cuide, Quant g’i vueill mestre mon estuide, Et lire et chanter de clergie.
  
  Et parler de chevalerie, Et les preudhomes raviser,
  
  Et lor armes bien deviser.
  
  Ge connois Monseignor Hunaut
  
  Et Monseignor Rogier Ertaut, Qui porte un escu à quartiers ; Tozjors est-il sains et entiers, Quar onques n’i ot cop féru.
  
  Ge connois Monseignor Bégu, Qui porte un escu à breteles
  
  Et sa lance de .II. ateles
  
  Au tournoiement, à la haie ; C’est li bons du mont qui mielz paie
  
  Menesterex à haute feste.
  
  Si conois Renaut Brise-teste, Qui porte un chat en son escu ; Cil a u maint tornoi veincu ; Et Monseignor Giefroi du Maine, Qui tozjors pleure au diemaine ; Et Monseignor Gibout Cabot, Et Monseignor Augis Rabot, Et Monseignor Augier Poupée, Qui à un seul cop de s’espée
  
  Coupe bien à un chat l’oreille.
  
  À tozvos sembleroit merveille
  
  Se ceus voloie raconter
  
  Que ge connois jusqu’à la mer.
  
  ﻿Ge sai plus de toi quatre tanz : Ge connois toz les bons serjanz, Les bons chanpions affaitiez ; Si en doi estre plus proisiez.
  
  Ge connois Hebert Tue-Buef,
  
  Qui à un seul cop brise un huef ; Errache-Cuer et Runge-Foie, Qui ne doute home que il voie.
  
  Et Heroart et Dent de Fer, Et Hurtaut et Tierry d’Enfer, Abat-Paroi, fort pautonier, Et Jocelin Torne-Mortier, Et Ysenbart le Mauréglé, Et Espaulart, le fils Raiché, Et Gauquelin Abat-Paroi, Et Brise-Barre et Godefroi, Et Osoart et Tranche-Fonde, Et toz les bons serjans du monde, Et deçà et delà la mer
  
  Vous sauroie bien aconter.
  
  Ge sai tant et si sui itex
  
  Ge connois toz les menestrex, Cil qui plus sont amé à cort
  
  Dont li granz renons partot cort.
  
  ﻿Ge connois Hunbaut Tranchecoste
  
  Et Tiecelin, et Porte-Hote, Et Torne-en-fui et Brisevoire, Et Bornicant, ce est la voire.
  
  Et Fierabras et Tuterel, Et Male Branche et Mal-Quarrel, Songe-Feste à la grant vièle.
  
  Et Grimoart qui chalemèle ; Tirant, Traiant et Enbatant
  
  Des menestrex connois itant.
  
  Qui me vorroit mestre à essai,
  
  Que plus de mil nomer en sai.
  
  Ge sai bien servir un prudome, Et de beau diz toute la some ; Ge sai contes, ge sai flabeax ; Ge sai conter beax diz noveax, Rotruenges viez et noveles, Et sirventois et pastoreles.
  
  Ge sai le flabel du Denier, Et du Fouteor à loier, Et de Gobert et de dame Erme, Qui ainz des elz ne plora lerme, Et si sai de la Coille noire ; Si sai de Parceval Testoire, Et si sai du Provoire taint
  
  Qui o les crucefiz fu painz ; Du Prestre qui menja les meures
  
  Quant il devoit dire ses heures ; Si sai Richalt, si sai Renart, Et si sai tant d’enging et d’art.
  
  Ge sai joer des baasteax
  
  Et si sai joer des costeax, Et de la corde et de la fonde, Et de toz les beax giex du monde.
  
  Ge sai bien chanter à devise
  
  Du roi Pepin de S. Denise ; Des Loherans tote l’estoire
  
  Sai-ge par sens et par memoire ; De Charlemaine et de Roulant
  
  Et d’Olivier le conbatant.
  
  Ge sai d’Ogier, ge sai d’Aimmoin
  
  Et de Girart de Roxillon,
  
  Et si sai du roi Loeis,
  
  Et de Buevon de Conmarchis
  
  De Foucon et de Renoart,
  
  De Guielin et de Girart,
  
  Et d’Orson de Beauvez la some ;
  
  Si sai de Florance de Rome,
  
  De Ferragu à la grant teste ;
  
  De totes les chançons de geste
  
  Que tu sauroies aconter
  
  Sai ge par cuer dire et conter ;
  
  Ge sai bien la trompe bailler.
  
  Si sai la chape au cul tailler,
  
  Si sai porter consels d’amors
  
  Et faire chapelez de flors
  
  Et çainture de druerie
  
  Et beau parler de cortoisie
  
  À ceus qui d’amors sont espris.
  
  Et tu donc cuides avoir pris !
  
  ﻿Ne parler mais là ou ge soie,
  
  Mais fui de ci et va ta voie.
  
  Va aprendre, si feras bien,
  
  Qui, contre moi, ne sez tu rien.
  
  ﻿Beax seignor, vos qui estes ci.
  
  Qui no parole avez oï.
  
  Se j’ai auques mielz dit de li,
  
  À toz ge vos requier et pri
  
  Que le metez fors de céanz.
  
  Qui bien pert que c’est .I. noienz.
  
  ### II DES TROIS BOÇUS.
  
  ﻿eignor se vous volez atendre S eignor se vous volez atendre
  
  Et .I. seul petitet entendre, Jà de mot ne vous mentirai, Mes tout en rime vous dirai
  
  D’une aventure le fablel.
  
  ﻿Jadis avint à .I. chastel, Mès le non oublié en ai, Or soit aussi comme à Douay, .I. borgois i avoit manant, Qui du sien vivoit belemant.
  
  Biaus hom ert, et de bons amis, Des borgois toz li plus eslis, Mès n’avoit mie grant avoir ; Si s’en savoit si bien avoir
  
  Que moult ert créuz par la vile.
  
  Il avoit une bele fille.
  
  Si bele que c’ert uns delis, Et, se le voir vous en devis.
  
  Je ne cuit qu’ainz féist Nature
  
  Nule plus bele créature.
  
  De sa biauté n’ai or que fère
  
  À raconter ne à retrère, Quar, se je mesler m’en voloie, Assez tost mesprendre i porroie ; Si m’en vient miex tère orendroit
  
  Que dire chose qui n’i soit.
  
  ﻿En la vile avoit .I. boçu, Onques ne vi si malostru ; De teste estoit moult bien garnis
  
  Je cuit bien que Nature ot mis
  
  Grant entencion à lui fère.
  
  À oute riens estoit contrère ; Trop estoit de laide faiture ; Grant teste avoit et laide hure, Cort col, et les espaules lées, Et les avoit haut encroées.
  
  De folie se peneroit
  
  Qui tout raconter vous voudroit
  
  Sa façon ; trop par estoit lais.
  
  Toute sa vie fu entais
  
  À grant amonceler ; Por voir vous puis dire et conter, Trop estoit riches durement, Se li aventure ne ment.
  
  En la vile n’ot si riche homme ; Que vous diroie ? c’est la somme
  
  Du boçu, coment a ouvré.
  
  Por l’avoir qu’il ot amassé
  
  Li ont donée la pucele
  
  Si ami, qui tant estoit bele ;
  
  Mès, ainz puis qu’il l’ot espousée
  
  Ne fu il .I. jor sanz penssée, Por la grant biauté qu’ele avoit ; Li boçus si jalous estoit
  
  Qu’il ne pooit avoir repos.
  
  Toute jor estoit ses huis clos ; Jà ne vousist que nus entrast
  
  En sa meson, s’il n’aportast, Ou s’il emprunter ne vousist : Toute jor à son sueil séist, Tant qu’il avint à un Noel
  
  Que .III. boçu menesterel
  
  Vindrent à lui où il estoit ; Se li dist chascuns qu’il voloit
  
  Fere cele feste avoec lui, Quar en la vile n’a nului
  
  Où le déussent fere miex, Por ce qu’il ert de lor pariex, Et boçus ausi come il sont.
  
  Lors les maine li sire amont, Quar la meson est à degrez ; Li mengiers estoit aprestez ; Tuit se sont au disner assis, Et, se le voir vous en devis, Li disners est et biaus et riches : Li boçus n’ert avers ne chiches, Ainz assist bien ses compaignons ; Pois au lart orent et chapons.
  
  Et, quant ce vint après disner, Si lor fist li sires doner.
  
  Aus .III. boçus, ce m’est avis, Chascun .XX. sols de parisis, Et après lor a desfendu Qu’il ne soient jamès véu
  
  En la meson, ne el porpris ; Quar, s’il i estoient repris, Il auroient .I. baing cruel
  
  De la froide eve du chanel.
  
  La meson ert sor la rivière, Qui moult estoit granz et plenière ; Et, quant li boçu l’ont oï, Tantost sont de l’ostel parti
  
  Volentiers, et à chière lie, Quar bien avoient emploie
  
  Lor journée, ce lor fu vis.
  
  Et li sires s’en est partis.
  
  Puis est deseur le pont venuz.
  
  La dame, qui ot les boçuz
  
  Oï chanter et solacier, Les fist toz .III. mander arrier, Quar oïr les voloit chanter ; Si a bien fet les huis fermer.
  
  Ainsi com li boçu chantoient
  
  Et o la dame s’envoisoient, Ez-vous revenu le seignor, Qui n’ot pas fet trop lonc demor ; À l’uis apela fièrement.
  
  La dame son seignor entent, À la voiz le conut moult bien ; Ne sot en cest mont terrien
  
  Que péust fère des boçuz, Ne comment il soient repus.
  
  .I. chaaliz ot lez le fouier.
  
  C’on soloit fère charriier ; El chaaliz ot .III. escrins.
  
  Que vous diroie ? c’est la fins, En chascun a mis .I. boçu.
  
  Ez-vous le seignor revenu, Si s’est delez la dame assis, Qui moult par séoit ses delis ; Mès il n’i sist pas longuement ; De léenz ist, et si descent
  
  De la meson, et si s’en va.
  
  ﻿À la dame point n’anuia
  
  Quant son mari voit avaler.
  
  Les boçus en vout fère aler, Qu’ele avoit repus ès escrins ; Mès toz .III. les trova estins.
  
  Quant ele les escrins ouvri.
  
  De ce moult forment s’esbahi.
  
  Quant les .III. boçus mors trova ; À l’uis vint corant, s’apela
  
  .I. porteur qu’ele a avisé ; À soi l’a la dame apelé.
  
  Quant li bachelers l’a oie, À li corut ; n’atarja mie.
  
  « Amis, dist-ele, enten à moi : Se tu me veus plevir ta foi
  
  Que tu jà ne m’encuseras
  
  D’une rien que dire m’orras,
  
  Moult sera riches tes loiers ; .XXX. livres de bons deniers
  
  Te donrai, quant tu l’auras fet. » Quant li portères ot tel plet, Fiancié li a volentiers, Quar il covoitoit les deniers, Et s’estoit auques entestez ; Le grant cors monta les degrez.
  
  ﻿La dame ouvri l’un des escrins : « Amis, ne soiez esbahis, Cest mort en l’eve me portez, Si m’aurez moult servi à grez. » .I. sac li baille, et cil le prant ; Le boçu bouta enz errant.
  
  Puis si l’a à son col levé ; Si a les degrez avalé ; À la rivière vint corant ; Tout droit sor le grant pont devant, En l’eve geta le boçu ; Onques n’i a plus atendu, Ainz retorna vers la meson.
  
  ﻿La dame a ataint du leson
  
  L’un des boçus à moult grant paine ; À poi ne li failli l’alaine ; Moult fu au lever traveillie ; Puis s’en est .I. pou esloingnie.
  
  Cil revint arrier eslessiez ; « Dame, dist-il, or me paiez ; Du nain vous ai bien délivrée.
  
  — Por quoi m’avez-vous or gabée,
  
  Dist cele, sire fols vilains ? Jà est ci revenuz li nains ; Ainz en l’eve ne le getastes ; Ensamble o vous le ramenastes.
  
  Véz le là, se ne m’en créez.
  
  — Comment, .C. déables mauféz.
  
  Est-il donc revenuz céanz ? Por lui sui forment merveillanz ; Il estoit mors, ce m’est avis ; C’est un déables antecris, Mais ne li vaut, par saint Remi. » À tant l’autre boçu saisi, El sac le mist, puis si le lieve
  
  À son col, si que poi li grieve ; De la meson ist vistemant : Et la dame tout maintenant
  
  De l’escrin tret le tiers boçu ; Si l’a couchié delez le fu ; Atant s’en est vers l’uis venue.
  
  ﻿Li porterres en l’eve rue
  
  Le boçu la teste desouz : « Alez, que honis soiez-vous, Dist-il, se vous ne revenez. » Puis est le grant cors retornez, À la dame dist que li pait.
  
  Et cele, sanz nul autre plait, Li dist que bien li paiera.
  
  Atant au fouier le mena, Ausi com se rien ne séust
  
  Du tiers boçu qui là se jut.
  
  « Voiés, dist-ele, grant merveille.
  
  Qui oï ainc mès la pareille ? Revéz là le boçu où gist. » Li bachelers pas ne s’en rist, Quant le voit gesir lès le fu.
  
  « Voiz, dist-il, par le saint cueur bu, Qui ainc mès vit tel menestrel ? Ne ferai-je dont huimès el
  
  Que porter ce vilain boçu ? Toz jors le truis ci revenu, Quant je l’ai en l’eve rué. » Lors a le tiers ou sac bouté ; À son col fierement le rue ; D’ire et de duel, d’aïr tressue.
  
  À tant s’en torne iréement ; Toz les degrez aval descent ; Le tiers boçu a descarchié ; Dedenz l’eve l’a balancié : « Va-t’en, dist-il, au vif maufé, Tant t’averai hui conporté ; Se te voi mès hui revenir, Tu vendras tart au repentir.
  
  Je cuit que tu m’as enchanté ; Mès, par le Dieu qui me fist né.
  
  Se tu viens meshui après moi
  
  Et je truis baston ou espoi, Tel te donrai el haterel, Dont tu auras rouge bendel. » ﻿À icest mot est retornez.
  
  Et fus en la meson montez ;
  
  Ainz qu’éust les degrez monté.
  
  Si a derrier lui regardé, Et voit le seignor qui revient.
  
  Li bons hon pas à geu nel tient ; De sa main s’est trois foiz sainiéz, Nomini Dame Diex aidiez ; Moult li anuie en son corage.
  
  « Par foi, dist-il, cis a la rage
  
  Qui si près des talons me siut
  
  Que par poi qu’il ne me consiut.
  
  Par la roele saint Morant, Il me tient bien por païsant, Que je nel puis tant comporter
  
  Que jà se vueille déporter
  
  D’après moi adès revenir. » Lors cort à ses deux poins sesir
  
  .I. pestel qu’à l’uis voit pendant.
  
  Puis revint au degré corant.
  
  Li sires ert jà près montez : « Comment, sire boçus, tornez ? Or me samble ce enresdie ; Mès, par le cors sainte Marie, Mar retornastes ceste part ; Vous me tenez bien por musart. » Atant a le pestel levé.
  
  Si l’en a .I tel cop doné
  
  Sor la teste, qu’il ot moult grant.
  
  Que la cervele li espant ; Mort l’abati sor le degré, Et puis si l’a ou sac bouté ;
  
  D’une corde la bouche loie ; Le grant cors se met à la voie ; Si l’a en l’eve balancié
  
  À tout le sac qu’il ot lié ; Quar paor avoit duremant Qu’il encor ne l’alast sivant.
  
  « Va jus, dist-il, à maléur ; Or cuit-je estre plus asséur
  
  Que tu ne doies revenir, Si verra l’en les bois foillir. » À la dame s’en vint errant ; Si demande son paiemant, Que moult bien a son comant fet.
  
  La dame n’ot cure de plet ; Le bacheler paia moult bien
  
  .XXX. livres ; n’en falut rien ; Trestout à son gré l’a paié, Qui moult fu lie du marchié ; Dist que fet a bone jornée, Despuis que il l’a délivrée
  
  De son mari, qui tant ert lais.
  
  Bien cuide qu’ele n’ait jamais
  
  Anui, nul jor qu’ele puist vivre, Quant de son mari est delivre.
  
  ﻿Durans, qui son conte define, Dist c’onques Diex ne fist meschine
  
  C’on ne puist por denier avoir ; Ne Diex ne fist si chier avoir.
  
  Tant soit bons ne de grant chierté, Qui voudroit dire verité.
  
  Que por deniers ne soit éus.
  
  Por ses deniers ot li boçus
  
  La dame qui tant bele estoit.
  
  Honiz soit li hons, quels qu’il soit.
  
  Qui trop prise mauvès deniers, Et qui les fist fère premiers.
  
  ### III DU VAIR PALEFROI.
  
  ﻿Les biens c’on puet de fame trère P or remembrer et por retrère
  
  Les biens c’on puet de fame trère
  
  Et la douçor et la franchise,
  
  Est iceste œuvre en escrit mise ; Quar l’en doit bien ramentevoir
  
  Les biens c’on i puet parcevoir.
  
  Trop sui dolenz et molt m’en poise
  
  Que toz li mons nes loe et proise
  
  Au fuer qu’eles estre déussent ; Ha ! Diex, s’eles les cuers éussent
  
  Entiers et sains, verais et fors,
  
  Ne fust el mont si granz trésors.
  
  C’est granz domages et granz dels
  
  Quant eles ne se gardent miex : A poi d’aoite sont changies
  
  Et tost muées et plessies.
  
  Lor cuer samblent cochet au vent ; Quar avenir voit-on souvent
  
  Qu’en poi d’eure sont leur corages
  
  Muez plus tost que li orages.
  
  ﻿Puis qu’en semonsse m’a l’en mis
  
  De ce dont me sui entremis, Jà ne lerai por les cuivers
  
  Qui les corages ont divers, Et qui sont envieus sor ceus
  
  Qui les cueurs ont vaillanz et preus, Que ne parfornisse mon poindre
  
  Por moi aloser et espoindre.
  
  En ce lay du Vair Palefroi
  
  Orrez le sens Huon Leroi
  
  Auques regnablement descendre ; Por ce que réson sot entendre, Il veut de ses dis desploier, Que molt bien les cuide emploier.
  
  ﻿Or redit c’uns chevaliers preus, Cortois et bien chevalereus, Riches de cuer, povres d’avoir, Issi com vous pourrez savoir, Mest en la terre de Champaigne ; Droiz est que sa bonté empaingne
  
  Et la valeur dont fu espris ; En tant mains leus fu de grant pris, Quar sens et honor et hautece
  
  Avoit, et cuer de grant proesce ; S’autretant fust d’avoir seurpris
  
  Comme il estoit de bien espris, Por qu’il n’empirast por l’avoir.
  
  L’en ne péust son per savoir,
  
  Son compaignon ne son pareil ; Et au recorder m’apareil, Por ce que l’uevre d’un preudome
  
  Doit-on conter jusqu’en la some, Por prendre example bel et gent ; Cil estoit loez de la gent.
  
  ﻿Tout là où il estoit venuz
  
  Si estoit son priz connéuz, Que cil qui ne le connoissoient, Por les biens qui de lui nessoient
  
  En amoient la renomée.
  
  Quant il avoit la teste armée, Quant il ert au tornoiement
  
  N’avoit soing de dosnoiement.
  
  Ne de jouer à la forclose ; Là où la presse ert plus enclose
  
  Se féroit tout de plain eslais.
  
  Il n’estoit mie aus armes lais, Quant sor son cheval ert couvers ; Ne fust jà si pleniers yvers
  
  Que il n’éust robe envoisie, S’en estoit auques achoisie
  
  L’envoiséure de son cuer ; Mès terre avoit à petit fuer, Et molt estoit biaus ses confors.
  
  Plus de .CC. livres de fors
  
  Ne valoit pas par an sa terre ; Par tout aloit por son pris querre.
  
  ﻿Adonc estoient li boschage
  
  Dedenz Champaingne plus sauvage,
  
  Et li païs, que or ne soit.
  
  Li chevaliers adonc penssoit
  
  À une amor vaillant et bêle
  
  D’une très haute damoisele.
  
  Fille ert à .I. prince vaillant ; Richece n’alloit pas faillant
  
  En lui, ainz ert d’avoir molt riches.
  
  Et si avoit dedenz ses liches.
  
  .M. livres valoit bien sa terre Chascunan, et sovent requerre Li venoit on sa fille gente, Quar à tout le mont atalente
  
  La grant biauté qu’en li avoit.
  
  Li princes plus d’enfans n’avoit, Et de famé n’avoit-il mie : Usée estoit auques sa vie ; En .I. bois estoit son recet ; Environ fu granz la forest.
  
  ﻿L’autre chevalier dont je di
  
  À la damoisele entendi
  
  Qui fille au chevalier estoit ; Mès li pères li contrestoit ; Si n’avoit cure que l’amast
  
  Ne que de lui le renomast.
  
  Li Jones chevaliers ot non
  
  Messire Guillaume à droit non.
  
  En la forest ert arestanz
  
  Là où li anciens mananz
  
  Avoit la seue forterèce
  
  De grant terre et de grant richèce ;
  
  .II. liues ot de l’un manoir
  
  Jusqu’à l’autre ; mès remanoir
  
  Ne pot l’amor d’ambesdeus pars ; Lor penssé n’erent mie espars
  
  En autre chose maintenir : Et, quant li chevaliers venir
  
  Voloit à cele qu’il amoit, Por ce que on l’en renomoit, Avoit en la forest parfonde, Qui granz estoit à la roonde, Un sentier fet, qui n’estoit mie
  
  Hantez d’ome qui fust en vie
  
  Se de lui non tant seulement.
  
  Par là aloit celéement
  
  Entre lui et son palefroi, Sanz démener noise n’effroi, À la pucele maintes foiz.
  
  Mès molt estoit granz li defoiz, Quar n’i pooit parler de près ; Si en estoit forment engrès.
  
  Que la cort estoit molt fort close.
  
  La pucele n’ert pas si ose
  
  Qu’ele de la porte issist fors ; Mès de tant ert bons ses confors
  
  Qu’à lui parloit par mainte foiz
  
  Par une planche d’un defoiz.
  
  Li fossez est granz par defors, Li espinois espès et fors ; Ne se pooient aprochier : La meson ert sor .I. rochier,
  
  Qui richement estoit fermée ; Pont levéis ot à l’entrée, Et li chevaliers anciens, Qui engingneus ert de toz sens
  
  Et qui le siècle usé avoit.
  
  De son ostel pou se mouvoit, Quar ne pooit chevauchier mais, Ainz sejornoit léenz en pais.
  
  Sa fille faisoit près gaitier.
  
  Et devant lui por rehaitier
  
  Séoit, sovent ce poise li, Quar au déduit avoit failli
  
  Où son cuer ert enracinez.
  
  Li chevaliers preus et senez
  
  N’oublioit pas à li la voie ; Ne demande mès qu’il la voie.
  
  ﻿Quant il voit qu’autre ne puet estre, Molt revidoit sovent son estre.
  
  Mès ne pooit dedenz entrer.
  
  Celé c’on fesoit enserrer
  
  Ne véoit mie de si près
  
  Comme son cuer en ert engrès.
  
  Sovent la venoit revider, Nel pooit gueres resgarder ; El ne se puet en cel lieu traire
  
  Que li chevaliers son viaire
  
  Péust véoir tout en apert : Chascuns dit bien que son cuer pert.
  
  ﻿Li chevaliers qui tant devoit
  
  Celi amer, qui tant avoit
  
  En li de bien à grant merveille
  
  Que on ne savoit sa pareille, Avoit .I. palefroi molt riche, Ainsi com li contes afiche : Vairs ert et de riche color ; La sanblance de nule flor
  
  Ne color c’on séust descrire
  
  Ne sauroit pas nus hom eslire
  
  Qui si fust propre en grant biauté, Sachiez qu’en nule réauté
  
  N’en avoit nus à icel tans
  
  Si bon, ne si souef portans.
  
  Li chevaliers l’amoit forment, Et si vous di veraiement
  
  Qu’il nel donast por nul avoir.
  
  Longuement li virent avoir
  
  Cil du païs et de la terre.
  
  Dessus le palefroi requerre
  
  Aloit sovent la damoisele
  
  Par la forest soutaine et bêle.
  
  Où le sentier batu avoit
  
  Que nus el monde ne savoit
  
  Fors que lui et son palefroi.
  
  Ne menoit pas trop grant effroi
  
  Quant s’amie aloit revider ; Molt près li convenoit garder
  
  Que parcéus ne fust du père, Quar molt li fust la voie amère.
  
  ﻿Toz jors menoient cele vie
  
  Que l’uns de l’autre avoit envie :
  
  Ne se pooient aaisier
  
  Ne d’acoler ne de baisier.
  
  Je vous di bien, se l’une bouche
  
  Touchast à l’autre, molt fust douce
  
  De l’acointance de ces .II.
  
  Par estoit molt ardanz li feus
  
  Qu’il ne pooit por riens estaindre ; Quar, s’il se péussent estraindre
  
  Et acoler et embrachier, Et l’uns l’autre ses braz lacier
  
  Entor les cols si doucement, Com volentez et penssement Avoient et grant desirrier, Nus hom ne les péust irier, Et fust lor joie auques parfète ; Mès de ce ont trop grant souffrète
  
  Qu’il ne se pueent solacier, Ne li uns vers l’autre touchier.
  
  ﻿Petit se pueent conjoïr
  
  Fors que de parler et d’oïr ; Li uns voit l’autre escharsement, Quar trop cruel devéement
  
  Avoit entre ces deus amanz.
  
  Ele estoit son père cremanz, Quar, s’il lor couvine séust, Plus tost mariée l’éust ; Et li chevaliers ne volt fère
  
  Chose par c’on péust deffère
  
  L’amor qui entr’aus .II. estoit, Quar l’ancien forment doutoit,
  
  Qui riches ert à desmesure ; N’i voloit querre entreprisure.
  
  ﻿Li chevaliers se porpenssa, Un jor et autre molt penssa
  
  À la vie qu’il demenoit, Quar molt sovent l’en souvenoit.
  
  Venu li est en son corage
  
  Ou soit à joie, ou soit à rage.
  
  Qu’à l’ancien parler ira, Et sa fille li requerra
  
  À moillier, que que il aviegne, Quar il ne set que il deviengne
  
  Por la vie que il demaine.
  
  Trestoz les jors de la semaine
  
  Ne puet avoir ce qu’il convoite, Quar trop li est la voie estroite.
  
  .I. jor s’apresta de l’aler ; À l’ancien ala parler
  
  Au leu tout droit où il manoit, Là où la damoisele estoit.
  
  Assez i fu bien recéus, Quar molt estoit bien connéus
  
  De l’ancien et de ses genz ; Et cil, qui ert et preus et genz
  
  Et empariez comme vaillanz
  
  En qui nus biens n’estoit faillanz.
  
  Lui a dit : « Sire, je suis ci
  
  Venus ; par la votre merci
  
  Or entendez à ma reson.
  
  Je sui en la vostre meson
  
  Venuz requerra tel afère
  
  Dont Diex vous lest vers moi don fère. » Li anciens le regarda, Et puis après li demanda : « Que est-ce dont ? dites le moi ; Je vous en aiderai, par foi, Se, sauve m’onor, le puis fère.
  
  — Oïl, Sire, de vostre afère
  
  Sai tant que fère le poez ; Or doinst Diex que vous le loez.
  
  — Si ferai-je, se il me siet ; Et, se riens nule me messiet, Bien i saurai contredit metre ; Ne du doner ne du prometre
  
  Ne vous sauroie losengier, Se bien ne le vueil otroier.
  
  — Sire, dist-il, je vous dirai
  
  Quel don je vous demanderai.
  
  Vous savez auques de mon estre ; Bien connéustes mon ancestre
  
  Et mon recet et ma meson.
  
  Et bien savez en quel seson
  
  Et en quel point je me déduis ; En guerredon, sire, vous ruis
  
  Vostre fille, se il vous plest.
  
  Diex doinst que pensser ne vous lest
  
  Destorber le vostre corage Que vous cest don, par mon outrage
  
  Que j’ai requis, ne me faciez ; Et si vueil bien que vous sachiez
  
  C’onques ne fui jor ses acointes ; Quar molt en fusse baus et cointes
  
  Se je à li parlé eusse, Et les granz biens aparcéusse
  
  De qoi ele a grant renommée.
  
  Molt est en cest pais amée
  
  Por les granz biens qui en li sont ; Il n’a son pareil en cest mont.
  
  Ce me content tuit si acointe, Mès à petit de genz s’acointe, Por ce qu’ele est céenz enclose.
  
  La penssée ai éu trop ose
  
  Quant demander la vous osai, Et, se je de vous le los ai
  
  Que m’en daingniez fère le don
  
  En service et en guerredon ; Baus et joianz forment en ière.
  
  Or vous ai dite ma proière, Responez m’en vostre plesir. » Li anciens, sanz nul loisir
  
  Et sanz conseil qu’en vousist prendre, Li respondi : « Bien sai entendre
  
  Ce que m’avez conté et dit.
  
  Il n’i a mie grant mesdit ; Ma fille est bêle et jone et sage
  
  Et pucele de grant lingnage, Et je suis riches vavassors, Estrais de nobles ancissors ; Si vaut bien ma terre .M. livres
  
  Chascun an ; ne sui pas si yvres
  
  Que je ma fille doner doie
  
  À chevalier qui vit de proie ; Quar je n’ai plus d’enfanz que li ; Si n’a pas à m’amor failli, Et après moi sera tout sien ; Je la voudrai marier bien ; Ne sai prince dedenz cest raine, Ne de ci jusqu’en Loheraine, Qui tant soit preudom et senez
  
  Ne fust en li bien assenez.
  
  Tels le me requist avant ier, N’a pas encore .I. mois entier, Qui de terre a .Vᶜ. livrées.
  
  Qui or me fussent délivrées
  
  Se je à ce vousisse entendre ; Mes ma fille puet bien atendre, Que je sui tant d’avoir seurpris, Qu’ele ne puet perdre son pris
  
  Ne le fuer de son mariage.
  
  Le plus haut home de lingnage
  
  Qui en trestout ces païs maingne.
  
  Ne de ci jusqu’en Alemaingne, Puet bien avoir, fors roi ou conte. » ﻿Li chevaliers ot molt grant honte
  
  De ce que il ot entendu : Il n’i a lors plus atendu, Ainz prist congié, si s’en repère ; Mes il ne set qu’il puisse fère, Quar amors le maine et destraint, De qoi molt durement se plaint.
  
  ﻿La pucele sot l’escondit
  
  Et ce que ses pères ot dit ; Dolente en fu en son corage.
  
  S’amor n’estoit mie volage, Ainz ert envers celui entire
  
  Assez plus c’on ne sauroit dire.
  
  Ainz que cil s’en fust reperiez, Qui de grant duel estoit iriez, Parlèrent par defors ensamble ; Chascuns a dit ce qu’il li samble.
  
  Li chevaliers li a conté
  
  La novele qu’il a trové
  
  À son père et la descordance : « Damoisele gentil et franche, Dist li chevaliers, que ferai ? La terre, ce cuit, vuiderai ; Si m’en irai toz estraiers, Quar alez est mes desirriers ; Ne porrai à vous avenir.
  
  Ne sai que puisse devenir : Mar acointai la grant richoise
  
  Dont vostre pères si se proise ; Miex vous amaisse à mains de pris, Quar vostre père éust bien pris
  
  En gré ce que je puis avoir.
  
  S’il ne fust si riches d’avoir.
  
  — Certes, fet-ele, je voudroie
  
  Avoir assez mains que ne doie, S’il fust selonc ma volenté ; Sire, s’à la vostre bonté
  
  Vousist mon père prendre garde, Par foi, n’éusse point de garde
  
  Que vous à moi n’avenissiez, Et qu’à son acort ne fussiez ; S’il contrepesast vo richece
  
  Encontre vostre grant proece, Bien déust graer le marchié.
  
  Mès il a de cuer sens chargié ; Il ne veut pas ce que je vueil, Ne se deut pas où je me dueil.
  
  S’il s’accordast à ma penssée, Tost fust la chose créantée ; Mes cuers qui gist en la viellèce
  
  Ne pensse pas à la jonèce
  
  Ne au voloir de jone éage ; Grant différence a el corage
  
  De viel au jone, ce m’est vis.
  
  Mes, se vous fêtes mon devis.
  
  Ne porrez pas faillir à moi.
  
  — Oïl, damoisele, par foi, Fet li chevaliers, sanz faillance
  
  Or me dites vostre voillance.
  
  — Or me sui, fet ele, apenssée
  
  D’une chose à qoi ma penssée
  
  A sejorné molt longuement.
  
  Vous savez bien certainement
  
  C’un oncle avez qui molt est riches ; Fort manoir a dedenz ses liches ; N’est pas mains riches de mon père ; Il n’a enfant, famé ne frère,
  
  Ne nul plus prochain oir de vous ; Ce set on bien tout à estrous
  
  Que tout ert vostre après sa fin ; Plus de .LX. mars d’or fin
  
  Vaut ses trésors avoec sa rente.
  
  Or i alez sans nule atente ; Viex est et frailes, ce savez ; Dites lui bien que vous avez
  
  Tel parole à mon père prise, Que jà ne sera à chief mise
  
  Se il ne s’en vuet entremetre ; Mès, se il vous voloit promettre
  
  .CCC. livrées de sa terre, Et mon père venist requerre
  
  Icest afère, qui molt l’aime, Li uns l’autre preudomme claime, Vos oncles tient mon père à sage ; Ancien sont, de grant aage, Li uns croit l’autre durement, Et se voz oncles bonement
  
  Voloit tant por vostre amor fère
  
  Qu’à ce le péussiez atrère
  
  Que tant du sien vous proméist, Et qu’il à mon père déist : « Mon neveu erent délivrées
  
  « De ma terre .CCC. livrées
  
  « Por vostre fille qu’il aura, » Li mariages bien sera.
  
  Je croi bien qu’il otrieroit
  
  Quant si vostre oncle li diroit ;
  
  Et, quant espousée m’aurez, Toute sa terre li rendrez
  
  Qu’il vous auroit ainsi promise.
  
  En vostre amor me sui tant mise
  
  Que molt me pleroit li marchiez.
  
  — Bele, fet-il, de voir sachiez
  
  Conques riens tant ne desirrai ; Droit à mon oncle le dirai. » ﻿Congié a pris, si s’en retorne ; Penssée ot molt obscure et morne
  
  Por l’escondit c’on li ot fait.
  
  Par la forest chevauchant vait.
  
  Et sist sor son vair palefroi.
  
  Molt est entrez en grant effroi.
  
  Mes molt est liez en son corage
  
  De cest conseil honest et sage
  
  Que la pucele li a dit.
  
  Alez s’en est senz contredit
  
  À Medet, où son oncle maint.
  
  Venuz i est, mès molt se plaint
  
  À lui, mès molt se desconforte.
  
  En une loge sor la porte
  
  S’en sont alé privéement ; Son oncle conta bonement
  
  Son convenant et son afère.
  
  « Oncles, se tant voliiez fère, Fet-il, que vous en parlissiez.
  
  Et qu’en convenant m’éussiez
  
  .CCC. livrées de vo terre, Je vous créanterai sanz guerre
  
  Et fiancerai maintenant, Ma main en la vostre tenant, Que, luès que j’aurai espousée
  
  Cele c’on m’a or refusée, Que vous r’aurez vo terre quite
  
  Por guerredon et por mérite ; Or fetes ce que vous requiers.
  
  — Niéz, fet li oncles, volentiers, Quar molt me plest et molt m’agrée ; Au miéz de toute la contrée
  
  Serez mariez, par mon chief.
  
  Et j’en cuit bien venir à chief.
  
  — Oncles, dist-il, or esploitiez
  
  Ma besoigne, et si l’acoitiez
  
  Qu’il n’i ait fors de l’espouser, Quar ne vueil plus mon tens user, Et g’irai au tournoiement.
  
  Atornez serai richement ; Li tornois ert à Galardon, Et Diex m’otroit en guerredon
  
  Que je le puisse si bien fère
  
  Que proisiez en soit mon afère ; Et vous penssez de l’esploitier, Qu’espouser puisse au repérier.
  
  — Molt volentiers, fet-il, biaus niéz ; De la novele sui molt liéz, Quar ele est molt gentiz et franche. » Lors s’en torna sanz demorance
  
  Mesires Guillaume errant ; Lors maine joie molt très grant
  
  Por ce que ses oncles a dit
  
  Que il aura, sanz contredit,
  
  À fame cele qu’il desirre ;
  
  Autre joie ne veut eslirre.
  
  Espris de joie molt forment
  
  S’en ala au tournoiement
  
  Com cil qui coustumiers en ert.
  
  ﻿Et lendemain, quand jors apert.
  
  Monta ses oncles, lui septime.
  
  Et vint devant eure de prime
  
  Là où li anciens manoit.
  
  Qui riches manssions tenoit.
  
  Et qui pères ert à celi
  
  Qui a biauté n’ot pas failli.
  
  Recéus fu molt hautement.
  
  Li anciens l’amoit forment,
  
  Quar son per de viellèce estoit
  
  Et assez près de lui manoit ;
  
  Riches estoit de grant pooir ;
  
  De ce qu’il l’ert venuz véoir
  
  Demaine joie et grant léèce,
  
  Quar il estoit de grant hautèce.
  
  Li anciens li sot bien dire :
  
  « Bien soiez-vous venuz, biaus sire. »
  
  Aprestez fu li mengiers granz.
  
  Li anciens gentiz et franz
  
  Estoit de cuer, et si savoit Bien honorer ce qu’il devoit.
  
  ﻿Quant les tables furent ostées.
  
  Dont furent paroles contées
  
  Et ancienes acointances
  
  D’escuz, d’espées et de lances, Et de toz les anciens fais
  
  Fu mains biaus moz iluec retrais.
  
  Li oncles au buen chevalier
  
  Ne se volt pas trop oublier, Ainz a son penssé descouvert.
  
  À l’ancien dist en apert : « Qu’iroie-je, fet-il, contant ? Si m’aït Diex, je vous aim tant
  
  Com vous porrez aparcevoir.
  
  À vous sui venuz por véoir
  
  Et por enquerre une besoingne ; Dieu pri que corage vous doingne
  
  Qu’entendue soit ma proière
  
  En tel point et en tel manière
  
  Que j’en puisse venir à chief. » Li anciens dist : « Par mon chief, Je vous pris tant en mon corage
  
  Que por souffrir trop grant malage
  
  Ne vous sera chose véée
  
  Qui de par vous me soit rouvée, Ainz vous en ert graez li dons.
  
  — Sire, merciz et guerredons
  
  Vous en vueil molt volentiers rendre, Fet li viellars, qui plus atendre
  
  Ne veut de sa parole dire ; Venuz sui demander, biaus sire, Vostre fille, qui molt est sage ; Prendre la vueil par mariage ;
  
  Ainçois que je l’aie espousée
  
  Ert de ma garison doée, Que riches sui à grant pooir.
  
  Vous savez bien que je n’ai oir
  
  Nul de ma char, ce poise moi ; Je li serai de bone foi, Quar je sui cil qui molt vous prise.
  
  Quant je vostre fille aurai prise, Jà ne me quier de vous partir
  
  Ne ma richèce départir
  
  De la vostre, ainçois soit tout .I.
  
  Ensanble serons de commun
  
  De ce que Diex nous a doné. » Cil, qui molt ot le cuer séné, Fu molt joianz ; se li a dit : a Sire, fet-il, sanz contredit
  
  La vous donrai molt volentiers, Quar preudom estes et entiers.
  
  Liéz sui quant le m’avez requise ; Qui le meillor chastel de Frise
  
  Me donast, n’éusse tel joie.
  
  À nului. Sire, ne tendoie
  
  Si de cuer de son mariage
  
  Comme à vous ; quar preudom et sage
  
  Vous ai en trestoz poins trouvé
  
  Que j’ai vostre afère esprové. » ﻿Lors a fiancie et plevie
  
  Celi qui n’a de lui envie, Et qui cuidoit autrui avoir.
  
  Quant la pucèle en sot le voir,
  
  S’en fu dolente et esmarie ; Sovent jura Sainte Marie Que jà de lui n’ert espousée.
  
  Molt ert dolente et esplorée, Et molt sovent se desconforte : « Lasse, dolente, com sui morte ! Quel trahison a cil viex fète ! Comme auroit or la mort forfète ! Comme a decéu son neveu, Le gentil Chevalier et preu
  
  Qui tant est plains de bonne tèche, Et cil viellars par sa richèce
  
  A jà de moi reçu le don : Diex l’en rende son guerredon ! Entremis s’est de grant folie ; Jamès nul jor ne serai lie ; S’anemie mortel aura
  
  Le jor que il m’espousera.
  
  Comment verrai-je jà le jor ! Naie ! jà Diex si lonc sejor
  
  Ne me doinst que véir le puisse ! Or a ci duel et grant anguisse, Ainz mes n’oï tel trahison.
  
  Se je ne fusse en tel prison.
  
  Bien achevaisse ceste afère ; Mes je ne puis nule rien fère, Ne fors issir de cest manoir ; Or me convendra remanoir
  
  Et souffrir ce que veut mon père ; Mès la souffrance est trop amère.
  
  Ha ! Diex, que porrai devenir.
  
  Et quant porra çà revenir
  
  Cil qui trahis est laidement ! Se il savoit certainement
  
  Comment son oncle l’a bailli
  
  Et ce qu’il a à moi failli, Bien sai que sanz joie morroie
  
  Et que sanz vie remaindroie ; Et s’il le séust, par mon chief, Je cuit qu’il en venist à chief ; Mes granz anuis fust achevez.
  
  Diex, com mes cuers est agrevez ! Miex ameroie mort que vie.
  
  Quel trahison et quel envie ! Comment l’osa cis viex pensser ? Nus ne me puet vers lui tensser, Quar mon père aime convoitise, Qui trop le semont et atise.
  
  Fi de viellèce, fi d’avoir ! James ne porra nus avoir
  
  Famé qui soit haute ne riche.
  
  Se grans avoir en lui ne nice.
  
  Haïr doi l’avoir qui me part
  
  De celui là où je claim part, Et qui me cuide avoir sanz faille ; Mès or m’est vis que je i faille. » ﻿La pucèle se dementoit
  
  En icel point, quar molt estoit
  
  À grant mesaise, ce sachiez, Quar son cuer ert si enlaciez
  
  En l’amor au bon bacheler
  
  Qu’à grant peine s’en puet celer
  
  Ce qu’ele pensse envers nului, Et autrement rehet celui
  
  A cui son père l’a donée.
  
  Estre cuide mal assenée, Que molt est viex, de grant aage ; Si a froncié tout le visage.
  
  Et les iex rouges et mauvais ; De Chaalons dusqu’à Biauvais
  
  N’avoit chevalier en toz sens
  
  Plus viel de lui, ne jusqu’à Sens
  
  N’avoit plus riche, ce dist-on ; Mes à cuivert et à felon
  
  Le tenoit on en la contrée ; Et celé estoit si enflambée
  
  De grant biauté et de valor, C’on ne savoit si bêle oissor.
  
  Ne si cortoise ne si franche
  
  Dedenz la corone de France.
  
  Mes diverse ert la partéure, D’une part clère, d’autre obscure ; N’a point d’oscur en la clarté, Ne point de cler en l’oscurté.
  
  Molt s’amast miex en autre point
  
  Celé qui amors grieve et point.
  
  Et cil qui plevie l’avoit, Et qui de li grant joie avoit, A bien devisé son afère
  
  Et pris terme des noces fère,
  
  Com cil qui n’ert en soupeçon
  
  Ne savoit mie la tençon
  
  Ne le duel que celé menoit, Qu’amors en tel point la tenoit
  
  Com vous m’avez oï conter.
  
  ﻿Ne vous doi mie forconter
  
  Le termine du mariage.
  
  Cil, qui furent preudome et sage, S’en apresterent richement.
  
  Li anciens certainement, Ainz que le tiers jor fust venuz, Manda les anciens chenuz, Cels que il savoit plus senez, De la terre et du païs nez, Por estre au riche mariage
  
  De sa fille, qui son corage
  
  Avoit en autre lieu posé.
  
  Au bon chevalier alosé
  
  Avoit son cuer mis et s’entente ; Mes or voit bien que sans atente
  
  Est deçéue et engingnie.
  
  Assamblé ont grant compaignie
  
  Li dui chevalier ancien.
  
  Par le païs le sorent bien
  
  Tuit li preudome ancienor ; Venu i furent li plusor ; Si en i ot bien jusqu’à .XXX. N’i ot celui ne tenist rente
  
  De l’ancien et garison.
  
  Venu furent en sa meson.
  
  ﻿La parole ont si devisée
  
  Que la pucele ert espousée, Ce dient tuit, à l’ajorner.
  
  Si la commandent atorner
  
  Aus damoiseles qui la gardent, Et qui le jor et l’eure esgardent, Dont eles sont forment iries ; S’en font chières molt esmaïes.
  
  ﻿Li anciens a demandé
  
  À celes qu’il ot commandé
  
  Se sa fille est toute aprestée, Et se de rien est effraée, Et s’il i faut riens qu’avoir doie.
  
  « Nenil, biaus sire, que l’en voie, Respont une de ses puceles, S’avions palefrois et seles
  
  Por nous porter au moustier toutes, Dont i aura, je cuit, granz routes
  
  De parentes et de cousines
  
  Qui ci nous sont bien près voisines. » Cil li respont : « De palefroiz
  
  Ne somes pas en granz effroiz ; Je cuit que assez en auron. » En la contrée n’a baron
  
  À cui l’en n’ait le sien mandé.
  
  Et cil cui on ot commandé
  
  En est alez sanz demorance
  
  À l’ostel celui qui vaillance
  
  Avoit en son cuer enterine ; C’est cil qui proesce enlumine.
  
  ﻿Guillaume, qui preus fu et sages, Ne cuidoit que li mariages
  
  Fust porparlez en itel point ; Mès amors qui au cuer le point
  
  L’avoit hasté de revenir.
  
  Ne li pooit del souvenir
  
  Se de ce non qui l’angoissoit : Amors en son cuer florissoit.
  
  Il fu du tornoi repériez
  
  Com cil qui n’estoit mie iriez, Quar il cuidoit avoir celi
  
  À cui il a ore failli
  
  De ci atant que Dieu plera
  
  Et quant aventure avendra.
  
  Chascun jor atendoit novele Qui li venist plesant et bele.
  
  Et que son oncle li mandast
  
  Que sa famé espouser alast.
  
  Chantant aloit par son ostel, Viéler fet .I. menestrel
  
  En la vièle .I. son novel ; Plains est de joie et de revel, Quar eu ot outréement
  
  Tout le pris du tournoiement.
  
  Souvent esgarde vers sa porte
  
  S’aucuns noveles li aporte.
  
  ﻿Molt se merveille quant vendra
  
  Celé eure c’on li mandera ; Le chanter lest à chief de foiz ; Amors li fet mètre en defoiz
  
  Qu’il a aillors mise s’entente.
  
  Atant ez-vos sans plus d’atente
  
  Un vallet qui en la cort entre.
  
  Quant il le vit, le cuer du ventre
  
  Li fremist de joie et tressant : Cil li dist : « Sire, Diex vous saut ; À grant besoin m’a ci tramis
  
  Li anciens qui voz amis
  
  Est de pieça, bien le savez : .I. riche palefroi avez ; N’a plus soef ambiant el mont ; Mesire vous proie et semont
  
  Que vous par amors li prestez, Si que anuit li trametez.
  
  — Amis, dist-il, por quel mestier ? — Sire, por mener au moustier
  
  Sa fille, nostre damoisele, Qui tant est avenant et bele.
  
  — Et ele por quel chose ira ? — Biaus sire, jà l’espousera
  
  Vostre oncle, à cui elle est donée, Et le matin à l’ajornée
  
  Ert menée ma damoisele
  
  Là-sus à la gaste chapele
  
  Qui siet au chief de la forest.
  
  Hastez-vous, Sire : trop arest ; Prestez vostre oncle et mon seignor
  
  Vostre palefroi, le meillor
  
  Qu’est el roiaume, bien le sai ; Souvent en est mis à l’essai. »
  
  ﻿Mes sires Guillaume l’oï : « Diex, fet-il, m’a donques trahi
  
  Mès oncles, en qui me fioie, À cui si bel proie avoie
  
  Que il m’aidast de ma besoigne ? Jà Dame-Diex ne li pardoigne
  
  La trahison et le meffet ; À paines croi qu’il l’éust fet ; Je croi que tu ne dis pas voir.
  
  — Bien le porrez, fet-il, savoir
  
  Demain ainçois prime sonée, Quar jà i est granz l’assamblée
  
  Des viez chevaliers du pais.
  
  — Ha ! las, dist-il, com sui trahis
  
  Et engingniez et decéus ! » Poi s’en faut que il n’est chéus
  
  De duel à la terre pasmez ; S’il n’en cuidast estre blasmez
  
  De cels qui erent à l’ostel, Il féist jà encor tout el ; Si est espris de duel et d’ire, Ne sot que fère ne que d’ire.
  
  De grant duel démener ne cesse, Et cil le semont et reverse
  
  Que qu’il estoit en cel effroi : « Sire, en vostre bon palefroi
  
  Fetes errant metre la sele ; S’ert portée ma damoisele
  
  Sus au moustier, que soef porte. » Et cil qui soef se deporte,
  
  Quar il entent à son duel faire
  
  Entruès que sa tristèce maire
  
  À porpensser quel le fera, Savoir mon, s’il l’envoiera
  
  Son vair palefroi à celui
  
  Qu’il doit haïr plus que nului.
  
  « Oïl, fet-il, sans delaiance ; Cèle qui est de grant vaillance, À cui j’ai entresait failli, N’i a coupes, ce poise mi ; Mon palefroi l’ira servir
  
  Et la grant honor deservir
  
  Que j’ai souvent en li trovée, Quar en toz biens l’ai esprovée ; James n’en porrai plus avoir, Ce puis-je bien, de fi, savoir.
  
  ﻿ » Or n’ai-je pas dit que senez, Ainz sui faillis et forsenez.
  
  Quant, à la joie et au deport
  
  Celui qui m’a trahi et mort, Vueil mon palefroi envoier : En ne m’a il fet desvoier
  
  De celé que avoir cuidoie ? Il n’est nus hom qui amer doie
  
  Celui qui trahison li quiert : Molt est hardis qui me requiert
  
  Mon palefroi, ne rien que j’aie
  
  Envolerai li dont je n’aie.
  
  En ne m’a-il desireté
  
  De la douçor, de la biauté
  
  Et de la très grant cortoisie
  
  Dont ma damoisele est proisie ? ﻿» Or l’ai lonc tens en vain servi ; Avoir en doi bien deservi
  
  Que la très grant souvraine honor
  
  En eusse bien le greignor, Ne grant joie mes n’en aurai.
  
  Comment celui envolerai
  
  Cho.se de qoi puist avoir aise
  
  Qui me fet estre à tel mesaise ? ﻿» Mès neporquant, s’il m’a cousté, Que celé qui tant a bonté
  
  Mon palefroi chevauchera ; Bien sai, quant ele le verra, Que il li souvendra de moi.
  
  Amée l’ai par bone foi
  
  Et aim et amerai toz tans, Mes s’amor si m’est trop coustans.
  
  Par moi tout seul serai amis, Et si ne sai s’ele aura mis
  
  Son cuer en la viel acointance
  
  Dont j’ai au cuer duel et pesance.
  
  Je cuit qu’il ne li soit pas bel ; Cayn, qui frères fu d’Abel, Ne fist pas greignor trahison ; Mis est mon cuer en grant friçon
  
  Por celi dont je n’ai confort. » ﻿Ainsi demaine son duel fort.
  
  Le palefroi fist enseler.
  
  Et l’escuier fist apeler ;
  
  Le vair palefroi li envoie, Et cil s’est lués mis à la voie.
  
  ﻿Mesire Guillaume n’a pas
  
  De sa grant tristrece respas ; Dedenz sa chambre s’est muciez, Molt est dolenz et corouciez, Et à toz ses serjans a dit
  
  Que, s’il i a nul si hardit
  
  Qui s’esmueve de joie fère.
  
  Qu’il le fera pendre ou deffère ; N’a mès de joie fère cure, Ainz voudra mener vie obscure, Qu’issir ne li puet à nul fuer
  
  La grand pesance de son cuer.
  
  Ne la dolor ne la grant paine.
  
  Et cil le palefroi enmaine
  
  À cui il l’avoit fet baillier ; Revenuz est sanz atargier
  
  Là où li anciens manoit.
  
  Qui molt grant joie demenoit.
  
  ﻿La nuis estoit toute série ; D’anciene chevalerie
  
  Avoit grant masse en la meson.
  
  Quant mengié orent à foison, Li anciens a commandé
  
  À la guete, et dit et mandé
  
  À trestoz que, sanz nul sejor, Une liue devant le jor
  
  Soient tuit prest et esveillié, Enselé et appareillié
  
  Li cheval et li palefroi
  
  Sanz estormie et sanz desroi, Puis vont reposer et dormir ; Celé qu’amors fesoit fremir
  
  Et souspirer en grant doutance, N’ot de dormir nule esperance ; Onques la nuit ne someilla : Tuit dormirent ; ele veilla.
  
  ﻿Son cuer n’estoit pas endormis, Ainz ert à duel fere ententis.
  
  Et, s’ele péust lieu avoir, N’atendist mie le mouvoir
  
  Des chevaliers, ne l’ajornée, Ainz s’en fust tost par li alée.
  
  ﻿Après la mienuit leva
  
  La lune, qui bien esclaira
  
  Tout environ l’air et les ciex ; Et quant la guete vit aus iex, Qui embéus avoit esté.
  
  Environ lui la grant clarté, Guida que l’aube fust crevée : « Estre déust, fet-il, levée
  
  Pieça la grant chevalerie. » Il tret le jor et huche et crie ; « Levez, Seignor, li jor apert, » Fet cil, qui toz estordis ert
  
  Du vin qu’il ot le soir béu.
  
  Cil qui n’orent gueres géu
  
  En repos, ne guères dormi, Se sont levé tuit estordi ;
  
  Des seles metre sont engrès
  
  Li escuier, por ce que près
  
  Guident estre de l’aj ornée ; Mais, ainz que l’aube fust crevée, Forent bien cinc liues errer
  
  Et tout bêlement cheminer.
  
  ﻿Li palefroi enselé furent, Et tuit li ancien qui durent
  
  Adestrer cele damoisele
  
  Au moustier à la viez chapele, Au chief de la forest sauvage, Furent monté, et au plus sage
  
  Fu commandée la pucele.
  
  Au vair palefroi fu la sele
  
  Mise, et, quant on l’amena, Adonc plus grant duel demena
  
  Qu’ele n’avoit devant mené.
  
  Li ancien home sené
  
  Ne s’en parçurent de noient.
  
  Ne sorent pas son escient, Ainz cuidoient qu’ele plorast
  
  Por ce que la meson vuidast
  
  Son père por aler aillors ; Ne connoissoient pas ses plors, Ne la tristrèce qu’ele maine.
  
  Montée fu à molt grant paine.
  
  ﻿Acheminé se sont ensamble ; Vers la forest, si com moi samble, Alèrent cheminant tout droit ; Le chemin truevent si estroit
  
  Que dui ensamble ne pooient
  
  Aler, et cil qui adestroient
  
  La pucèle par derrière erent, Et li autre devant alèrent.
  
  Li chevaliers qui Tadestroit, Por le chemin qu’il vit estroit, La mist devant, il fu derrière
  
  Por l’estrèce de la quarrière. ﻿La route ert longue et granz assez ; Traveilliez les ot et lassez
  
  Ce qu’il orent petit dormi ; Auques en furent amati ; Plus pesaument en chevauchoient
  
  Que viel et ancien estoient ; Tant avoient sommeil greignor, Quar grant pièce ot de ci au jor.
  
  Desus les cols de lor chevaus, Et par les mons et par les vaus, Aloient le plus someillant ; Et la pucele aloit menant
  
  Li plus sages c’on ot eslit.
  
  Mes celé nuit ot en son lit
  
  De repos pou assez éu ; Le someil l’a si decéu
  
  Qu’il a tout mis en oubliance, Quar de dormir a grant voillance.
  
  ﻿La pucele se conduisoit
  
  Si que de rien ne li nuisoit
  
  Fors que l’amor et la tristrèce.
  
  Que qu’ele estoit en cele estrèce
  
  De cele voie que je di, Toute la grant route a sordi
  
  Des chevaliers et des barons.
  
  Tuit clinoient sor les arçons
  
  Li plusor ; li auquant veilloient, Qui lor penssers aillors avoient
  
  Qu’à la Damoisele adestrer.
  
  Parmi la grant forest d’errer
  
  Ne cessèrent à grant esploit ; La pucèle est en grant destroit, Si com celé qui vousist estre
  
  Ou à Londres ou à Vincestre.
  
  ﻿Li vairs palefrois savoit bien
  
  Cel estroit chemin ancien, Quar maintes fois i ot alé.
  
  .I. grant tertre ont adevalé
  
  Où la forest ert enhermie, C’on ne véoit la clarté mie
  
  De la lune ; molt ert ombrages
  
  En celé part li granz boschages, Que molt parfons estoit li vaus.
  
  Granz ert la friente des chevaus.
  
  De la grant route des Barons
  
  Estoit devant li graindres frons.
  
  ﻿Li .I. sor les autres sommeillent, Li autre parolent et veillent ; Ainsi vont chevauchant ensamble.
  
  Li vairs palefrois, ce me samble, Où la damoisele séoit, Qui la grant route porsivoit,
  
  Ne sot pas le chemin avant
  
  Où la grant route aloit devant, Ainz a choisi par devers destre
  
  Une sentele, qui vers l’estre
  
  Mon seignor Guillaume aloit droit.
  
  Li palefrois la sente voit, Qui molt sovent l’avoit hantée ; Le chemin lest sanz demorée
  
  Et la grant route des chevaus.
  
  Si estoit pris si granz sommaus
  
  Au chevalier qui l’adestroit, Que ses palefrois arrestoit
  
  D’eures en autres en la voie.
  
  La damoisele ne convoie
  
  Nus, se Diex non ; ele abandone
  
  Le frain au palefroi et done ; Il se mist en l’espesse sente.
  
  Il n’i a chevalier qui sente
  
  Que la pucele ne le siue ; Chevauchié ont plus d’une liue
  
  Qu’il ne s’en pristrent onques garde ; Et cil qui en fu mestre et garde
  
  Ne l’a mie très bien gardée : Ele ne se fu pas emblée, Ainz s’en ala en tel manière
  
  Com celé qui de la charrière
  
  Ne de la sente ne savoit
  
  En quel païs aler devoit.
  
  ﻿Li palefrois s’en va la voie
  
  De laquele ne se desvoie,
  
  Quar maintes foiz i ot esté, Et en y ver et en esté.
  
  La pucèle molt adolée, Qui en la sente estoit entrée
  
  Sovent se regarde environ, Ne voit chevalier ne baron, Et la forest fu pereilleuse.
  
  Et molt obscure et ténébreuse ; Et ele estoit toute esbahie
  
  Que point n’avoit de compaignie.
  
  S’ele a paor n’est pas merveille.
  
  Et neporquant molt se merveille
  
  Où li chevalier sont alé
  
  Qui là estoient assamblé.
  
  Lie estoit de la decevance ; Mès de ce a duel et pesance
  
  Que nus, fors Dieu, ne le convoie
  
  Et li palefrois, qui la voie
  
  Avoit par maintes foiz hantée.
  
  Ele s’est à Dieu commandée, Et li vairs palefrois l’enporte.
  
  Cele, qui molt se desconforte, Li a le frain abandoné, Si n’a .I. tout seul mot soné ; Ne voloit pas que cil l’oïssent, Ne que près de li revenissent ; Miex aime à morir el boscage
  
  Que recevoir tel mariage.
  
  ﻿Ainsi s’en va penssant adès, Et li palefrois, qui engrès
  
  Fu d’aler là où il devoit, Et qui la voie bien savoit, À tant alée s’ambléure
  
  Que venuz est grant aléure
  
  Au chief de celé forest grant.
  
  Une eve avoit en .I. pendant
  
  Qui là coroit grant et obscure ; Li vairs palefrois à droiture
  
  I est aie, qui légué sot ; Outre passe plus tost que pot ; N’ot guëres esloingnié le gué
  
  Qui pou estoit parfont et lé, Quant la pucele oï corner
  
  Cele part où devoit aler
  
  Li vairs palefrois qui le porte ; Et la guete ert desus la porte.
  
  Devant le jor corne et fretele.
  
  Cele part vait la damoisele ; Droit au recet en est venue, Molt eshabie et esperdue, Si com cele qui ne sait pas
  
  Ne le chemin ne le trespas, Ne comment demander la voie.
  
  Ainz li palefrois de sa voie
  
  N’issi ; si vint desus le pont, Qui sist sor .I. estanc parfont ; Tout le manoir avironoit ; Et la guete qui là cornoit
  
  Oï desus le pont l’effroi
  
  Et la noise du palefroi,
  
  Qui maintes foiz i ot esté.
  
  La guete a .I. pou aresté
  
  De corner et de noise fère ; Il descendi de son repère, Si demanda isnelement : « Qui chevauche si durement
  
  À iceste eure sor cest pont ? » Et la damoisele respont : « Certes, la plus maléurée
  
  Qui onque fu de mère née : Por Dieu lai-moi léenz entrer
  
  Tant que le jor voie ajorner, Que je ne sai quele part aille.
  
  — Damoisele, fet-il, sanz faille, Sachiez ne l’oseroie fère, Ne nului metre en cest repère, Fors par le congié mon seignor ; Onques mès hom n’ot duel greignor
  
  Qu’il a ; forment est deshaitiez, Quar vilainement est traitiez. » ﻿Que qu’il parle de cel afaire, Il met ses iex et son viaire
  
  À uns partuis de la poterne ; N’i ot chandoile ne lanterne, Que la lune molt cler luisoit.
  
  Et cil le vair palefroi voit ; Bien Ta connut et ravisé.
  
  Mès ainz l’ot assez remiré ; Molt se merveille d’ont il vient, Et la pucèle, qui le tient
  
  Par la resne, a molt esgardée, Qui richement est atornée
  
  De riches garnemens noviaus.
  
  Et cil fu de l’aler isniaus
  
  À son seignor, qui en son lit
  
  Estoit couchiez sans nul délit.
  
  ﻿« Sire, fet-il, ne vous poist mie, Une famé desconseillie, Jone de samblant et d’aage.
  
  Est issue de cel boscage, Atornée molt richement : Molt sont riche si garnement ; Avis m’est que soit afublée
  
  D’une riche chape forrée ; Si drap me samblent d’escarlate.
  
  La damoisele, tristre et mate, Seur vostre vair palefroi siet ; Li parlers pas ne li messiet, Ainz est si avenanz et gente, Ne sai, Sire, que je vous mente.
  
  Ne cuit en cest païs pucele
  
  Qui tant soit avenant ne bele.
  
  Mien escient c’est une fée
  
  Que Diex vous a ci amenée
  
  Por restorer vostre domage
  
  Dont si avez pesant corage ; Bon restor avez de celi À cui vous avez or failli. » ﻿Mesires Guillaume l’entent, Il sailli sus, plus n’i atent ;
  
  Un sorcot en son dos sanz plus, Droit à la porte en est venus : Ouvrir la fet isnelement ; La damoisele hautement
  
  Li a huche en souspirant : « Ahi ! gentiz Chevaliers, tant
  
  Ai de travail éu anuit ! Sire, porpieu, ne vous anuit, Lessiez moi en vostre manoir : Je n’i quier guères remanoir ; D’une suite ai molt grant paor
  
  De chevaliers, qui grant fréor
  
  Ont or de ce qu’il m’ont perdue ; Por garant sui à vous venue
  
  Si com fortune m’a menée ; Molt sui dolente et esgarée. » ﻿Mesires Guillaume l’oï, Molt durement s’en esjoï ; Son palefroi a connéu, Qu’il avoit longuement éu ; La pucele voit et avise.
  
  Si vous di bien qu’en nule guise
  
  Nus plus liez hom ne péust estre.
  
  Si la maine dedenz son estre, Il l’a du palefroi jus mise.
  
  Si l’a par la destre main prise, Besié l’a plus de .XX. foiz ; El n’i mist onques nul defoiz, Quar molt bien l’a reconnéu.
  
  Quant li uns a l’autre véu,
  
  Molt grant joie entr’aus .II. menèrent, Et toz lor dels entr’oublièreni ; De sa chape est desafublée, Sor une coûte d’or listée, D’un riche drap qui fu de soie, Se sont assis par molt grant joie.
  
  Chascuns plus de .XX. foiz se saine, Quar croire pueent à grant paine
  
  Que ce soit songes que il voient ; Et quant serjant iluec ne voient, Neporquant molt bien aaisier
  
  Se sorent d’aus entrebesier ; Mès je vous di qu’autre meffet
  
  À icele eure n’i ot fet.
  
  ﻿La pucele sanz contredit
  
  Li a tout son afère dit : Or dist que buer fu ore née
  
  Quant Diex l’a iluec amenée, Et de celui l’a délivrée, Si com fortune l’a menée, Qui en cuidoit son bon avoir
  
  Por son mueble et por son avoir.
  
  Mesire Guillaume s’atorne
  
  À lendemain quant il ajorne ; Dedenz sa cort et sa chapele
  
  Venir i fet la damoisele ; Son chapelain sanz arester
  
  A fet maintenant apeler.
  
  Li Chevaliers sanz trestorner
  
  Se fet maintenant espouser
  
  Et par bon mariage ajoindre : Ne sont pas legier à desjoindre.
  
  Et quant la messe fu chantée, Grant joie ont el palais menée
  
  Serjant, pucèles, escuier.
  
  ﻿Mès il doit molt cels anuier
  
  Qui perdue l’ont folement : Venu furent communément
  
  À la chapele, qui ert gaste ; Assez orent eu de laste
  
  De chevauchier toute la nuit ; N’i a celui cui il n’anuit.
  
  Li anciens a demandée
  
  Sa fille à cil qui l’ot gardée
  
  Mauvesement ; ne sot que dire.
  
  Isnelement respondi : « Sire, Devant la mis, je fui derrière, Que molt estroite ert la charrière.
  
  Et la forest grant et ombrage ; Ne sai s’aillors prist son voïage, Quar sor mon arçon sommeilloie ; D’eures à autres m’esveilloie.
  
  Devant moi la cuidai adès, Mès n’en est ore guêpes près ; Je ne sai qu’ele est devenue ; Mauvesement l’avons tenue. » ﻿Li anciens par tout la quiert, Et à toz demande et enquiert
  
  Quel part ele est, ne s’il la virent : Molt durement s’en esbahirent ;
  
  Ne l’en sorent dire novele.
  
  Et li viez qui la damoisele
  
  Devoit prendre fu plus dolenz ; De li querre ne fu pas lenz ; C’est por noient que il la chace, Perdue en a la droite trace ; Cil qui avoeques lui estoient
  
  En tel effroi, el chemin voient
  
  Venir un escuier poingnant ; Vers l’ancien vient maintenant.
  
  ﻿« Sire, fet-il, amistié grande
  
  Mesire Guillaume vous mande ; La vostre fille a espousée
  
  Très hui matin à l’ajornée ; Forment en est liez et joiant.
  
  Venez i, sire, maintenant.
  
  Et son oncle mande ensement, Qui vers lui ouvra faussement ; De cest meffet li fet pardon
  
  Quant de votre fille a le don. » ﻿Li anciens ot la merveille, Onques mes n’oï sa pareille.
  
  Toz ses barons huche et assamble, Et, quant il furent tuit ensamble, Conseil a pris que il ira, Et celui avoec lui menra
  
  Cui de sa fille avoit don fet. Le mariage en voit deffet.
  
  Nul recouvrier n’i puet avoir.
  
  Cil, qui fu plains de grant savoir,
  
  I est alez isnelement
  
  Et tuit li baron ensement.
  
  ﻿Quant à l’ostel furent venu, Richement furent reçéu : Mesire Guillaume fist joie
  
  Molt grant, com cil qui de sa proie
  
  Estoit molt liez en son corage.
  
  Graer covint le mariage
  
  À l’ancien, vousist ou non, Et li viex au fronci grenon
  
  S’en conforta plus biau qu’il pot.
  
  Seignor, ainsi Dame-Dieu plot
  
  Que ces noces furent estables, Qui à Dieu furent convenables.
  
  ﻿Mesire Guillaume fu preus, Cortois et molt chevalereus ; Ainz sa proesce ne lessa, Mes plus et plus s’en efforça : Bien fu de princes et de contes.
  
  Ainz le tiers an, ce dist li contes, Morut li anciens, sanz faille ; Tout son avoir li rent et baille ; Toute sa terre ot en baillie, Qui molt ert riche et bien garnie.
  
  .M. livrées tint bien de terre.
  
  Après ala la mort requerre
  
  Son oncle, qui molt estoit riches, Et cil, qui n’estoit mie nices, Ne de cuer povres ne frarins, Ne blastengiers de ses voisins.
  
  Ainz tint la terre toute cuite.
  
  Geste aventure que j’ai dite
  
  Afine ci en itel guise
  
  Com la verité vous devise.
  
  ### IV DES TROIS AVUGLES DE COMPIENGNE.
  
  ﻿D’un fablel que vous conterai. U ne matère ci dirai
  
  D’un fablel que vous conterai.
  
  On tient le ménestrel à sage
  
  Qui met en trover son usage
  
  De fère biaus dis et biaus contes
  
  C’on dit devant dus, devant contes.
  
  Fablel sont bon à escouter : Maint duel, maint mal font mesconter
  
  Et maint anui et maint meffet.
  
  Cortebarbe a cest fablel fet ; Si croi bien qu’encor l’en soviegne.
  
  ﻿Il avint jà defors Compiegne
  
  Trois avugle .I. chemin aloient.
  
  Entre eusnis .I. garçon n’avoient
  
  Qui les menast ne conduisist
  
  Ne le chemin lor apresist.
  
  Chascuns avoit son hanepel ; Moult povre estoient lor drapel, Quar vestu furent povrement.
  
  Tout le chemin si fetement
  
  S’en aloient devers Senlis.
  
  Uns clers qui venoit de Paris, Qui bien et mal assez savoit, Escuier et sommier avoit, Et bel palefroi chevauchant, Les avugles vint aprochant, Quar grant embléure venoit.
  
  Si vit que nus ne les menoit ; Si pensse que aucuns n’en voie : Coment alaissent-il la voie ? Puis dist : « El cors me fière goute, Se je ne sai s’il voient goute. » Li avugle venir l’oïrent, Erraument d’une part se tindrent, Si s’escrient : « Fetes-nous bien, Povre somes sor toute rien ; Cil est moult povres qui ne voit, » Li clers esraument se porvoit, Qui les veut aler falordant ; « Vez ici, fet-il, .I. besant
  
  Que je vous done entre vous .III.
  
  — Diex le vous mire et sainte Croix, Fet chascuns, ci n’a pas don lait. » Chascuns cuide ses compains l’ait.
  
  Li clers maintenant s’en départ.
  
  Puis dist qu’il veut veoir lor départ.
  
  Esraument à pié descendi ; Si escouta et entendi
  
  Coment les avugle disoient,
  
  Et coment entr’eus devisoient.
  
  Li plus mestres des .III. a dit : « Ne nous a or mie escondit
  
  Qui à nous cest besant dona ; En .I. besant moult biau don a.
  
  Savez, fet-il, que nous ferons ? Vers Compiegne retornerons ; Grant tens a ne fumes aaise ; Or est bien droiz que chascuns s’aise.
  
  Compiegne est de toz biens plentive.
  
  — Com ci a parole soutive ! Chascuns des autres li respont ; Cor éussons passé le pont ! » Vers Compiegne sont retorné, Ainsi come il sont atorné ; Moult furent lié, baut et joiant.
  
  Li clers les va adès sivant, Et dist que adès les siurra
  
  De si adonc que il saura
  
  Lor fin. Dedenz la vile entrèrent ; Si oïrent et escoutèrent
  
  C’on crioit parmi le chastel : « Ci a bon vin frès et novel, Ç’a d’Auçoire, ç’a de Soissons, Pain et char, et vin et poissons ; Céens fet bon despendre argent ; Ostel i a à toute gent ; Céens fet moult bon herbregier. » Cele part vont tout sanz dangier, Si s’en entrent en la meson ;
  
  Li borgois ont mis à reson : « Entendez çà à nous, font-il ; Ne nous tenez mie por vil
  
  Se nous somes si povrement ; Estre volons privéement ; Miex vous paierons que plus cointe, Ce li ont dit, et li acointe, Quar nous volons assez avoir. » L’ostes pensse qu’il dient voir ; Si fète gent ont deniers granz.
  
  D’aus aaisier fu moult engranz ; En la haute loge les maine : « Seignor, fet-il, une semaine
  
  Porriez ci estre bien et bel ; En la vile n’a bon morsel
  
  Que vous n’aiez, se vos volez.
  
  — Sire, font-il, or tost alez ; Si nous fètes assez venir.
  
  — Or m’en lessiez dont convenir, » Fet li borgois ; puis si s’en torne.
  
  De .V. mes pleniers lor atorne
  
  Pain, et char, pastéz et chapons.
  
  Et vins, mès que ce fu des bons : Puis si lor fist là sus trametre.
  
  Et fist du charbon el feu metre ; Assis se sont à haute table.
  
  Li vallés au clerc en l’estable
  
  Tret ses chevaus, l’ostel a pris.
  
  Li clers, qui moult ert bien apris
  
  Et bien vestuz et cointement,
  
  Avoec l’oste moult hautement
  
  Sist au mengier la matinée, Et puis au souper la vesprée.
  
  Et li avugle du solier
  
  Furent servi com chevalier ; Chascuns grant paticle menoit, L’uns à l’autre le vin donoit ; « Tien, je t’en doing ; après m’en done ; Cis crut sor une vingne bone. «  Ne cuidiez pas qu’il lor anuit.
  
  Ainsi jusqu’à la mienuit
  
  Furent en solaz sanz dangier.
  
  Li lit sont fet, si vont couchier
  
  Jusqu’au demain qu’il fu bele eure ; Et li clers tout adès demeure, Por ce qu’il veut savoir lor fin.
  
  Et l’ostes fu levéz matin
  
  Et son vallet, puis si contèrent
  
  Combien char et poisson coustèrent : Dist li vallés : « En vérité, Li pains, li vins et li pasté
  
  Ont bien cousté plus de .X. saus ; Tant ont il bien eu entre aus.
  
  Li clers en a .V. sols pour lui.
  
  — De lui ne puis avoir anui ; Va là sus, si me fai paier. » Et li vallés sanz delaier
  
  Vint aus avugles, si lor dist
  
  Que chascuns errant se vestit, Ses sires veut estre paiez.
  
  Font-il : « Or ne vous esmaiez, Quar moult très bien li paierons : Savez, font-il, que nous devons ? — Oïl, dist-il, .X. sols devez.
  
  — Bien le vaut. » Chascuns s’est levez ; Tuit troi sont aval descendu.
  
  Li clers a tout ce entendu.
  
  Qui se chauçoit devant son lit.
  
  Li trois avugle à l’oste ont dit : « Sire, nous avons .I. besant.
  
  Je croi qu’il est molt bien pesant ; Quar nous en rendez le sorplus, Ainçois que du vostre aions plus.
  
  — Volentiers, » li ostes respont.
  
  Fait li uns : « Quar li baille dont
  
  Liquels l’a. Be ! je n’en ai mie.
  
  — Dont l’a Robers Barbe-florie ? — Non ai, mès vous l’avez, bien sai.
  
  — Par le cuer bieu, mie n’en ai.
  
  — Liquels l’a dont ? — Tu l’as. — Mès tu.
  
  — Fètes, ou vous serez batu, Dist li ostes, seignortruant.
  
  Et mis en longaingne puant
  
  Ainçois que vous partez de ci. » Il li crient : « Por Dieu merci.
  
  Sire, moult bien vous paierons. » Dont recommence lor tençons : « Robers, fet l’uns, quar li donez
  
  Le besant ; devant nous menez : Vous le reçustes premerains.
  
  — Mès vous, qui venez daarains, Li bailliez, quar je n’en ai point.
  
  — Or sui je bien venuz à point, Fet li ostes, quant on me truffe. » L’un va donner une grant buffe, Puis faitaporter .II. lingnas.
  
  Li clers, qui fu à biaus harnas, Qui le conte forment amoit, De ris en aise se pasmoit.
  
  Quant il vit le ledengement, À l’oste vint isnelement, Se li demande qu’il avoit, Quel chose ces gens demandoit.
  
  Fet l’ostes : « Du mien ont éu
  
  .X. sols, c’ont mengié et béu.
  
  Si ne m’en font fors escharnir ; Mès de ce les vueil bien garnir : Chascuns aura de son cors honte.
  
  — Ainçois le metez sor mon conte, Fet li clers : .XV. sols vous doi ; Mal fet povre gent fère anoi. » L’oste respont : « Moult volentiers ; Vaillanz clers estes et entiers. » Li avugle s’en vont tout cuite. ﻿Or oiez com fète refuite
  
  Li clers porpenssa maintenant : On aloit la messe sonant ; À l’oste vint, si l’arésone.
  
  « Ostes, fet-il, vostre persone
  
  Du moustier dont ne connissiez ?
  
  Ces .XV. sols bien li croiriez, Se por moi les vos voloit rendre ? — De ce ne sui mie à aprendre, Fet li borgois ; par saint Silvestre, Que je croiroie nostre prestre, S’il voloit, plus de .XXX. livres.
  
  — Dont dites j’en soie delivres
  
  Esraument com je reviendrai ; Au moustier paier vous ferai. » L’ostes le comande esraument, Et li clers ainsi fètement
  
  Dist son garçon qu’il atornast
  
  Son palefroi, et qu’il troussast.
  
  Que tout soit prest quant il reviegne ; À l’oste a dit que il s’en viegne.
  
  Ambedui el moustier en vont, Dedenz le chancel entré sont ; Li clers qui les .XV. sols doit
  
  A pris son oste par le doit, Si l’a fet delèz lui assir.
  
  Puis dist : « Je n’ai mie loisir
  
  De demorer dusqu’après messe ; Avoir vos ferai vo promesse ; Je l’irai dire qu’il vous pait
  
  .XV. sols trestout entresait
  
  Tantost que il aura chanté.
  
  — Fetes-en vostre volenté, » Fet li borgois, qui bien le croit.
  
  Li prestres revestuz estoit.
  
  Qui maintenant devoit chanter.
  
  Li clers vint devant lui ester, Qui bien sot dire sa reson ; Bien sanbloit estre gentiz bon ; N’avoit pas la chière reborse.
  
  .XII. deniers tret de sa borse, Le prestre les met en la main : « Sire, fet-il, por saint Germain, Entendez çà .I. poi à mi.
  
  Tuit li clerc doivent estre ami, Por ce vieng-je près de l’autel.
  
  Je giut anuit à un ostel
  
  Chiés à .I. borgois qui moult vaut : Li douz Jhesu-Criz le consaut, Quar preudom est et sanz boisdie ; Mès une cruel maladie
  
  Li prist ersoir dedenz sa teste, Entruès que nous demeniens feste, Si qu’il fu trestoz marvoiez.
  
  Dieu merci, or est ravoiez, Mes encore li deut li chiéz ; Si vous pri que vous li lisiez, Après chanter, une evangille
  
  Desus son chief. — Et par saint Gille, Fet li prestres, je li lirai. » Au borgois dist : « Je le ferai
  
  Tantost com j’aurai messe dite, Dont en claime-je le clers cuite. » Fet li borgois : « Miex ne demant.
  
  — Sire prestre, à Dieu vous comant, Fet li clers. — Adieu, biaus douz mestre, »
  
  Li prestres à l’autel va estre, Hautement grant messe comence ; Par .I. jor fu de diemenche, Au moustier vindrent moult de genz.
  
  Li clers, qui fu et biaus et genz, Vint à son oste congié prendre ; Et li borgois, sanz plus atendre, Dusqu’à son ostel le convoie.
  
  Li clers monte, si va sa voie, Et li borgois tantost après
  
  Vint au moustier : moult fu engrès
  
  De ses .XV. sols recevoir : Avoir les cuide tout por voir.
  
  Enz el chancel tant atendi
  
  Que li prestres se devesti.
  
  Et que la messe fu chantée.
  
  Et li prestres, sanz demorée, A pris le livre et puis Festoie, Si a huchié : « Sire Nichole, Venez avant, agenoilliez. » De ces paroles n’est pas liéz
  
  Li borgois, ainz li respondi : « Je ne ving mie por ceci, Mès mes .XV. sols me paiez.
  
  — Voirement est-il marvoiez, Dist li prestres ; nomini Dame, Aidiez à cest preudome à l’ame ; Je sai de voir qu’il est dervez.
  
  — Oez, dist li borgois, oez
  
  Com cis prestres or m’escharnist ;
  
  Por poi que mes cuers du sens n’ist, Quant son livre m’a ci tramis.
  
  — Je vous dirai, biaus douz amis, Fet li prestres, coment qu’il praingne, Tout adès de Dieu vous souviegne, Si ne poez avoir meschief. » Le livre li mist sor le chief, L’Evangille li voloit dire.
  
  Et li borgois commence à dire : « J’ai en meson besoingne à fère ; Je n’ai cure de tel afère.
  
  Mais paiez-moi tost ma monnoie. » Au prestre durement anoie : Toz ses paroschiens apele, Chascuns entor lui s’atropele.
  
  Puis dist : « Cest home me tenez ; Bien sai de voir qu’il est dervez.
  
  — Non sui, fet-il, par saint Cornille, Ne, par la foi que doi ma fille, Mes .XV. sols me paierez, Jà ainsi ne me gaberez. — Prenez-le tost, » le prestre a dit.
  
  Li paroschiens sanz contredit
  
  Le vont tantost moult fort prenant ; Les mains li vont trestuit tenant ; Chascuns moult bel le reconforte, Et li prestres le livre aporte, Si li a mis deseur son chief ; L’Evangille de chief en chief
  
  Li lut, l’estole entor le col,
  
  Mès à tort le tenoit por fol ; Puis l’esproha d’ève benoite.
  
  Et li borgois forment covoite
  
  Qu’à son ostel fust revenuz.
  
  Lessiez fu, ne fu plus tenuz ; Li prestres de sa main le saine, Puis dist : « Avez esté en paine. » Et li borgois s’est toz cois teus ; Corouciéz est et moult honteus
  
  De ce qu’il fu si atrapez ; Liéz fu quant il fu eschapez ; À son ostel en vint tout droit.
  
  Cortebarbe dist oreudroit
  
  C’on fet à tort maint home honte.
  
  À tant definerai mon conte.
  
  ### V LA HOUCE PARTIE.
  
  ﻿Chascuns devroit à son mestire ...............
  
  D e biau parler et de bien dire
  
  Chascuns devroit à son mestire
  
  Fère connoistre et enseignier
  
  Et bonement enromancier
  
  Les aventures qui avienent.
  
  Ausi, comme gent vont et vienent, Ot-on maintes choses conter
  
  Qui bones sont à raconter.
  
  Cil qui s’en sevent entremetre
  
  I doivent grant entente metre, En penser, en estudier, Si com firent notre ancistier, Li bon mestre qui estre seulent ; Et cil qui après vivre vuelent
  
  Ne devroient jà estre oiseus.
  
  Mès il devienent pereceus
  
  Por le siècle, qui est mauvès ;
  
  Por ce si ne se vuelent mès
  
  Li bon menestrel entremetre,
  
  Qar molt covient grant paine metre
  
  En bien trover, sachiez de voir.
  
  Huimès vous faz apercevoir
  
  Une aventure qui avint
  
  Bien a .XVII. ans ou .XX,
  
  Que uns riches hom d’Abevile
  
  Se departi fors de sa vile,
  
  Il et sa fame et uns siens fils.
  
  Riches et combles et garnis
  
  Issi com preudom de sa terre,
  
  Por ce que il estoit de guerre
  
  Vers plus fors genz que il n’estoit ;
  
  Si se doutoit et se cremoit
  
  De estre entre ses anemis.
  
  D’Abevile vint à Paris.
  
  Ilueques demora tout qoi.
  
  Et si fist homage le Roi,
  
  Et fu ses hom et ses borgois.
  
  Li preudom fu sage et cortois,
  
  Et la Dame forment ert lie,
  
  Et li vallès fols n’estoit mie,
  
  Ne vilains, ne mal enseigniez.
  
  Molt en furent li voisin liéz
  
  De la rue où il vint manoir ;
  
  Sovent le venoient véoir
  
  Et li portoient grant honor.
  
  Maintes genz sans metre du lor
  
  Se porroient molt fère amer ;
  
  Por seulement de biau parler
  
  Puet l’en molt grant los acueillir ;
  
  Qar qui biau dit, biau veut oïr,
  
  Et qui mal dit et qui mal fait,
  
  Il ne puet estre qu’il ne l’ait ;
  
  En tel point le voit-on et trueve ;
  
  On dit sovent : l’uevre se prueve.
  
  Ainsi fu li preudom mananz
  
  Dedenz Paris plus de sept anz,
  
  Et achatoit et revendoit
  
  Les denrées qu’il connissoit.
  
  Tant se bareta d’un et d’el
  
  Que toz jors sauva son chatel,
  
  Et ot assez de remanant.
  
  El preudome ot bon marchéant
  
  Et demenoit molt bone vie,
  
  Tant qu’il perdi sa compaignie,
  
  Et que Diex fist sa volenté
  
  De sa fame, qui ot esté
  
  En sa compaignie .XXX. anz.
  
  Il n’avoient de toz enfanz
  
  Que ce vallet que je vous di.
  
  Molt corouciez et molt mari
  
  Se fist li vallés lèz son père,
  
  Et regretoit sovent sa mère.
  
  Qui moult souef l’avoit norri ;
  
  Il se pasma, pleure por li,
  
  Et li pères le reconforte :
  
  « Biaus filz, fet-il, ta mère est morte ;
  
  Prions Dieu que pardon li face ;
  
  Ters tes iex, essue ta face,
  
  Que li plorer ne t’i vaut rien.
  
  Nous morrons tuit, ce sez-tu bien ;
  
  Par là nous convendra passer ;
  
  Nus ne puet la mort trespasser
  
  Que ne reviegne par la mort.
  
  Biaus filz, tu as bon reconfort,
  
  Et si deviens biaus bacheler ;
  
  Tu es en point de marier.
  
  Et je sui mès de grant aage.
  
  Si je trovoie .I. mariage
  
  De gent qui fussent de pooir,
  
  G’i metroie de mon avoir ;
  
  Qar ti ami te sont trop loing ;
  
  Tart les auroies au besoin ;
  
  Tu n’en as nul en ceste terre
  
  Se par force nes pués conquerre ;
  
  S’or trovoie fame bien née
  
  Qui fust d’amis emparentée,
  
  Qui éust oncles et antains.
  
  Et frères et cousins germains,
  
  De bone gent et de bon leu,
  
  Là où je verroie ton preu,
  
  Je t’i metroie volentiers,
  
  Jà nel leroie por deniers. » ﻿Ce nous raconte li escris,
  
  Seignor, or avoit el païs
  
  .III. chevaliers qui erent frère,
  
  Qui erent de père et de mère
  
  Moult hautement emparenté,
  
  D’armes proisié et alosé,
  
  Mès n’avoient point d’eritage
  
  Que tout n’éussent mis en gage,
  
  Terres et bois et tenemenz,
  
  Por suirre les tornoiemenz.
  
  Bien avoit sor lor tenéure
  
  .IIIᵐ. livres à usure,
  
  Qui moult les destraint et escille.
  
  Li ainsnez avoit une fille
  
  De sa fame, qui morte estoit,
  
  Dont la damoisele tenoit
  
  Dedenz Paris bone meson
  
  Devant l’ostel à cel preudon.
  
  La meson n’estoit pas au père,
  
  Qar li ami de par sa mère
  
  Ne li lessierent engagier.
  
  La mesons valoit de loier
  
  .XX. livres de paresis l’an ;
  
  Jà n’en éust paine n’ahan
  
  Que de ses deniers recevoir.
  
  Bien fu d’amis et de pooir
  
  La damoisele emparentée,
  
  Et le preudon l’a demandée
  
  Au père et à toz ses amis.
  
  Li chevalier li ont enquis
  
  De son mueble, de son avoir,
  
  Combien il en pooit avoir,
  
  Et il lor dist moult volentiers :
  
  « J’ai, qu’en denrées qu’en deniers,
  
  .M. et .Vᶜ. livres vaillant ;
  
  J’en deveroie estre mentant
  
  Se je me vantoie de plus ;
  
  Je l’en donroie tout le plus
  
  De .C. livres de paresis.
  
  Je les ai loiaument aquis ;
  
  J’en donrai mon fil la moitié.
  
  — Ce ne porroit estre otroié,
  
  Biaus sire, font li chevalier ;
  
  Se vous deveniiez templier,
  
  Ou moine blanc, ou moine noir,
  
  Tost lesseriiez vostre avoir
  
  Ou à temple ou à abéïe :
  
  Nous ne nous i acordons mie ;
  
  Non, Seignor, non, Sire, par foi.
  
  — Et comment donc, dites le moi ?
  
  — Moult volentiers, biaus Sire chier.
  
  Quanques vous porrez esligier,
  
  Volons que donez vostre fils,
  
  Et que il soit du tout saisis,
  
  Et tout metez par devers lui,
  
  Si que ne vous ni à autrui
  
  N’i puissiez noient calengier.
  
  S’ainsi le volez otroier,
  
  Li mariages sera fait ;
  
  Autrement ne volons qu’il ait
  
  Nostre fille ne nostre nièce. »
  
  Li preudon penssa une pièce ;
  
  Son fil regarde; si penssa.
  
  Mès mauvesement emploia
  
  Cele penssée que il fist.
  
  Lors lor respont et si lor dist :
  
  « Seignor, de quanques vous querez
  
  Acomplirai voz volentez,
  
  Mes ce sera par .I. couvent :
  
  Se mes filz vostre fille prent
  
  Je li donrai quanqu’ai vaillant,
  
  Et si vous di tout en oiant
  
  Ne vueil que me demeure rien,
  
  Mès praingne tout et tout soit sien,
  
  Que je l’en saisi et revest. »
  
  Ainsi le preudon se dévest.
  
  Devant le pueple qui là fu
  
  S’est dessaisis et desvestu
  
  De quanques il avoit el monde,
  
  Si que il remest ausi monde
  
  Com la verge qui est pelée,
  
  Qu’il n’ot ne denier ne denrée
  
  Dont se péust desjéuner
  
  Se ses filz ne li volt doner.
  
  Tout li dona et clama quite, Et, quant la parole fu dite,
  
  Li chevaliers tout main à main
  
  Saisi sa fille par la main ;
  
  Si l’a au bacheler donée.
  
  Et li vallés l’a espousée.
  
  ﻿D’iluec bien à deus anz après
  
  Bonement furent et en pès
  
  Li maris et la dame ensanble,
  
  Tant que la dame, ce me sanble,
  
  Ot un biau fil du bacheler.
  
  Bien le fist norrir et garder,
  
  Et la dame fu bien gardée,
  
  Sovent baignie et relevée.
  
  Et li preudon fu en l’ostel ;
  
  Bien se dona le cop mortel
  
  Quant, por vivre en autrui merci,
  
  De son avoir se deffesi.
  
  En l’ostel fu plus de .XII. anz,
  
  Tant que li enfez fu jà granz
  
  Et se sot bien apercevoir.
  
  Souvent oï ramentevoir
  
  Que ses taions fist à son père,
  
  Par qoi il espousa sa mère,
  
  Et li enfes, quant il l’oï,
  
  Aine puis nel volt metre en oubli.
  
  Li preudon fu viex devenu,
  
  Que viellèce l’ot abatu
  
  Qu’au baston l’estuet soustenir.
  
  La toile à lui ensevelir
  
  Alast volentiers ses filz querre ;
  
  Tart li estoit qu’il fust en terre,
  
  Que sa vie li anuioit.
  
  La Dame lessier ne pooit,
  
  Qui fière estoit et orguilleuse ;
  
  Du preudome estoit desdaigneuse,
  
  Qui moult li estoit contre cuer.
  
  Or ne puet lessier à nul fuer
  
  Qu’ele ne déist son Seignor :
  
  « Sire, je vous pri par amor,
  
  Donez congié à vostre père,
  
  Que, foi que doi l’ame ma mère,
  
  Je ne mengerai mes des denz
  
  Tant com je le saurai céenz,
  
  Ainz vueil que li donez congié.
  
  — Dame, fet-il, si ferai-gié. »
  
  ﻿Cil, qui sa fame doute et crient,
  
  Maintenant à son père vient ;
  
  Se li a dit isnelement:
  
  « Pères, pères, alez vous ent ;
  
  Je di c’on n’a céenz que fère
  
  De vous ne de vostre repaire ;
  
  Alez vous aillors porchacier.
  
  On vous a doné à mengier
  
  En cest ostel .XII. anz ou plus ;
  
  Mes fetes tost, si levez sus ;
  
  Si vous porchaciez où que soit.
  
  Que fère l’estuet orendroit. »
  
  Li pères l’ot ; durement pleure;
  
  Sovent maudit le jor et l’eure
  
  Qu’il a tant au siècle vescu :
  
  « Ha ! biaus douz filz, que me dis-tu ?
  
  Por Dieu, itant d’onor me porte
  
  Que ci me lesses à ta porte.
  
  Je me girrai en poi de leu ;
  
  Je ne te quier nis point de feu,
  
  Ne coute-pointe, ne tapis ;
  
  Mès la fors souz cel apentis
  
  Me fai baillier .I. pou d’estrain.
  
  Onques por mengier de ton pain
  
  De l’ostel ne me gete fors.
  
  Moi ne chaut s’on me met là hors,
  
  Mès que ma garison me livre ;
  
  Jà, por chose que j’aie à vivre
  
  Ne me déusses pas faillir.
  
  Jà ne puès-tu miex espenir
  
  Toz tes péchiez qu’en moi bien faire,
  
  Que se tu vestoies la haire.
  
  — Biaus père, dist li bachelers,
  
  Or n’i vaut noient sermoners ;
  
  Mès fetes tost, alez vous en,
  
  Que ma fame istroit jà du sen.
  
  — Biaus filz, où veus-tu que je voise ?
  
  Je n’ai vaillant une vendoise.
  
  — Vous en irez en cele vile ;
  
  Encore en i a-il .X. mile
  
  Qui bien i truevent lor chevance :
  
  Moult sera or grant meschéance
  
  Se n’i trovez vostre peuture ;
  
  Chascuns i atent s’aventure ;
  
  Aucunes genz vous connistront,
  
  Qui lor ostel vous presteront.
  
  — Presteront, filz ! Aus genz que chaut,
  
  Quant tes ostels par toi me faut ?
  
  Et, puis que tu ne me fez bien,
  
  Et cil qui ne me seront rien
  
  Le me feront moult à envis,
  
  Quant tu me faus, qui es mes fils.
  
  — Pères, fet-il, je n’en puis mais
  
  Se je met sor moi tout le fais ;
  
  Ne savez s’il est à mon vuel. »
  
  Adonc ot li pères tel duel,
  
  Por poi que li cuers ne li criève.
  
  Si foibles comme il est, se liève ;
  
  Si s’en ist de Tostel plorant :
  
  « Filz, fet-il, à Dieu te commant.
  
  Puisque tu veus que je m’en aille,
  
  Por Dieu me done une retaille
  
  D’un tronçon de ta sarpeillière,
  
  Ce n’est mie chose moult chière,
  
  Que je ne puis le froit soufrir.
  
  Je le te demant por couvrir,
  
  Que j’ai robe trop poi vestue ;
  
  C’est la chose qui plus me tue. »
  
  Et cil, qui de doner recule,
  
  Li dist : « Pères, je n’en ai nule.
  
  Li doners n’est or pas à point ;
  
  À ceste foiz n’en aurez point,
  
  Se on ne me le tolt ou emble.
  
  — Biaus douz filz, toz li cuers me tramble,
  
  Et je redout tant la froidure ;
  
  Done moi une couverture
  
  De qoi tu cuevres ton cheval.
  
  Que li frois ne me face mal. »
  
  Cil, qui s’en bée à descombrer.
  
  Voit que ne s’en puet délivrer
  
  S’aucune chose ne li baille ;
  
  Por ce que il veut qu’il s’en aille,
  
  Commande son fil qu’il li baut.
  
  Quant on le huche, l’enfes saut :
  
  « Que vous plest, sire, dist l’enfant ?
  
  — Biaus filz, fet-il, je te commant,
  
  Se tu trueves l’estable ouverte,
  
  Done mon père la couverte
  
  Qui est sus mon cheval morel.
  
  S’il veut si en fera mantel,
  
  Ou chapulaire, ou couvertor ;
  
  Done li toute la meillor. »
  
  Li enfes, qui fu de biau sens,
  
  Li dist : « Biaus taions, venez enz. »
  
  Li preudon s’en torne avoec lui,
  
  Toz corouciez et plains d’anui.
  
  L’enfes la couverture trueve ;
  
  La meillor prist et la plus nueve,
  
  Et la plus grant et la plus lée ;
  
  Si l’a par le mileu doublée.
  
  Si le parti à son coutel
  
  Au miex qu’il pot et au plus bel ;
  
  Son taion bailla la moitié.
  
  « Biaus filz, fet-il, que ferai-gié ?
  
  Por qoi le m’as-tu recopée ?
  
  Ton père le m’avoit donée.
  
  Or as-tu fet grant cruauté,
  
  Que ton père avoit commandé
  
  Que je l’éusse toute entière ;
  
  Je m’en irai à lui arrière.
  
  — Alez, fet-il, où vous voudrez,
  
  Que jà par moi plus n’en aurez. »
  
  Li preudon issi de l’estable :
  
  « Filz, fet-il, trestout torne à fable
  
  Quanque tu commandas et fis ;
  
  Que ne chastoies-tu ton fils
  
  Qu’il ne te doute ne ne crient ?
  
  Ne vois-tu donques qu’il retient
  
  La moitié de la couverture ?
  
  — Va, Diex te doinst male aventure !
  
  Dist li pères ; baille li toute.
  
  — Non ferai, dist l’enfes, sanz doute ;
  
  De qoi seriiez-vous paié ?
  
  Je vous en estui la moitié,
  
  Que jà de moi n’en aurez plus.
  
  Se j’en puis venir au desus,
  
  Je vous partirai autressi
  
  Comme vous avez lui parti.
  
  Si comme il vous dona l’avoir,
  
  Tout aussi le vueil-je avoir,
  
  Que jà de moi n’enporterez
  
  Fors que tant com vous li donrez.
  
  Si le lessiez morir chetif.
  
  Si ferai-je vous, se je vif. »
  
  Li pères l’ot : parfont souspire ;
  
  Il se repensse et se remire.
  
  Aus paroles que l’enfes dist
  
  Li pères grant example prist ;
  
  Vers son père torna sa chière :
  
  « Pères, fet-il, tornez arrière ;
  
  C’estoit anemis et pechié
  
  Qui me cuide avoir aguetié ;
  
  Mès, se Dieu plest, ce ne puet estre.
  
  Or vous faz-je seignor et mestre
  
  De mon ostel à toz jors mais.
  
  Se ma fame ne veut la pais,
  
  S’ele ne vous veut consentir,
  
  Aillors vous ferai bien servir ;
  
  Si vous ferai bien aaisier
  
  De coute-pointe et d’oreillier.
  
  Et si vous di, par saint Martin,
  
  Je ne beverai mès de vin
  
  Ne ne mengerai bon morsel
  
  Que vous n’en aiez del plus bel ;
  
  Et serez en chambre celée
  
  Et au bon feu de cheminée ;
  
  Si aurez robe comme moi.
  
  Vous me fustes de bone foi,
  
  Par qoi sui riches à pooir,
  
  Biaus douz père, de vostre avoir.
  
  Seignor, ci a bone monstrance
  
  Et aperte senefiance
  
  Qu’ainsi geta le filz le père
  
  Du mauvès penssé où il ère.
  
  Bien se doivent tuit cil mirer
  
  Qui ont enfanz à marier.
  
  Ne fetes mie en tel manière,
  
  Ne ne vous metez mie arrière
  
  De ce dont vous estes avant.
  
  Ne donez tant à vostre enfant
  
  Que vous n’i puissiez recouvrer.
  
  L’en ne se doit mie fier,
  
  Que li enfant sont sans pitié ;
  
  Des pères sont tost anoié
  
  Puis qu’ils ne se pueent aidier.
  
  Et qui vient en autrui dangier
  
  Molt vit au siècle en grant anui.
  
  Cil qui vit en dangier d’autrui,
  
  Et qui du suen méismement
  
  A autrui livroison s’atent ;
  
  Bien vous en devez chastoier.
  
  Icest example fist Bernier,
  
  Qui la matère enseigne à fère.
  
  Si en fist ce qu’il en sot faire.
  
  ### VI DE SIRE HAIN ET DE DAME ANIEUSE.
  
  ﻿Cest fablel, par reson prova H ues Piaucele, qui trova
  
  Cest fablel, par reson prova
  
  Que cil qui a fame rubeste
  
  Est garnis de mauvèse beste.
  
  Si le prueve par cest reclaim
  
  D’Anieuse et de sire Hain.
  
  Sire Hains savoit bon mestier, Quar il savoit bien rafetier
  
  Les coteles et les mantiaus ; Toz jors erent à chavestriaus
  
  Entre lui et dame Anieuse, Qui n’estoit pas trop volenteuse
  
  De lui servir à son voloir ; Quar quant li preudom veut avoir
  
  Porée, se li fesoit pois, Et si estoit tout seur son pois ; Et quant il voloit pois mengier, Se li fesoit por engaignier
  
  Un poi de porée mal cuite.
  
  Anieuse ert de mal porçuite
  
  Vers son seignor quanqu’ele pot ; Quar quant il voloit char en pot, Dont li fesoit-ele rostir
  
  Et toute en la cendre honir, Por ce qu’il n’en péust gouster.
  
  Se vous me volez escouter, Je vous dirai bon helemot : Riens ne vaut se chascuns ne m’ot, Quar cil pert moult bien l’auleluye
  
  Qui par .I. noiseus le desluie ; C’est por noient, n’i faudrai mie.
  
  ﻿Sire Hains a dit : « Douce amie, Alez me achater du poisson.
  
  — Vous en aurez à grant foison, Dist Anieuse, par saint Cire ; Mès or me dites, biauz douz sire, Se vous le volez d’éve douce. » Et cil, qui volentiers l’adouce, Li a dit : « Mès de mer, amie. » Anieuse ne tarda mie, Qui moult fu plaine de mal art.
  
  Au Pont vient, si trueve Guillart, Qui estoit ses cousins germains : « Guillart, dist-ele, c’est du mains.
  
  Je vueil avoir des epinoches ; Mon mari, qui de males broches
  
  Ait crevez les iex de la teste.
  
  Demande poisson à areste. » Et cil, qui fu de male part.
  
  Li a tornées d’une part, Se li a mis en son platel ; Puis les cuevre de son mantel, En sa meson en vint tout droit.
  
  Sire Hains, quant venir la voit, Li a dit : « Bien veigniez vous, dame ; Foi que vous devez Notre-Dame, Est-ce raie, ou chien de mer ? — L’en faut moult bien à son esmer, Fet Anieuse, sire Hain ; Volez-vous lier vostre estrain, Qui me demandez tel viande ? Moult est ore fols qui demande
  
  Chose que l’en ne puet avoir : Vous savez bien trestout de voir
  
  Qu’il a anuit toute nuit plut : Toz li poissons de là hors put.
  
  — Put ! fet sire Hains ; Dieu merci, J’en vi ore porter par ci
  
  De si bons dedenz .I. panier.
  
  — Vous en porrez jà tant pledier, Fet cèle, qui le het de cuer, Que je geterai jà tout puer.
  
  Dehait qui le dit s’il nel fet ! » Les espinoches tout à fet
  
  A semées aval la cort.
  
  « Diex ! fet Hains, com tu me tiens cort ! A paines os-je dire mot ; Grant honte ai quant mon voisin m’ot, Que tu me maines si viument.
  
  — Ba ! si en prenez vengement,
  
  Fet-ele, se vous l’osez fère.
  
  — Tais-toi, fame de put afère,
  
  Fet sire Hains ; lai moi ester ; Ne fust por ma chose haster
  
  Por aler au marchié demain,
  
  Tu le compraisses aparmain.
  
  — Comperaisse ! fet Anieuse ; Par mon chief, je vous en di beuse ; Quant vos volez, si commenciez. »
  
  Sire Hains fu moult corouciez : .I. petitelet se porpensse ; Après a dit ce que il pensse,
  
  Quant fu apoiez sor son coute : « Anieuse, fet-il, ç’acoute : Il m’est avis, et si me samble, Que jà ne serons bien ensamble
  
  Se nous ne tornons à .I. chief.
  
  — Or dites donques derechief,
  
  Fet-ele, se vous l’osez fère,
  
  À quel chief vous en volez trère.
  
  — Oïl, fet-il, bien l’ose dire : Le matinet, sanz contredire, Voudrai mes braies deschaucier,
  
  Et enmi nostre cort couchier ; Et qui conquerre les porra, Par bone reson mousterra
  
  Qu’il ert sire et dame du nostre.
  
  — Je l’otroi bien, par saint Apostre,
  
  Fet Anieuse, de bon cuer.
  
  Et se je les braies conquer,
  
  Cui en trerai à tesmoignage ? — Nous prendrons en nostre visnage
  
  .I. home que nous miex amon.
  
  — Je l’otroi bien ; prenons Symon,
  
  Et ma comère dame Aupais ; Que qu’il aviegne de la pais,
  
  Cil dui garderont bien au droit.
  
  Hucherai les je orendroit ? — Diex ! fet Hains, com tu es hastiue ! Or cuides bien que jà soit tiue
  
  La baillie de no meson ; Ainz auras de moult fort poison
  
  Béu, foi que doi saint Climent.
  
  Moult va près que je ne coment.
  
  — Comencier, fet dame Anieuse ; Je sui assez plus covoiteuse
  
  Que vous n’estes del comencier.
  
  Or n’i a fors que del huchier
  
  Noz voisins. — Certes ce n’a mon.
  
  — Sire Symon, sire Symon ! Quar venez avant, biaus compère,
  
  Et si amenez ma comère,
  
  S’orrez ce que nous volons dire.
  
  — Je l’otroi bien sanz contredire, »
  
  Fet Symons debonerement.
  
  Adonc s’en vindrent esraument, Si s’assiéent l’un delez l’autre.
  
  Sire Hains, l’un mot après l’autre,
  
  Lor a contée la réson
  
  Et descouverte l’achoison
  
  Por qoi la bataille doit estre.
  
  « Ha ! fet Symons, ce ne puet estre
  
  Que vous ainsi vous combatez. »
  
  Anieuse dist : « Escoutez : Li plais est pris en tel manière
  
  Que nus n’en puet aler arière,
  
  Foi que doi au baron saint Leu ; Je vueil que soiez en no leu ; Si ferons que fère devons. »
  
  Dont primes a parlé Symons : « Je ne vos porroie achoisier,
  
  Ne acorder, ne apesier,
  
  Ainz aurez esprové voz forces.
  
  Or garde bien que tu ne porces,
  
  Anieuse, se ton poing non.
  
  Sire Hain, je vous di par non,
  
  Gardez bien que vous ne porciez
  
  Nule chose dont vous faciez
  
  Vo fame mal, fors de voz mains.
  
  — Sire, si m’aït S. Germains,
  
  Fet sire Hains, non ferai-gié ; Mès or nous donez le congié
  
  De no meslée comencier,
  
  II n’i a fors del deschaucier
  
  Les braies dont la noise monte. »
  
  ﻿Que vous feroie plus lonc conte ? Les braies furent deschaucies,
  
  Et enz enmi la cort lancies ; Chascuns s’apresta de combatre ;
  
  Jà lor verra lor os debatre,
  
  Sire Symons, qui le parc garde.
  
  Ainz que Hains s’en fust donez garde
  
  Le fîert Anieuse à plains braz : « Vilains, dist-ele, je te haz ; Or me garde ceste alemite.
  
  — Ha ! dist Hains, très orde traïtre.
  
  M’es-tu jà venue ferir ? Je ne porroie plus souffrir,
  
  Puisque tu m’as avant requis ; Mès, si m’aït Sainz Esperis,
  
  Je te ferai male nuit trère.
  
  — Par bieu, je ne vous doute guère,
  
  Fet cele, por vostre manace ; Puisque nous somes en la place, Face chascuns du pis qu’il puet. »
  
  À cest mot sire Hains s’esmuet, D’ire et de mautalent espris ; La cors fu granz et li porpris, Bien s’i pooit-l’en retorner.
  
  Et, quant cele vit atorner
  
  Son baron por li domagier,
  
  Onques ne se vout esmaier,
  
  Ainz li cort sus à plain eslais. Huimès devendra li jeus lais,
  
  Quar sire Hains sa fame ataint
  
  Si grant cop que trestout li taint
  
  Le cuir, sor le sorcil, en pers.
  
  « Anieuse, dist-il, tu pers ; Or t’ai ta colée rendue. »
  
  Cele ne fu mie esperdue,
  
  Ainz li cort sus isnelement ; Se li done hastivement .I. cop par deseur le sorcil
  
  Qu’a poi que delèz .I. bercil
  
  Ne l’abati trestout envers.
  
  « Trop vous estiiez descouvers,
  
  Fet Anieuse, ceste part ; »
  
  Puis a esgardé d’autre part,
  
  S’a véu les braies gésir ; Hastivement les cort sesir,
  
  Si les liève par le braioel.
  
  Et li vilains par le tuiel
  
  Les empoigne par moult grand ire : Li uns sache, li autres tire ; La toile desront et despièce ; Par la cort en gist maint pièce ; Par vive force jus les mètent,
  
  À la meslée se remètent.
  
  Hains fiert sa famé enmi les denz
  
  Tel cop, que la bouche dedenz
  
  Li a toute emplie de sanc ; « Tien ore, dist sire Hains, anc ! Je cuit que je t’ai bien atainte ; Or t’ai-je de deux colors tainte ; J’aurai les braies toutes voies. »
  
  Dist Anieuse : « Ainz que tu voies
  
  Le jor de demain au matin, Chanteras-tu d’autre Martin,
  
  Que je ne te pris deux mellenz ;
  
  Filz à putain, vilainz pullenz,
  
  Me cuides-tu avoir sorprise ? »
  
  À cest mot, de grant ire esprise,
  
  Le fiert Anieuse esraument ; Li cops vint par grant mautalent
  
  Que dame Anieuse geta ; Delèz l’oreille l’acosta,
  
  Que toute sa force i emploie.
  
  À sire Hains l’eschine ploie,
  
  Quar del grant cop moult se detort : « Vilains, dist-ele, tu as tort, Qui ne me lais les braies prendre. »
  
  Fet sire Hains : « Or puis aprendre
  
  Que tu ne m’espargnes noient ; Mès se par tens ne le te rent
  
  Sire Hains, dont li faille Diex ; Or croist à double tes granz diex,
  
  Quar je te tuerai ancui. »
  
  Anieuse respondi : « Qui
  
  Tuerez vous, sire vilains ? Se je vous puis tenir aus mains,
  
  Je vous ferai en mon Dieu croire ; Vous ne me verrez jà recroire,
  
  Ainz morras ainçois que m’eschapes.
  
  — Tien or ainçois ces .II. soupapes,
  
  Fet sire Hains, ainz que je muire ; Je le te metrai moult bien cuire,
  
  Se j’en puis venir au desus. » À cest mot se recorent sus. Si s’entredonent moult granz caus.
  
  Sire Hains fu hastis et chaus,
  
  Qui del ferir moult se coitoit ; N’en pot mès, quar moult le hastoit
  
  Anieuse, qui pas nel doute ; De deux poins si forment le boute
  
  Que sire Hains va chancelant.
  
  Que vous iroie-je contant ? Tout furent sanglent lor drapel,
  
  Quar maint cop et maint hatiplel
  
  Se sont doné por grant aïr.
  
  Anieuse le cort sesir,
  
  Qui n’ert pas petite ne manche ; Sire Hains au tor de la hanche
  
  L’abat si durement sus coste,
  
  Qu’à poi ne li brise une coste.
  
  Cele chose forment li griève ; Mès Anieuse se reliève,
  
  .I. petit s’est arrière traite.
  
  Aupais le voit, si se deshaite,
  
  Qui le parc garde o son baron : « Ha ! por Dieu, fet-elle, Symon,
  
  [Quar] parlons ore de la pès. »
  
  [Ce] dist Symon, « Lai-moi en pès,
  
  …..tait or, S. Bertremiex
  
  …..s’Anieuse en fust au miex,
  
  Que tu m’en priaisses aussi ; Non féisses, par saint Forsi,
  
  Tu ne m’en priaisses à pièce ; Or atent encore une pièce. Tant que li uns le pis en ait,
  
  Autrement n’auront-il jà fait ; Souffrir te convient se tu veus. »
  
  Cil refurent jà par cheveus,
  
  Qui erent en moult grant destresce ; Hains tient sa fame par la trèce,
  
  Et cele, qui de duel esprent,
  
  Son baron par les chevex prent ; Si le sache que tout l’embronche.
  
  Aupais le voit, en haut s’esfronche
  
  Por enhardir dame Anieuse.
  
  Quant Symons a choisi s’espeuse
  
  Et l’esme qu’ele li a fète : « Aupais, dist-il, tu es meffète ; A poi que ferir ne te vois,
  
  Se tu fez plus oïr ta vois
  
  Dès que li uns en soit au miex,
  
  Tu le comperras, par mes iex ; »
  
  Cele se tut, qui le cremi.
  
  ﻿Tant ont feru et escremi
  
  Cil qui se combatent ensamble,
  
  Que li contes dit, ce me samble,
  
  Qu’Anieuse le pis en ot ; Quar sire Hains à force l’ot
  
  Reculée encontre une treille.
  
  En coste avoit une corbeille ; Anieuse i chéi arrière,
  
  Quar à ses talons par derrière Estoit, si ne s’en donoit garde ; Et quant sire Hains la regarde,
  
  S’en a .I. poi ris de mal cuer ;
  
  « Anieuse, fet-il, ma suer,
  
  Tu es el paradis Bertran ; Or pués-tu chanter de Tristran,
  
  Ou de plus longue, se tu sez ; Se je fusse autressi versez, Tu me tenisses jà moult cort. »
  
  Atant vers les braies s’en cort,
  
  Si les prist, et si les chauça ; Vers sa fame se radreça,
  
  Qui en la corbeille ert versée.
  
  Malement l’éust confessée,
  
  Ne fust Symons qui li escrie : « Fui toi, musart, n’en tue mie ; Bien voi que tu es au desus.
  
  Anieuse, veus-en tu plus ? Fet Symons, qui la va gabant ; Bien a abatu ton beubant
  
  Sire Hains par ceste meslée.
  
  Seras-tu mès si emparlée
  
  Com tu as esté jusqu’à ore ? — Sire, foi que doi S. Grigoire,
  
  Fet cele, ne fusse hui lassée, Se je ne fusse ci versée ; Mès or vous proi par amistez,
  
  Biaus sire, que vous m’en getez. »
  
  Fet Symons : « Ainz qu’isses issi, Fianceras orendroit ci
  
  Que tu jamès ne méfieras,
  
  Et que en la merci seras
  
  Sire Hains, à toz les jors mès,
  
  Et que tu ne feras jamès
  
  Chose nule qu’il te deffenge.
  
  — Ba ! Deable, et s’il me ledange,
  
  Fet Anieuse, ne cort seure,
  
  Et j’en puis venir au deseure,
  
  Ne me deffenderai-je mie ? — Escoute de ceste anemie,
  
  Fet Symons, qu’ele a respondu,
  
  Aupais ; en as-tu entendu ? — Oïl voir, sire, bien l’entent.
  
  Anieuse, je te blastent
  
  Que tu respons si fetement,
  
  Quar tu vois bien apertement
  
  Que tu ne pués plus maintenant ; Si te covient d’ore en avant
  
  Fere del tout à son plesir,
  
  Quar de ci ne pués-tu issir
  
  Se par son comandement non. »
  
  Anieuse respondi : « Non ; Conseilliez-moi que je ferai.
  
  — Par foi, dit Aupais, non ferai, Que tu ne m’en croiroies mie.
  
  — Si ferai, bele douce amie ; Je m’en tendrai à vostre esgart.
  
  — Or t’estuet-il, se Diex me gart,
  
  Orendroit fiancier ta foi ; Je ne sai se ce ert en foi, Mès toutes voies le feras,
  
  Que tu ton baron serviras
  
  Si com preude fame doit fère,
  
  Ne jamès por nul mal afère
  
  Ne te dreceras contre lui. »
  
  ﻿Anieuse dist sanz delui : « Par foi, bien le vueil créanter,
  
  Por que je m’en puisse garder,
  
  Ainsi en vueil fère l’otroi. »
  
  À cest mot en risent tuit troi,
  
  Sire Hains, Symons et Aupais.
  
  Toutes voies firent la pais ; De la corbeille la getèrent,
  
  Et en meson la ramenèrent ; Moult sovent s’est clamée lasse.
  
  Mais Diex i mist tant de sa grace,
  
  Que puis cele nuit en avant
  
  Onques ne s’ala percevant
  
  Sire Hains qu’el ne li féist
  
  Trestout ce qu’il li requéist : De lui servir s’avolentoit.
  
  Et, por ce que les cops doutoit,
  
  Nel desdisoit de nule chose.
  
  Si vous di bien à la parclose,
  
  En fu à sire Hain moult bel.
  
  ﻿Ainz que je aie cest fablel
  
  Finé, vous di-je bien en foi,
  
  Se voz fames mainent bufoi
  
  Deseur vous nul jor par male art,
  
  Que ne soiez pas si musart
  
  Que vous le souffrez longuement,
  
  Mès fètes aussi fetement
  
  Come Hains fist de sa moillier
  
  Qui ainc ne le vout adaingnier,
  
  Fors tout le mains que ele pot,
  
  Dusques à tant que il li ot
  
  Batu et les os et l’eschine.
  
  Tout issi cis fabliaus define.
  
  ### vii DU PROVOST À L’AUMUCHE.
  
  ﻿Qui par samblant valoit un conte ; D ’un chevalier cis fabliaus conte
  
  Qui par samblant valoit un conte ; Riches hom estoit et mananz ; Fame ot, dont il avoit enfans
  
  Si come il est coustume et us.
  
  .XX. ans cil chevaliers et plus
  
  Vesqui sans guerre et sans meslée.
  
  Moult fu amez en sa contrée
  
  De ses homes et d’autre gent, Tant que .I. jor li prist talent
  
  Du baron saint Jaque requerre.
  
  A garder comanda sa terre
  
  Un sien provost que il avoit.
  
  Vilains et pautonniers estoit, Mès richèce l’avoit seurpris ; Si en ert amendez ses pris.
  
  Si come il fait à mains mauvais.
  
  Li Provos ot à nom Grevais, Le fil Erambaut Brache-huche ; De burel avoit une aumuche, Por la froidure, bien forrée.
  
  Grosse avoit la teste et quarrée ; Moult ert cuivert et de put aire.
  
  Et li chevaliers son afaire
  
  Fist atorner tel comme il dut.
  
  À .I. jor de son ostel mut
  
  Por fère son pelerinage.
  
  Tant va par plain et par boschage, Que au baron saint Jaque vint ; Deniers i offri plus de .XX.
  
  Après se r’est mis el retor ; Onques n’i vout metre trestor, Tout si come il vint ne ala, Tant que son ostel aproisma
  
  Si près come à une jornée.
  
  Le matinet, ainz la vesprée, À .I. sien escuier tramis
  
  À sa fame et à ses amis, Qu’il venissent encontre lui, Quar haitiez est et sanz anui, Et si féist appareillier
  
  À l’ostel assez à mengier, De char, de poisson sanz devin, Qu’à plenté i éussent vin, Si qu’à plenté aient trestout.
  
  Li escuiers se hasta moult
  
  Tant qu’il est au chastel venuz ; À grant joie fu recéuz
  
  De cels, de celes qui l’amèrent.
  
  Lendemain li ami montèrent ; Encontre le chevalier vont.
  
  A moult grant joie amené l’ont, Et le mengier fu atornez.
  
  Grevais ne s’est pas oubliez, Li provos, ainz estoit venuz
  
  Ainçois que nus fust descenduz ; Moult fet sanblant d’estre joious.
  
  Li chevaliers fu vizious ; Par tout prent garde de sa gent, Et séoir fet moult richement
  
  Grevais son provost au mengier, Avoec .I. riche chevalier, Par devant le filz Micleart.
  
  Au premier més ont pois et lart.
  
  Dont la pièce moult granz estoit
  
  Qui ès escuèles gisoit.
  
  ﻿Liéz fu li provos de cest mès, Quar le lart vit gros et espès
  
  Qui en s’escuèle s’aïme, Puis s’apenssa en soi-méisme, S’en pooit embler une pièce, Qu’ele duerroit moult grant pièce, Qui en voudroit fère mesure.
  
  Mès li chevaliers n’en ot cure
  
  Qui avoec lui mengier devoit ; À .I. sien compaignon parloit
  
  Qui delèz lui avoit mengié.
  
  Et le provost s’est abessié, Ausi com por son nez mouchier, Par derrière le chevalier ; La teste baisse, puis si muce
  
  La pièce de lart soz s’aumuche, Qui moult estoit parfonde et lée, Puis l’a sor son chief r’afublée, Tout ausi come devant fu.
  
  Uns vallés porte busche au fu ; Si commença à embraser ; Grevais prist moult à treculer, Qu’il n’en avoit gueres loisir, Quar assis fu, n’en quier mentir, En .I. angle d’une maisière, Si qu’il ne pot n’avant n’arrière ; Ainz commença à eschauffer, Et le lart prist à degouster, Qui desouz le chapel estoit, Si que par les iex li couloit
  
  Le saïn, et aval la face, Com se fust crasse char de vache.
  
  Uns vallés devant lui servoit: Anuiéz fu, trop li grevoit
  
  S’aumuche qui estoit forrée; D’une verge, qui ert pelée, Li a jus bouté le chapel, Et li lars chiet sor le mantel
  
  Au chevalier qui lèz lui sist.
  
  Or oiez que li provos fist: .I. saut done par mi le fu, Vers l’uis se tret à grant vertu; Mès li escuier qui servoient, Qui l’afère véu avoient, Li donèrent grant hatiplat,
  
  Si qu’il le firent chéoir plat ; Fièrent en teste et en l’eschine ; Li keu saillent de la cuisine, Ne demandèrent que ce fu, Ainz traient les tisons du fu, Si fièrent sor lui à.I. tas ; Tant le fièrent et haut et bas, Que brisiés li ont les rains.
  
  Aus bastons, aus piez et aus mains, Li ont fet plus de .XXX. plaies, Et l’ont fait chier en ses braies.
  
  A la parfin tant le menèrent, Que par les bras le traïnèrent
  
  Fors de la porte en .I. fossé, Où l’en avoit .I. chien tué ; Moult li fist grant honte la chars. ﻿Cist fabliaus retret de cest cas, Que par emblers ont les avoirs.
  
  Mais Diex qui fu mis en la Crois
  
  Lor envoit tele povreté, Que povre gent tiengnent verté. ﻿Qui par samblant valoit un conte ;
  
  ### viii DE LA BORGOISE D’ORLIENS.
  
  ﻿Une aventure assez cortoise. O r vous dirai d’une borgoise
  
  Une aventure assez cortoise.
  
  Née et norrie fu d’Orliens, Et ses sires fu néz d’Amiens, Riches mananz à desmesure.
  
  De marchéandise et d’usure
  
  Savoit toz les tors et les poins, Et ce que il tenoit aus poins
  
  Estoit bien fermement tenu.
  
  ﻿En la vile furent venu
  
  .IV. noviaus clers escoliers ; Lor sas portent come coliers.
  
  Li clerc estoient gros et gras, Quar moult manjoient bien sans gas.
  
  En la vile erent moult proisié
  
  Où il estoient herbregié: .I. en i ot de grant ponois.
  
  Qui moult hantoit chiés .I. borgois ; S’el tenoit-on moult à cortois ; N’ert plains d’orgueil ne de bufois, Et à la dame vraiement
  
  Plesoit moult son acointement ;
  
  Et tant vint et tant i ala,
  
  Que li borgois se porpenssa,
  
  Fust par semblant ou par parole,
  
  Que il le metroit à escole,
  
  S’il en pooit en leu venir
  
  Que à ce le péust tenir.
  
  Léenz ot une seue nièce,
  
  Qu’il ot norrie moult grant pièce ;
  
  Privéement à soi l’apele,
  
  Se li promet une cotele.
  
  Mès qu’el soit de celé œvre espie.
  
  Et que la vérité l’en die.
  
  Et l’escolier a tant proié
  
  La borgoise par amistié.
  
  Que sa volenté li otroie ;
  
  Et la meschine toute-voie
  
  Fu en escout tant qu’ele oï
  
  Come il orent lor plet basti.
  
  Au borgois en vient maintenant,
  
  Et li conte le convenant ;
  
  Et li couvenanz tels estoit
  
  Que la dame le manderoit
  
  Quant ses sires seroit errez ;
  
  Lors venist aux .II. huis serrez
  
  Du vergier qu’el li enseigna.
  
  Et el seroit contre lui là.
  
  Quant il seroit bien anuitié.
  
  Li borgois l’ot, moult fu haitié,
  
  À sa famé maintenant vient :
  
  « Dame, fet-il, il me covient
  
  Aler en ma marchéandie ; Gardez l’ostel, ma chière amie, Si com preude fame doit fère ; Je ne sai rien de mon repère.
  
  — Sire, fet-ele, volentiers. » Cil atorna les charretiers, Et dist qu’il s’iroit herbregier, Por ses jornées avancier, Jusqu’à .III. liues de la vile.
  
  La dame ne sot pas la guile ; Si fist au clerc l’uevre savoir.
  
  Cil, qui les cuida décevoir, Fist sa gent aler herbregier.
  
  Et il vint à l’uis du vergier, Quar la nuit fu au jor meslée ; Et la dame tout à celée
  
  Vint encontre, l’uis li ouvri.
  
  Entre ses braz le recueilli, Qu’el cuide que son ami soit ; Mès espérance la déçoit.
  
  « Bien soiez-vous, dist-el, venuz. » Cil s’est de haut parler tenuz ; Se li rent ses saluz en bas.
  
  Par le vergier s’en vont le pas, Mès il tint moult la chière encline.
  
  Et la borgoise .I. pou s’acline,
  
  Par souz le chaperon l’esgarde.
  
  De trahison se done garde ; Si conut bien et aperçoit
  
  C’est son mari qui la deçoit.
  
  Quant el le prist à aperçoivre,
  
  Si repensse de lui deçoivre ;
  
  Fame a trestout passé Argu ;
  
  Par lor engin sont decéu
  
  Li sage dès le tens Abel.
  
  « Sire, fet-ele, moult m’est bel
  
  Que tenir vous puis et avoir ;
  
  Je vous donrai de mon avoir, Dont vous porrez vos gages trère.
  
  Se vous celez bien cest afère.
  
  Or alons ça tout belement,
  
  Je vous metrai privéement
  
  En .I. solier dont j’ai la clef :
  
  Iluec m’atendrez tout souef.
  
  Tant que noz genz auront mengié ;
  
  Et quant trestuit seront couchié,
  
  Je vous menrai souz ma cortine ;
  
  Jà nus ne saura la couvine.
  
  — Dame, fet-il, bien avez dit. »
  
  Diex, com il savoit or petit
  
  De ce qu’ele pensse et porpensse !
  
  Li asniers une chose pensse.
  
  Et li asnes pensse tout el ;
  
  Tost aura-il mauvès ostel,
  
  Quar quant la dame enfermé l’ot
  
  El solier dont issir ne pot,
  
  À l’uis del vergier retorna.
  
  Son ami prist qu’ele trova.
  
  Si l’enbrace et acole et baise ;
  
  Moult est, je cuit, à meillor aise
  
  Li secons que le premerain.
  
  La dame lessa le vilain
  
  Longuement ou solier jouchier ;
  
  Tost ont trespassé le vergier.
  
  Tant qu’en la chambre sont venu,
  
  Où li dras furent portendu.
  
  La dame son ami amaine,
  
  Jusqu’en la chambre le demaine,
  
  Si l'a souz le couvertoir mis,
  
  Et cil s’est tantost entremis
  
  Du geu que amors li comande.
  
  Qu’il ne prisast une alemande
  
  Toz les autres, se cil n’i fust.
  
  Ne cele gré ne l’en séust.
  
  Longuement se sont envoisié ;
  
  Quant ont acolé et baisié,
  
  « Amis, fet-ele, or remaindrez
  
  .I. petit et si m’atendrez ;
  
  Quar je m’en irai là dedenz
  
  Por fère mangier celé gent.
  
  Et nous souperons, vous et moi.
  
  Encore anuit tout à recoi.
  
  — Dame, à vostre commandement. »
  
  Cele s’en part moult belement.
  
  Vint en la sale à sa mesnie ;
  
  À son pooir la fet haitie ;
  
  Quant li mengiers fu atornez,
  
  Menjuent et boivent assez.
  
  Et, quant orent mengié trestuit,
  
  Ainz qu’il fussent desrengié tuit,
  
  La dame apèle sa mesnie,
  
  Si parole come enseignie ;
  
  .II. neveus au seignor i ot,
  
  Et .I. garz qui éve aportoit,
  
  Et chamberières i ot .III. ;
  
  Si i fu la nièce au borgois,
  
  .II. pautoniers et .I. ribaut.
  
  « Seignor, fet-el, se Diex vous saut,
  
  Entendez ore ma reson :
  
  Vous avez en ceste meson
  
  Véu céenz un clerc venir.
  
  Qui ne me lest en pès garir :
  
  Requise m’a d’amors lonc tens ;
  
  Je l’en ai fet .XXX. deffens ;
  
  Quant je vi que je n’i garroie.
  
  Je li promis que je feroie
  
  Tout son plésir et tout son gré
  
  Quant mon seignor seroit erré.
  
  Or est errez, Diex le conduie.
  
  Et cil, qui chascun jor m’anuie.
  
  Ai moult bien couvenant tenu.
  
  Or est à son terme venu, Là sus m’atent en ce perrin.
  
  Je vous donrai du meillor vin
  
  Qui soit céenz une galoie,
  
  Par couvant que vengie en soie :
  
  En ce solier à lui alez.
  
  Et de bastons bien le batez.
  
  Encontre terre et en estant.
  
  Des orbes cops li donez tant,
  
  Que jamais jor ne li en chaille
  
  De prier famé qui rien vaille. »
  
  ﻿Quant la mesnie l’uevre entent,
  
  Tuit saillent sus, nus n’i atent,
  
  L’un prent baston, l’autre tiné.
  
  L’autre pestel gros et molle :
  
  La borgoise la clef lor baille.
  
  Qui toz les cops méist en taille,
  
  À bon contéor le tenisse.
  
  « Ne souffrez pas que il en isse ;
  
  Ainz l’acueilliez el solier haut.
  
  — Par Dieu, font-il, sire clercgaut.
  
  Vous serez jà desciplinez. »
  
  Li uns l’a à terre aclinez.
  
  Et par la gorge le saisi ;
  
  Par le chaperon l’estraint si
  
  Que il ne puet nul mot soner ;
  
  Puis l’en acueillent à doner ;
  
  De batre ne sont mie eschars.
  
  S’il en éust doné .M. mars,
  
  N’éust miex son hauberc roulé.
  
  Par maintes foiz se sont mollé,
  
  Por bien ferir, ses .II. nevous.
  
  Primes desus et puis desous ;
  
  Merci crier ne li vaut rien.
  
  Hors le traient com .I. mort chien,
  
  Si l’ont sor .I. fumier flati.
  
  En la meson sont reverti ;
  
  De bons vins orent à foison,
  
  Toz des meillors de la meson,
  
  Et des blans et des auvernois,
  
  Autant com se il fussent rois ;
  
  Et la dame ot gastiaus et vin,
  
  Et blanche toaille de lin,
  
  Et grosse chandoile de cire ;
  
  Si tient à son ami concile
  
  Toute la nuit dusques au jor.
  
  Au départir si fist Amor
  
  Que vaillant .X. mars li dona,
  
  Et de revenir li pria
  
  Toutes les foiz que il porroit.
  
  Et cil qui el fumier gisoit
  
  Si se remua come il pot.
  
  Et vait là où son harnois ot.
  
  Quant ses genz si batu le virent,
  
  Duel orent grant, si s’esbahirent ;
  
  Enquis li ont coment ce vait.
  
  « Malement, ce dist, il me vait ;
  
  À mon ostel m’en reportez.
  
  Et plus rien ne me demandez. »
  
  Tout maintenant l’ont levé sus,
  
  Onques n’i atendirent plus :
  
  Mès ce l’a moult reconforté
  
  Et mis hors de mauvés penssé,
  
  Qu’il sent sa famé à si loial ;
  
  .I. œf ne prise tout son mal,
  
  Et pensse, s’il en puet garir,
  
  Moult la voudra toz jors chierir.
  
  À son ostel est revenu,
  
  Et, quant la dame l’a véu,
  
  De bones herbes li fist baing,
  
  Tout le gari de son mehaing.
  
  Demande lui com li avint.
  
  « Dame, fet-il, il me covint
  
  Par .I. destroit péril passer.
  
  Où l’en me fist des os quasser. »
  
  Cil de la meson li contèrent
  
  Du clercgaut com il l’atornerènt,
  
  Coment la dame lor livra.
  
  Par mon chief, el s’en delivra
  
  Com preude famé et come sage :
  
  Onques puis en tout son eage
  
  Ne la blasma ne ne mescrut,
  
  N’onques celé ne se recrut
  
  De son ami aimer toz dis,
  
  Tant qu’il ala à son païs. ﻿Une aventure assez cortoise.
  
  ### ix LE CUVIER.
  
  ﻿hascuns se veut mès entremètre C hascuns se veut mès entremètre
  
  De biaus contes en rime mètre : Mais je m’en sui si entremis
  
  Que j’en ai .I. en rime mis
  
  D’un marchéant qui par la terre
  
  Aloit marchéandise querre. ﻿En sa meson lessoit sa fame,
  
  Qui de son ostel estoit dame ; Il gaaignoit à grant mesaise,
  
  Et ele estoit et bien et aise
  
  Quant il ert alez gaaignier,
  
  Et ele se fesoit baingnier
  
  Avoec .I. clerc de grant franchise,
  
  Où ele avoit s’entente mise.
  
  Un jor se baingnoient andeux ; Si lor en vint .I. moult grant deuls,
  
  Et tele paor, que le mestre
  
  Por nul avoir n’i vousist estre ; Quar, si comme il s’entretenoient
  
  Et ensamble se deduisoient,
  
  Et li borgois si s’en repère
  
  De Provins, où il ot afère ; Si s’en entre dedenz sa cort,
  
  Et la bajasse tost acort
  
  À sa dame que li clers tient ; De son seignor ne li sovient.
  
  « Dame, dist-ele, or vous empire,
  
  Quar véz ici, par Dieu, mon sire,
  
  O lui .III. marchéanz ensamble : »
  
  La dame l’ot, de paor tremble.
  
  Ele et li clers, sanz atargier,
  
  Sont andui sailli du cuvier.
  
  Ele sailli hors toute nue ; Au plus tost qu’el pot s’est vestue.
  
  La dame, qui n’estoit pas fole,
  
  L’éve jeté desouz la sole
  
  De la chambre, si qu’el s’encort
  
  Desouz la sole en mi la cort.
  
  El n’ot le clerc où esloingnier, Si le muça souz le cuvier.
  
  Et li borgois descent à pié, Dont ele n’ot pas son cuer lié
  
  Qu’il est venuz à cele foiz.
  
  « Sire, dist-ele, bien veignois
  
  Et vous et vostre compaignie, »
  
  Dist-ele ; mes ne vousist mie
  
  Que il fust venuz à cele eure.
  
  Cil, qui n’ot cure de demeure,
  
  Ainz s’en veut r’aler en besoingne,
  
  À sa main une nape enpoigne, Qui à la perce estoit pendue,
  
  Si l’a sor la cuve estendue ; Les autres marchéans apele ; À sa fame dist : « Ma suer bele,
  
  Or, ça, fet-il, la soupe en vin,
  
  Quar nous volons metre au chemin. »
  
  Et, quant cele ot parler de l’erre,
  
  Au plus tost qu’el pot le va querre
  
  Quanques il veut delivrement ; Moult haoit le demorement.
  
  Mès il ne tenoit de mengier
  
  Au clerc qui ert souz le cuvier,
  
  Qui ne menoit pas trop grant feste
  
  Qu’il li menjuent sus la teste.
  
  Et li borgois éust corouz, Se il séust le clerc desouz ; Et ele estoit mal assenée
  
  Qu’elle avoit la cuve empruntée
  
  Le jor devant à sa voisine.
  
  Cele a apelé sa meschine,
  
  Et li comande que grant erre
  
  Alast léenz sa cuve querre ; Fère l’en estuet sa besoingne.
  
  Mais ele ne sot pas l’essoingne,
  
  Ne le clers qui desouz sejorne.
  
  Et la chamberière s’en torne,
  
  Au miex que pot fist son message.
  
  « Vostre dame n’est mie sage, »
  
  Fait cele, qui li dist briefment : « R’alez li dire vistement
  
  Que, par mon chief, trop se meffet ;
  
  Je n’ai pas de son cuvier fet. »
  
  ﻿Li borgois l’ot, n’en fu pas liez : « Dame, fait-il, quar li bailliez
  
  Son cuvier, et si en fera,
  
  Et puis si le vous prestera. »
  
  Cele les mains au cuvier tient,
  
  Et dist : « Ne savez qu’il covient
  
  Aus dames, ne qu’il estuet fère ; Ci avez perdu un bon tère,
  
  Quar, par mon chief, que que j’entende,
  
  J’en aurai fet ainz que le rende. »
  
  Puis a dit à la chamberière : « R’alez-vous-en, amie chière,
  
  Et si dites à vostre dame
  
  Qu’ele n’est pas si sage fame, Par mon chief, com je voudroie estre : Ne set pas quel besoing puet estre. »
  
  ﻿Cele s’en est tost revenue,
  
  Et quant sa dame l’a véue : « Qu’est-ce, fet-el, tu n’en as mie ? — Non, dame, par le Fil Marie,
  
  Ainz dist bien c’onques ne séustes
  
  Qu’est besoing, n’onques ne l’éustes ; Quar, se très bien le séussiez,
  
  Jà hasté ne li éussiez. »
  
  ﻿Quant cele se fust apenssée : « Lasse, fet-el, trop sui hastée ;
  
  Par mon chief, si ai fet que fole ; Le mestre le tient de l’escole ; Or poroit ore moult bien estre
  
  Qu’ele a desouz mucié le mestre. »
  
  Oiez de qoi s’est porvéue : .I. ribaut vit enmi la rue,
  
  Qui de sa robe estoit despris : « Veus gaaignier, dist-ele, amis ? — Oïl, Dame, n’en doutez mie.
  
  — Va donc, dist-ele, tost ; si crie
  
  Le feu enz enmi cele rue.
  
  Et de bien crier t’esvertue ; L’en le tendra tout à folie
  
  Et à grande ribauderie ; Puis t’en revien par ma meson,
  
  De ta paie ferai le don.
  
  — Dame, dist-il, point ne m’esmaie,
  
  Quar j’aurai bien de vous ma paie. »
  
  En mi la voie a pris son leu,
  
  À haute voiz crie le feu
  
  De quanqu’il pot à longue alaine,
  
  Ausi com la vile en fust plaine.
  
  Et quant li marchéant l’oïrent,
  
  Trestuit ensemble au cri saillirent,
  
  Et li ribaus d’iluec s’en part, Si s’en fui de l’autre part.
  
  Moult se tienent à mal bailli, Quant au ribaut orent failli,
  
  Et dient tuit : « Il estoit yvre. »
  
  Et la borgoise se délivre Du clerc ; maintenant l’en envoie, Et li clerc si aqueut sa voie, Qui n’ot cure de plus atendre.
  
  Or puet cele son cuvier rendre,
  
  Qui moult a esté effraée.
  
  Ainsi s’est cele délivrée,
  
  Qui moult savoit de la chevance,
  
  Quar apris l’avoit de s’enfance ; S’ele n’éust besoing éu,
  
  Ele n’éust jamès séu
  
  Le grant besoin de sa voisine.
  
  Tout ainsi cis fabliaus define. ﻿hascuns se veut mès entremètre
  
  ### X DE BRUNAIN LA VACHE AU PRESTRE.
  
  ﻿C’un jor de feste Nostre Dame D ’un vilain conte et de sa fame, C’un jor de feste Nostre Dame Aloient ourer à l’yglise.
  
  Li prestres, devant le servise, Vint à son proisne sermoner, Et dist qu’il fesoit bon doner
  
  Por Dieu, qui reson entendoit ; Que Diex au double li rendoit
  
  Celui qui le fesoit de cuer.
  
  « Os, fet li vilains, bele suer, Que noz prestres a en couvent : Qui por Dieu done à escient, Que Diex li fet mouteploier ; Miex ne poons-nous emploier
  
  No vache, se bel te doit estre.
  
  Que pour Dieu le douons le prestre ; Ausi rent-ele petit lait.
  
  — Sire, je vueil bien que il l’ait, Fet la dame, par tel reson. » A tant s’en vienent en meson, Que ne firent plus longue fable. Li vilains s’en entre en l’estable, Sa vache prent par le lien,
  
  Présenter le vait au doien.
  
  Li prestres ert sages et cointes.
  
  « Biaus Sire, fet-il à mains jointes, Por l’amor Dieu Blerain vous doing. » Le lien li a mis el poing,
  
  Si jure que plus n’a d’avoir.
  
  « Amis, or as-tu fet savoir, Fet li provoires dans Constans, Qui à prendre bée toz tans.
  
  Va-t’en, bien as fet ton message, Quar fussent or tuit ausi sage
  
  Mi paroiscien come vous estes, S’averoie plenté de bestes. » Li vilains se part du provoire.
  
  Li prestres comanda en oirre
  
  C’on fasse pour aprivoisier
  
  Blerain avoec Brunain lier, La seue grant vache demaine.
  
  Li clers en lor jardin la maine, Lor vache trueve, ce me samble.
  
  Andeux les acoupla ensamble ; Atant s’en torne, si les lesse.
  
  La vache le prestre s’abesse, Por ce que voloit pasturer,
  
  Mes Blere nel vout endurer, Ainz sache le liens si fors, Du jardin la traïna fors : Tant l’a menée par ostez, Par chanevières et par prez, Qu’elle est reperie à son estre Avoecques la vache le prestre, Qui moult à mener li grevoit. Li vilains garde, si le voit ; Moult en a grant joie en son cuer. « Ha, fet li vilains, bêle suer, Voirement est Diex bon doublère, Quar li et autre revient Blère ; Une grant vache amaine brune ; Or en avons nous .II. por une : — Petis sera nostre toitiaus. » Par example dist cis fabliaus Que fols est qui ne s’abandone ; Cil a li bien cui Diex le done, Non cil qui le muce et enfuet ; Nus hom mouteplier ne puet Sanz grant éur, c’est or del mains. Par grant éur ot li vilains .II. vaches, et li prestres nule. Tels cuide avancier qui recule. ﻿C’un jor de feste Nostre Dame
  
  ### XI la CHASTELAINE DE SAINT GILLE.
  
  ﻿Qui moult estoit de haut parage ; I l avint l’autrier à Saint Gille
  
  C’uns chastelains ot une fille
  
  Qui moult estoit de haut parage ; Doner la volt par mariage
  
  À .I. vilain qui moult riche ère.
  
  Ele respondi à son père : « Si m’ait Diex, ne l’aurai jà.
  
  Ostez-le moi, cel vilain là,
  
  Se plus li voi, je morrai jà.
  
  ﻿» Je morrai jà, dist la pucèle.
  
  Se plus me dites tel novèle,
  
  Biaus père, que je vous oi dire ; Si me gart Diex d’anui et d’ire,
  
  Li miens amis est filz de conte ; Doit bien avoir li vilains honte, Qui requiert fille à chastelain.
  
  Ci le me foule, foule, foule,
  
  Ci le me foule le vilain.
  
  — Le vilain vous covient avoir,
  
  Dist li pères, par estavoir ;
  
  Si arez à plenté monoie,
  
  Çainture d’or et dras de soie. »
  
  Ainsi li pères li despont ;
  
  Mes la pucèle li respont :
  
  « Quanques vous dites rien ne vaut ;
  
  ﻿Jà nere au vilain donée,
  
  ﻿Se cuers ne me faut.
  
  ﻿» Cuers ne me faut encore mie,
  
  Que jà à nul jor soie amie
  
  À cel vilain por ses deniers ;
  
  S’il a du blé plain ses greniers.
  
  S’a char de bacon crue et cuite,
  
  Si la menjust ; je li claim cuite ;
  
  Je garderai mon pucelage.
  
  J’aim miex .I. chapelet de flors
  
  ﻿Que mauvès mariage.
  
  ﻿» Mauvès mariage feroie,
  
  Pères, se le vilain prendoie,
  
  Quar son avoir et sa richece
  
  D’avarisce lecuer li sèche ;
  
  Mès mon cuer me dit et semont
  
  Que toz li avoirs de cest mont
  
  Ne vaut pas le déduit d’amer.
  
  ﻿Se je sui jolie te
  
  ﻿Nus ne m’en doit blasmer.
  
  — Blasmer, bele fille, si fet ;
  
  Sachiez que li enfes qui fet
  
  Contre le voloir de son père ,
  
  Sovient avient qu’il le compère.
  
  — Pères, je ferai vo voloir,
  
  Mès trop me fet le cuer doloir
  
  Geste chançons, et me tormente :
  
  Nus ne se marie qui ne s’en repente.
  
  ﻿» Repente, ce vueil-je bien croire ,
  
  Pères, que la chançon soit voire ;
  
  Cil se repent qui se marie ;
  
  Quar je me sui jà repentie
  
  D’avoir mari ainz que je l’aie :
  
  Li parlers tant fort m’en esmaie ,
  
  Que j’en ai tout le cuer mari.
  
  ﻿J’aim miex morir pucele
  
  ﻿Qu’avoir mauvès mari.
  
  — Mauvès mari n’aurez-vous pas ;
  
  Mes fiancier isnel le pas,
  
  Dist li pères, le vous covient. »
  
  À tant ez li vilains qui vient.
  
  Qui moult avoit le cors poli ;
  
  Au miex qu’il puet de cuer joli
  
  S’est escriez à haute alaine : L’avoirs done au vilain fille à chastelaine.
  
  ﻿» Chastelaine fu jà sa mère,
  
  Chastelains est encor son père,
  
  Mès granz povretez l’avirone,
  
  Quar, por l’avoir que je li done,
  
  M’a-il doné la pucelète :
  
  S’en doi bien dire chançonette,
  
  Quar je n’ai pas le cuer dolant :
  
  Je prendrai l’oiselet tout en volant.
  
  ﻿» En volant l’oiselet prendroie ;
  
  Tant est li miens cuers plains de joie,
  
  Dist li vilains, que ne puis dire,
  
  Quant je sa grant biauté remire.
  
  Lors cuide paradis avoir.
  
  Qui por tel dame done avoir,
  
  Si m’aït Diex, riens ne mesprent.
  
  Nule riens à bêle dame ne seprent.
  
  ﻿» Nule ne se prent à celi
  
  Dont li regars tant m’abeli,
  
  Que son père le m’a donée ;
  
  Rose qui est encolorée
  
  Ne se prent pas à sa color :
  
  Je ne sent ne mal ne dolor,
  
  En tant qu’il m’en sovient, par m’ame,
  
  Diex ! com est douz li penssers
  
  ﻿Qui vient de ma dame.
  
  ﻿» De ma dame ai .I. douz pensser,
  
  Dont je ne puis mon cuer oster,
  
  Adès i pens en regardant ;
  
  Si vair œil vont mon cuer ardant ;
  
  Ardant, voire, ce est de joie ;
  
  Por son douz regart li otroie
  
  Mon cuer, ne partir ne l’en vueil.
  
  En regardant m’ont si vair œil
  
  Donez les maus dont je me dueil.
  
  ﻿» Je me dueil, se Diex me sequeure,
  
  Quar je ne cuit jà véoir l’eure
  
  Que j’aie de li mon solaz :
  
  Ha ! gentiz prestres Nicholas,
  
  Espousez-nous tost sanz nul plet. »
  
  Dist le prestres : « Ce fust jà fet.
  
  Mès ne sai quels est l’espousée.
  
  — Véez le la, demandez li
  
  ﻿Se m’amors li agrée.
  
  — Agrée-vous ceste novèle,
  
  Dist li prestres à la pucèle,
  
  Que vous doiez prendre et avoir
  
  Cel vilain là por son avoir ? » Ele respondi : « Biaus douz sire,
  
  Je n’ose mon père desdire,
  
  Mès jà ne li porterai foi.
  
  ﻿Averai-je dont, lasse.
  
  ﻿Mon mari maugré moi ?
  
  ﻿» Maugré moi, voir, je l’averai,
  
  Mès jà foi ne li porterai.
  
  Sires prestres, bien le sachiez.
  
  — Il ne me chaut que vous faciez,
  
  Dist li prestres, je vous espouse. »
  
  En chantant s’escrie la touse,
  
  De dolant cuer come esbahie :
  
  « Je n’ai pas amouretes à mon valoir,
  
  ﻿Si en sui mains jolie.
  
  ﻿» Mains jolie si en serai,
  
  Ne jamès jor ne passerai
  
  Ne soie sole de plorer.
  
  Diex ! or i puet trop demorer
  
  Mes amis à moi revéoir ;
  
  Par tens li porra meschéoir :
  
  Trop lonc tens oubliée m’a :
  
  S’il ne se haste, mes amis perdue m’a.
  
  ﻿» Perdue m’a li miens amis ;
  
  Je croi que trop lonc tens a mis
  
  À moi venir reconforter ;
  
  Quar li vilains m’en veut porter
  
  Tout maintenant en sa contrée.
  
  Douz amis, vostre demorée
  
  Me fet de duel le cuer partir.
  
  Au départir d’amoretes
  
  ﻿Doi-je bien morir.
  
  ﻿» Morir doi-je bien par reson. » À tant ez-vos en la meson
  
  Son ami qui l’est venuz querre ;
  
  Du palefroi mist piet à terre,
  
  Et s’en entra dedenz la sale.
  
  Cele qui ert et tainte et pale,
  
  En chantant li prist à crier :
  
  « Amis, on mi destraint por vous,
  
  Et si ne vous puis oublier.
  
  ﻿» Oublier ne vous puis-je mie,
  
  Que je ne soie vostre amie
  
  Trestoz les jors que je vivrai,
  
  Ne jamès jor ne vous faudrai
  
  Tant com je aie el cors la vie ;
  
  Por le vilain crever d’envie,
  
  Chanterai de cuer liement :
  
  Acolez-moi et besiez doucement,
  
  Quar li maus d’amer me tient joliement.
  
  ﻿» Joliement me tient, amis,
  
  Li maus qui si lonc tens a mis
  
  Mon cuer por vous en grant destrèce ;
  
  Si com gelée la flor sèche,
  
  M’a li vilains adès sechie ;
  
  Mès des or mès sui raverdie,
  
  Quant lèz moi vous sent et acole.
  
  ﻿Mes cuers est si jolis
  
  Por un poi qu’il ne s’envole.
  
  ﻿» Vole, mes cuers, oïl, de joie ;
  
  Or tost, amis, c’on ne vous voie,
  
  Si me montez sor vo cheval ;
  
  Se nos aviens passé cel val.
  
  Par tens seriens en vo païs. »
  
  Cil, qui ne fu pas esbahis,
  
  La monte, et dist tel chançonette :
  
  « Nus ne doit lèz le bois aler
  
  ﻿Sanz sa compaignète.
  
  ﻿» Compaignète, ne vous anuit,
  
  Quar en tel lieu serons anuit
  
  Où li vilains n’aura poissance.
  
  Alons souef, n’aiez doutance,
  
  Je chanterai, s’il vous agrée :
  
  J’ai bone amorète trovée ;
  
  Or viegne avant cil qui le claime.
  
  Ainsi doit aler fins cuers qui bien aime.
  
  ﻿» Qui bien aime, ainsi doit aler. »
  
  À tant ont véu avaler
  
  Le chastelain sor son destrier ;
  
  Li vilains li fu à l’estrier,
  
  Qui sovent son duel renovele :
  
  Et, quant a véu la pucele
  
  Lèz son ami, se li deprie :
  
  « Por Dieu, tolez-moi quanques j’ai,
  
  ﻿Si me rendez m’amie.
  
  ﻿» M’amie me covient r’avoir,
  
  Quar j’en donai moult grant avoir
  
  Avant que l’eusse espousée. » Dont s’est la pucèle escriée, Se li dist un mot par contrère :
  
  « Vilains, force le me fîst fère,
  
  Si n’est pas droiz que vous m’aiez.
  
  Pis vous fet la jalousie
  
  Que li maus que vous traiez,
  
  ﻿» Vous traiez mal et paine ensamble ;
  
  La rage vous tint, ce me samble ,
  
  Quant vous à mon père donastes
  
  L’avoir de qoi vous m’achatastes
  
  Ausi com se fuisse une beste :
  
  Cranche les .II. iex de la teste
  
  Vous menjust, et le cuer dedenz.
  
  ﻿Vostre jalousie
  
  ﻿Est plus enragie
  
  ﻿Que li maus des denz.
  
  ﻿» Li maus des denz vous puist aerdre,
  
  Ainçois que jamès me puist perdre
  
  Cil qui me tient à son voloir ;
  
  Trop m’avez fet le cuer doloir,
  
  Vilains, bien devez avoir honte. »
  
  Dont s’escria li filz au conte,
  
  Cui ceste parole abeli :
  
  « Bele, quar balez et je vos en pri,
  
  Et je vous ferai le virenli.
  
  ﻿» Le virenli vous covient fère. »
  
  Et li vilains comence à brère, Quant la parole a entendue ;
  
  Mès riens ne vaut, il l’a perdue.
  
  Cil est entrez dedenz sa terre ;
  
  Si ami le venoient querre,
  
  Qui tuit chantoient liement :
  
  « Espringuiez et balez cointement,
  
  Vous qui par amor amez léaument.
  
  ﻿» Léaument vous venons aidier. »
  
  Adonc n’ot cure de plaidier
  
  Li vilains quant les a véus ;
  
  Fuiant s’en va toz esperdus ;
  
  Au chastelain s’en vint arrière ;
  
  Se li a dist à basse chière :
  
  « Fuions-nous-en, sauve la vie.
  
  ﻿La sainte Croix d’outre-mer
  
  ﻿Nous soit hui en aïe.
  
  ﻿» En aïde nous puist hui estre
  
  La sainte croix au roi celestre, »
  
  Dist cil, qui vousist estre aillors ;
  
  Fuiant s’en va plus que le cors,
  
  Quar de paor li cuers li tramble ;
  
  Toz ses parages i assamble,
  
  Qui li ont dit, sanz demorer :
  
  « Vilains, lessiez vostre plorer,
  
  Si vous prenez au laborer.
  
  ﻿— Au laborer me covient prendre,
  
  Dist li vilains, sanz plus atendre.
  
  Et gaaignier novel avoir.
  
  Bien sai que ne fis pas savoir,
  
  Quant me pris à si haut parage,
  
  Et se g’i ai fet mon domage,
  
  Ne m’en blasmez, por saint Remi ;
  
  Se j’ai fet ma foliete.
  
  Nus n’en aura pis de mi.
  
  ﻿» De mi ne cuit-je qu’il ait homme
  
  Qui soit mananz de si à Romme
  
  À cui il soit pis avenu ;
  
  Mais encor m’a Diex secoru,
  
  Quant revenuz sui en meson ;
  
  S’en doi bien dire par réson
  
  Les vers que j’ai tant violé :
  
  J’ai trové le ni de pie ;
  
  Mais lipiot n’i sont mie,
  
  Il s’en sont trestuit volé.
  
  ﻿» Volé en sont tuit li piot,
  
  C’est-à-dire que tel i ot,
  
  Mien escient, qui les en porte. »
  
  Ainsi se plaint et desconforte
  
  Li vilains. Or m’en partirai ;
  
  De la pucèle vous dirai,
  
  Qui chantoit de cuer liement :
  
  ﻿« Jolietement m’en vois,
  
  ﻿Jolietement.
  
  ﻿» Jolietement m’i demaine
  
  Bone amor qui n’est pas vilaine,
  
  Qui du vilain m’a délivrée :
  
  Or sui venue en la contrée
  
  Dont mes amis m’a fet douaire ;
  
  S’en doi bien par droit chançon faire,
  
  Quar j’ai toz mes maus trespassez :
  
  J’ai amoretes à mon gré,
  
  S’en sui plus joliete assez.
  
  ﻿» Assez en sui plus joliete. »
  
  Au descendre la pucelète
  
  Ot assez dames et pucèles ,
  
  Qui chantoient chançons noveles ;
  
  Et, quant ce vint au congié prendre ,
  
  La pucèle, sanz plus atendre,
  
  Les avoit à Dieu comandées :
  
  « À gironées départ Amors,
  
  ﻿À gironées,
  
  ﻿» À gironées ai mon voloir ;
  
  Li vilains s’en puet bien doloir. »
  
  L’escuiers devant la pucèle,
  
  Qui tant estoit cortoise et bèle ,
  
  Dist : « J’ai en biau lieu mon cuer mis.
  
  .............. Ne sera que ne face joie ;
  
  ﻿J’ai amiete
  
  ﻿Sadete,
  
  ﻿Blondete,
  
  ﻿Tele com je voloie. » ﻿Qui moult estoit de haut parage ;
  
  ### xii DE LA DENT.
  
  ﻿Por le siècle, qui si bestorne L i siècles est si bestornez,
  
  Que je sui trop pis atornez
  
  Por le siècle, qui si bestorne
  
  Que toute valor se retorne
  
  Et se recule, vaine et quasse.
  
  Comme limeçon en sa chasse.
  
  Or ne me sais mès comment vivre
  
  Qui des bones gens sui delivre,
  
  Qui me soloient maintenir ; Si ne me sais mès contenir,
  
  Et, se j’en mon païs sejor,
  
  L’en me dira mes chascun jor.
  
  Se j’ai soufrete ne destrèce.
  
  Que ce sera par ma perèce.
  
  Se je vois au tornoiement.
  
  On œuvre plus vilainement
  
  C’on ne soloit des .XIII. pars ; Quar les veaus si sont liépars.
  
  Et les chievres si sont lions.
  
  Malement est baillis li bons
  
  Qu’il estuet en lor manaie estre,
  
  Quar li plus fort en sont li mestre,
  
  Et li aver sont Alixandre.
  
  Il n’est ne pie ne calandre
  
  Qui me séust pas gosillier
  
  Ce qui me fet si merveillier,
  
  L’en me dit que chevalerie
  
  Est amendée en Normendie,
  
  Mes maie honte ait qui le cuide ;
  
  Bien croi que terre i est plus vuide
  
  De grant contens que ne soloit ;
  
  Chascuns l’autre fouler voloit,
  
  Dont l’un est mort, l’autre envielliz.
  
  Si est li siècles tressailliz
  
  Por la mort qui trestout desvoie ;
  
  Mès par Dieu je me gageroie
  
  Un denier d’argent ou d’archal,
  
  Se Bertran et le Mareschal,
  
  Els et Robert Malet vesquissent,
  
  Et le chamberlanc, qu’il féissent
  
  Encore miex en Normendie
  
  Que cels ne font qui sont en vie,
  
  Qu’il savoient plus biau doner,
  
  Et le lor miex abandoner
  
  Aus dames et aus chevaliers
  
  Qui savoient bien les aliers
  
  Qu’il apent à chevalerie ;
  
  Trop fesoient miex cortoisie
  
  À toute gent lonc ce que erent.
  
  Menesterels molt recomperent
  
  De ce que ne vivent encore ;
  
  Quar ces mauvès qui vivent ore,
  
  Donassent encor maugré lor :
  
  Quar trop par fust grant deshonor
  
  Se ces preudes hommes donaissent,
  
  Et cil des iex les esgardaissent ;
  
  Véoir doner sanz doner rien,
  
  Tost se descouvrist lor merrien :
  
  Quar l’en voit bien, ce est la somme,
  
  Quant mauves est delez preudomme.
  
  Que c’est molt diverse partie.
  
  ﻿Il ot un fèvre en Normendie
  
  Qui trop bel arrachoit les denz :
  
  En la bouche au vilain dedenz
  
  Metoit .I. laz trop soutilment,
  
  Et prenoit la dent trop forment,
  
  Puis fesoit le vilain bessier
  
  Por entor l’enclume lier
  
  Le laz qui li tient à la joe.
  
  Ne péust pas .I. oef d’aloe
  
  Estre entre l’enclume et la cane,
  
  Et quant li fevres se rassane
  
  Aus tenailles et au martel,
  
  Si chaufe son fer bien et bel,
  
  Et soufle et buffe et se regarde ;
  
  Et celui ne se done garde
  
  Qui à l’enclume est atachiez,
  
  Quar le fevre qui l’a laciez.
  
  Ne fet samblant de nule rien,
  
  Ainz chaufe son fer bel et bien.
  
  Quant s’esporduite est bien chaufée,
  
  Et bien boillant et embrasée,
  
  Si porte son fer sor l’enclume,
  
  Qui tout estincele et escume,
  
  Et cil sache à soi son visage ;
  
  Si demeure la dent en gage, Et cil porte toz jors son fer.
  
  « Toz les vis déables d’enfer
  
  Vous apristrent or denz à trère »,
  
  Fet celui, qui ne set que fère,
  
  Ainz est esbahis de péur,
  
  Qu’il n’est mie bien aséur,
  
  Quant il méismes si briefment
  
  Esrache maugré sien sa dent.
  
  ﻿Autressi maugré lor donoient
  
  Cil aver, quant il esgardoient
  
  Que Malet toute jor donoit,
  
  Que le fer el feu si tenoit
  
  Chaut de valor et alumez,
  
  Que tuit fussent ars et brullez
  
  Cels qui près de li se tenissent.
  
  S’à son chaut fer ne guenchéissent ;
  
  Quar preudom ne puet miex uller
  
  À mauvès les grenons nuller
  
  Ne plus cointement les denz trère.
  
  Que par bonté entor lui fère.
  
  Preudom tient toz jors l’espreduite
  
  Et si chaufée et si conduite.
  
  Que Honte art et Honor alume
  
  Toz cels qui sont près de s’enclume.
  
  Covient lors querre si se traient
  
  Ou qu’il devisent ou qu’il traient,
  
  Et s’aucuns le preudomme esloingne
  
  Por la paor que il ne doingne,
  
  Sachiez bien que trop li meschiet.
  
  Puis qu’il gandist c’onor li chiet ;
  
  Mès l’onor au preudom demeure
  
  Comme la dent en icele eure
  
  Fist au fèvre com je vous di,
  
  Quant cil por son chaut fer gandi,
  
  Por qoi il a sa dent perdue,
  
  Qui demora au laz pendue.
  
  Savez-vous qui j’apel le laz ?
  
  Sens et cortoisie et solaz ;
  
  Quar sens lace et lie la gent,
  
  Sens est le laz et bel et gent
  
  Qui prent honor et lie et lace,
  
  Et les mauves les denz arrache.
  
  ﻿Archevesques si mande et prie
  
  Aus Escuiers de Normandie
  
  Et aus plus riches damoisiaus,
  
  Quels qu’il soient, viex ou noviaus,
  
  Por l’amor Dieu, que s’entremetent
  
  Que le fer tantost el feu metent.
  
  Et que le laz n’oublient mie
  
  De sens qui la gent lace et lie ;
  
  Ne le martel de la proesce.
  
  Ne l’espreduite de larguece.
  
  Mès il ont molt poi d’examplère
  
  Por bien aprendre denz à trère,
  
  Certes je ne sai en quel lieu.
  
  Mès or lor soviengne por Dieu
  
  Du bon aprentis du Nuef-borc ;
  
  Bien lor en membre je sitor,
  
  Et du jemble au fer de molin,
  
  Dont le vimon est au declin,
  
  Et je lo bien que lor soviengne,
  
  Et que chascuns si se contiegne
  
  Que valor soit avant boutée,
  
  Qui, vaine et quasse, est reculée
  
  Comme en sa chasse limeçon.
  
  Et que il metent contençon
  
  Qu’il s’atornent en tel manière
  
  Qu’il retornent trestuit arrière
  
  Cest siècle, qui est bestornez.
  
  Qu’arrière soit desbestornez,
  
  Si qu’autressi atornez soie
  
  Comme atornez estre soloie. ﻿Por le siècle, qui si bestorne
  
  ### xiii DES .II. CHEVAUS.
  
  ﻿Et d’el mort vilain de Bailluel, C il qui trova d’el Morteruel,
  
  Et d’el mort vilain de Bailluel,
  
  Qui n’ert malades ne enfers,
  
  Et de Gombert et des .II. clers
  
  Que il mal atrait à son estre,
  
  Et de Brunain la vache au prestre,
  
  Que Blere amena, ce m’est vis,
  
  Et trova le songe des vis
  
  Que la dame paumoier dut,
  
  Et du Leu que l’oue déçut,
  
  Et des .II. Envieus cuivers,
  
  Et de Barat et de Travers
  
  Et de lor compaignon Haimet,
  
  D’un autre fablel s’entremet,
  
  Qu’il ne cuida jà entreprendre ; Ne por Mestre Jehan reprendre
  
  De Boves, qui dist bien et bel,
  
  N’entreprent-il pas cest fablel, Quar assez sont si dit resnable ; Mès qui de fablel fet grant fable,
  
  N’a pas de trover sens legier.
  
  Mès, por ma matère abregier,
  
  Vous conterai tout demanois
  
  Qu’il avint en cel Amienois.
  
  ﻿À Lonc Eve sor la rivière
  
  Mest un vilains, ce m’est avière,
  
  Qui onc n’estoit huiseus trovez.
  
  Mès traveilliez et aouvrez
  
  De messonner et de soier ;
  
  Si menoit jarbes à loier
  
  D’un roncinet de povre coust.
  
  Qu’il avoit très devant aoust
  
  Moult mal peu, et bien pené,
  
  Et si en avoit amené
  
  Son blé, ainz l’août, por l’orage.
  
  Poi ot avaine, et poi forage,
  
  Por bien sa beste gouverner ;
  
  Mais, por ce qu’il ne pot juner.
  
  Et por argent qu’il en vout prendre.
  
  Se penssa qu’il le menra vendre ;
  
  Ainsi avint com je vos di,
  
  Et, quant ce vint au samedi,
  
  Si matinet come il ajorne
  
  Li vilains son roncin atorne.
  
  Et frote, et conroie, et estrille ;
  
  En .I. blanc chevestre de tille,
  
  Le maine sanz sele et sanz frain.
  
  Bien sanble roncins mors de fain ;
  
  Si estoit-il, poi s’en faloit.
  
  Tout ainsi com il s’en aloit
  
  Sor le roncin, qui dur le porte,
  
  Et il tresvint devant la porte
  
  Sᵗ Acueil, une prioré.
  
  Iluec n’ot gueres demoré
  
  Quant uns rendus de la meson
  
  Ist hors, si l’a mis à reson,
  
  Qui estoit venuz au serain ;
  
  Si li dist au mot premerain :
  
  « Amis, quel part vous menra Diex ?
  
  Est cil roncins jones ou viex ?
  
  Par samblant n’est-il gueres chiers.
  
  — Foi que doi vous, biaus sires chiers,
  
  Tel com il est le m’estuet prendre,
  
  Tant que je le truise à oui vendre.
  
  Mon vuel fust-il granz et pleniers,
  
  Si en éusse plus deniers,
  
  Si ne m’éussiez pas gabé.
  
  — Foi que doi mon seignor l’abé
  
  Fet cil, et l’ordre dont je sui,
  
  Aine ne le dis por vostre anui,
  
  Ne por vous de riens agrever ;
  
  Ausinc volons-nous alouer
  
  .I. no roncin qui céenz est ;
  
  Se vos i savez vo conquest,
  
  Nous le bareteriens au vostre ;
  
  Venez enz, si verrez le nostre ;
  
  Si fesons marchié, Diex, tant bien ;
  
  Se ce non, chascuns r’ait le sien,
  
  Puis resoions amis come ains.
  
  — Je l’otroi bien, » dist li vilains.
  
  À tant s’en entrent en la cort,
  
  Li renduz en l’estable cort,
  
  Si en a trait .I. roncin fors,
  
  Qui n’estoit mie des plus fors
  
  C’onques vi, ne des plus vaillanz,
  
  Ainz estoit maigres et taillanz,
  
  Dos brisié, mauvès por monter ;
  
  Les costes li pot-on conter ;
  
  Hauz ert derrière, et bas devant,
  
  Si aloit d’un pied sousclochant.
  
  Dont il n’estoit preu afaitiez ;
  
  N’estoit reveleus ne haitiez,
  
  N’il n’avoit talent de hennir.
  
  Quant li vilains le vit venir.
  
  Si l’esgarda moult d’en travers,
  
  « Que regardez, fet li convers ?
  
  Encor soit-il povres et maigres,
  
  S’est-il plus taillanz et plus aigres
  
  Que tel vendera-l’en .C. sous ;
  
  Mès il ne fu piéça saous.
  
  S’est chascun jor bien aouvrez.
  
  Il seroit bien tost recouvrez,
  
  S’il ne fesoit œvre grevaine,
  
  S’éust du fuerre et de l’avaine ;
  
  Por qu’il i péust avenir.
  
  On n’auroit en lui que tenir,
  
  Et si set bien s’avaine maurre.
  
  Dites combien voudrez-vous saurre,
  
  Je le vous métrai à droit fuer. »
  
  Li vilains sorrist de mal cuer
  
  De ce qu’il ot dire au rendu.
  
  « N’avez mie encor tout vendu,
  
  Dist li vilains ; par mon chapel,
  
  Bien me volez vendre la pel,
  
  Quar en lui ne voi-je mès rien,
  
  Fors le vendage del cuirien.
  
  Roncins qui n’a valor ne force
  
  Est bien dignes que on l’escorce ;
  
  S’ai tel engaigne, que je muir,
  
  Qui me rouvez soudre à cel cuir ;
  
  Mès vez ci roncin bien vendable.
  
  Fols est qui le tient en estable ;
  
  Bons est par tout où l’en l’aderce.
  
  Bons en charrue, bons en erce.
  
  Et bons ès trais et ès limons.
  
  Ne onques ne vit toz li monz
  
  Meillor roncin, ne plus isnel ;
  
  Il cort plus ne vole arondel.
  
  Je ne me vois mie esmaiant
  
  Se nus veut roncins bien traiant
  
  Por un grant mont à dévaler,
  
  Que il en lest cestui aler,
  
  Por que l’en adroit li apiaut.
  
  Mès je me merveil que ces piaut
  
  Que vous m’avez tant detrié,
  
  Et si vous avoie prié
  
  Que vous ne me gabissiez pas ;
  
  Or fusse à Amiens tout le pas,
  
  Que que m’avez ci amusé.
  
  — Moult avez ore refusé,
  
  Fet li convers, et avillié
  
  Mon roncin maigre et escillié.
  
  Et le vostres fètes si preu ;
  
  Mais nous saurons de si à peu
  
  Liquels sera miez alosez,
  
  Se le vostre esprover volez.
  
  Mettons les roncins keue à keue,
  
  Et si soit qui bien les aneue,
  
  Et se li nostres puet tant fère
  
  Qu’il puist le vostre à force trère
  
  Dusques là sus à cele grange,
  
  Perdu l’avez sans nule eschange ;
  
  Et, se li vostres est tant fors.
  
  Qu’il puist le nostre trère fors
  
  De cele porte seulement,
  
  Mener l’en poez cuitement ;
  
  Ainsi doit-on prover sa beste. »
  
  Ce dist li vilains : « Par ma teste,
  
  Marchéant avez encontre ;
  
  Ainsi vueil-je qu’il soit graé,
  
  Et si veuil que tout maintenant
  
  Soient tenu li convenant.
  
  — Je l’otroi bien, » fet li convers.
  
  Le sien a par la keue aers.
  
  Qu’il avoit moult et mate et souple,
  
  Andeux ensamble les acouple,
  
  Puis fut chascuns devers le suen ;
  
  Si ot verge tout à son buen,
  
  Dont granz cops lor donnent et rendent.
  
  Et li roncin tirent et tendent
  
  Com cil qui ne s’osèrent faindre ;
  
  Les neus font serrer et estraindre,
  
  Mès, por tirer ne por sachier,
  
  Ne les porent desatachier ;
  
  Moult ont les crêpons estenduz.
  
  « Qu’est-ce, Baillet, fet li renduz ?
  
  Gardez que cil ne vous eschape. »
  
  Adonc de la verge le frape,
  
  Fiert et frape et done granz cops.
  
  Et li vilains ne fu pas fols,
  
  Qu’il vueille Ferrant affoler,
  
  Ainz le lest assez reculer,
  
  Por celui lasser et recroire ;
  
  Et li rendus, ce poez croire,
  
  Fu liez quant vit Baillet errant.
  
  Et il vit reculer Ferrant,
  
  Moult li croist le. cuer et engrange.
  
  « Baillet, fet-il, voiz ci la grange,
  
  Garde que l’onor en soit tiue. »
  
  Mès Baillet a fète la siue,
  
  Qu’il ne puet mès ne ho ne jo,
  
  Ainz areste sanz dire ho ;
  
  D’angoisse li batent li flanc.
  
  Quant li vilains le vit estanc
  
  Qu’il ne puet mès tirer ne trère :
  
  « Ferrant, fet-il, or del bien fère,
  
  Gentiz beste de bone essonre. »
  
  Quant li roncins s’oï semondre,
  
  Des piez devant s’aert à terre.
  
  Que de l’un des piez se defferre ;
  
  Le fer fet voler contremont.
  
  Et li vilains coite et semont
  
  Ferrant, qui trait et tire fort,
  
  Et Baillés arrière ressort ;
  
  À cele premeraine pointe,
  
  L’en maine de cul et de pointe
  
  Vers la porte tout le grant cors ;
  
  Traïnant ausi com un ours,
  
  Enmenoit, à col estendu,
  
  Et le roncin et le rendu.
  
  Qui moult dolenz après le siut.
  
  Si com de la porte issir dut,
  
  Et li renduz connuit bien l’uevre
  
  Que Baillés si vilment se prueve,
  
  Que cil si vilment entraïne,
  
  Son coutel tret de sa gaine,
  
  Ne set coment il le reskeue,
  
  À Ferrant a copé la keue ;
  
  Se li a alegié son fais ;
  
  De la porte tout à .I. fais
  
  S’en issirent andui ensamble.
  
  Li renduz fiert la porte ensamble,
  
  Puis s’en repère à son ostel.
  
  Li vilains n’en pot avoir el,
  
  N’il ne pot pas desouz mucier ;
  
  Ne sot tant brère ne huchier
  
  Que cil li vousist mot respondre.
  
  Puis le fist à Amiens semondre
  
  À la cort par devant l’evesque,
  
  Qui bien leur enquiert et enpesque
  
  Comment il lor fu avenu ;
  
  Puis ont lonc tens le plait tenu,
  
  Qu’ainz ne lor en fîst jugement.
  
  Or vous proi-je communement
  
  Qu’entre vous m’en dites le voir,
  
  Se li vilains le doit avoir.
  
  ### xiv DE L’ENFANT QUI FU REMIS AU SOLEIL.
  
  ﻿Qui n’estoit mie recréanz, J adis se fu uns marchéanz
  
  Qui n’estoit mie recréanz,
  
  Ne de gaaignier esbahis,
  
  Ainz chercha sovent maint païs Por ses denrées emploier ; De son avoir mouteploier
  
  Ne fu pas sovent à sejor.
  
  De sa fame se part .I. jor,
  
  Et va en sa marchéandise ; Ainsi com cis contes devise,
  
  Bien demora .II. anz entiers.
  
  La marchéande endementiers
  
  Fu ençainte d’un bacheler ; Amors, qui ne se pot celer,
  
  Mist l’un et l’autre en tel désir,
  
  Que ensamble les fist gésir ; Mès lor œvre ne fu pas fainte,
  
  Quar la dame en remest ençainte ; .I. fil en ot, ainsi avint.
  
  Et, quant li marchéanz revint, A fuer de sage se prova.
  
  De l’enfançon que il trova
  
  À sa fame reson demande.
  
  « Ha, sire, fet la marchéande, Une foiz m’estoie apoïe
  
  Là sus à vo haute poïe.
  
  Moult dolente et moult esplorée
  
  Tout por la vostre demorée, Dont g’ère en moult grant desconfort ; Yvers ert, si nègoit moult fort ; Amont vers le ciel esgardoie, Et je, qui point ne me doutoie.
  
  Par meschief reçui en ma bouche
  
  .I. poi de noif, qui tant fu douce
  
  Que cel bel enfant en conçui
  
  D’un seul petit que j’en reçui ; Ainsi m’avint com je vous di. » Et li preudom li respondi : « Dame, ce soit à bon éur ; Des or mès sui-je tout séur
  
  Que Diex m’aime, seue merci, Quant cest bel oir que je voi ci
  
  Nous consent ainsi à avoir ; Ausi n’avions-nous nul oir, Et cist ert preudom, se Dieu plest. » Ne plus ne dist, ainçois se test.
  
  Ne de son cuer point ne gehi.
  
  Et li enfes crut et tehi, Et prist moult bone norreçon,
  
  Mès toz jors fu en soupeçon
  
  Li preudom, et en porvéance
  
  Qu’il en voie sa délivrance.
  
  Quant l’enfes ot .XV. anz passez,
  
  Cil, qui n’est mie respassez
  
  De son mal, qui moult est irais,
  
  À sa fame s’est un jor trais,
  
  Et dist : « Dame, ne vous griet pas
  
  Que demain vueil, sans nul trespas.
  
  En marchéandise r’aler ;
  
  Fetes tost mes dras enmaler.
  
  Moi auques matin esveillier.
  
  Et vostre fil appareillier,
  
  Q’o moi le vueil mener demain.
  
  Savez-vous porqoi je l’i main ?
  
  Jel vous dirai sans demander :
  
  Por aprendre à marchéander
  
  Entruès qu’il est de jone aage.
  
  Jà ne verrez home fin sage
  
  De nul mestier, sachiez sanz doute,
  
  Se il n’i met son sens et boute
  
  Ainçois qu’il ait usé son tans.
  
  — Sire, bien m’i suis assentans ;
  
  Mais encore, s’il vous pléust.
  
  Mon fils encor ne s’en méust ;
  
  Et, puis que voz plesirs i est.
  
  Au contredit n’a point d’aquest.
  
  Ne desfendre ne m’en porroie :
  
  Demain vous métrez à la voie,
  
  Et Diex, qui là sus est et maint,
  
  Vous conduie, et mon fils ramaint,
  
  Et doinst la bone destinée. » À tant fu la reson fînée,
  
  Et li preudom matin se liève,
  
  Cui ses afères point ne griève,
  
  Quar sa chose li vient à point.
  
  Mais la dame n’abelist point
  
  Ce qu’ele en voit son fil aler,
  
  Que de li part sanz retorner.
  
  Et li preudon o lui l’en guie
  
  Tout le chemin lèz Lombardie.
  
  Ne conterai pas lor jornées,
  
  Que tantes terres ont passées,
  
  Qu’à Genes droit s’en sont venu ;
  
  À .I. ostel sont descendu.
  
  Li preudon a changié Agraine
  
  À .I. marchéant qui l’enmaine
  
  En Alixandre por revendre.
  
  Et cil, tantost sans plus atendre,
  
  Qui le fil sa famé vendi,
  
  À son autre afère entendi ;
  
  Lors repéra en sa contrée,
  
  Et tante terre a trespassée
  
  Qu’à son ostel vint et descent ;
  
  Mes ne le vous diroient cent
  
  Le duel que la Dame demaine
  
  De son fil que pas ne ramaine.
  
  Sovent se pasme, ainsi avint,
  
  Et, quant de pasmoison revint,
  
  En plorant li requiert et prie,
  
  Por amor Dieu, que il li die
  
  De son fil qu’il est devenuz.
  
  De respondre ne s’est tenuz
  
  Cil, qui moult biau parler savoit.
  
  « Dame, selonc ce que l’en voit
  
  Doit chascuns le siècle mener ;
  
  Quar en trop grant duel demener
  
  Ne puet-il avoir nul conquest.
  
  Savez-vous que avenu m’est
  
  Enz el païs où j’ai esté ?
  
  Par un chaut jor el tens d’esté,
  
  Jà estoit miedis passez,
  
  Et li chauz ert moult trespassez,
  
  Lors erroie-je et vo fiex, Lez moi....... Deseure un mont qui tant fu hauz ;
  
  Li solaus, clers, ardanz et chauz,
  
  Sor nous ardanz raiz descendi,
  
  Que sa clarté chier nous vendi,
  
  Que vos fil remetre covint
  
  De l’ardeur qui du soleil vint.
  
  À ce sai bien et aperçoif
  
  Que vostre filz fu fez de noif.
  
  Et por ce pas ne m’en merveil,
  
  S’il est remis el chaut soleil. »
  
  La dame s’est aperçéue
  
  Que son mari l’a deçéue,
  
  Qui dist que son filz est remis.
  
  Or li est bien en lieu remis
  
  Ses engiens, et tornez à perte,
  
  Dont folement estoit couverte :
  
  Bel s’en est ses sires vengiez,
  
  Qui laidement fu engingniez
  
  Et par paroles et par dis ;
  
  Mès jamès n’en sera laidis
  
  Por ce qu’ele se sent meffette ;
  
  Ses meffez a ceste pais fete ;
  
  Bien l’en avint qu’avenir dut
  
  Qu’ele brassa ce qu’ele but. ﻿Ainz chercha sovent maint païs
  
  ### xv DES .III. DAMES QUI TROUVÈRENT L’ANEL.
  
  ﻿Que .III. dames .I. main trovèrent. O iez, seignor, un bon fablel.
  
  Uns clers le fist por un anel
  
  Que .III. dames .I. main trovèrent.
  
  Entre eles .III. Jhesu jurèrent
  
  Que icele l’anel auroit
  
  Qui son mari mieux guileroit
  
  Por fère à son ami son buen,
  
  L’anel auroit et seroit sien.
  
  ﻿La première se porpenssa
  
  En quel guise l’anel aura.
  
  Son ami a tantost mandé ;
  
  Quant il sot qu’el l’a comandé,
  
  Si vint à li delivrement,
  
  Quar il l’amoit moult durement,
  
  Et ele lui, si n’ot pas tort.
  
  Del meillor vin et del plus fort
  
  C’on pot trover en cele terre
  
  Fist la dame maintenant querre.
  
  Et si ot quis dras moniaus
  
  Qui assez furent bons et biaus ;
  
  Del vin dona à son mari ;
  
  Il en but tant, je le vous di,
  
  Qu’il ne savoit où il estoit ;
  
  Acoustumé pas ne l’avoit.
  
  Quant li preudom fu endormi,
  
  Entre la dame et son ami
  
  L’ont pris et rez et l’ont tondu
  
  Et coroné ; tant ot béu
  
  Que l’en le péust escorcier.
  
  La dame et son douz ami chier
  
  Le prenent, et si l’ont porté
  
  Droit devant la porte à l’abé,
  
  Dont il erent assez prochain.
  
  Iluec jut jusqu’à lendemain
  
  Que Dame Diex dona le jor ;
  
  Il s’esveilla, si ot paor,
  
  Quant il se vit si atorné ;
  
  « Diex ! dist-il, qui m’a coroné
  
  Est-ce donc par vostre voloir ?
  
  Oïl, ce puet-on bien savoir,
  
  Que nus fors vous ne le m’a fait ;
  
  Or n’i a donc point de deshait,
  
  Vous volez que je soie moine, Et jel serai sanz nule essoine. »
  
  Maintenant sor ses piez se drèce ;
  
  Grant oirre, que ne s’aperèce.
  
  Vient à la porte, si apèle.
  
  Li abes ert à la chapèle,
  
  Qui maintenant l’a entendu ;
  
  La porte ouvri : quant l’a véu
  
  A pié, et sanz ame, toz sous :
  
  « Frère, fet-il, qui estes-vous ?
  
  — Sire, dist-il, je suis uns hom ;
  
  Estre vueil de relegion ;
  
  De ci près sui vostre voisin.
  
  Sachiez que encore ier matin
  
  Ne Savoie ceste aventure ;
  
  Mes Dame Diex, qui tout figure,
  
  M’en a doné si bon talent
  
  Et moustré si cortoisement,
  
  Sire, com vous m’oez conter,
  
  Quar il m’a fet ci aporter
  
  Tout coroné et tout tondu,
  
  Come autre moine revestu.
  
  Fetes-moi mander ma moillier.
  
  Et se li ferai otroier.
  
  De ma terre et de mon avoir
  
  Vous ferai tant céenz avoir,
  
  Que toute en aurez ma partie
  
  Por estre de vostre abéie. »
  
  Li abes covoita la terre ;
  
  Si envoia la dame querre.
  
  Et ele i vint delivrement ;
  
  Quar bien savoit à escient
  
  Por qoi li abes l’ot mandée.
  
  Et, quant el fu léenz entrée
  
  Et ele a véu son seignor :
  
  « Sire, por Dieu le créator.
  
  Volez-vous moines devenir ?
  
  Je nel porroie pas soufrir. »
  
  A la terre chéi pasmée ;
  
  Par faint sanblant s’est demorée
  
  Une grande pièce à la terre ;
  
  Samblant fet que li cuer li serre.
  
  Li abes li dist franchement :
  
  « Dame, cest duel est por néent ;
  
  Vous déussiez mener grant joie :
  
  Vostre sire est en bone voie ;
  
  Diex l’aime, ce poez savoir
  
  Qui à son oès le veut avoir. »
  
  El l’otria à quelque paine ;
  
  Uns gars à son ostel l’enmaine.
  
  Où ele trova son ami.
  
  Maint preudome a esté trahi
  
  Par fame et par sa puterie.
  
  Cil fu moines en l’abéie,
  
  Où il i fu moult longuement.
  
  Por ce chasti-je toute gent
  
  Qui cest fablel oient conter.
  
  Qu’il ne se doivent pas fier
  
  En lor famés, n’en lor mesnies,
  
  Se il nés ont ainz essaïes
  
  Que plaines soient de vertuz ;
  
  Mains hom a esté decéuz
  
  Par fame et par lor trahison.
  
  Cil fu moines contre reson,
  
  Qui jà en sa vie nel fust,
  
  Se sa famé nel decéust.
  
  ﻿La seconde a moult grant envie
  
  De l’anel ; ne s’oublia mie,
  
  Ainz se porpensse comment l’ait ;
  
  Moult fu plaine de grant agait.
  
  Il avint à .I. vendredi,
  
  Tout ainsi com vous orrez ci,
  
  Ses sire ert au mengier assis.
  
  Anguilles avoit jusqu’à .VI. ;
  
  Les anguilles èrent salées
  
  Et sechies et enfumées.
  
  « Dame, dist-il, quar prenez tost,
  
  Ces anguilles cuisiez en rost.
  
  — Sire, céenz n’a point de feu.
  
  — Et jà en a-il en maint leu
  
  Ci près ; alez-i vistement. »
  
  La dame les anguilles prent.
  
  Et trespassa outre la rue ;
  
  Chiés son ami en est venue.
  
  Quant il la vit, moult ot grant joie,
  
  Com se il fust sire de Troie,
  
  Et la dame grant joie maine.
  
  Iluec fu toute la semaine.
  
  Et l’autre jusqu’au vendredi.
  
  Quant vint à eure de midi,
  
  La dame apela .I. garçon :
  
  « Gars, dist-ele, va en meson,
  
  Et saches que mon seignor fait. »
  
  Li gars moult tost à l’ostel vait ;
  
  La table ert mise, et sus .II. pains,
  
  Et li preudons lavoit ses mains ;
  
  Asséir devoit maintenant.
  
  Li gars vint arrière courant,
  
  Et dist : « Vostre mari menjue. »
  
  Celé ne fu mie esperdue ;
  
  Chiés son voisin en est entrée,
  
  Et le preudon l’a saluée,
  
  Et la dame le resalue.
  
  « Sire, dist-el, je sui venue
  
  Anguilles cuire à mon seignor ;
  
  Nous avons juné toute jor ;
  
  Jel laissai or moult deshaitié ;
  
  Il n’avoit encore hui mengié. »
  
  Les anguilles rosti moult tost ;
  
  Quant il fu droiz que on les ost,
  
  Si les a prises en son poing.
  
  Son ostel n’estoit gueres loing,
  
  Et ele i fust moult tost venue ;
  
  Très devant son mari les rue :
  
  « Huis, dist-el, je sui eschaudée. »
  
  Et li preudom l’a resgardée ;
  
  Sor ses piez saut comme dervé.
  
  « Pute, où avez-vous tant esté ?
  
  Vous venez de vo pute rie. »
  
  Et la dame à haute voiz crie :
  
  « Harou, aide, bone gent. »
  
  Et il i vindrent esraument,
  
  Et li preudom i fu venu,
  
  Chiés qui la pautonière fu
  
  Por les .VI. anguilles rostir.
  
  « Sire, dist-el, venez véir ;
  
  Me sire est de son sens issu ;
  
  Ne sai quel mal il a éu ;
  
  Je me parti ore de ci… — Voire, pute, dès vendredi. »
  
  Cil entendirent qu’il a dit
  
  Qu’ele au vendredi s’en partit.
  
  Cil de toutes pars l’ont saisi,
  
  Li preudom fu si esbahi
  
  Que il ne sot qu’il péust dire.
  
  Chascuns le desache et detire,
  
  Les mains li lient et les piez,
  
  Bien est matez et cunchiiéz ;
  
  Puis s’en issirent de l’ostel,
  
  Quar la pute ne queroit el.
  
  L’en lor demande où ont esté :
  
  « Chiés dant Jehan, qui est dervé ;
  
  Si est grant duel et grant domage,
  
  Quar orendroit li prist la rage
  
  Qu’il voloit sa famé tuer. » Cele ne se volt oublier,
  
  Ainçois a mandé son ami.
  
  Et il vint maintenant à li ;
  
  En sa chambre l’en a mené,
  
  Par .I. pertuis li a moustré
  
  Com li vilains estoit liié ;
  
  Bien l’a maté et cunchiié.
  
  Et bien vaincu par son barat.
  
  Li vilains reproche du chat
  
  Qu’il set bien qui barbes il lèche ;
  
  Cestui a servi de la mèche ;
  
  Mès, s’il éust cuer de preudome,
  
  Il s’en venjast à la parsome.
  
  ﻿Or oiez de la daerraine,
  
  Qui nuit et jor fu en grant paine
  
  En quel guise l’anel aura.
  
  Son ami ot que moult ama ;
  
  Sachiez pomt n’en remest sor lui ;
  
  Moult s’entr’amèrent ambedui.
  
  .I. jor l’ot la dame mandé ;
  
  Quant il sot qu’el l’ot comandé,
  
  Si vint à li tout sanz demeure,
  
  Et la dame en méismes l’eure
  
  Li dist : « Biaus amis, longuement Vous ai aimé moult folement ;
  
  Toz jors porroie ainsi muser ;
  
  Bien porroie mon tens user
  
  En foie vie et en mauvaise ;
  
  Se vous de moi avez mesaise,
  
  Moult seroie foie et musarde ;
  
  Maus feus et male flambe m’arde
  
  Se vous jamès o moi gisez
  
  Se vous demain ne m’espousez.
  
  — Dame, dist-il, por Dieu merci,
  
  Jà avez-vous vostre mari ;
  
  Coment porroit ce avenir ?
  
  — De grant folie oi plet tenir,
  
  Dist-ele ; j’en pensserai bien,
  
  Jà mar en douterez de rien.
  
  Mès vous ferez à mon talent.
  
  — Dame, à vostre comandement
  
  Ferai. » Jà n’en ert desdaignie.
  
  Lors li a la dame enseignie
  
  Qu’au soir viegne por son mari,
  
  Et si le maint avoeques li
  
  Chiez dant Huistasse le fil Tiesse,
  
  Où il a une bele nièce,
  
  Que volez prendre et espouser,
  
  Se il la vous voloit doner ;
  
  Et g’irai là sanz demorer ;
  
  Jà tant ne vous saurez haster,
  
  Que je n’i soie avant de vous :
  
  Iluec nous troverez andous,
  
  Où j’aurai mon afère fait
  
  À Huistasse tout entresait,
  
  En tel guise que vous m’aurez,
  
  Se Dieu plest, et me recevrez
  
  Très pardevant nostre pro voire.
  
  Mon seignor ne saura que croire,
  
  Qu’il m’aura après lui lessie ;
  
  Je serai si appareillie
  
  Que je aurai changiez mes dras
  
  Que il ne me connoistra pas,
  
  Et me fiancerez demain
  
  Très pardevant no chapelain.
  
  À mon mari direz : Biaus sire,
  
  El non de Dieu, el non saint Sire,
  
  Geste famé me saisissiez.
  
  Il en sera joianz et liez.
  
  Et bien sai que il me donra
  
  À vous, et grant joie en aura.
  
  Et, s’il ainsi me veut doner,
  
  Je di que ce n’est pas prester. »
  
  Issi fu fet, issi avint.
  
  Toute sa vie cil la tint
  
  À cui son mari la dona ;
  
  Por ce que il ne li presta
  
  Ne la pot onques puis r’avoir.
  
  ﻿Mès or vueil-je par vous savoir
  
  Laquele doit avoir l’anel.
  
  Je di que celé ouvra moult bel
  
  Qui moine fîst de son seignor ;
  
  Et cele r’ot-el grant honor
  
  Qui le suen fîst prendre et loier,
  
  Et par estavoir otroier,
  
  Et toz les .VIII. jors mesconter ;
  
  Geste se refist espouser
  
  En tel manière à son ami.
  
  Or dites voir, n’i ait menti ,
  
  Et si jugiez réson et voir
  
  Laquele doit l’anel avoir.
  
  ### xvi DU CHEVALIER QUI FIST SA FAME CONFESSE.
  
  ﻿n Beesin, moult près de Vire, E n Beesin, moult près de Vire,
  
  Une merveille j’oï dire
  
  D’un Chevalier et de sa fame,
  
  Qui moult estoit cortoise fame
  
  Et moult proisie en sa contrée ; À la meillor estoit contée,
  
  Et li sires tant se fioit
  
  En sa moillier, et tant l’amoit,
  
  Que de rien cure ne prenoit ; Tout li ert bon quanques fesoit,
  
  Que jà nule riens ne féist
  
  Se il séust qu’il ne vousist.
  
  Ainsi vesquirent longuement,
  
  Qu’entr’eus n’ot point de mautalent,
  
  Fors tant, ne sai par quel manière.
  
  Que la dame, qui moult fu chière.
  
  Devint malade et acoucha ; De .III. semaines ne leva.
  
  Grant paor ot qu’el ne morust.
  
  Tant que son terme venu fust,
  
  De son provoire fu confesse ;
  
  Du sien donna et fist grant lesse.
  
  Ne se vout pas à tant tenir ;
  
  Son seignor fist à li venir
  
  Et se li dist : « Biaus sire chiers,
  
  Du conseil de moi fust mestiers ;
  
  Uns moines maint moult près de ci,
  
  Sainz hom est moult, ç’avons oï ;
  
  À m’ame fust grant preu, ce cuit,
  
  Se je fusse confesse à lui.
  
  Sire, pour Dieu, sanz nule aloingne,
  
  Quar me fêtes venir le moine ;
  
  Grant mestier ai de lui parler. »
  
  — Dame, dist-il, vez m’i aler.
  
  Nul meillor mes de moi n’i a ;
  
  Je cuit jel vous amenrai jà. »
  
  À ces paroles s’en torna ;
  
  Sor un cheval qu’il ot monta ;
  
  À la voie se mist amblant,
  
  Et de sa famé moult penssant.
  
  « Diex ! penssa, s’il tant a esté
  
  Geste famé de grant bonté,
  
  Ge saurai-je, se Diex m’ait,
  
  S’ele est tant bone com l’en dit ;
  
  Jà n’i aura confession,
  
  Par le cuer Dieu, se de moi non ;
  
  En leu de moine à li vendrai,
  
  Et sa confession orrai. »
  
  En ce qu’en cest penssé estoit
  
  Et devise qu’estre en porroit,
  
  Chiés le prior en vint manois,
  
  Qui fu prudon et moult cortois ;
  
  Et, quant le priéor vit li,
  
  Encontre lui moult biau sailli ;
  
  Bel l’apela, sel fist descendre.
  
  Puis si a fet son cheval prendre ;
  
  Puis li a dit : « Par l’ordre Dé,
  
  Or m’avez-vous servi à gré
  
  Quant vous m’estes venuz véoir
  
  Com vostre ami, et remanoir ;
  
  De herbregier grant joie en ai ;
  
  Por vous la cort amenderai. »
  
  Li chevaliers li dist : « Biaus sire,
  
  Grant gré vous sai certes du dire,
  
  Mès ne puis mie herbregier ;
  
  Venez o moi çà conseillier. »
  
  Quant il l’ot tret à une part :
  
  « Sire, fet-il, se Diex me gart,
  
  Grant mestier ai de vostre aïe ;
  
  Gardez que ne me failliez mie ;
  
  Se voz dras noirs me presterez,
  
  Ainz mie-nuit toz les r’aurez,
  
  Et voz granz botes chaucerai,
  
  Et je ma robe vous lerai
  
  Céenz avez mon palefroi,
  
  Et le vostre menrai o moi. »
  
  Le moine tout li otria
  
  Quanque il quist et demanda,
  
  Et, quant fu nuis, les dras vestit ;
  
  Il chanja trestout son abit ;
  
  Desus le palefroi monta
  
  Au moine, qui souef ambla ;
  
  Lors s’en parti de maintenant,
  
  En sa méson en vint amblant.
  
  ﻿Dedenz entra, bien fu enbronc ,
  
  Bien s’enbroncha ou chaperon,
  
  Quar ne voloit, ce cuit-je bien,
  
  Que l’en le connéust de rien.
  
  La méson ert auques obscure ;
  
  Uns gars sailli grant aléure
  
  Encontre lui por lui descendre.
  
  À une fame se fîst prendre
  
  Par la gonne ; s’el mena droit
  
  Là où la dame se gisoit.
  
  « Dame, dist-el, le moine est ci,
  
  Que vous mandastes dès ier ci. »
  
  Et la dame si l’apela.
  
  « Sire, dist-el, séez-vous ça
  
  Delèz cest lit, quar moult m’empire
  
  Mon mal ; si crieng que je me muire,
  
  Que nuit ne jor point ne me cesse ;
  
  Si vueil de vous estre confesse.
  
  — Dame, dist-il, ce sera sens,
  
  Tant come avez et lieu et tens,
  
  Quar nus ne nule ne set mie
  
  Esmer de soi, ne de sa vie.
  
  Por ce vous di, ma douce dame,
  
  Qu’aiez merci de la vostre ame ;
  
  Pechié celé, ce truis escrit.
  
  L’ame et le cors ensamble ocist ;
  
  Por ce vous di et vous chasti
  
  Que vous aiez de vous merci. »
  
  Et la dame, qui ou lit fu,
  
  Trestout en autre siècle fu ;
  
  De son seignor ne conut mie,
  
  Por le grant mal qui l’ot saisie,
  
  Quar sa parole entrechanjoit ;
  
  En la chambre lumière n’ot,
  
  Fors d’un mortier qu’iluec ardoit ;
  
  Point de clarté ne lor rendoit, Ne gent n’avoit en cel ostal
  
  Qui séussent guères de mal.
  
  « Sire, moult ai esté proisie.
  
  Mès je suis fausse et renoïe ;
  
  Sachiez de voir, tele est blasmée
  
  Qui vaut moult miex que la loée ;
  
  C’estoie-je qui los avoie, Mès moult mauvèse famé estoie,
  
  Quar à mes garçons me livroie,
  
  Et avoeques moi les couchoie,
  
  Et d’aus fesoie mon talent ;
  
  Moie coupe, je m’en repent. »
  
  Et, quant li chevaliers l’oï,
  
  De mautalent le nez fronci ;
  
  Moult par vousist et desirrast
  
  Que mort soubite l’acorast.
  
  « Dame, dist-il, pechié avez :
  
  Dites avant, se vous savez ;
  
  Mès bien vous déussiez tenir,
  
  Dame, s’il vous fust à plesir,
  
  À vostre espous, qui moult vaut miex,
  
  Ce m’est avis, par mes .II. iex.
  
  Que li garçons ; moult me merveil.
  
  — Sire, se Diex m’envoit conseil
  
  À ceste ame, je vous dirai
  
  La vérité si com je sai.
  
  À paine porroit-l’en choisir
  
  Fame qui se puisse tenir
  
  À son seignor tant seulement,
  
  Jà tant ne l’aura bel et gent ;
  
  Quar la nature tele en ont,
  
  Qu’els requièrent, ce sachiez-vous,
  
  Et li mari si sont vilain
  
  Et de grant felonie plain,
  
  Si ne nous oson descouvrir
  
  Vers aus, ne noz besoins gehir,
  
  Quar por putains il nous tendroient.
  
  Se noz besoins par nous savoient ;
  
  Si ne puet estre en nule guise
  
  Que n’aions d’autrui le servise.
  
  — Dame, dist-il, bien vous en croi ;
  
  Dites avant, se savez qoi.
  
  — Sire, dist-ele, oïl assez,
  
  Dont li miens cors est moult grevez,
  
  Et la moie ame en grant fréor ;
  
  Que le neveu de mon seignor ,
  
  Tant l’amoie en mon corage, Ce m’estoit vis, que c’estoit rage,
  
  Et sachiez bien que je morusse,
  
  Se mon plesir de lui n’éusse ;
  
  Tant fis que je o lui péchai.
  
  Et que .V. anz, je cuit, l’amai.
  
  Or m’en repent vers Dieu. — Aïe,
  
  Dame, dist-il, c’estoit folie
  
  Que le neveu vostre seignor
  
  Amiiez de si foie amor ;
  
  Li péchiez doubles en estoit.
  
  — Sire, se Diex conseil m’envoit,
  
  C’est la coustume de nous fames,
  
  Et de nous aaisies dames ;
  
  Quar cels dont l’en mains garde aura,
  
  Entor cels plus se tornera.
  
  Por le blasme que je cremoie.
  
  Le neveu mon seignor amoie ;
  
  Quar à mes chambres bien sovent
  
  Pooit venir, véant la gent ;
  
  Jà n’en fust blasme ne parole ;
  
  Ainsi l’ai fet si fis que foie,
  
  Quar mon seignor ai grevé si
  
  Qu’à poi que ne l’ai tout honi,
  
  Que du tortiau puant li gart,
  
  Li ai bien fet mengier sa part.
  
  Tant li ai fet, tant l’ai mené,
  
  Que il croit plus en moi qu’en Dé.
  
  Quant céenz vienent chevalier,
  
  Si com droit est, por herbregier,
  
  Lors demandent-il à noz genz, Où est la dame ? — Ele est léenz ;
  
  Jà le seignor n’ert demandé,
  
  Car je l’ai tout anéanté,
  
  Ne jà ostel n’ert à honor
  
  Dont la dame se fet seignor ;
  
  Et fames ceste coustume ont,
  
  Et volentiers toz jors le font,
  
  Qu’elles aient la seignorie
  
  Sor lor seignors ; por c’est honie
  
  Mainte méson qu’est sanz mesure,
  
  Et fame avoire par nature.
  
  — Dame, dist-il, ce puet bien estre. » Del vrai Dieu le souverain prestre
  
  Onques riens plus ne li enquist, Mès sa coupe batre li fist,
  
  Et li enjoinst sa penitance.
  
  Et ele mist en convenance
  
  Que jamès jor amor n’auroit
  
  À autre home, s’ele vivoit.
  
  ﻿Lors s’en parti ; moult fu iriez ;
  
  À son cheval est repériez.
  
  Dessus monta, si s’en issi ;
  
  D’ire et de mautalent fremi
  
  Por sa famé qu’il seut loer,
  
  Et tant prisier, et tant amer ;
  
  Mès en ice se confortoit
  
  Qu’encore bien s’en vengeroit.
  
  À lendemain, quant il li plout,
  
  À son ostel, et quant il vout,
  
  En sa méson s’en repera, Et la dame si respassa.
  
  Grant merveille ot de son seignor,
  
  Qui li soloit moustrer amor.
  
  Et li baisier et acoler ;
  
  Or ne daignoit à li parler.
  
  ﻿Un jor par sa méson aloit
  
  Trestout ainsi com el soloit,
  
  Et comandoit moult fièrement
  
  De ses afères à sa gent ;
  
  Et li sires sel regarda ;
  
  Iréement le chief crolla ;
  
  Se li a dit : « Par l’ordre Dé,
  
  Dame, quele est votre fierté
  
  Et vostre orgueil ? Je l’abatrai,
  
  Quar à mes poins vous ocirrai.
  
  S’il vous membrast de vostre vie.
  
  Honte éussiez d’avoir baillie ;
  
  Quar nule fame bordelière
  
  Ne fu de si maie manière
  
  Com vous estes, orde mauvèse. »
  
  Lors ne fu pas la dame aaise ;
  
  De son seignor se merveilla ;
  
  Avis li fu, de voir cuida,
  
  Que il l’éust fête confesse ;
  
  Moult se doute que mal n’en nesse,
  
  Puis li a dit de maintenant :
  
  « Ha ! mauvès homme souduiant.
  
  Moult me poise que je ne dis
  
  Que tuit li chien de cest païs
  
  Le me fesoient nuit et jor ;
  
  Mès plus m’estoit de ma dolor.
  
  Ha ! mauves home trahitier,
  
  Tu préis abit d’ermitier
  
  Por moi prover à desloial !
  
  Mès, merci Dieu, je sui loial.
  
  Je n’ai voisine ne voisin
  
  Por qui je port le chief enclin ;
  
  Je ne te criem, la merci Dé,
  
  Quar ; se seusses la vérité,
  
  Toute ma honte lost fust seue,
  
  Quar m’en estoie apercéue.
  
  Quant je vous en enquis sordois
  
  Tout ce que dis par mon gabois ;
  
  Moult me poise, par saint Symon,
  
  Que ne vous pris au chaperon,
  
  Ne que ne vous deschirai tout.
  
  Sachiez de voir, pas ne vous dout
  
  De rien que onques vous déisse ;
  
  Se Dame Diex mon cors garisse,
  
  Bien vous reconnui au parler.
  
  Je ne vous doi jamès amer ;
  
  Non ferai-je, se Diex me gart.
  
  Mauvès trahïtre de male art,
  
  Jà ne vous ert mes pardoné. »
  
  Tant li a dit, et tant conté,
  
  Que li osta tout son espoir, Et bien cuida que déist voir.
  
  Granz risées et granz gabois
  
  En féirent en Bescinois.
  
  ### xvii LE DIT DES PERDRIZ.
  
  ﻿or ce que fabliaus dire sueil, P or ce que fabliaus dire sueil,
  
  En lieu de fable dire vueil
  
  Une aventure qui est vraie,
  
  D’un vilain, qui delèz sa haie
  
  Prist .II. pertris par aventure.
  
  En l’atorner mist moult sa cure ; Sa fame les fist au feu mètre ; Ele s’en sot bien entremetre ; Le feu a fet, la haste atorne,
  
  Et li vilains tantost s’en torne ; Por le prestre s’en va corant.
  
  Mès au revenir tarda tant,
  
  Que cuites furent les pertris ; La dame a le haste jus mis,
  
  S’en pinça une peléure,
  
  Quar moult ama la lechéure.
  
  Quant Diex li dona à avoir,
  
  Ne béoit pas à grant avoir,
  
  Mès à toz ses bons acomplir ; L’une pertris cort envaïr ; Andeus les eles en menjue ;
  
  Puis est alée en mi la rue
  
  Savoir se ses sires venoit ;
  
  Quant ele venir ne le voit, Tantost arrière s’en retorne
  
  Et le remanant tel atorne,
  
  Mal du morsel qui ramainsist.
  
  Adonc s’apenssa, et si dist
  
  Que l’autre encore mengera ;
  
  Moult très bien set qu’ele dira
  
  S’on li demande que devindrent ;
  
  Ele dira que li chat vindrent
  
  Quant ele les ot arrier trètes ;
  
  Tost li orent des mains retrètes,
  
  Et chascuns la seue emporta ;
  
  Ainsi, ce dist, eschapera.
  
  Puis va en mi la rue ester,
  
  Por son mari abeveter ;
  
  Et, quant ele nel voit venir,
  
  La langue li prist à frémir
  
  Sus la pertris qu’ele ot lessie.
  
  Jà ert toute vive enragie
  
  S’encor n’en a .I. petitet ;
  
  Le col en tret tout souavet,
  
  Si le menja par grant douçor ;
  
  Ses dois en lèche tout entor :
  
  « Lasse ! fet-ele, que ferai ?
  
  Se tout menjue, que dirai ?
  
  Et coment le porrai lessier ?
  
  J’en ai moult très grant desirrier.
  
  Or aviegne qu’avenir puet,
  
  Quar toute mengier le m’estuet. » ﻿Tant dura cele demorée,
  
  Que la Dame fu saoulée.
  
  Et li vilains ne tarda mie,
  
  À l’ostel vint, en haut s’escrie ;
  
  « Diva, sont cuites les pertris ?
  
  — Sire, dist-ele, ainçois va pis,
  
  Quar mengies les a li chas. »
  
  Li vilains saut isnel le pas,
  
  Seure li cort comme enragiéz ;
  
  Jà li éust les iex sachiez,
  
  Quant el crie : « C’est gas, c’est gas.
  
  Fuiez, fet-ele, Sathanas ;
  
  Couvertes sont por tenir chaudes.
  
  — Jà vous chantaisse putes Laudes,
  
  Fet-il, foi que je doi saint Ladre.
  
  Or çà, mon bon hanap de madré
  
  Et ma plus bele blanche nape ;
  
  Si l’estenderai sus ma chape,
  
  Souz celé treille en cel praiel.
  
  — Mès, vous, prenez vostrecoutel.
  
  Qui grant mestier a d’aguisier ;
  
  Si le fètes .I. pou trenchier
  
  À cele pierre en cele cort. »
  
  Li vilains se despoille et cort,
  
  Le coutel tout nu en sa main.
  
  ﻿À tant ez vos le chapelain,
  
  Qui léenz venoit por mengier :
  
  À la dame vint sans targier, Si l’acole moult doucement.
  
  Et cele li dist simplement :
  
  « Sire, dist-el, fuiez, fuiez :
  
  Jà ne serai où vous soiez
  
  Honiz ne malmis de vo cors ;
  
  Mes sires est alez là fors
  
  Por son grant coutel aguisier.
  
  Et dist qu’il vous voudra trenchier
  
  Les coilles, s’il vous puet tenir.
  
  — De Dieu te puist-il souvenir,
  
  Dist li prestres ; qu’est que tu dis ?
  
  Nous devons mengier .II. pertris
  
  Que tes sires prist hui matin. »
  
  Cele li dist : « Par saint Martin,
  
  Céenz n’a pertris ne oisel ;
  
  De vo mengier me seroit bel.
  
  Et moi peseroit de vo mal ;
  
  Mès ore esgardez là aval,
  
  Come il aguise son coutel.
  
  — Jel voi, dist-il ; par mon chapel ,
  
  Je cuit bien que tu as voir dit. »
  
  Léenz demora moult petit,
  
  Ainz s’en fui grant aléure,
  
  Et cele crie à bone éure :
  
  « Venez-vous-en, sire Gombaut.
  
  — Qu’as-tu, dist-il, se Diex te saut ?
  
  — Que j’ai ? Tout à tens le saurez ;
  
  Mès, se tost corre ne poez.
  
  Perte i aurez, si com je croi ;
  
  Quar, par la foi que je vousdoi,
  
  Li prestre enporte voz pertris. »
  
  Li preudom fu toz aatis,
  
  Le coutel en porte en sa main,
  
  S’en cort après le chapelain ;
  
  Quant il le vit, se li escrie :
  
  « Ainsi nés en porterez mie. »
  
  Puis s’escrie à granz alenées ;
  
  « Bien les en portez eschaufées ;
  
  Ça les lerrez, se vous ataing ;
  
  Vous seriez mauvès compaing
  
  Se vous les mangiez sanz moi. »
  
  Li prestre esgarde derrier soi,
  
  Et voit acorre le vilain ;
  
  Quant voit le coutel en sa main,
  
  Mors cuide estre, se il l’ataint.
  
  De tost corre pas ne se faint ;
  
  Et le vilains penssoit de corre,
  
  Qui les pertris cuidoit rescorre ;
  
  Mès li Prestres de grant randon
  
  S’est enfermez en sa méson.
  
  ﻿À Tostel li vilains retorne,
  
  Et lors sa fame en aresone :
  
  « Diva, fet-il, et.quar me dis
  
  Comment tu perdis les pertris. »
  
  Cele li dist : « Se Diex m’ait,
  
  Tantost que li prestres me vit.
  
  Si me pria, se tant l’amaise.
  
  Que je les pertris li monstraisse,
  
  Quar moult volentiers les verroit ;
  
  Et je le menai là tout droit
  
  Où je les avoie couvertes :
  
  Il ot tantost les mains ouvertes,
  
  Si les prist, et si s’en fui ;
  
  Mès je guères ne le sivi,
  
  Ainz le vous fis moult tost savoir. »
  
  Cil respont : « Bien puès dire voir ;
  
  Or le lessons à itant estre. »
  
  Ainsi fu engingniez le prestre
  
  Et Gombaus, qui les pertris prist.
  
  ﻿Par example cis fabliaus dist
  
  Fame est fète por decevoir ;
  
  Mençonge fet devenir voir,
  
  Et voir fet devenir mençonge.
  
  Cil n’i vout mètre plus d’alonge.
  
  Qui fist cest fablel et ces dis.
  
  Ci faut li fabliaus des pertris.
  
  ### XVIII DU PRESTRE CRUCEFIÉ.
  
  ﻿Qu’apris de Monseigneur Rogier, U N example vueil conmencier
  
  Qu’apris de Monseigneur Rogier,
  
  .I. franc mestre de bon afère
  
  Qui bien savoit ymages fère
  
  Et bien entaillier crucefis.
  
  Il n’en estoit mie aprentis,
  
  Ainz les fesoit et bel et bien.
  
  Et sa fame seur toute rien
  
  Avoit enamé un provoire.
  
  Son seignor li ot fet acroire
  
  Qu’à un marchié devoit aler
  
  Et une ymage o lui porter,
  
  Dont il auroit, ce dist, deniers,
  
  Et la dame bien volentiers
  
  Li otria, et en fu lie.
  
  Quand cil vit la chière haucie,
  
  Si se pot bien apercevoir Qu’el le béoit à décevoir,
  
  Si come avoit acoustumé.
  
  Lor a desus son col jeté
  
  .I. crucefîs par achoison
  
  Et se parti de la méson.
  
  En la ville va, si demeure,
  
  Et atent jusques à cele heure
  
  Qu’il cuida qu’il fussent ensamble.
  
  De mautalent li cuers li tremble.
  
  À son ostel en est venuz ;
  
  Par .I. pertuis les a véuz.
  
  Assis estoient au mengier.
  
  Il apela, mès à dangier
  
  I ala-l’en por l’uis ouvrir.
  
  Li prestres n’ot par où fuir :
  
  « Diex, dist li prestres, que ferai ? »
  
  Dist la dame : « Jel vous dirai :
  
  Despoillez-vous, et si alez
  
  Léens, et si vous estendez
  
  Avoec ces autres crucefîs. »
  
  Ou volentiers ou à envis
  
  Le fist li prestres ; ce sachiez,
  
  Toz s’est li prestres despoilliez ;
  
  Entre les ymages de fust
  
  S’estent ausi come s’il en fust.
  
  Quant li preudom ne l’a véu,
  
  Erraument s’est apercéu
  
  Qu’aléz est entre ses ymages ;
  
  Mais de ce fit-il moult que sages
  
  Qu’assez a mengié et béu
  
  Par loisir ainz qu’il soit méu. »
  
  Quand il fu levez du mengier,
  
  Lors comença à aguisier
  
  Son coutel à une grant kex.
  
  Li preudom estoit fors et preus ;
  
  « Dame, dist-il, tost alumez
  
  Une chandoile, et si venez
  
  Léenz o moi, où j’ai afère. »
  
  La dame ne s’osa retrère ;
  
  Une chandoile a alumée.
  
  Et est o son seignor alée
  
  En l’ouvréoir isnelement ;
  
  Et li preudom tout esraument
  
  Le provoire tout estendu
  
  Voit, si l’a bien apercéu.
  
  Voit la coille et le vit qui pent :
  
  « Dame, dist-il, vilainement
  
  Ai en cest ymage mespris :
  
  J’estoie yvres, ce m’est avis,
  
  Quant je ceste chose i lessai ;
  
  Alumez, si l’amenderai, » Li prestres ne s’osa mouvoir ;
  
  Ei ice vous di-je por voir
  
  Que vit et coilles li trencha,
  
  Que onques riens ne li lessa
  
  Que il n’ait tout outre trenchié.
  
  Quant li prestres se sent blecié,
  
  Lors si s’en est tornez fuiant.
  
  Et li preudom de maintenant
  
  Si s’est escriez à hauz criz :
  
  « Seignor, prenez mon crucefiz
  
  Qui or endroit m’est eschapez. » Lors a li prestres encontrez
  
  .II. gars qui portent une jarle ;
  
  Lorsli venit miex estre à Arle,
  
  Quar il i ot .I. pautonier
  
  Qui en sa main tint un levier ;
  
  Si le feri desus le col
  
  Qu’il l’abati en un tai mol.
  
  Quant il l’ot à terre abatu,
  
  Es-vos le preudome venu
  
  Qui l’enmena en sa meson ;
  
  .XV. livres de raençon
  
  Li fist isnelement baillier,
  
  C’onques n’en i failli denier.
  
  Cest example nous monstre bien
  
  Que nus prestres por nule rien
  
  Ne devroit autrui fame amer,
  
  N’entor li venir ne aler,
  
  Quiconques fust en calengage,
  
  Que il n’i lest ou coille ou gage,
  
  Si com fist cil prestres Constans,
  
  Qui i lessa les siens pendans.
  
  ### xix D’ESTORMI.
  
  ﻿Vous vueil uns fabler commencier P or ce que je vous ai molt chier,
  
  Vous vueil uns fabler commencier
  
  D’une aventure qui avint.
  
  C’est d’un preudomme, qui devint
  
  Povres entre lui et sa fame.
  
  Non ot Jehans, et ele Yfame ; Riches genz avoient esté,
  
  Puis revindrent en povreté ; Mais je ne sai par quoi ce fu,
  
  Quar onques conté ne me fu ; Por ce ne le doi pas savoir.
  
  ﻿Troi prestre par lor mal savoir
  
  Covoitèrent dame Yfamain ; Bien la cuidièrent à la main
  
  Avoir prise, por la poverte
  
  Qui la féroit à descouverte.
  
  De folie se porpenssèrent,
  
  Quar parmi la mort en passèrent,
  
  Issi com vous m’orrez conter
  
  Se vous me volez escouter,
  
  Et la matère le devine,
  
  Qui nous raconte la couvine
  
  De la dame et des .III. prelaz.
  
  Chascuns desirre le solaz
  
  De dame Yfamain à avoir ;
  
  Por ce li promistrent avoir,
  
  Je cuit, plus de .IIIIˣˣ. livres.
  
  Ainsi le tesmoingne li livres,
  
  Et la matère le raconte.
  
  Si com cil furent à grant honte
  
  Livré par lor maléurtez.
  
  Mès ce fîst lor desléautez.
  
  De lor crupes et de lor rains ;
  
  Bien l’orrez dire au daarrains,
  
  Por que vous vueilliez tant atendre.
  
  Ainz Yfame ne vout entendre
  
  Lor parole ne lor reson,
  
  Ainz a tout conté son baron
  
  L’afère tout si com il va.
  
  Jehans li respondit : « Diva,
  
  Bêle suer, me contes-tu voir ?
  
  Te prometent-il tant d’avoir
  
  Com tu me vas ci acontant ?
  
  — Oïl, biaus frère plus que tant.
  
  Mès que je vueille lor bons fère.
  
  — Dehez ait qui en a que fère,
  
  Fet Jehans, en itel manière ;
  
  Miex ameroie en une bière
  
  Estre mors et ensevelis
  
  Que jà éussent lor delis
  
  De vous à nul jor de ma vie.
  
  — Sire, ne vous esmaiez mie,
  
  Fet Yfame, qui moult fu sage ;
  
  Povretez, qui molt est sauvage.
  
  Nous a mis en molt mal trepeil.
  
  Or feroit bon croire conseil
  
  Par quoi nous en fussons geté ;
  
  Li prestre sont riche renté ;
  
  S’ont trop dont nous avons petit :
  
  Se vous volez croire mon dit.
  
  De povreté vous geterai.
  
  Et à grant honte meterai
  
  Ceus qui me cuident engingnier.
  
  — Va donc, pense du hamoingnier,
  
  Fet Jehans, bêle douce suer ;
  
  Mès je ne voudroie à nul fuer
  
  Qu’il fussent de vous au desus.
  
  — Tesiez, vous monterez là sus
  
  En cel solier tout coiement.
  
  Si garderez apertement
  
  M’onor et la vostre et mon cors ;
  
  Les prestres meterons là fors.
  
  Et li avoirs nous remaindra.
  
  Tout issi la chose avendra.
  
  Se vous le volez otrier.
  
  — Alez tantost sans destrier,
  
  Fet Jehans, bêle douce amie.
  
  Mès, por Dieu, ne demorez mie. »
  
  ﻿Au moustier s’en ala Yfame,
  
  Qui moult par estoit bone fame ;
  
  Ainz que la messe fust chantée
  
  Fu assez tost amonestée
  
  De ceus qui quierent lor anui.
  
  Yfame chascun à par lui
  
  Tout belement l’un après l’autre,
  
  Qu’aine n’en sot mot li uns de l’autre,
  
  Mist lieu de venir à son estre.
  
  Tout avant au premerain prestre
  
  A mis la bone dame leu
  
  Que il viengne entre chien et leu,
  
  Et si aport toz ses deniers :
  
  « Dame, fet cil, moult volentiers, »
  
  Qui moult est près de son torment.
  
  Ne porquant va s’en liement.
  
  Estes-vous venu le secon,
  
  Qui voloit avoir du bacon ;
  
  Moult par avoit chaude la croupe.
  
  Devant dame Yfame s’acroupe,
  
  Puis li descuevre sa pensée.
  
  Et cele, qui s’est porpenssée
  
  De sa grande male aventure,
  
  Li a mis leu par couverture
  
  Qu’il venist quant la cloche sone :
  
  « Dame, jà n’aurai tant d’essoine,
  
  Fet li prestres, par S. Amant,
  
  Que je ne viegne à vo commant.
  
  Que pieça que je vous convoite.
  
  — Aportez moi donc la queilloite
  
  Que vous me devez aporter.
  
  — Volentiers, je les vois conter, »
  
  Fet cil, qui de joie tressaut.
  
  Et li autres prestres resaut.
  
  Puis li demande de rechief :
  
  « Dame, vendrai-je jà à chief
  
  De ce dont je vous ai requise ? »
  
  Et la dame, qui fu porquise
  
  De sa grant honte et de son mal,
  
  Li dist : « Biaus sire, il n’i a al ;
  
  Vostre parole m’a atainte,
  
  Et povretez qui m’a destrainte
  
  Me font otroier vo voloir ;
  
  Or venez sempres à prinsoir
  
  Trestout bêlement à mon huis,
  
  Et si ne venez mie vuis
  
  Que vous n’aportez ma promesse.
  
  — Jà ne puissé-je chanter messe.
  
  Dame, se vos n’avez vostre offre ;
  
  Je les vois mètre hors du coffre.
  
  Et les deniers et le cuiret. »
  
  Atant à la voie se met
  
  Cil qui est moult liez de l’otroi.
  
  Or se gardent bien de lor roi
  
  Qu’il ont porchacié laidement
  
  Lor mort et lor defînement.
  
  ﻿Oublié avoie une chose
  
  Qu’à chascun prestre à la parclose
  
  Fist Yfame entendre par guile
  
  Que Jehans n’ert pas en la vile ;
  
  Si s’en refist chascuns plus jois,
  
  Mès cele nuit à granz conjois
  
  Jurent, ce sachiez vraiement.
  
  Et dame Yfame isnelement
  
  Est revenue à sa méson ;
  
  Son baron conte la réson.
  
  Jehans l’oï ; moult liez en fu ;
  
  À sa niecète a fet le fu
  
  Alumer et la table metre.
  
  Cele, qui ne se vout demetre
  
  Qu’ele ne face son commant,
  
  A mis la table maintenant,
  
  Qu’ele savoit bien son usage.
  
  Et Yfame, qui moult fu sage,
  
  Li dist : « Biaus sire, la nuit vient ;
  
  Or sai-je bien qu’il vous covient
  
  Repondre, qu’il en est bien poins. »
  
  Et Jehans, qui ot .II. porpoins,
  
  En avoit le meillor vestu ;
  
  Biaus hom fu et de grant vertu.
  
  En sa main a pris sa coingnie ;
  
  Une maçue a empoingnie.
  
  Qui molt ert grosse, de pommier.
  
  ﻿Estes-vous venu le premier.
  
  Tout carchié de deniers qu’il porte ;
  
  Tout belement hurte à la porte,
  
  Il ne veut mie c’on l’i sache ;
  
  Et dame Yfame arrière sache
  
  Le veroil, et l’uis li deffarme.
  
  Quant cil a véu dame Yfame,
  
  Si la cuide avoir decéue.
  
  Et Jehans, qui tint la maçue,
  
  Qui molt ot grosse la cibole,
  
  Felonessement le rebole,
  
  Si que li prestres n’en sot mot ;
  
  Tout coiement, sanz dire mot,
  
  Avala Jehans le degré.
  
  Et cil, qui cuide avoir son gré
  
  De la dame tout à estor.
  
  Vint à li, se li fet un tor
  
  Si qu’en mi la méson l’abat.
  
  Et Jehans, qui sor eus s’embat,
  
  Tout belement et sanz moleste
  
  Le fiert à .II. mains en la teste
  
  Si durement de la coingnie,
  
  La teste li a si coingnie
  
  Li sans et la cervele en vole ;
  
  Cil chiet mors, si pert la parole.
  
  Yfame en fu moult esmarie ;
  
  Jehans jure sainte Marie,
  
  Se sa fame noise fesoit.
  
  De sa maçue la ferroit.
  
  Cele se test, et cil embrace
  
  Celui qui gist mors en la place ;
  
  En sa cort l’enporta errant ;
  
  Si l’a drecié tout maintenant
  
  À la paroi de son bercil,
  
  Et puis repère du cortil ;
  
  Dame Yfame reconforta.
  
  ﻿Et li autres prestres hurta,
  
  Qui queroit son mal et sa honte ;
  
  Et Jehans el solier remonte ;
  
  Et dame Yfame l’uis li œvre,
  
  Qui molt fu dolente de l’uevre ;
  
  Mès fere li estuet par force.
  
  Et cil entre carchiez el porce ;
  
  Les deniers mist jus qu’il portoit,
  
  Et Jehans, qui là sus estoit,
  
  Par la treillie le porlingne,
  
  Felonessement le rechingne ;
  
  Aval descent tout coiement.
  
  Et cil embraça esraument
  
  Celi por avoir son délit,
  
  Si l’abati en .I. biau lit.
  
  Jehans le vit, moult l’en pesa ;
  
  De la maçue qui pesa
  
  Le fiert tel cop en la caboce,
  
  Ce ne fu pas por lever boce,
  
  Ainz esmie quanqu’il ataint.
  
  Cil fu mors ; la face li taint,
  
  Quar la mort l’angoisse et sousprent.
  
  Et sire Jehans le reprent.
  
  Si le va porter avoec l’autre,
  
  Puis a dit : « Or estes-vous autre ;
  
  Je ne sai s’il vous apartient,
  
  Mès miex vaut compaignon que nient. »
  
  Quant ot ce fet, si s’en retorne ;
  
  Son afère moult bien atorne ;
  
  Les deniers a mis en la huche.
  
  ﻿Ez-vous le tiers prestre, qui huche
  
  Tout belement et tout souef.
  
  Et Yfame reprent la clef,
  
  Maintenant l’uis li defferma ;
  
  Et cil, qui folement ama,
  
  Entra en la meson carchiez.
  
  Et sire Jehans est muciez
  
  Souz le degré et esconssez.
  
  Et cil, qui cuide avoir son sez
  
  De la dame, l’a embrachie
  
  Et sus .I. biau lit l’a couchie.
  
  Jehans le vit, moult s’en corèce ;
  
  La maçue qu’il tint adrèce ;
  
  Tel cop li done lèz la temple
  
  Que toute la bouche li emple
  
  De sanc et de çervele ensamble.
  
  Cil chéi mors ; li cors li tramble,
  
  Quar la mort l’angoisse et destraint.
  
  Et sire Jehans le restraint,
  
  Maintenant le Prestre remporte,
  
  Si le dreça delez la porte :
  
  Quant ce ot fet, si s’en revient.
  
  ﻿Or sai-je bien qu’il me covient
  
  Dire par quel réson Jehans,
  
  Qui molt ot cele nuit d’ahans,
  
  Remist les .II. prestres ensamble :
  
  Se ne le vous di, ce me samble,
  
  Li fabliaus seroit corrompus.
  
  Jehans fust à mal cul apus,
  
  Ne fust uns sien nièz, Estormis,
  
  Qui adonc li fu bons amis.
  
  Si com vous orrez el fablel.
  
  ﻿Yfame ne fu mie bel
  
  De l’afère, mes moult dolante.
  
  « Se je Savoie où mes nièz hante ,
  
  Fet Jehans, je l’iroie querre ;
  
  Il m’aideroit bien à conquerre
  
  À delivrer de cest fardel.
  
  Mès je cuit qu’il est au bordel.
  
  — Non est, biaus Sire, fet sa nièce ;
  
  Encor n’a mie moult grand pièce
  
  Que je le vi en la taverne
  
  Là devant chiés dame Hodierne.
  
  — Ha ! fet Jehans, por S. Grigore,
  
  Va savoir s’il i est encore. »
  
  Cele s’en torne moult corcie ;
  
  Por miex corre s’est escorcie ;
  
  À l’ostel vient, si escoutoit
  
  Se son frère léenz estoit.
  
  Quant el l’ot, les degrez monta ;
  
  Delez son frère s’acosta,
  
  Qui getoit les déz desouz main ;
  
  Ne li vint mie bien à main
  
  La chéance, quar il perdi ;
  
  À poi que tout ne porfendi
  
  De son poing trestoute la table.
  
  Voirs est, c’est chose véritable,
  
  Qui ne m’en croit demant autrui,
  
  Que cil a sovent grant anui
  
  Qui jeu de dez veut maintenir ;
  
  Mès ne vueil mie plus tenir
  
  Geste parole , ainçois vueil dire
  
  De celi qui son frère tire,
  
  Qui de li ne se donoit garde.
  
  ﻿Estormis sa seror regarde,
  
  Puis li demande d’ont el vient :
  
  « Frère, fet-ele, il vous covient
  
  Parler à moi par çà desouz.
  
  — Par foi, je n’irai mie sous.
  
  Que je doi jà céenz .V. saus.
  
  — Tesiez-vous, que bien seront saus,
  
  Que je les paierai moult bien.
  
  Biaus ostes, dites moi combien
  
  Mes frères doit céenz par tout.
  
  — .V. sols. — Vez ci gage por tout ;
  
  Je vous en leraimon sorcot ;
  
  A-il bien paié son escot ?
  
  — Oïl, bien avez dit réson. »
  
  Atant issent de la méson.
  
  Li vallés a non Estormis,
  
  Atant s’est à la voie mis ;
  
  Estormis sa seror demande
  
  Se c’est ses oncles qui le mande :
  
  « Oïl , biaus frère, à grant besoing. »
  
  ﻿Li osteus ne fu mie loing ;
  
  À l’uis vienent, enz sont entré,
  
  Et quant Jehans a encontré Son neveu, moult grant joie en fet.
  
  « Dites moi qui vous a meffet,
  
  Por le cul Dieu, fet Estormis.
  
  — Je te conterai, biaus amis,
  
  Fet sire Jehans, tout le voir :
  
  Uns prestres par son mal savoir
  
  Vint dame Yfamain engingnier,
  
  Et je le cuidai mehaingnier ;
  
  Si l’ai ocis ; ce poise mi ;
  
  Se cil le sevent d’entor mi,
  
  Je serai mors isnel le pas.
  
  — Jà ne me mandiiez-vous pas,
  
  Fet Estormis, en vo richèce,
  
  Mès jà ne lerai por perèce,
  
  Par le cul Dieu, fet Estormis,
  
  Puis que tant m’en sui entremis.
  
  Que vous n’en soiez délivrez.
  
  Fetes tost, .I. sac m’aportez,
  
  Quar il en est huimès bien eure. »
  
  Et sire Jehans ne demeure,
  
  Ainz li a le sac aporté.
  
  Au prestre, qu’il ot acosté,
  
  D’une part son neveu enmaine ;
  
  Mès ainçois orent moult grand paine
  
  Qu’il li fust levez sur le col.
  
  Estormis en jure S. Pol
  
  Qu’ainz ne tint si pesant fardel. Ses oncles li baille uns havel
  
  Et une pelé por couvrir.
  
  Cil s’en vait, s’a fet l’uis ouvrir,
  
  Qui ne demanda pas lanterne.
  
  Parmi une fausse posterne,
  
  Vait Estormis, qui le fais porte ;
  
  Ne veut pas aler par la porte ;
  
  Et quant il est aus chans venus,
  
  Si a le prestre geté jus ;
  
  El fons d’un fossé fet la fosse.
  
  Celui, qui ot la pance grosse,
  
  Enfuet, et puis si l’a couvert.
  
  Son pic et sa pelé rahert,
  
  Et son sac ; à tant s’en repère.
  
  Et Jehans ot si son afère
  
  Atiré qu’il ot l’autre prestre
  
  Remis et el lieu et en l’estre
  
  D’ont cil avoit esté getez
  
  Qui enfouir estoit portez ;
  
  Bien fu parfont en terre mis.
  
  À tant est venuz Estormis
  
  À l’uis, et il li est ouvers.
  
  « Bien est enfouis et couvers
  
  Fet Estormis, li dans prelas.
  
  — Biaus nièz, ainz me puis clamer las,
  
  Fet Jehans, qu’il estrevenuz ;
  
  Jamès ne serai secoruz
  
  Que je ne soie pris et mors ;
  
  — Dont il a le déable el cors,
  
  Qui l’ont raporté çà dedenz ?
  
  Et s’il i en avoit .II. cenz,
  
  Si les enforrai-je ainz lejor. »
  
  À cest mot a pris son retor.
  
  Son pic et son sac et sa pelé.
  
  Puis a dit : « Ainz mèz n’avint tele
  
  Aventure en trestout cest monde.
  
  À foi, dame Diex me confonde
  
  Se j’enfouir ne le revois ;
  
  Je seroie coars renois,
  
  Se mon oncle honir lessoie. »
  
  À tant vers le prestre s’avoie,
  
  Qui moult estoit lais et hideus ;
  
  Et cil, qui n’ert pas péureus
  
  Nient plus que s’il ert toz de fer,
  
  Li dist : « De par toz ceus d’Enfer
  
  Soiez-vous ore revenuz ;
  
  Bien estes en Enfer connuz
  
  Quant il vous ont ci raporté. »
  
  À tant a le prestre acosté,
  
  Si l’en porte, à tout lui s’en cort
  
  Parmi le sentier de la cort ;
  
  Ne le veut mie metre el sac.
  
  Estormis sovent en somac
  
  Le regarde, si le ramposne : « R’estuez ore por la dosne
  
  Revenuz si novelement ?
  
  Jà por nul espoentement
  
  Ne lerai que ne vous enfueche. »
  
  À tant de la haie s’aprueche, Celui qu’il portoit i apuie ;
  
  Sovent garde qu’il ne s’en fuie.
  
  La fosse a fète molt parfonde.
  
  Le prestre prent, dedenz l’afonde,
  
  Si lons comme il estoit le couche,
  
  Puis li a les iex et la bouche
  
  Et le cors tout couvert de terre ;
  
  Puis jure les sainz d’Engleterre,
  
  Ceus de France et ceus de Bretaingne,
  
  Que molt avera grant engaingne
  
  Se li prestres revient huimès.
  
  Mès de cestui est-il bien pès,
  
  Que il ne porra revenir.
  
  Mès du tiers soit au convenir,
  
  Que il trovera jà tout prest ;
  
  Mestier li est qu’il se r’aprest,
  
  Quar on li jue de bondie.
  
  Or est réson que je vous die
  
  De Jehans, qui mist, c’est la voire
  
  El lieu du daarain provoire
  
  Où li autre dui furent pris,
  
  Qui jà erent fors du porpris
  
  Enfoui par lor grant meffet.
  
  Et, tantost qu’Estormis ot fet,
  
  À son ostel est repériez.
  
  « Hé ! la ! com je sui traveilliez,
  
  Fet Estormis, et eschaufez !
  
  Moult estoit cras et esfossez
  
  Li prestres que j’ai enfoui ;
  
  Moult longuement i ai foui
  
  Por lui metre plus en parfont ;
  
  Se déable ne le refont
  
  Revenir, jà ne revendra. »
  
  Et Jehans dist jà ne verra
  
  L’eure qu’il en soit délivrez :
  
  « J’en serai à honte livrez
  
  Ainz demain à l’avesprement. »
  
  Estormis li respont : « Comment
  
  Serez-vous livrez à tel honte. ?
  
  — Ha ! biaus douz nièz, ci n’a nul conte
  
  Que je ne soie en grant peril.
  
  Revenuz est en no cortil
  
  Li prestres que vous en portastes.
  
  — Par foi, onques puis ne parlastes,
  
  Fet Estormis, que vous mentistes,
  
  Quar orainz à voz iex véistes
  
  Que je l’en portai à mon col :
  
  Je n’en croiroie pas S. Pol,
  
  Oncles, que vous déissiez voir.
  
  — Ha ! biaus douz nièz, venez véoir
  
  Le prestre qui revenuz est.
  
  — Par foi, tierce foie droiz est ;
  
  Ne m’i leront anuit mengier.
  
  Par foi, bien se cuide vengier
  
  Li déables qui le raporte ;
  
  Mès de rien ne me desconforte,
  
  Ne pris .II. oés lor granz merveilles. »
  
  Au prestre vint ; par les oreilles
  
  L’aert, et puis par le goitron ;
  
  Puis en a juré le poistron
  
  Que le provoire renforra,
  
  Ne jà por ce ne remaindra,
  
  S’il a les déables el ventre.
  
  À cest mot en grant paine rentre
  
  Estormis, qui le prestre encarche :
  
  Sovent va maudissant sa carche ;
  
  N’en puet mès, quar forment li griève.
  
  « Par le cuer Dieu, cis fais me criève,
  
  Fet Estormis, je m’en démet. »
  
  À tant à la terre le met,
  
  Que plus avant ne le porta.
  
  Delèz une saus acosta
  
  Li prestres, qui ert cras et gros ;
  
  Mès ainçois li sua le cors
  
  Que il éust sa fosse fète.
  
  Et, quant il l’ot moult bien parfète,
  
  Au prestre vint, et si l’embrace ;
  
  Cil fu granz, et Estormis glace ;
  
  En la fosse chiéent anduit.
  
  « Par foi, or ai-je mon pain cuit,
  
  Fet Estormis, qui fu desous ;
  
  Las ! or morrai-je ci toz sous,
  
  Quar je sui ci en grant destrèce. »
  
  Et la mains au prestre radresse.
  
  Qui del bort de la fosse eschape.
  
  Puis li a donné tel soupape,
  
  Por poi les denz ne li esmie :
  
  « Vois, por le cul sainte Marie,
  
  Fet Estormis, je suis matez !
  
  Cist prestres est resuscitez ;
  
  Com m’a ore doné bon frap !
  
  Je ne cuit que mes li eschap,
  
  Que trop me foule et trop me mate. »
  
  À tant l’aert par la gargate,
  
  Si le torne, et li prestres chiet :
  
  « Par foi, fet-il, il vous meschiet.
  
  Quant je sui deseure tornez ;
  
  Malement serez atornez. »
  
  À tant est saillis à sa pelé ;
  
  Au prestre en a donée tele
  
  Qu’aussi la teste li esmie
  
  Com fust une pomme porrie.
  
  À tant est de la fosse issus ;
  
  Celui, qui cras ertet fessus,
  
  A tout de terre acouveté ;
  
  Assez a sailli et hurté
  
  Por la terre sor lui couchier.
  
  Puis jure le cors S. Richier
  
  Que il ne set que ce puet estre
  
  Se li prestres revient en l’estre ;
  
  Jà n’ert mès enfouiz par lui,
  
  Quar trop li a fet grant anui,
  
  Ce dist, puis s’en vait à cest mot.
  
  ﻿N’ot gueres aie quant il ot
  
  .I. prestre devant lui aler,
  
  Qui de ses matines chanter
  
  Venoit, par sa maie aventure ;
  
  Par devant une devanture D’une méson est trespassez.
  
  Estormis, qui moult fu lassez,
  
  Le regarda à la grant chape :
  
  « Vois, fet-il, cil prestres m’eschape ;
  
  Par le cul Dieu, il s’en reva.
  
  Qu’est-ce, sire prestres ? Diva,
  
  Me volez-vous plus traveillier ?
  
  Longuement m’avez fet veillier ;
  
  Mes certes noient ne vous vaut. »
  
  Dont hauce le havel en haut ;
  
  Le prestre fiert si lèz l’oreille
  
  Que ce fust une grant merveille
  
  Se li prestres fust eschapez,
  
  Quar il fu du havel frapez
  
  Que la cervele en chéi jus.
  
  « Ha ! fet-il, trahitres parjurs,
  
  Com m’avez fet anuit de honte ! »
  
  Que vous feroie plus lonc conte ?
  
  Estormis le prestre reporte
  
  Par une bresche lèz la porte ;
  
  Si Fenfuet en une marlière.
  
  Trestout en si fête manière
  
  Fist Estormis com j’ai conté,
  
  Et, quant il l’ot acouveté
  
  Le prestre, si repère à tant ;
  
  Du revenir se va hastant,
  
  Por ce que li jors apparoit.
  
  ﻿Jehans estoit à la paroit
  
  Dedenz sa méson apuiéz :
  
  « Diex, fet-il, quant vendra mes nièz ?
  
  Moult sui engranz que je le voie. »
  
  Estes-vous celui par la voie
  
  Qui moult ot eu de torment ;
  
  À l’uis vient, et cil esraument
  
  Li ouvri l’uis, et si le baise.
  
  Puis li dist : « Moult dout la malaise
  
  Que vous avez eu por mi ;
  
  Molt vous ai trové bon ami
  
  Anuit, foi que doi S. Amant ;
  
  Or pués bien fère ton commant
  
  De mon cors et de mon chatel. »
  
  Dist Estormis : « Ainz n*oï tel ;
  
  N’ai soing de deniers ne d’avoir.
  
  Mès, biaus oncles, dites moi voir
  
  Se li prestres est revenuz.
  
  — Nenil ; bien fui secoruz ;
  
  Jamès aparçuz n’en serai.
  
  — Ha ! biaus oncles, je vous dirai
  
  Une bone chetiveté ;
  
  Quant j’oi le prestre acouveté,
  
  Or escoutez que il m’avint :
  
  Li prestres devant moi revint
  
  Quant je dui entrer en la vile ;
  
  Eschaper me cuida par guile,
  
  Et je li donai du havel
  
  Si durement que le cervel
  
  Li fis espandre par la voie.
  
  À tant le pris ; si me ravoie
  
  Par la posterne là aval ;
  
  Si l’ai geté en contreval ;
  
  En une rasque l’ai bouté. »
  
  Et, quant Jehanz ot escouté
  
  La réson que li dist ses nièz.
  
  Si dist : « Bien en estes vengiéz. »
  
  Après dist bas tout coiement :
  
  « Par foi, or va plus malement,
  
  Que cil n’i avoit riens meffet ;
  
  Mes teus compère le forfet
  
  Qui n’i a pas mort deservie.
  
  A moult grant tort perdi la vie
  
  Li prestres qu’Estormis tua,
  
  Mès déables grant vertu a
  
  De genz engingnier et sousprendre. »
  
  ﻿Par les prestres vous vueil aprendre
  
  Que folie est de covoitier
  
  Autrui fame, ne acointier :
  
  Geste réson est bien aperte.
  
  Cuidiez-vous por nule poverte
  
  Que preude fame se descorge ?
  
  Nenil, ainz se leroit la gorge
  
  Soier à un trenchant rasoir,
  
  Qu’ele féist jà por avoir
  
  Chose dont ses sire éust blasme.
  
  Cil ne furent mie de basme
  
  Enbaussemé à l’enfouir,
  
  Qui Yfame voudrent honir,
  
  Ainz furent paie à lor droit.
  
  Cis fabliaus moustre en bon endroit,
  
  Qui enseigne à chascun provoire
  
  Que il se gardent bien de boire
  
  À tel hanap comme cil burent.
  
  Qui par lor fol sens ocis furent,
  
  Et par lor grant maléurté.
  
  Vous avez moult bien escouté
  
  Comme il furent en terre mis.
  
  ﻿Au mengier s’assist Estormis ;
  
  Assez but et assez menja ;
  
  Après mengier l’acompaingna
  
  Jehans ses oncles à son bien.
  
  Mès je ne sai mie combien
  
  Il furent puis se di ensamble ;
  
  Mès on ne doit pas, ce me samble.
  
  Avoir, por nule povreté, Son petit parent en viuté,
  
  S’il n’est ou trahitres ou lerres ;
  
  Que s’il est fols ou tremelères,
  
  Il s’en retret au chief de foiz.
  
  Vous avez oï mainte foiz
  
  En cest fablel que Jehans fust,
  
  Se ses nièz Estormis ne fust,
  
  Honiz entre lui et s’ancele.
  
  Cest fablel fist Hues Piaucele.
  
  ### xx DU SOT CHEVALIER.
  
  ﻿Dont vous doi-je fère savoir, P uisque je me vueil amoier
  
  À rimer et à fabloier,
  
  Dont vous doi-je fère savoir,
  
  S’il a en vous point de savoir,
  
  Tout sanz meffez et sanz mesdiz,
  
  D’une aventure qui jadis
  
  Avint en la forest d’Ardane,
  
  À quatre liues près d’Otane ; Si vous dirai tost et briefment
  
  La fin et le commencement.
  
  ﻿En la forest ancianor
  
  Avoit manant .I. vavassor
  
  Qui moult estoit bien herbregiéz ; D’une part estoit ses vergiers,
  
  Qui toz ert d’arbres esléus ; Moult estoit preciex cil lieus
  
  Quant ce venoit au noviau tans.
  
  D’une part estoit ses estans
  
  Qui toz estoit plains de poissons ; Moult ert sires de venoisons ; S’avoit ses chiens et ses oisiaus ;
  
  Moult ert sires et damoisiaus
  
  De toz les biens que terre porte.
  
  Son molin ert devant sa porte.
  
  Se il fust sages et senez,
  
  À grant avoir fust assenez ;
  
  Mès tant estoit sos par nature,
  
  Qu’il n’ooit dire créature
  
  Que il ne déist maintenant
  
  Plus de cent foiz en .I. tenant,
  
  Quar sotie l’ot deçéu.
  
  N’onques n’ot à fame géu,
  
  Ne ne savoit que cons estoit,
  
  Ne porquant loé li estoit.
  
  Por ce qu’il ert de haute gent,
  
  Et riches d’avoir et d’argent,
  
  Li ont si ami fame quise.
  
  Quant il l’ot espousée et prise,
  
  Si le tint plus d’un an pucele.
  
  Moult en pesa la damoiselle,
  
  Qui vausist ses déduis avoir ;
  
  Mès cil n’avoit tant de savoir
  
  Qu’il séust au con adrecier,
  
  Ne le pucelage percier ;
  
  Ne porquant l’avoit-il tenue
  
  Par maintes foiz trestoute nue ;
  
  Tant ert-ele à greignor mesaise,
  
  Quant ele sentoit la pasnaise
  
  Sor ses cuisses et sor ses hanches,
  
  Qui erent moult souez et blanches.
  
  Quant el ne pot mès consentir
  
  De si fète chose sentir,
  
  Sa mère mande et ele i vint.
  
  Or oiez coment li avint.
  
  Ele li conta tout l’afère
  
  Que ses sires li soloit fère ; Sa mère moult bien s’aperçoit
  
  Que sa folie le déçoit.
  
  Le chevalier prent parla main,
  
  Ne sai la nuit ou l’endemain,
  
  Si l’enmena dedenz la chambre,
  
  Qui toute estoit celée à l’ambre ;
  
  Si a ses cuisses descouvertes,
  
  Et puis a les jambes ouvertes, Se li monstra dant Connebert,
  
  Puis li a dit : « Sire Robert,
  
  Véez nul rien en cest val Ne contre mont, ne contre val ?
  
  — Oïl, dame, dist-il, .II. traus.
  
  — Amis, com fais est li plus haus ?
  
  — Il est plus lons qu’il ne soit lez.
  
  — Et com fais est cil par dalez ?
  
  — Il est plus cours, ce m’est avis.
  
  — Gardez là ne voist vostre vis,
  
  Quar il n’est pas à cel oés fais ;
  
  Qui vit i met, c’est granz meffais ;
  
  On le doit ou plus lonc bouter.
  
  Après si doit-on culeter,
  
  Et, quant ce vient au daarains,
  
  Adonc doit-l’en serrer les rains.
  
  — Dame, dist-il, volez-vous donc
  
  Que mete mon vit ou plus lonc ?
  
  — Nenil, amis, à ceste foiz ;
  
  Il vous est or mis en defoiz,
  
  Quar ma fille en a .II. plus biaus,
  
  Et plus souèz et plus noviaus ;
  
  Foutez le plus lonc anquenuit,
  
  Coment qu’il vous griet ne anuit.
  
  — Dame, dist-il, moult volentiers ;
  
  Jà n’en ira li traus entiers
  
  Que sempres n’i mete m’andoille.
  
  Et que ferai-je de ma coille ?
  
  — Amis, le plus cort en bâtez,
  
  Quant vous au lonc vous combatez.
  
  Atant la dame se recuevre,
  
  Et li chevaliers la chambre œvre,
  
  Puis va, à loi de non sachant,
  
  Le lonc et le cort maneçant.
  
  ﻿La nuit leva uns granz orez,
  
  Issi com vous dire m’orrez ;
  
  Ou bois esraçoient li arbre,
  
  Et chéoient les tors de marbre.
  
  À cele eure estoient ou bos,
  
  Devers cele terre de Los,
  
  .VII. chevaliers cortois et sage
  
  Qui porté orent .I. message ;
  
  Ou bois estoient esbahi,
  
  Et tuit dolant, et tuit mari.
  
  Vers la meson au chevalier
  
  Vienent fuiant tuit estraier ;
  
  Li uns en est devant alez.
  
  Qui estoit de Saint Eron nez.
  
  Le pont et la porte trespasse,
  
  Qui n’estoit ne povre ne basse,
  
  Ainz estoit haute et bien couverte,
  
  Et la méson estoit ouverte.
  
  Léenz vint trestoz eslessiez
  
  Par l’uis qui ert ouvers lessiez ;
  
  La dame et le seignor salue,
  
  Puis a sa réson despondue :
  
  « L’ostel vous requier et demande
  
  Avoec cels qui sont en la lande. »
  
  Li chevaliers a respondu
  
  Tantost come il l’a entendu :
  
  « Jà mes ostels n’ert escondis.
  
  Bien sciez-vous venu tozdis,
  
  Vous avant et li autre après ;
  
  Sont vo compaignon auques près ?
  
  Alez les esraument haster. » Donc recommence à rioter,
  
  Et dist : « Li plus lons ert foutuz.
  
  Et li plus.court sera batuz. »
  
  ﻿Quant li vallés l’ot et entent,
  
  Plus n’i areste ne atent,
  
  Ses compaignons le cort tost dire,
  
  Trestoz dolenz et toz plains d’ire :
  
  « Seignor, dist-il, je ai trové
  
  Là sus .I. erite prové ;
  
  Il dist qu’il vous herbergera,
  
  Et après vous ledengera,
  
  Et si foutera le plus lonc,
  
  Et si batera le plus cort. »
  
  Là ot .I. chevalier moult grant,
  
  Qui ot non Gales de Dinant :
  
  ﻿« Seignor, dist-il, je sai assez
  
  Que toz vous ai de lonc passez ;
  
  Je n’irai mie à cel erite
  
  Qui en tele œvre se delite ;
  
  Miex voudroie estre en croiz tonduz
  
  Que je fusse d’omme foutuz. »
  
  Là ot .I. chevalier de Tongres,
  
  Qui ot à non Pierres li Hongres :
  
  « Seignor, dist-il, je n’irai mie
  
  À si très vilaine envaïe ;
  
  Je sai bien je sui li plus cors ;
  
  Jà n’i averoie secors
  
  Que je ne fusse ledengiez,
  
  Jà n’i seroie revengiez.
  
  Or remanons andui çà fors,
  
  Encor soit li orages fors. » Li autres dient à un ton :
  
  « Seignor, ne vous vaut .I. bouton ;
  
  Nous le ferons miex autrement.
  
  Ce sachiez, et plus sagement :
  
  Quant nous serommes tuit venu,
  
  Li plus court voisent estendu,
  
  Et li plus lonc voisent crampi,
  
  Et si soient trestuit crampi. »
  
  Ainsi l’ont entr’aus créante.
  
  Atant sont en la cort entré,
  
  Puis sont venu en la meson
  
  Où li feus ardoit de randon,
  
  Quar li yvers estoit moult frois.
  
  Lors descendent les palefrois ;
  
  Mais, ainz que chascuns sa chape oste,
  
  Ont salué hautement l’oste.
  
  Il respont : « Seignor, Diex vous saut. »
  
  À cest mot la mesnie saut,
  
  Qui lor corurent aus estriers,
  
  Et s’ont recéu les destriers ;
  
  Et cil se sont vers le feu trait.
  
  Gales li lonc se fist contrait,
  
  Et Pierres vint sor les ortaus,
  
  Si s’est assis sor .II. hestaus.
  
  Ainsi furent à grant dangier
  
  De si à l’eure de mengier,
  
  Que li mengiers fu atornez,
  
  Puis fu aus tables aportez,
  
  Et li baron se sont assis.
  
  Gales li Ions fut moult penssis.
  
  À premiers orent pois au lart,
  
  Et puis, .II. et .II., .I. marlart ;
  
  Si orent hastes et lardez,
  
  Et si orent moult bons pastez ;
  
  Bon vin burent, et fort et roit,
  
  Ce m’est avis d’Auçoirre estoit.
  
  Plaine une bout de trois sistiers ;
  
  S’en remest .II. bouciaus entiers,
  
  Que cil avoient aporté,
  
  Qui moult erent desconforté,
  
  Quant ont mengié par grant délit,
  
  Adonc si furent fet li lit,
  
  Si se couchierent li baron.
  
  Entre la dame et son baron
  
  En sont dedenz la chambre entré ;
  
  Ainz qu’il aient le sueil passé,
  
  Li chevaliers s’escrie en haut :
  
  « En charité, dame Mehaut,
  
  Je me voudrai anuit combatre,
  
  Le plus lonc foutre et le cort batre,
  
  Se g’i puis à droit assener. » Gales comence à forsener,
  
  Qui la nuit cuide foutuz estre ;
  
  Et Pierres, qui jut à senestre,
  
  Cuide moult bien qu’il le manace,
  
  Et que ildurement le hace ;
  
  Et cil ne s’asséure mie,
  
  Qui va gésir jouste s’amie.
  
  Si le comence à descouvrir,
  
  Puis li fet les jambes ouvrir ;
  
  Si a une chandoile prise,
  
  Trestoute ardant et toute esprise ;
  
  Se li esgarde entre les jambes,
  
  Qui erent moult souez et blanches.
  
  Quant il ot les .II. traus trovéz,
  
  Si a parlé com fols provéz :
  
  « Ma douce suer, amie chière,
  
  Ces .II. traus vous fist .I. lechière ;
  
  Je cuit qu’il vaudront se gloutir
  
  Por ma chandoile transgloutir.
  
  Il sont de moult bele façon ;
  
  Bien ressemble œvre de maçon ;
  
  Quant les fist vostre mère fère,
  
  Les fist-ele aus siens contrefère ?
  
  Li sien me samblent plus velu,
  
  Et plus noir et plus chavelu ;
  
  Cist sont plus bel, si com moi samble ;
  
  À poi qu’il ne tiennent ensamble. »
  
  ﻿Lors respondi la bele née :
  
  Biau douz sire, ainsi fui-je née. »
  
  À tant est la chandoile estainte
  
  Au mur où ele estoit estrainte,
  
  Puis a les .II. trauz mesurez ;
  
  Il ne fu mie si dervez
  
  Que tant ne l’ait traite et tracie
  
  Qu’il a la piaucèle perde ;
  
  Si a tant hurté et empoint
  
  Que la chose est venue à point,
  
  Et que li fols fist sa besoigne,
  
  Si com li fabliaus nous tesmoigne,
  
  Plus de trois fois en un randon,
  
  Quar toz li fu mis à bandon,
  
  Et li harnas, et li ostis,
  
  Qui moult estoit entalentis.
  
  La dame li a tantost dit :
  
  « Sire, fet-ele, soif m’ocist ;
  
  Se vous ne m’aportez à boire,
  
  Jà me verrez morir, ce croire.
  
  Là ot ersoir .I. boucel mis ;
  
  Ne sai s’il est plains ou demis,
  
  Mès vin i a, de fi le sai,
  
  Ne sai ou d’Auçoirre ou d’Aussai ;
  
  Por Dieu, biau sire, aportez m’ent ;
  
  N’i metez mie longuement,
  
  Dont recomence un poi à muire. »
  
  Cil crient que sa moillier ne muire ;
  
  Moult fu de mautalent espris.
  
  En sa main a .I. hanap pris,
  
  De si au feu en est venus,
  
  Trestoz despoilliez et toz nus ;
  
  Puis a pris .I. manefle cort,
  
  De qoi li bouvier de la cort
  
  Appareilloient leur atoivre ;
  
  Ce doit-l’en moult bien ramentoivre.
  
  Un peu a le feu descouvert ;
  
  Le cul Galon a descouvert,
  
  Qui se dormoit toz aïrez ;
  
  Et li eus ert eschequerez
  
  Autresi granz comme .I. portaus.
  
  II cuide ce soit li bouciaus
  
  Qui là géust en mi la voie ;
  
  Mès une chose le desvoie
  
  Qu’il n’en set mie deffermer,
  
  Ne le vin trère ne oster.
  
  Or escoutez du vif maufé :
  
  Il a le manefle chaufé,
  
  Ausi com li bouvier fesoient
  
  Quant lor harnas appareilloient,
  
  Puis est au vaissel repériez,
  
  Où il n’avoit ne vin ne miez ;
  
  Tant durement le fiert et boute,
  
  Que li sos toz en esclaboute
  
  Du sanc qui par la plaie saut.
  
  Gales tresfremit et tressaut ; Si s’escria à haute vois :
  
  « Or sus, or sus, quar je m’en vois ;
  
  Cil erites m’a acueilli. »
  
  Dont sont si compaignon sailli,
  
  Quant il oïrent la bescousse,
  
  Et li sos a sa main escousse
  
  De qoi il tenoit le fer chaut ;
  
  Aval le rue, ne li chaut ;
  
  Si fîert Pierron lez le costé,
  
  C’une grant pièce en a osté,
  
  Et cil s’en tornent sans congié.
  
  Mès il s’en fussent bien vengié,
  
  Se ne fust la mère la dame.
  
  Qui moult ert sage et bone fame ;
  
  Ele tout l’afère lor conte ;
  
  Si leur a aconté le conte,
  
  Et leur fist savoir et entendre
  
  Que nus hom ne doit’sot atendre,
  
  Quar souvent en avient granz maus.
  
  Li eus Galons en fu vermaus,
  
  Et Pierres en ot une trace
  
  Dont li sans remest en la place,
  
  Et li sos ot apris à foutre.
  
  À cest mot est mon fablel outre.
  
  ### xxi DU FEVRE DE CREEIL.
  
  ﻿Uns fèvres manoit à Creeil, O r entendez .I. petitet,
  
  N’i ferai mie grant abet.
  
  Uns fèvres manoit à Creeil,
  
  Qui por battre le fer vermeil,
  
  Quant l’avoit trait du feu ardant,
  
  Avoit aloué .I. serjant
  
  Qui moult estoit preus et legiers.
  
  Li vallés avoit non Gautiers ; Moult ert deboneres et frans,
  
  Les rains larges, grailes les flans.
  
  Gros par espaules et espès,
  
  Et si portoit du premier mès
  
  Qu’il covient aus dames servir,
  
  Quar tel vit portoit, san mentir,
  
  Qui moult ert de bêle feture,
  
  Quar toute i ot mise sa cure
  
  Nature qui formé l’avoit ; Devers le retenant avoit
  
  Plain poing de gros et .II. de lonc ; Jà li treus ne fust si bellonc,
  
  Por tant que dedenz le méist,
  
  Qu’aussi roont ne le féist
  
  Com s’il fust fèz à droit compas.
  
  Et des mailliaus ne di-je pas
  
  Qui li sont au cul atachié,
  
  Qu’il ne soient fet et taillié Tel com a tel ostil covient. Tozjors en aguisant se tient
  
  Por retrère delivrement,
  
  Et fu rebraciez ensement
  
  Come moines qui jeté aus poires,
  
  Ce sont paroles toutes voires,
  
  Rouges come oingnon de Corbueil ;
  
  Et si avoit si ouvert l’ueil
  
  Por rendre grant plenté de sève,
  
  Que l’en li péust une fève Lombarde irès parmi lancier Que jà n’en lessast son pissier, De ce n’estuet-il pas douter,
  
  Ne que une oue à gorgueter
  
  S’ele éust mengié un grain d’orge.
  
  Li vallés, qui maintient la forge
  
  D’une part avoec son seignor,
  
  Ne péust pas trover meillor
  
  En la vile de ce mestier.
  
  Bien ot esté .I. an entier
  
  Avoec le fèvre li vallés,
  
  Que de lui servir estoit prés.
  
  Un jor avint qu’il fu à roit,
  
  Et que son vit fort li tendoit ;
  
  Ses sires le trova pissant,
  
  Et vit qu’il ot .I. vit si grant,
  
  De tel façon et de tel taille,
  
  Com je vous ai conté sanz faille
  
  Et pensa, se sa fame set,
  
  Qui tel ostil mie ne het
  
  Come Gautiers lor serjant porte,
  
  Ele voudroit miex estre morte
  
  Qu’ele ne s’en féist doner.
  
  Par tens la voudra esprouver ;
  
  À sa feme vient, si a dit :
  
  « Dame, fet-il, se Diex m’aït.
  
  Je ne vi onques si grant membre.
  
  Que je sache ne que moi membre,
  
  Come a Gautiers nostre serjanz ;
  
  Quar, se ce fust uns granz jaianz.
  
  Si en a-il assés par droit ;
  
  Merveille est quant il est à roit ;
  
  Je le vos di tout sanz falose.
  
  Quar parlez à moi d’autre chose,
  
  Fet cele, cui semble qu’el hée Ce dont ele est si enbrasée ;
  
  Quar, par la foi que je vos doi,
  
  Se plus en parlez devant moi.
  
  Je ne vous ameroie mie ;
  
  Tel honte ne tel vilonie
  
  Ne devroit nus preudom retrère. »
  
  Li fèvres ne s’en vout pas tère
  
  De loer le vit au vallet ;
  
  Plus que devant s’en entremet.
  
  Et dist qu’en tel ostil ouvrer
  
  Ne sot miex Nature esprover
  
  Qu’en rien que ele onques féist :
  
  « Dame, fet-il, se Diex m’aït,
  
  Onque mès hom de mère nez
  
  Ne fut de vit si racinez,
  
  Dame, fet-il, com est Gautiers ;
  
  Je croi qu’il fout moult volentiers.
  
  — Sire, fet-el, à moi que touche ? »
  
  Qui bien savoit dire de bouche
  
  Le contraire de son corage ;
  
  Mès moult bien pert à son visage
  
  Que sovent color mue et change.
  
  Jà de sens ne fust si estrange
  
  Home qui garde s’en préist,
  
  Qui bien ne séust et véist
  
  Que talent en ot fort et aspre.
  
  Une eure est plus blanche que nape,
  
  Autre eure plus rouge que feus.
  
  « Certes, moult estes anieus.
  
  Qui si parlez vilainement ;
  
  Je vous avoie bonement
  
  Proie que vous vous téussiez ;
  
  Bien tère vous en déussiez.
  
  — Ma dame, puisque il vous plest.
  
  Je m’en terai ». Atant se test.
  
  « Or lais ceste parole ester.
  
  Dame, fet-il sanz arester.
  
  M’en irai à saint Leu demain ;
  
  Prenez du feu, fetes à plain
  
  Gautier nostre serjant ouvrer. »
  
  Or faisoit samblant de l’errer,
  
  Si s’est souz la forge repus.
  
  La dame s’est levée sus,
  
  Et prent du feu, porte à Gautier,
  
  Et cil comença à forgier,
  
  Qui moult fu sages et soutiz. « Gautier, fet-ele, tes ostiz
  
  Est-il ores tels que l’en dit, Quant est à roit, se Diex t’aït.
  
  De la besoingne fere près ?
  
  ﻿Tesiez, Dame, fet li vallès,
  
  Qui grant honte a et grant vergoingne ;
  
  Parlez à moi d’autre besoingne,
  
  De ce ne vous rendrai-je conte.
  
  — Par Dieu, fet-ele, riens ne monte,
  
  Quar il estuet que je le voie Orendroit sanz point de delaie, Par convent que mon con verras :
  
  Sez-tu quel loier en auras ?
  
  Chemise et braies deliées.
  
  Bien cousues et bien tailliées. »
  
  ﻿Quant li vallés ot la promesse.
  
  Si trait le vit, dont une anesse
  
  Péust bien estre vertoillie.
  
  Cele, qui estre en veut brochie.
  
  Se descuevre jusqu’au nombril : « Gautier, fet-ele, à ton ostil
  
  Fai mon con besier une foiz,
  
  Quar il est bien reson et droiz ;
  
  Ne s’entrevirent onques mès ;
  
  Si prendront l’uns à l’autre pès. » Le vit fut roides com pel ;
  
  Si atasta s’il i ot sel,
  
  Et si fu près de hurter enz.
  
  Mais li fèvres ne fu pas lenz ;
  
  De derrier la forge est saillis
  
  Et s’escria à moult hauz criz :
  
  « Sire vassal, traiez en sus ;
  
  Par mon chief, vous n’en ferez plus
  
  Que fet avez, vostre merci ;
  
  Ne remaint pas n’en vous n’en li
  
  Que grant honte ne m’avez faite :
  
  Vostre services ne me haite,
  
  Ne ne me plest d’ore en avant ;
  
  Alez-vous-en, jel vous comant,
  
  Que vous n’entrez jamés céenz. »
  
  Gantiers s’en part triste et dolenz,
  
  Et la dame remest penssive,
  
  Et li sires à li estrive :
  
  « Par Dieu, fet-il, de grant ardure
  
  Vous venoit et de grant luxure ;
  
  Vous ne le poez pas noier.
  
  Que vous voliez bien que Gautier
  
  Lessast les oeuvres de ses mains
  
  Por marteler desus vos rains ;
  
  Jà en aurez vo guerredon. »
  
  Lors avoit pris un grand baston.
  
  Si la vous commence à paier,
  
  Si que les os li fet ploier.
  
  Se li a tant de cops donez
  
  Qu’il est sor li trestoz lassez.
  
  ﻿Par cest example voil moustrer
  
  C’on doit ainçois le leu huer
  
  Des bestes qu’il y soit venuz.
  
  Se li fèvres se fust téuz,
  
  Que Gautiers éust bouté enz, La dame éust fait ses talenz.
  
  À cest mot tineront no conte.
  
  Que Diex nous gart trestoz de honte.
  
  ### xxii DE GOMBERT ET DES .II. CLERS.
  
  ﻿De .II. clers qui vienent d’escole ; E N cest autre fablel parole
  
  De .II. clers qui vienent d’escole ; Despendu orent leur avoir
  
  En folie plus qu’en savoir.
  
  Ostel quistrent chiés un vilain ; De sa fame, dame Guilain,
  
  Fu l’un des clers, lués que là vint,
  
  Si fols que amer li convint ; Mès ne set coment s’i acointe,
  
  Quar la dame est mingnote et cointe ; Les iex ot vairs come cristal.
  
  Toute jour l’esgarde à estal
  
  Li clers, si qu’à paine se cille,
  
  Et li autres ama sa fille,
  
  Qui adès i avoit ses iex.
  
  Cil mist encor s’entente miex,
  
  Quar sa fille est et cointe et bele.
  
  Et je di qu’amor de pucele,
  
  Quant fins cuers i est ententiex,
  
  Est sor toute autre rien gentiex,
  
  Comme li ostors au terçuel.
  
  Un petit enfant en berçuel
  
  Paissoit la bone fame en l’aistre.
  
  Que qu’ele entendoit à lui paistre,
  
  Uns des clers lez li s’acosta ;
  
  Fors de la paelete osta
  
  L’anelet dont ele pendoit ;
  
  Si le bouta luès en son doit
  
  Si coiement que nul nel sot.
  
  Tel bien com sire Gombers ot
  
  Orent assez la nuit si oste,
  
  Lait boilli, matons et composte ;
  
  Ce fu assez si come à vile.
  
  Cele nuit fu moult dame Guile
  
  Regardée de l’un des clers ;
  
  Ses iex i avoit si aers
  
  Que il nés en pooit retrère.
  
  Li preudom, qui ne sot l’afère
  
  Et n’i entendoit el que bien,
  
  Fist lor lit fère près del sien ;
  
  Ses coucha, et les a couvers.
  
  Lors se couche sire Gombers
  
  Quant fu chauféz au feu d’esteule,
  
  Et sa fille jut toute seule.
  
  Quant la gent se fu endormie,
  
  L’uns des clers ne s’oublia mie ;
  
  Molt li bat li cuers et flaele ;
  
  À tout l’anel de la paele
  
  Au lit la pucele s’en vint. Oiez coment il li avint ;
  
  Lez li se couche, les dras œvre :
  
  « Qui est-ce, Diex, qui me descuevre ?
  
  Dist-ele quant ele le sent.
  
  Sire, por Dieu omnipotent,
  
  Que querez-vous ci à ceste eure ?
  
  — Suer, dist-il, se Diex me sequeure,
  
  N’ai talent qu’en sus de vous voise ;
  
  Mès tesiez vous, ne fètes noise,
  
  Que vostre père ne s’esveille,
  
  Quar il cuideroit jà merveille,
  
  S’il savoit que o vous géusse ;
  
  Il cuideroit que je éusse
  
  De vous fètes mes volentez ;
  
  Mès, se vos mes bons consentez,
  
  Granz biens vous en vendra encor.
  
  Et si aurez mon anel d’or,
  
  Qui miex vaut de .IIII. besanz ;
  
  Or sentez comme il est pesanz ;
  
  Trop m’est larges au doit m’anel. »
  
  Et cil li a bouté l’anel
  
  Ou doit, si qu’il passa la jointe.
  
  Et cele s’est près de lui jointe,
  
  Et jure que jà nel prendroit.
  
  Toutes eures, mi tort, mi droit,
  
  L’uns vers l’autre tant s’amolie
  
  Que li clers li fîst la folie.
  
  Et, quant il plus l’acole et baise,
  
  Plus est ses compains à malaise,
  
  Quar ressouvenir li fesoit ;
  
  Ce qu’à l’un paradis estoit
  
  Sambloit à l’autre droiz enfers.
  
  Lors se liève sire Gombers ;
  
  S’ala à l’uis pissier toz nuz ;
  
  L’autre clers est au lit venuz ;
  
  À l’esponde par de devant
  
  Prist le berçuel o tout l’enfant,
  
  Au lit le porte où a géu.
  
  Or est dant Gombert decéu ;
  
  Quar adès à coustume avoit
  
  La nuit, quant de pissier venoit.
  
  Qu’il tastoit au berçuel premier.
  
  Si come il estoit coustumier,
  
  Lors vint tastant sire Gombers
  
  Au lit, mès n’i ert pas li bers ;
  
  Quant il n’a le berçuel trové.
  
  Lors se tient à musart prové ;
  
  Bien cuide avoir voie marie.
  
  « Li maufez, dist-il, me tarie,
  
  Quar en cest lit gisent mi oste. »
  
  Il vint à l’autre lit encoste,
  
  Le bers i trueve et le mailluel,
  
  Et li clers jouste le pailluel
  
  Se trest, que nel truist le vilain.
  
  Moult fu sire Gombers en vain,
  
  Quant il n’a sa fame trovée ;
  
  Cuide qu’ele soit relevée
  
  Pissier et fère ses degras.
  
  Li vilains senti chaus les dras.
  
  Sise couche entre .II. linceus ;
  
  Li sommaus li fu pris des eux ;
  
  Si s’endormi isnel le pas.
  
  Et li clers ne s’oublia pas ;
  
  O la dame s’en vait couchier ;
  
  Ainz ne li lut son nez mouchier
  
  S’ot esté .III. fois assaillie.
  
  Or a Gombers bone mesnie ;
  
  Moult le mainent de maie pile.
  
  « Sire Gombers, dist dame Guile,
  
  Si viez hom com estes et frailes,
  
  Moult avez anuit esté quailes ;
  
  Ne sai or de qoi vous souvint ;
  
  Pieça mes qu’il ne vous avint ;
  
  Ne cuidiez-vous que il m’anuit ?
  
  Vous avez ausi fet anuit
  
  Que s’il n’en fust nus recouvriers ;
  
  Moult avez esté bons ouvriers ;
  
  N’avez guères esté oiseus. »
  
  Li clers, qui ne fu pas noiseus,
  
  En fist toutes voies ses buens,
  
  Et li lesse dire les suens.
  
  Ne l’en fu pas à une bille
  
  Cil qui gisoit avoec la fille ;
  
  Quant ot assez fet son délit,
  
  Penssa qu’il r’ira à son lit
  
  Ainz que li jors fust escleriez.
  
  À son lit en est reperiez,
  
  Là où gisoit Gombers ses ostes.
  
  Cil le fiert du poing lèz les costes
  
  Grant cop du poing, o tout le coûte
  
  « Chetiz, bien as gardé la coûte,
  
  Fet-il, tu ne vaus une tarte ;
  
  Mès, ainz que de ci me départe.
  
  Te dirai jà grande merveille. »
  
  À tant sire Gombers s’esveille ;
  
  Esraument s’est apercéuz
  
  Qu’il est trahis et déçeuz
  
  Par les clers et par lor engiens.
  
  « Or, me di, dist-il, d’ont tu viens ?
  
  — D’ont ? dist-il , si noma tout outre,
  
  Par le cul bieu, je vieng de foutre.
  
  Mès que ce fu la fille l’oste ;
  
  Pris en ai devant et encoste ;
  
  Aforé li ai son tonel,
  
  Et se li ai donné l’anel
  
  De la paelete de fer.
  
  — Ha ! ce soit de par cels d’enfer,
  
  Fet-il, à cens et à milliers. » À tant l’aert par les illiers ;
  
  Si le fiert du poing lez l’oie,
  
  Et cil li rent une joïe
  
  Que tuit li œil li estincelent.
  
  Si durement s’entrefiaelent
  
  Entre els, qu’en diroie-je el,
  
  C’on les péust en .I. tinel
  
  Porter tout contreval la vile.
  
  « Sire Gombert, dist dame Guile,
  
  Levez tost sus, quar il me samble
  
  Que no clers sont meslé ensamble ;
  
  Je ne sai qu’ils ont à partir.
  
  — Dame, j’es irai départir. »
  
  Lors s’en vint li clers celé part ;
  
  Trop i dust estre venuz tart,
  
  Que ses compains ert abatuz,
  
  Puisque cil i fu embatuz.
  
  Le pior en ot dans Gombers,
  
  Quar il l’ont ambedui aers ;
  
  L’uns le pile, l’autres le fautre.
  
  Tant l’ont debouté l’un sor l’autre
  
  Qu’il ot, par le mien escientre,
  
  Le dos aussi mol que le ventre.
  
  Quant ainsi l’orent atorné,
  
  Andui sont en fuie torné,
  
  Et l’uis lessent ouvert tout ample.
  
  ﻿Cis fabliaus monstre par example
  
  Que nus hom qui bele fame ait,
  
  Por nule proière ne lait
  
  Clerc gésir dedenz son ostel,
  
  Que il li feroit autretel ;
  
  Qui plus met en aus, plus i pert.
  
  Ci faut li fabliaus de Gombert.
  
  ### xxiii DES .II. CHANGEORS.
  
  ﻿Je vous dirai, en lieu de fable, Q ui que face rime ne fable,
  
  Je vous dirai, en lieu de fable,
  
  Une aventure qui avint ; De qui fu fète et à qui vint
  
  Vous en dirai bien vérité.
  
  ﻿Il avint en une cité
  
  Que .II. changéors i avoit
  
  Jones et biaus, et moult savoit
  
  Chascuns du change maintenir.
  
  Entr’aus .II. orent à tenir
  
  Longuement compaignie ensanble ; Mès chascuns avoit, ce me samble,
  
  Par soi le sien herbergement.
  
  Ainsi furent moult longuement
  
  Entr’aus .II. sans acompaignier,
  
  Fust à perdre ou à gaaigner,
  
  Tant que l’uns d’aus se maria,
  
  Et li autres tant taria
  
  Cele que ses compains ot prise
  
  Qu’ele fu de s’amor esprise,
  
  Et firent quanques bon lor fu
  
  Li uns à l’autre sanz refu.
  
  Ainsi maintindrent lor amors
  
  Longuement, qu’ainz n’en fu clamors
  
  Ne par privé ne par estrange.
  
  .I. matin se séoit au change
  
  Li bachelers qui la fame ot,
  
  Et li autres, qui moult amot
  
  La borgoise, jut en son lit.
  
  Por son bon et por son delit
  
  L’envoia querre, et cele vient.
  
  « Dame, fet-il, il vous covient
  
  Toute nue lez moi couchier ;
  
  Se de rien nule m’avez chier,
  
  Couchiez i vous sanz contredit. »
  
  — Amis, vous n’avez pas bien dit,
  
  Fet la dame, se Diex me gart ;
  
  Il covient mener par esgart
  
  Amors, qui les veut maintenir,
  
  Que l’en nés puist por sos tenir.
  
  N’en est pas mes sires jalous,
  
  Ainz avons entre moi et vous
  
  Jusques ci nostre amor éue
  
  Conques par nul ne fu séue.
  
  La volez-vous fère savoir ?
  
  Cil n’est mie plains de savoir
  
  Qui tout à escient s’aville ;
  
  Bien savez-vous qu’en ceste vile
  
  Est mes sires, sanz nule faille.
  
  Et, s’il avient que il s’en aille
  
  Ainz que je reviegne en méson.
  
  Mestrie aura et achoison
  
  De jalousie à toz jorz mès.
  
  — Dame, fet-il, tenez nouz pès ;
  
  Je n’ai cure de preeschier ;
  
  Mès venez vous lèz moi couchier,
  
  Maintenant que fère l’estuet. »
  
  Et celé voit que miex ne puet ;
  
  Despoille soi, quel que l’en chiée.
  
  ﻿Si tost come ele fu couchiée.
  
  Cil fet prendre toute sa robe,
  
  Et mettre en une garderobe,
  
  Puis a son compaignon mandé ;
  
  Cil vient là ; si a demandé
  
  Où est li sires de céenz ;
  
  D’autrui aises est-il noienz
  
  Fors que des siens, ce m’est avis.
  
  « Compains, fet-il, je vous plevis,
  
  Se vous saviiez orendroit
  
  Qui ci gist, vous auriiez droit.
  
  De ce dirai ; venez avant ;
  
  D’une haute chose me vant,
  
  Dont je ne vous mentirai mie,
  
  Que j’ai la plus très bele amie
  
  Qui onques fust, qui lèz moi gist. »
  
  Quant cele l’entent, si fremist ;
  
  N’est merveille se s’esbahi.
  
  Quant son seignor parler oï.
  
  Lors est cil en la chambre entrez,
  
  Et li dist : « Biaus compains, moustrez
  
  Vostre amie, se Diex vous saut. »
  
  Et cele fremist, si tressaut ;
  
  Mès bien à point son vis li cuevre,
  
  Et cil les treces li descuevre
  
  Qui furent de trop grant beauté,
  
  « Compains, par vostre léauté,
  
  Véez, a-il ci biau tesmoing ?
  
  — Je méismes le vous tesmoing,
  
  Fet li autres ; se Diex me gart,
  
  Je cuit bien qu’ele a douz regart,
  
  Quant ele est si bêle de ça. » Et ele adès se remuça
  
  Souz son ami, et boute et tire ;
  
  Mès cil remoustre tout à tire
  
  Piéz et jambes, cuisses et flans,
  
  Les hanches et les costéz blans,
  
  Les mains, les braz, et les mamelles,
  
  Qu’ele avoit serrées et belles,
  
  Le blanc col et la blanche gorge.
  
  « Compains, foi que je dois saint Jorge.
  
  Fet cil, qui n’en conoissoit mie,
  
  N’avez pas failli à amie ;
  
  Bien devez gésir matinée
  
  Lèz la plus bele qui soit née.
  
  Au tesmoing que j’en ai véu.
  
  Aucun pechié m’avoit méu,
  
  Que j’ai si tost fame espousé ;
  
  Mainte fois m’en a puis pesé,
  
  Et poise, ce sachiez de voir.
  
  Moult par devez grant joie avoir,
  
  Et de bone eure fustes nez,
  
  Quant si bien estes assenez ;
  
  Mès, foi que je dois saint Martin,
  
  Tart m’est que je liève au matin. »
  
  Lors a cil couverte s’amie,
  
  Et dist : « Compains, ne vous poist mie
  
  Se je ne vous monstre sa chière ;
  
  Je la dont tant et tant l’ai chière
  
  Que ne vueil que plus en voiez.
  
  — Je m’en tieng moult bien à paiez,
  
  Fet cil, se Diex me benéie ;
  
  Vous avez bele compaignie ;
  
  Si la servez à sa devise
  
  Qu’el praingne en gré vostre servise. »
  
  À tant li bachelers s’en torne,
  
  Et cele se vest et atorne ;
  
  De soi chaucier ne fu pas lente.
  
  Moult fu coroucie et dolente ;
  
  Vers son ostel issi s’en vint.
  
  ﻿.III. semaines après avint
  
  Que la dame fist .I. baing fère.
  
  Et li sires en son afère
  
  Fu aléz aus chans ou aillors ;
  
  Et la borgoise mande lors
  
  Son ami que, por rien qu’aviegne,
  
  Ne lest pas que à li ne viegne.
  
  Cil vient là ; si a demandé
  
  Por qoi ele l’avoit mandé.
  
  « Amis, fet-ele, tant vous aim
  
  Que por vous fis fère cel baing ;
  
  Si nous baingnerommes ensamble.
  
  Tout autre solaz, ce me samble,
  
  Ai-je de vostre cors éu ;
  
  Nous avons ensamble géu
  
  Maintes fois par nuit et par jor.
  
  Sachiez que j’aim moult le sejor,
  
  Quant je vous ai à compaignon ;
  
  Or me plest que nous nous baignon ;
  
  Lors si aurai quanques je vueil.
  
  — Dame, dist-il, trop grant orgueil
  
  Avez dit ; ainz n’oï greignor.
  
  Je vi ore vostre seignor
  
  Qui revendra, je ne gart l’eure.
  
  — Par toz les Sains que l’en aeure,
  
  Fet la dame, sachiez de fi,
  
  Se nel fetes, je vous deffi
  
  De m’amor et la vous deffent.
  
  À pou que li cuers ne me fent
  
  Quant je onques jor de ma vie
  
  Oi de cest home amer envie,
  
  Qui se plaint ainz que li cops chiée.
  
  — Dame, ainz que nostre amor dechiée,
  
  Fet li vallés, je sui tout prest
  
  De fère quanques bon vous est,
  
  Puisqu’il vous plest et bon vous samble. » Lors sont entré el baing ensamble,
  
  Et, por ce c’on nés puist sousprendre,
  
  La robe au vallet a fet prendre
  
  La dame, et metre en une huche.
  
  ﻿Estes-vos le seignor qui huche.
  
  Que la dame ot envoie querre.
  
  Lors vousist estre en Engleterre
  
  Cil qui se baingne, quant il ot
  
  Son compaignon qui apelot.
  
  Durement en fu esbahiz :
  
  « Dame, dist-il , je sui trahiz,
  
  Quant j’empris onques cest afère.
  
  Or ne sai que je puisse fère ;
  
  Metez-i conseil, par vostre ame.
  
  — Comment, vassaus, ce dist la dame,
  
  Estes-vous de si biau confort ?
  
  Je vous voi bel et grant et fort ;
  
  Si vous deffendez come preus :
  
  Je cuit bien que c’est vostre preus
  
  S’a deffendre vous afichiez,
  
  Ou derrière moi vous fichiez,
  
  Se vous cuidiez estre sorpris. »
  
  Et cil s’est au plus legier pris :
  
  Derrier la dame s’est tapis.
  
  Qui d’un blanc drap et d’un tapis
  
  Ot bien fète couvrir la cuve ;
  
  Li vallés derrier li se muce.
  
  Que ainsi fère li covient.
  
  ﻿Estes-vos le seignor qui vient,
  
  Et la dame li a dit : « Sire,
  
  Ça venez ; .I. poi vous vueil dire
  
  De chose dedenz vostre oreille. »
  
  Cil se besse, ele li conseille :
  
  « Sire , fet-ele, ci se baingne
  
  O moi une moie compaingne,
  
  Riche borgoise et riche fame ;
  
  Mais, par la foi que je doi m’ame,
  
  Ele est plus noire c’une choe,
  
  Et plus grosse qu’une baschoe ;
  
  Ainz ne vi fame si mal fète.
  
  Ele se plaint et se deshète
  
  De ce que vous estes ici.
  
  Si vous en vueil crier merci,
  
  Foi que devez au Sauvéor,
  
  C’un petit li faciez paor,
  
  Seulement de samblant moustrer
  
  Que vous volez el baing entrer,
  
  Ele ne sera mès hui aise. »
  
  Moult fu li vallès à mesaise,
  
  Qui ne sot de qoi el parloit ;
  
  Et cele en haut dist, si qu’il l’oit :
  
  « Biaus sires, venez vous baignier,
  
  Et demain vous ferez sainier,
  
  Que la sainie vous demeure. »
  
  La chamberière sanz demeure
  
  Vient auseignor ; si le deschauce ;
  
  Et li vallès forment enchauce
  
  Et pince et boute la borgoise,
  
  Qui moult se jue et moult s’envoise
  
  De la paor que cil avoit.
  
  N’est pas à aise quant il voit
  
  Son compaignon qui se despoille ;
  
  Lors joinst les mains, si s’agenoille.
  
  Et dist : « Dame, por Dieu merci ;
  
  Ne honissiez moi et vous ci,
  
  Que se vostre sire me trueve,
  
  Jà n’i aura mestier c’on trueve
  
  Ne parole, ne serement. »
  
  Moult losenge cil durement
  
  Cele qu’il tenoit à amie ;
  
  Mès la dame n’i entent mie,
  
  Ainz l’a derrier son cul torné ;
  
  Le musart a si atome
  
  Qu’il ne la puet véoir el vis.
  
  Onques nus hom, à mon avis,
  
  Ne fu mès aussi desjouglez ;
  
  Or n’est-il pas si enjenglez
  
  Come il fu l’autrier en sa chambre,
  
  Ainz li frémissent tuit li membre ;
  
  Du conforter est-ce néenz,
  
  Qu’il voit le seignor de léens
  
  Qui toute a jus sa robe mise.
  
  Fors ses braies et sa chemise ;
  
  Mès ses braies maintenant oste,
  
  Si près de la cuve s’acoste,
  
  C’un de ses piez a el baing mis.
  
  Et la dame li dist : « Amis,
  
  Or vous chauciez, se vous volez ;
  
  Cist bains n’est pas assez coulez.
  
  Ne vueil pas que vous i baingniez ;
  
  Mès moult me plest quant vous daingniez
  
  Baingnier o moi : miex vous en pris ;
  
  Si ai un autre conseil pris :
  
  Demain ferai .I. baing tout froiz
  
  Qui sera coulez .IIII. foiz ;
  
  Si vous baingnerez, s’il vous plest. »
  
  À cest mot li sires se vest
  
  Et s’atorne, puis vait au change.
  
  ﻿« Vassal, fet-ele, tel eschange
  
  Doit l’en fère au musart prové ;
  
  Or vous ai-je bien esprouvé
  
  À coart et à recréant.
  
  Mès aujord’ui, ce vous créant,
  
  Ert de nous deux la departie. »
  
  Maintenant s’est du baing partie,
  
  Si s’est en sa chambre enfermée,
  
  Et cil, qui moult l’avoit aimée,
  
  Fu de mauvès contenement.
  
  La chamberière isnelement
  
  Li rent sa robe, et il s’atorne ;
  
  Maintenant de l’ostel s’en torne.
  
  Mès il se tint à mal bailli
  
  De ce que il a si failli
  
  Du tout en tout à la borgoise.
  
  Qui de ce fist moult que cortoise
  
  Qui s’en parti et atarja.
  
  Ainsi la dame s’en venja.
  
  ﻿Par cest fablel prover vous vueil
  
  Que cil fet folie et orgueil
  
  Qui famé engingnier s’entremet ;
  
  Quar qui fet à fame .I. mal tret,
  
  Ele en fet .X. ou .XV. ou .XX.
  
  Ainsi ceste aventure avint.
  
  ### xxiv LE FLABEL D’ALOUL.
  
  ﻿Si com l’estoire nous raconte, Q ui d’Aloul veult oïr le conte,
  
  Si com l’estoire nous raconte,
  
  Sempres en puet assez oïr.
  
  S’il ne le pert par mesoïr.
  
  ﻿Alous estoit uns vilains riches.
  
  Mès moult estoit avers et ciches,
  
  Ne jà son vueil n’éust jor bien ; Deniers amoit seur tote rien,
  
  En ce metoit toute s’entente.
  
  Fame avoit assez bele et gente,
  
  Novelement l’ôt espousée,
  
  C’uns vavassors li ot donée
  
  Por son avoir d’iluec entor.
  
  Alous l’amoit de grant amor.
  
  Ce dist l’escripture qu’Alous
  
  Garde sa fame com jalous.
  
  Male chose a en jalousie.
  
  Trop a Alous mauvèse vie,
  
  Quar ne puet estre asséurez ; Or est Alous toz sos provez,
  
  Qui s’entremet de tel afère.
  
  Or a Alous assez à fère,
  
  S’ainsi le veut gaitier toz jors.
  
  Or escoutez come il est lors.
  
  Se la dame va au moustier,
  
  Jà n’i aura autre escuier,
  
  Coment qu’il voist, se Aloul non,
  
  Qui adès est en soupeçon
  
  Qu’ele ne face mauvés plet.
  
  À la dame forment desplest,
  
  Quant ele premiers l’aperçoit ;
  
  Lors dist que s’ele nel deçoit,
  
  Dont sera-ele moult mauvaise,
  
  Se lieu en puet avoir et aise.
  
  Ne puet dormir ne jor ne nuit ;
  
  Moult het Aloul et son déduit ;
  
  Ne scet que face, ne conment
  
  Ele ait pris d’Aloul vengement,
  
  Qui le mescroit à si grant tort ;
  
  Peu repose la dame et dort.
  
  ﻿Longuement fu en cel escil,
  
  Tant que li douz mois fu d’avril, Que li tens est souez et douz
  
  Vers toute gent, et amorouz ;
  
  Li roxingnols la matinée
  
  Chante si cler par la ramée
  
  Que toute riens se muert d’amer.
  
  La dame s’est prise à lever,
  
  Qui longuement avoit veillié ;
  
  Entrée en est en son vergié ;
  
  Nus piez en va par la rousée ;
  
  D’une pelice ert afublée,
  
  Et .I. grant mantel ot deseure.
  
  Et li prestres en icele eure
  
  Estoit levez par .I. matin ;
  
  Il erent si très près voisin,
  
  Entr’aus deux n’avoit c’une selve.
  
  Moult ert la matinée bele,
  
  Douz et souez estoit li tens,
  
  Et li prestres entra léenz,
  
  Et voit la dame au cors bien fet.
  
  Et bien sachiez que moult li plest,
  
  Quar volentiers fiert de la crupe ;
  
  Ainz i metroit toute sa jupe
  
  Que il n’en face son talent.
  
  Avant s’en va tout sagement,
  
  Com cil qui n’est pas esmaiez :
  
  « Dame, fet-il, bonjoraiez ;
  
  Por qu’estes si matin levée ?
  
  — Sire, dist-ele, la rousée
  
  Est bone et saine en icest tans,
  
  Et est alegemenz moult granz,
  
  Ce dient cil fusicien.
  
  — Dame, dist-il, ce cuit-je bien,
  
  Quar par matin fet bon lever ;
  
  Mès l’en se doit desjéuner
  
  D’une herbe que je bien conois ;
  
  Vez le là près, que je n’i vois ;
  
  Corte est et grosse la racine,
  
  Mès moult est bone medecine ;
  
  N’estuet meillor à cors de fame.
  
  — Sire, metez outre vo jambe,
  
  Fet la dame, vostre merci,
  
  Si me moustrez si ele est ci.
  
  — Dame, fet-il, iluec encontre. »
  
  À tant a mise sa jambe outre ;
  
  Devant la dame est arestez ;
  
  « Dame, dist-il, or vous séez,
  
  Quar au cueillir i a mestrie. »
  
  Et la dame tout il otrie,
  
  Qui n’i entent nule figure.
  
  Diex, c’or ne set cele aventure
  
  Alous, qui en son lit se gist !
  
  La dame isnelement s’assist ;
  
  Ses braies avale li prestres,
  
  Qui de ce fère estoit toz mestres ;
  
  La dame enverse, si l’encline,
  
  Bien li aprent la medecine,
  
  Et ele vuisque sus et jus.
  
  « Sire, fet-ele, levez sus,
  
  Fuiez de ci ; Diex ! que ferai ?
  
  Jamès prestre je ne croirai. »
  
  Et li prestres resaut en piez,
  
  Qui moult estoit bien aaisiez.
  
  « Dame, dist-il, or n’i a plus.
  
  Vostre amis sui et vostre drus,
  
  Dès or vueil tout vostre gré fère.
  
  — Sire, dist-ele, cest afère
  
  Gardez que soit cele moult bien,
  
  Et je vous donrai tant du mien.
  
  Que toz jors mes serez mananz.
  
  Foi que doi vous, bien a deux anz
  
  Qu’Alous me tient en tel destrèce,
  
  Qu’aine puis n’oï joie ne léèce,
  
  Et si est tout par jalousie ;
  
  Si en haz moult, sachiez, sa vie,
  
  Quar mainte honte m’en a fète.
  
  Fols est qui fame espie et guète.
  
  Dès or mès porra dire Alous,
  
  Si dira voir, que il est cous.
  
  Dès or vueil estre vostre amie.
  
  Quant la lune sera couchie,
  
  Adonc venez sans demorée,
  
  Et je vous serai aprestée
  
  De vous reçoivre et aaisier.
  
  — Dame, ce fet à mercier,
  
  Fet li prestres, vostre merci ;
  
  Departons-nous hui mes de ci,
  
  Que n’i sorvengne dans Alous ;
  
  Penssez de moi et je de vous. » ﻿À tant s’en partent enes l’eure ;
  
  Chascuns s’en va, plus n’i demeure ;
  
  Cele revint à son mari,
  
  Qui moult avoit le cuer mari.
  
  « Dame, fet-il, d’ont venez-vous ?
  
  — Sire, fet-el, de là desous,
  
  Dist la dame, de cel vergié.
  
  — Conment, fet-il, sanz mon congié ?
  
  Poi me doutez, ce m’est avis. »
  
  Et la dame se test toz diz,
  
  Que de respondre n’avoit cure.
  
  Et Alous se maudist et jure,
  
  S’une autre foiz li avenoit,
  
  Honte et ledure li feroit.
  
  Atant remest, s’est saillis sus,
  
  Trestoz penssis et irascus ;
  
  Moult se doute de puterie ;
  
  Bien le demaine jalousie,
  
  Qui de lui fet tout son voloir.
  
  Çà et là vait par son manoir
  
  Savoir s’il i avoit nului
  
  À cui sa fame éust mis lieu,
  
  Tant qu’il s’en entre en .I. jardin.
  
  Douz tens fesoit et cler matin,
  
  Et garde et voit que la rousée
  
  I estoit auques defoulée
  
  De lieu en lieu par le vergié ;
  
  S’en a son cuer forment irié.
  
  Avant en vait en une place,
  
  Iluec endroit li piez li glace,
  
  Que sa fame fu rafetie,
  
  Por son pié qui ainsi li glie ;
  
  Il esgarde tout environ,
  
  Et vit le leu où li talon
  
  Erent hurté et li orteil.
  
  Or est Alous en mal trepeil,
  
  Quar il set bien tout à fiance,
  
  Et li leus li fet demoustrance
  
  Que sa fame a esté en œvre.
  
  Ne set conment il se descuevre,
  
  Quar n’en veut fère renommée,
  
  S’ert la chose miex esprovée,
  
  Et plus apertement séue.
  
  Or est la dame decéue,
  
  S’ele ne se set bien gaitier.
  
  ﻿À tant est pris à anuitier :
  
  Alous en sa meson repère ;
  
  Ne veut sa fame samblant fère
  
  Que de rien l’ait apercéue.
  
  La mesnie est au feu venue,
  
  Si se sont au mengier assis ;
  
  Après mengier ont fet les lis,
  
  Si sont couchié tuit li bouvier,
  
  Et Alous s’en revait couchier,
  
  Il et sa fame maintenant.
  
  « Dame, fet-il, couchiez devant,
  
  Delà devers cele paroit,
  
  Quar je leverai orendroit
  
  Por ces bouviers fère lever,
  
  Jà sera tans d’en champ aler
  
  Por noz terres à gaaignier.
  
  — Sire, vous i irez premier,
  
  Fet la dame, vostre merci,
  
  Quar je me dueil certes ici
  
  Sor ceste hanche ci endroit ;
  
  Je croi que clous levez i soit,
  
  Quar je en sui à grant malaise. »
  
  Atant Alous la dame apaise,
  
  Que couchiez est et ele après ;
  
  Mès ne l’a or guetié si près,
  
  Que l’uis ne soit ouvers remez.
  
  Or est Alous moult enganez,
  
  Quar il s’en dort isnel le pas.
  
  Et li prestres vient, pas por pas,
  
  Tout droit à l’uis, defferm le trueve,
  
  Puis boute .I. poi, et puis si l’uevre,
  
  De toutes pars bien le compisse.
  
  Or avoit el mèz une lisse
  
  Qui fesoit grant noise et grant brait ;
  
  Et li prestres el n’en a fait,
  
  La charnière va compissier,
  
  Quar n’a cure de son noisier.
  
  Quant le prestre aperçoit et sent,
  
  Vers lui lest corre, si descent,
  
  Si le saisit par son sorcot ;
  
  Se li prestres n’esrast si tost
  
  Dedenz la chambre, à icele eure
  
  Defors fust maie la demeure.
  
  Tout souef oevre l’uis et clot,
  
  Et la lisse dehors reclot,
  
  Quar n’a cure de son noisier ;
  
  Moult het la lisse et son dangier.
  
  Qu’aine ne fist bien gent de son ordre,
  
  Adès les veut mengier et mordre.
  
  Or est li prestres derrier l’uis,
  
  Mès il est plus de mienuis.
  
  Si s’est .I. poi trop atargiez,
  
  Quar Alous se r’est esveilliez, Qui longuement ot traveillié
  
  Por .I. songe qu’il ot songié ;
  
  S’en est encor toz esbahis,
  
  Quar en sonjant li est avis
  
  C’uns prestre en la chambre est entrez,
  
  Toz rooingniez et coronez,
  
  S’avoit sa fame si sorprise,
  
  Et si l’avoit desouz lui mise
  
  Qu’il en fesoit tout son voloir,
  
  Et Alous n’avoit nul pooir
  
  Qu’il li péust aidier ne nuire,
  
  Tant c’une vache prist à muire, Qui Aloul gete de s’error.
  
  Mès encore ert en grant fréor.
  
  Sa fame acole, si l’embrace, N’a cure que nus tort l’en face :
  
  Par la mamele prent s’amie,
  
  Et sachiez qu’ele ne dort mie,
  
  Dès or mès en veut prendre garde.
  
  Et li prestres pas ne se tarde ;
  
  Vait, pas por pas, tout droit au lit,
  
  Où Alous et sa fame gist.
  
  Ele est forment en grant tormente ;
  
  Fet-ele : « Come gis à ente ;
  
  Ostez vo braz qui seur moi gist ;
  
  Traiez en là ; j’ai poi de lit,
  
  À paine puis r’avoir mes jambes.
  
  — Diex ! dist Alous, qu’estuet ces fames ? »
  
  Par mautalent est trais en sus,
  
  Et li prestres est montez sus ;
  
  Tost li a fet le ravescot.
  
  Et Alous se retorne et ot
  
  Que li lis croist, et crisne, et tramble.
  
  Avis li est que on li amble ;
  
  De sa fame est en grant soloit,
  
  Quar ainsi fère ne soloit.
  
  Sa main gete desus ses draz,
  
  Le prestre sent entre ses braz ;
  
  À tant se va atapissant,
  
  Et par tout le va portastant,
  
  Quar à grant paine se puet tère.
  
  Le prestre prent par son afère,
  
  Et sache, et tire, et huche et crie :
  
  « Or sus, fet-il, or sus, mesnie ;
  
  Fil à putain, or sus, or sus !
  
  Céenz est ne sai qui venus
  
  Qui de ma fame m’a fet cop. »
  
  Et la dame parmi le cop
  
  Saisi Aloul, et par la gueule :
  
  Li prestres de sa coille veule
  
  Les dois par force li dessere,
  
  Et sache si qu’il vint à terre
  
  Enmi la chambre sor .I. aistre.
  
  Or a le prestre esté à maistre,
  
  Moult a souffertes granz dolors ;
  
  Cui chaut, quant c’est tout par amors.
  
  Et por fère sa volenté ?
  
  À tant sont li bouvier levé ;
  
  L’un prent tinel, l’autres maçue,
  
  Et li prestres ne se remue,
  
  Sempres aura le col carchié,
  
  À ce que il sont moult irié
  
  Por lor seignor qui ainsi crie ;
  
  Toute est levée la mesnie ;
  
  Cele part corent et vont tuit.
  
  Or n’a li prestres de réduit,
  
  Fors tant qu’il entre en .I. toitel
  
  Où brebis gisent et aignel ;
  
  Iluec se tapist et achoise.
  
  Or fu au lit grande la noise
  
  De la dame et de son mari,
  
  Qui moult avoit le cuer mari
  
  De ce qu’il a perdu sa paine :
  
  À paine puet r’avoir s’alaine,
  
  Tant orent hustiné ensamble.
  
  Mès la mesnie les dessamble,
  
  Si est remèse la meslée.
  
  Et Alous a trète s’espée,
  
  Celui quiert avant et arrière ;
  
  N’i remest seille ne chaudière,
  
  Que li bouvier n’aient remut.
  
  Or sevent bien et voient tuit
  
  Que par songe est ou par arvoire ;
  
  Ne tienent pas la chose à voire.
  
  « Sire, font-il, lessiez ester ;
  
  Alons dormir et reposer ;
  
  Songes fu ou abusions.
  
  — Vois por les vaus, vois por les mons,
  
  Fet Alous, qui ne mariroit,
  
  Quant je le ting orains tout droit
  
  À mes .II. mains, et vous que dites ?
  
  Conment ! s’en ira-il donc quites ?
  
  Alez le querre en cel mestier,
  
  Et sus et jus en cel solier,
  
  Et si gardez soz cel degré :
  
  Moult m’aura cil servi à gré
  
  Qui premiers le m’enseignera ;
  
  .II. sestiers de forment aura,
  
  Au Noel, outre son loier. »
  
  Quant ce entendent li bovier
  
  Qui moult covoitent le forment,
  
  Çà et là vont isnelement ;
  
  Tout par tout quièrent sus et jus ;
  
  S’or n’est li prestres bien repus,
  
  Tost i puet perdre du chatel.
  
  ﻿Or avoit-il enz en l’ostel
  
  Hersent, une vieille bajasse,
  
  Qui moult estoit et mole et crasse ;
  
  En l’estable s’en vient tout droit
  
  Où li prestres repuz estoit,
  
  Tous sanz lumière et sanz chandeille ;
  
  Les brebis eschace et esveille,
  
  Et va querant et assentant
  
  Où li prestres ert estupant ;
  
  S’avoit ses braies avalées,
  
  Et les coilles granz et enflées,
  
  Qui pendoient contre val jus :
  
  Or est li eus entor velus ;
  
  Si sambloit ne sai quel figure.
  
  Hersens i vint par aventure ;
  
  Ses mains geta sor ses collions ;
  
  Si cuide que ce soit moutons
  
  Qu’ele tenoit iluec endroit
  
  Par la coille qui grosse estoit ;
  
  Et .I. poi met ses mains amont ;
  
  Velu le trueve et bien roont
  
  En .I. vaucel en le moière ;
  
  Hersent se trest .I. poi arrière ;
  
  Si se merveille que puet estre.
  
  Et cil, qui veille, c’est le prestre,
  
  Hersent saisi par les timons,
  
  Si près de li s’est trais et joins
  
  Qu’au cul lui a pendu sa couple.
  
  Or est Hersent merveille souple,
  
  Ne set que fère ; s’ele crie,
  
  Toute i vendra jà la mesnie ;
  
  Si sauroient tout cest afère ;
  
  Dont li vient-il miex assez tère
  
  Qu’ele criast, ne féist ton.
  
  Hersent, ou ele vueille ou non,
  
  Sueffre tout ce que li a fait,
  
  Sanz noise, sanz cri et sanz brait ;
  
  Fère l’estuet, ne puet autre estre.
  
  « Hersent, fet-il, je sui le prestre ;
  
  À vo dame ère ci venuz.
  
  Mais j’ai esté apercéuz ;
  
  Si sui ci en grant aventure ;
  
  Hersent, gardez et prendez cure
  
  Conment je puisse estre delivres,
  
  Et je vos jur sur toz mes livres
  
  Que toz jors mes vous aurai chière. » Hersent, qui fet moult mate chière :
  
  « Sire, fet-ele, ne cremez,
  
  Quar, se je puis, bien en irez. »
  
  À tant se liève, si s’en part
  
  Hersent, qui auques savoit d’art ;
  
  Samblant fet qu’ele soit irée,
  
  À haute voix s’est escriée :
  
  « Fil à putain, garçon, bouvier,
  
  Que querez-vous ? Alez couchier,
  
  Alez couchier, à pute estraine ;
  
  Come a or emploie sa paine
  
  Ma dame, qui tant bien vous fet !
  
  Moult dit bien voir qui ce retret :
  
  Qui vilain fet honor ne bien,
  
  Celui het-il sor toute rien ;
  
  Tel loier a qui ce encharge.
  
  Ma dame n’a soing de hontage,
  
  Ainz est certes moult bone dame ;
  
  Bon renon a de preude fame.
  
  Et vous li fètes tel anui.
  
  Mès, se j’estoie com de i,
  
  Céenz n’auriez oés ne frommage
  
  S’auriez restoré le domage ;
  
  Des pois mengerez et du pain ;
  
  Bien vous noma à droit vilain
  
  Cil qui premiers noma vo non,
  
  Par droit avez vilain à non,
  
  Quar vilain vient de vilonie.
  
  Que querez-vous, gent esbabie ?
  
  Que menez-vous tel mariment ? »
  
  Quant li bouvier oient Hersent
  
  Et il entendent la menace,
  
  S’ont grant paor que li frommage
  
  Ne voist chascun de fors le ventre ;
  
  Tout maintenant vienent ensamble
  
  Por eus deffendre et escondire :
  
  « Hersent, font-il, ce fet no sire,
  
  Qui nous fet fère son talant ;
  
  Mes ce sachiez d’ore en avant,
  
  N’i a celui qui s’entremete ;
  
  No dame done sanz prometre,
  
  Et si est moult et preus et sage,
  
  Et noz sire fet grant outrage
  
  Qui à si grant tort la mescroit ;
  
  Or entend bien avoec, et voit
  
  Que il a tort ; si va couchier. »
  
  ﻿Recouchié sont tuit li bouvier.
  
  Et Alous moult sa fame chose,
  
  Et dist que ne face tel chose,
  
  Dont il ait honte en mi la voie.
  
  « Diex, com puis ore avoir grant joie,
  
  Fet la dame, de tel seignor
  
  Qui me porte si grant honor !
  
  Honis soit or tels mariages,
  
  Et honis soit li miens parages
  
  Qui à tel homme m’ont donée ;
  
  Ne jor, ne soir, ne matinée,
  
  Ne puis avoir repos ne bien,
  
  Et si ne set ne ne voit rien
  
  Porqoi il me mescroit issi.
  
  Moult aura lonc afère ci,
  
  S’ainsi me veut adès gueter ;
  
  Dès ore a moult à espier ;
  
  Assez a encarchié grant fais.
  
  — Dame, fet-il, lessiez me en pais,
  
  À mal éur aiez repos. » À tant li a torné le dos,
  
  Et fet semblant que dormir doie.
  
  ﻿Et li prestres, qui ne s’acoie,
  
  Qui en l’estable estoit repuz,
  
  De rechief est au lit venuz :
  
  Si se couche avoeques s’amie,
  
  Et Alous, qui ne dormoit mie, Sent que li prestres est montez,
  
  Et lui méisme est porpensez
  
  Que il sont dui, et il est seus :
  
  Si n’est mie partiz li geus,
  
  Quar il est seus et il sont dui ;
  
  Tost li porroient fère anui,
  
  S’il començoient la meslée.
  
  Tout coiement a pris s’espée,
  
  D’iluec se liève, si les lait ;
  
  À ses bouviers iriez revait :
  
  « Dors-tu, fet-il, va, Rogelet ?
  
  Foi que doi ti, revenuz est
  
  Cil qui ma fame m’a fortret ;
  
  Estrange honte m’aura fet ;
  
  Eveille tost tes compaignons,
  
  S’alons à lui, si l’assaillons,
  
  Et se par force prendons l’oste,
  
  Chascuns aura ou chape ou cote,
  
  Et son braioel à sa mesure. »
  
  Si s’afiche chascuns et jure,
  
  Quant il entendent la promesse,
  
  Que maus eus lor chantera messe,
  
  Se le puèent tenir aus poins.
  
  ﻿Hersent, qui n’estoit mie loins,
  
  Qui n’ert encore recouchie,
  
  S’estoit à un huis apoïe ;
  
  D’iluec entendoit tout le fet,
  
  Et tout l’afère et tout le plet,
  
  Conment Alous porquiert sa honte.
  
  Au prestres vient, et se li conte ;
  
  Mès or se liet, et si se gart.
  
  Et li prestre d’iluec se part,
  
  Mes trop se tarde à destorner ;
  
  Ce li porra sempres peser,
  
  Qu’Aloul en mi sa voie encontre :
  
  « Diex, fet li prestres, bon encontre. »
  
  Et Alous saut et si le prent
  
  Par les cheveus iréement ;
  
  « Or ça, fet-il, fil à putain,
  
  Or i metez chascun sa main,
  
  Efforciez-vous du retenir. »
  
  Qui lors véist bouviers venir, Se li uns fîert, li autres boute,
  
  Come cil qui n’i voient goute :
  
  Por le prestre ont Aloul aers,
  
  Les os li froissent et les ners ;
  
  Del retenir s’efforcent tuit, Et li prestres saut, si s’enfuit,
  
  Ne set quel part, quar il est nuis,
  
  Si ne set assener à l’uis, Moult volentiers vuidast l’ostel,
  
  Tant que il trueve .I. grant tinel,
  
  Et taste à terre et trueve .I. van ;
  
  Fez ert en méisme cel an ;
  
  Li vans ert moult et granz et lez,
  
  Apoiez ert à uns degrez.
  
  Le van a pris et si l’emporte
  
  Sus les degrez, et s’en fet porte,
  
  Iluec vaudra estai livrer :
  
  Bien saura son parin nomer
  
  Qui là vaudra à lui venir,
  
  Tant come il se porra tenir.
  
  Or ert li prestre en forterèce,
  
  Et Alous est en grant destrèce,
  
  Que li vilain ont entrepiez ;
  
  Vilainement fust jà tretiez,
  
  S’il ne se fust si tost nommez.
  
  Ours ne fu onques miex foulez,
  
  Que li vilains prist au broion,
  
  S’il ne nomast si tost son non.
  
  Quant il sèvent que c’est lor sire,
  
  Si ne sèvent entre eus que dire,
  
  Que moult en est chascuns iriez.
  
  « Sire, font-il, estes bleciez ?
  
  — Naie, fet-il, j’ai pis éu ;
  
  Mès or tost alumez le fu,
  
  Et si fètes au convenant. »
  
  Le feu alument maintenant,
  
  Par la méson quièrent le prestre ;
  
  Rogiers, qui ert toz li plus mestre,
  
  Son Seignor veut servir à gré.
  
  Contremont puie le degré
  
  Dont li prestres l’entrée garde ;
  
  Mès Rogiers, qui ne s’en prent garde,
  
  Sempres aura une cacoute ;
  
  Le van, qu’il tint, enpaint et boute
  
  Si qu’il le perce et qu’il l’esloche,
  
  Et li prestres vers lui s’aproche ;
  
  Tele li paie sor l’eschine, De son tinel, que tout l’encline
  
  Jus del degré enmi la place.
  
  Or a Rogiers ce que il chace ;
  
  Se Rogiers a riens qui li poist,
  
  Ce m’est avis, c’est à bon droit :
  
  Qu’aloit-il querre là, folie ?
  
  Ez-vous Aloul et sa mesnie ; « Diva, fet-il, es-tu hurtez ?
  
  — Sire, fet-il, mal sui menez ;
  
  Tout ai froissié et cors et vis.
  
  Que je ne sai quels Antecris
  
  M’a si féru seur cel degré ;
  
  Près va que n’ai le cuer crevé ;
  
  Mestier auroie de couchier. »
  
  Sor les degrez vont li bouvier ;
  
  « Par le cul bieu, qui est-ce dont ? » Lor buissons lievent contremont ;
  
  Savoir vuelent ce que puet estre, Et gardent, et voient le prestre
  
  Qu’est apoiez deseur la porte,
  
  Et voient le tinel qu’il porte ;
  
  Si se traient chascuns arière,
  
  Quar paor ont que il nés fière,
  
  Et Alous saut, s’espée trait,
  
  Hardiement vers lui en vait,
  
  Com cil qui moult est aïrez.
  
  Contremont puie les degrez,
  
  Monte .IIII. eschaillons ou .III. ;
  
  Le prestre escoute, s’est toz cois.
  
  Fet-il : « Qui estes-vous là sus ?
  
  — Li prestres sui, estez en sus.
  
  Qui fortune grieve et demaine ;
  
  Est-il ore jors de quinsaine ?
  
  Je cuidoie qu’il fust Noel,
  
  S’ai grant paor que cest tiné[l] Ne vous viengne parmi le col ;
  
  Bien se porra tenir por fol
  
  Qui sentira combien il poise. »
  
  Dont reconmença la grant noise
  
  Entre le prestre et les bouviers.
  
  Alous, qui auques estoit fiers,
  
  Tant a aie qu’il vint au van ;
  
  Si en abat le meillor pan
  
  À s’espée qui bien trenchoit.
  
  Li prestres, quant il l’aperçoit
  
  Que on abat sa forterece,
  
  Cele part son tinel adrece,
  
  Et fiert Aloul par tel vigor
  
  Qu’il li fet prendre .I. si fet tort
  
  Qu’aine tant come il mist à descendre,
  
  Ne trova point de pain à vendre.
  
  Quant à terre par fu venuz,
  
  S’est si dolenz, s’est si confuz,
  
  Qu’il ne pot dire .I. tout seul mot.
  
  « Aloul, céenz sont li malot,
  
  Fet li prestres, en ce tinel ;
  
  Ne vous vuelent en lor ostel,
  
  Ce m’est avis, acompaignier ;
  
  Mès, se léenz éust bouvier
  
  Qui en éust meillor éur,
  
  Viegne ça sus tout aséur,
  
  Moult bien puet estre de l’ostel ;
  
  Mès, s’il i pert de son chatel,
  
  De rien n’en revendra à moi,
  
  Quar cist chastiaus est en defoi ;
  
  Dont i fet-il mauvès monter. »
  
  Qui donc oïst bouviers jurer
  
  Les mons, les tertres et les vaus,
  
  Ainz i sera chascuns si chaus, Et si matez, et si delis,
  
  C’on les porra escorchier vis,
  
  Ainz qu’il ne l’aient mis à terre.
  
  Lors reconmence la granz guerre
  
  Entre le prestre et les bouviers ;
  
  Moult i sera li assaus fiers.
  
  Au degré sont tuit assamblé
  
  Li bouvier, qui moult sont troublé ;
  
  Por lor seignor sont coroucié.
  
  Jà ont tant fet et tant drecié
  
  Tout environ et bans et perches,
  
  Seles, eschieles, eschamperches,
  
  Qu’au prestre vienent à delivre.
  
  Et il si bien d’aus se delivre
  
  Qu’il n’i a si hardi, ni tel,
  
  Ne .I., ne autre, enz en l’ostel,
  
  Tant soit garnis ne bien couvers, Qu’il ne le trebuche à envers
  
  Jus de l’eschiele, maugré sien ;
  
  Quar il entent et voit très bien
  
  Que, s’il le tienent à delivre,
  
  À deshonor le feront vivre,
  
  À grant vergoingne et à grant honte.
  
  À tant ez Robin qui i monte,
  
  .I. des plus fors de tout l’ostel ;
  
  En sa main tient .I. si grant pel
  
  Qu’à grant paine le soustient-il ;
  
  Là où en a .IIIᶜ. ou mil,
  
  N’i a il plus hardi qu’il est ;
  
  Cil passe d’auques Rogelet,
  
  Quar moult est plus entremetanz ;
  
  Moult se tendra por recréanz
  
  Se il ne venge son seignor ;
  
  C’est cil qui porte le tabor
  
  Le Diemenche à la carole. De rien le prestre n’aparole,
  
  Ainz vient avant ; si l’empaint outre,
  
  Et le prestre de son pel boute
  
  Si qu’il le fet tornerseur destre ;
  
  Puis vint avant, s’aert le prestre
  
  Par les cheveus ; à lui s’acouple,
  
  Et cil, qui crient perdre sa couple,
  
  Se dresce, s’a estraint les denz,
  
  Robin sesi parmi les lenz ;
  
  À ses .II. mains à lui le tire,
  
  Et cil resache par grand ire ;
  
  Si s’entretienent vivement
  
  C’on les péust sus .I. jument
  
  Porter ans .II., se il fust qui.
  
  Et li bouviers lievent le cri :
  
  « Seignor, font-il, montons là sus ;
  
  Prenons bastons, tineus et fus ;
  
  S’alons no compaignon aidier. »
  
  Quant assamblé sont li bouvier,
  
  Si montent tuit communaument,
  
  Et li prestres, quant il entent
  
  Que Robins doit avoir aïue,.
  
  Si se resforce et esvertue ;
  
  Tant a Robin à lui tiré, Que desouz lui l’a enversé
  
  Toz les degrez outre son vueil,
  
  Si qu’il li samble que li oeil
  
  Li soient tuit du chief sailli.
  
  Mès or sont-il si mal bailli
  
  Qu’il ne se pueent retenir,
  
  Ainz les convint aval venir ;
  
  Les degrez ont toz mescontez, Et si les a toz enversez
  
  Cil qui aloient à l’assaut,
  
  Tant ert jà chascuns montez haut,
  
  Que sempres se tendront por fol.
  
  Li degré chiéent seur lor col,
  
  Si les trébuchent et abatent,
  
  Les pis, les testes lor debatent,
  
  Les braz, les flans, toz les costez ;
  
  Bien ont toz les degrez contez.
  
  Quant à terre par sont venu,
  
  Si chéirent ensamble el fu, Qui moult estoit alumez granz.
  
  Moult souffrirent cil granz ahanz
  
  Qui desouz furent, ce sachiez ;
  
  Qui plaint ses braz, et qui ses piez,
  
  Et qui son cors, et qui sa teste.
  
  Or vous dirai conment le prestre
  
  Est mal baillis et decéuz ;
  
  Quant à terre fu parvenuz, Si le saisi dans Berengiers.
  
  C’est uns vilains, c’est .I. bouviers ;
  
  Les jumenz seut chacier devant ;
  
  Aine ne véistes son samblant ;
  
  L’un œil a lousque, et l’autre borgne ;
  
  Toz diz regarde de clicorgne ;
  
  L’un pié ot droit, et l’autre tort.
  
  Cil tint le prestre si très fort
  
  Par .I. des piéz qu’il ne li loist
  
  À reperier là où soloit,
  
  Ainz huche et crie hautement :
  
  « Que fètes-vous, mauvese gent ?
  
  Venez avant, et si m’aidiez
  
  Que cis prestres soit escoilliez. Par les nons Dieu, s’il nous eschape,
  
  Chascuns aura perdu sa chape
  
  Que nous promist, et no cotele. »
  
  Quant li prestres ot la novele,
  
  Sachiez que point ne li agrée ;
  
  Tant a sa jambe à soi tirée
  
  Que des mains dant Berengier l’oste ;
  
  Mès il i a lessié sa bote,
  
  Et son sorcot por son ostage ;
  
  Miex li vient-il lessier son gage
  
  Que de lessier son autre afère.
  
  Bien voit qu’il n’a léenz que fère ;
  
  D’iluec se lieve, si les lesse,
  
  Et chascuns après lui s’eslesse ;
  
  Qui rue fust, et qui tinel.
  
  Li prestres entre en .I. chapel ;
  
  Si se pent là sus contremont ;
  
  Ses genouz met tout en .I. mont ;
  
  Si se quatist que on nel truist.
  
  Cil i vienent, si font grant bruit ;
  
  El chapel sont trestuit entré,
  
  Mès il n’ont nule rien trové,
  
  Ne .I. ne el, néis le prestre ;
  
  Moult se merveillent que puet estre ;
  
  Ce lor samble estre faerie.
  
  Li plus sages ne set que die ;
  
  Si sont dolant et abosmé ;
  
  Tuit cuident estre enfantosmé
  
  Del prestre, qui les a brullez ;
  
  Forment en est chascuns irez.
  
  Del chapel sont tuit fors issu ;
  
  À lor seignor en sont venu ;
  
  Se li ont les noveles dites
  
  Que li prestres en va toz quites.
  
  « Quites, déable, fet Alous,
  
  Et je remaindrai ci si cous ;
  
  N’en serai vengiez par nului !
  
  Des or me torne à grant anui
  
  Li acointance de ce prestre.
  
  Se vos volez mi ami estre,
  
  Si le m’aidiez à espier
  
  Une autre foiz. Alons couchier,
  
  Que je suis moult bleciez ès costes ;
  
  Maudiz soit ore si fèz ostes
  
  Qui cop me fet et si me blece !
  
  N’aurai mès joie, ne leece,
  
  Si me serai de lui vengiez. »
  
  Atant se r’est Alous couchiez.
  
  « Seignor, fet-il, prenez escout
  
  En cele cort et tout par tout,
  
  Car il me samble tout por voir
  
  Qu’il soit ancor en cest manoir ;
  
  Por ce, s’en cest manoir estoit
  
  Nul lieu repuz, trover seroit.
  
  — Sire, à bon eur, font li bouvier ;
  
  Mes il nous covendra mengier,
  
  Que nous avons anuit veillié ;
  
  Si sommes auques traveillié ;
  
  N’i a celui ne soit lassez.
  
  — Ce vueil-je, fet Alous, alez,
  
  Mengiez, et si veilliez trestuit ;
  
  N’i a mes gueres de la nuit ;
  
  De legier le poez veillier. » Lors se départent li bouvier ;
  
  Si font grand feu por aus chaufer ;
  
  Entr’aus conmencentà parler ;
  
  Du prestre et de s’aventure
  
  Li uns à l’autre si murmure :
  
  Quant assez orent murmuré,
  
  Et dit, et fet et raconté,
  
  Si reparolent du mengier ;
  
  C’est la costume du bouvier ;
  
  Jà n’en ert liez s’il ne menjue.
  
  Rogiers, qui porte la maçue
  
  Desus toz cels de la meson,
  
  Conmande c’on voist au bacon
  
  Et apoice-on des charbonées,
  
  Mès qu’eles soient granz et lées,
  
  Si que chascuns en ait assez.
  
  Entruès est Berengiers levez
  
  Par le Rogier conmandement ;
  
  Un coutel prist isnelement,
  
  Qui d’acier est bien esmoluz.
  
  Tant a alé qu’il est venuz
  
  Droit au chapel, où li bacons
  
  Estoit penduz sus les bastons ;
  
  Berengiers va par tout tastant
  
  Le plus cras à son esciant,
  
  Quar il set bien que el plus cras
  
  Est tout adès li mieudres lars.
  
  Endementiers que il le taste,
  
  Le prestre saisi par la nache ;
  
  Par leus le trueve mole et dure ;
  
  Si cuide que ce soit presure,
  
  Con i saut pendre en tel manière.
  
  Avant retaste, et puis arrière,
  
  Tant qu’il encontre les genous ;
  
  Si cuide avoir trové os cors
  
  C’on i ait mis por le sechier ;
  
  Forment se prist à merveillier
  
  De ce qu’il trueve tel harnas.
  
  Sa main a mis de haut en bas ;
  
  S’a encontre le vit au prestre.
  
  Or ne set-il que ce puet estre,
  
  Por ce que il le trueve doille,
  
  Se c’est chauduns, ou c’est andoille
  
  Con i ait mis por essuer.
  
  Celi voudra, ce dist, coper,
  
  Por ce que c’est uns bons morsiaus.
  
  Li prestres ot que li coutiaus
  
  Li vaitsi près des genetaires ;
  
  Si ne mist au descendre gaires ;
  
  Seur Berengier chiet à .I. fais,
  
  Les os li a brisiez et frais ;
  
  Près va qu’il n’a percié le col.
  
  Or se tient Berengiers por fol,
  
  Quant il i vint sanz le craisset.
  
  Au retorner arrier se met ;
  
  Au feu en va toz esmanchiez :
  
  « Seignor bouvier, fet-il, aidiez,
  
  Que cil bacons soit rependuz ;
  
  La hars est route ; s’est chéuz ;
  
  Par pou ne m’a le col tout frait
  
  Parmi le col ; ait mal dehait
  
  Li machecliers qui le dut pendre. »
  
  Qui donc véist lumière prendre
  
  Et alumer par la meson ;
  
  Berengiers les maine au bacon
  
  Por esgarder et por véir
  
  Conment ce fut qu’il pot chéir.
  
  Quant il parvindrent el chapel,
  
  N’i troverent ne .I. ne el ;
  
  Là sus estoient les bacons,
  
  Si com devant, sor les bastons,
  
  Tout .XX. ; n’en ert nés .I. à tire ;
  
  Lors conmencierent tuit à rire.
  
  Li uns dient que Berengier
  
  N’osa le bacon aprochier ; Li autres dist que bien puet estre
  
  Que il avoit paor du prestre ;
  
  Por ce fu-il si effraez.
  
  « Seignor, fet-il, or est assez ;
  
  Bien puet huimès ce remanoir ;
  
  Mès je di bien, et si di voir,
  
  Que je senti que uns bacons
  
  Chéi sor moi o les jambons ;
  
  Encore i avoit-il presure,
  
  Que je senti et mole et dure ;
  
  Or esgardons que ce puet estre. »
  
  — Je cuit, font-il, que c’est le prestre,
  
  Dont Berengiers senti les piez ;
  
  Por nous estoit là sus muciez ;
  
  Gardons partout que il n’i soit. »
  
  Et Berengiers garde, si voit
  
  Le prestre ester devers .I. huis ;
  
  Mès li obscurtéz et la nuis
  
  Li desfent moult à raviser.
  
  Le prestre prent à portaster.
  
  Et li prestres, quant il entent
  
  Que Berengiers le voit et sent,
  
  Si set très bien que trovez iert ;
  
  Entre col et chapel le fiert
  
  Del poing, qu’il ot gros et quarré,
  
  Si qu’à ses piez l’a enversé :
  
  « Alez, fet-il, dant Berengier,
  
  Avez vous tost vostre loier ;
  
  Destornez-vous, et levez sus ;
  
  Cuites estes et absolus ;
  
  Ne sai doner autres pardons ;
  
  Fetes venir voz compaignons, Si auront part en ceste offrande.
  
  Fols est qui fol conseil demande ;
  
  Ne vous tieng mie trop à sage,
  
  Quant de fère si fet message.
  
  Aviez seur toz pris le baston ;
  
  Adès vuelent cil viez bordon
  
  Lor talent fère et acomplir.
  
  Fetes voz compaignons venir ;
  
  S’auront de ce bienfet lor pars. »
  
  Qui donques véist de toutes pars
  
  Venir bouviers à grant foison,
  
  Sempres aura male leçon
  
  Li prestres, s’il ne se desfent.
  
  Et Rogiers saut premierement ;
  
  Si le saisi par la main destre, Et li prestres de sa senestre
  
  L’a si féru arrière main
  
  Que tout le fet doloir et vain.
  
  Moult fust en maies mains Rogiers,
  
  Ne fust la torbe des bouviers
  
  Qui moult l’angoisse et moult l’apresse ;
  
  Des bouviers i avoit tel presse
  
  Que tout emplissent le chapel ;
  
  Mès il ont doute du tinel, Dont il avoit devant servi.
  
  Tel noise mainent et tel cri
  
  Que Alous lor sire s’esveille,
  
  Qui de la noise s’esmerveille ;
  
  Tantost conme il la noise entent, Aperçoit-il tantost et sent Que c’est li prestres ses amis,
  
  Qui de rechief s’est léenz mis.
  
  Il saut en piez, si trait l’espée, Si s’en vint droit à la meslée ;
  
  Quant parvenuz fu à l’assaut,
  
  Parmi trestoz ses bouviers saut ;
  
  S’aert le prestre par derrière,
  
  Et cil le fiert parmi la chière,
  
  Si qu’il l’abat sor .I. bouvier.
  
  Mès que vaudroit à detrier ?
  
  De toutes pars chascuns l’assaut,
  
  Et sa desfense poi li vaut.
  
  Retenu l’ont et pris entr’aus ;
  
  Par tant si est remez l’assaus.
  
  Alous à ses bouviers demande
  
  S’il l’ocirra, ou il le pande.
  
  Il respondent communement
  
  Qu’il n’en puet fère vengement,
  
  De qoi on doie tant parler,
  
  Come des coilles à coper.
  
  « Coper, fet Alous, mès noier.
  
  Et ne pourquant soit au trenchier,
  
  Quar vous dites parole voire ;
  
  Vostre conseil vueil-je bien croire ;
  
  Or alez, le rasoir querez
  
  Dont cil prestres sera chastrez ;
  
  Fetes isnelement et tost. »
  
  Quant li prestres entent et ot
  
  C’on dit de lui itel parole,
  
  Doucement Aloul aparole.
  
  « Aloul, dist-il, por Dieu merci,
  
  Ne me desfigurez issi ;
  
  De pechéor miséricorde.
  
  — Jà voir n’en sera fête acorde,
  
  Fet Alous, à nul jor, ne paie. »
  
  Se li prestres dès lors s’esmaie,
  
  De legier le puet-on savoir.
  
  Il ont aporté le rasoir,
  
  Le prestre enversent et abatent ;
  
  Moult le laidengent et debatent,
  
  Ainz qu’il le puissent enverser ;
  
  .I. taiseron font aporter
  
  Por les jambes miex eslaisier.
  
  « Liquels s’en saura miex aidier
  
  Viegne, si praingne le rasoir.
  
  — Je, sire, fet Berengiers, voir ;
  
  Je li aurai moult tost copées. »
  
  Les braies li ont avalées,
  
  Et Berengiers jus s’agenoille,
  
  Si prent le prestre par la coille.
  
  Jà fust le prestre en mal toeillé,
  
  Quant la dame, le feu toeillé,
  
  Vint acorant à sa baisselle ;
  
  Devant li trueve une grant sele, Qui moult estoit et fors et granz ;
  
  À ce qu’ele est fors et pesanz,
  
  Fiert Berengier si sor l’eschine
  
  Qu’ele renversa et encline ;
  
  Près va que n’a perdu la vie.
  
  Et Hersens prent une hamie ;
  
  Si le fiert si parmi les rains
  
  Que li craissés li est estains,
  
  Et li bouvier tout se departent
  
  Por les granz cops qu’eles departent ;
  
  Chascune tel estor i livre
  
  Que le prestre tout à delivre
  
  Ont mis et jeté du manoir, Et il s’enfuit, si fet savoir,
  
  Lassez et traveilliez et vains.
  
  Bien ert chéus en males mains,
  
  Quar si cheveil contremont tendent
  
  Et les pesques contreval pendent
  
  De son sorcot et de sa cote ;
  
  En gage i a lessié sa bote.
  
  Eschapez est de grand peril ;
  
  Moult a esté en grant escil.
  
  ### xxv LA SAINERESSE.
  
  ﻿’un borgois vous acont la vie, D ’un borgois vous acont la vie,
  
  Qui se vanta de grant folie
  
  Que fame n’el poroit bouler.
  
  Sa fame en a oï parler ; Si en parla privéement,
  
  Et en jura un serement
  
  Qu’ele le fera mençongier,
  
  Jà tant ne s’i saura gueter.
  
  ﻿.I. jor erent en lor meson
  
  La gentil dame et le preudon ; En un banc sistrent lez à lez ; N’i furent guères demorez,
  
  Ez-vos un pautonier à l’uis
  
  Moult cointe et noble, et sambloit plus
  
  Fame que home la moitié,
  
  Vestu d’un chainsse deslié,
  
  D’une guimple bien safrenée,
  
  Et vint menant moult grant posnée ; Ventouses porte à ventouser,
  
  Et vait le borgois saluer
  
  En mi l’aire de sa meson.
  
  « Diez soit o vous, sire preudon,
  
  Et vous etvostre compaignie. — Diex vous gart, dist cil, bele amie ;
  
  Venez seoir lez moi icy.
  
  — Sire, dist-il, vostre merci,
  
  Je ne sui mie trop lassée.
  
  Dame, vous m’avez ci mandée
  
  Et m’avez ci fete venir ;
  
  Or me dites vostre plesir. »
  
  Cele ne fu pas esbahie :
  
  « Vous dites voir, ma douce amie,
  
  Montez là sus en cel solier ;
  
  Il m’estuet de vostre mestier.
  
  Ne vous poist, dist-ele au borgois,
  
  Quar nous revendrons demanois ;
  
  J’ai goute ès rains moult merveillouse, Et, por ce que sui si goutouse,
  
  M’estuet-il fere .I. poi sainier. »
  
  Lors monte après le pautonier ;
  
  Les huis clostrent de maintenant.
  
  Le pautonier le prent esrant ;
  
  En .I. lit l’avoit estendue
  
  Tant que il l’a .III. fois foutue.
  
  Quant il orent assez joué,
  
  Foutu, besié et acolé,
  
  Si se descendent del perrin
  
  Contreval les degrez ; en fin
  
  Vindrent esrant en la meson.
  
  Cil ne fut pas fol ni bricon,
  
  Ainz le salua demanois :
  
  « Sire, adieu , dist-il au borgois.
  
  — Diez vous saut, dist-il, bele amie ;
  
  Dame, se Diex vous benéie,
  
  Paiez cele fame moult bien ;
  
  Ne retenez de son droit rien
  
  De ce que vous sert en manaie.
  
  — Sire, que vous chaut de ma paie,
  
  Dist la borgoise à son seignor ?
  
  Je vous oi parler de folor,
  
  Quar nous deus bien en convendra. »
  
  Cil s’en va, plus n’i demora ;
  
  La poche aus ventouses a prise.
  
  La borgoise se r’est assise
  
  Lez son seignor bien aboufée.
  
  « Dame, moult estes afouée.
  
  Et si avez trop demoré.
  
  — Sire, merci, por amor Dé,
  
  Jà ai-je esté trop traveillie ;
  
  Si ne pooie estre sainie,
  
  Et m’a plus de .C. cops férue,
  
  Tant que je sui toute molue ;
  
  N’onques tant cop n’i sot ferir
  
  C’onques sanc en péust issir ;
  
  Par .III. rebinées me prist.
  
  Et à chascune fois m’assist
  
  Sor mes rains deux de ses peçons,
  
  Et me feroit uns cops si lons ;
  
  Toute me sui fet martirier,
  
  Et si ne poi onques sainier.
  
  Granz cops me feroit et sovent ;
  
  Morte fusse, mon escient,
  
  S’un trop bon oingnement ne fust.
  
  Qui de tel oingnement éust, Jà ne fust mes de mal grevée.
  
  Et, quant m’ot tant demartelée.
  
  Si m’a après ointes mes plaies
  
  Qui moult par erent granz et laies,
  
  Tant que je fui toute guerie.
  
  Tel oingnement ne haz-je mie.
  
  Et il ne fet pas à haïr,
  
  Et si ne vous en quier mentir ;
  
  L’oingnement issoit d’un tuiel.
  
  Et si descendoit d’un forel
  
  D’une pel moult noire et hideuse.
  
  Mais moult par estoit savoreuse. »
  
  Dist li borgois : « Ma bele amie,
  
  À poi ne fustes mal baillie ;
  
  Bon oingnement avez éu. »
  
  Cil ne s’est pas apercéu
  
  De la borde qu’ele conta.
  
  Et celé nule honte n’a
  
  De la lecherie essaucier ;
  
  Portant le veut bien essaier ;
  
  Jà n’en fust paie à garant,
  
  Se ne li contast maintenant.
  
  Por ce tieng-je celui à fol
  
  Qui jure son chief et son col
  
  Que fame nel poroit bouler
  
  Et que bien s’en sauroit garder.
  
  Mais il n*est pas en cest païs
  
  Cil qui tant soit de sens espris
  
  Qui mie se péust guetier
  
  Que fame nel puist engingnier,
  
  Quant cele, qui ot mal ès rains,
  
  Boula son seignor presmerains.
  
  ### xxvi D'UNE SEULE FAME QUI À SON CON SERVOIT .C. CHEVALIERS DE TOUS POINS.
  
  ﻿Cent chevalier, qui là manoient, E n ung chastel sor mer estoient
  
  Cent chevalier, qui là manoient,
  
  Pour aus et le païs desfendre,
  
  Par que nus ne les pouïst prendre.
  
  Chascun jor assaut lor livroient
  
  Sarrazin, qui Deu ne créoient.
  
  Par acort furent trêves mises
  
  Entre les parties et prises,
  
  Tant que chascun à lonc séjour
  
  Retorna et fist son labour.
  
  Li chastiax estoit biax et gens,
  
  Mais assis estoit loing de gens ; Deux fames entr’ax touz avoient,
  
  Qui por aus buer les servoient ; Assez estoient de bel atour.
  
  Qui plus plus, qui miex, à son tour,
  
  D’eles faisient lor volenté
  
  Chascuns, et à cele plenté,
  
  Et sà et là, ce est la somme,
  
  Com fame puet miex servir home.
  
  Ainsis furent par moult lonc tems,
  
  Tant qu’entre aus orent .I. contens
  
  Por les fames, ce m’èt avis ;
  
  Car chascuns d’aus à son devis
  
  Les vouloit avoir à son tour,
  
  Sans faire as autres nul retour.
  
  ﻿Quant les fames sorent la noise,
  
  N’y a cele ne s’en envoise,
  
  Car chascune en cuide bien faire
  
  Son preu par li, et touz atraire ;
  
  Chascune en ot au cuer grant joie,
  
  D’ame furent com rat en moie.
  
  Li plus sages se porpencerent, Et ainsis le contens osterent,
  
  Que chascune d’eles par rente
  
  Serviroit Chevaliers cinquente,
  
  Ne nus ne pourroit par justice
  
  Faire à l’autre préjudice ;
  
  Einsis cil et celes ansamble
  
  S’acordèrent, si com moi semble.
  
  Einsis furent bien longuement.
  
  Tant qu’il avint, ne sai coment,
  
  Que les treves furent rompues
  
  Et les guerres sont revenues,
  
  Et li assaus est revenus
  
  Des Sarrazins et fort tenus,
  
  Et li Chevalier dou chastel
  
  S’adoubèrent et bien et bel,
  
  Qui grant talent avient d’abatre
  
  Les mescréans par bien combatre.
  
  Yssus sont fors à ost bennie
  
  Toute la noble compeingnie,
  
  Mais que .II. Chevalier, qui jurent
  
  Au lit por ce que blecié furent.
  
  Li uns avoit le col plaissié,
  
  Et li autres le bras brisié ;
  
  Esté avoient au tournoi
  
  Où pris avoient ce bonoi.
  
  Cilz au bras bien se contenoit ;
  
  L’autres point ne se soustenoit,
  
  Car dou mal l’esconvint mourir,
  
  Et de cest siècle defenir.
  
  Es-vous le grant assaut repris
  
  Contre nos Chevaliers de pris ;
  
  Moult fu fors li abatéis
  
  Des mescrens, et li feréis ;
  
  Bien estoient .XV. millier,
  
  Sarrasin, Persans et Escler.
  
  Ainsis avint, que Dex le vot,
  
  C’unne cité près d’anqi ot,
  
  Où avoit Crestiens en treuage
  
  Des Sarrasins et en servage ,
  
  Qu’oïrent dire la novèle
  
  Que des Chrestïens la rouèle
  
  Aloit à grant perdicion,
  
  Se d’ax n’avient subvencion.
  
  Il s’arment et aidier lor vont ;
  
  Les Sarrasins desconfit ont ;
  
  Tant chaplèrent et tant ferirent
  
  Que les Sarrasins desconfirent ;
  
  Chascuns en fu manans et riches,
  
  Se il ne fu trop fox ou nices.
  
  En la cité alèrent prendre
  
  L’avoir, et les Sarrasins pendre,
  
  Et près d’uit jors i sejornerent
  
  Pour ce que moult travillié ierent.
  
  ﻿De ciax-ci illuec vous lairai ;
  
  Dou Chevalier blecié dirai
  
  Qu’avoit héu le bras brisié ;
  
  Forment l’en a au cuer pesé
  
  Qu’il n’a esté en la bataille
  
  Avecques les autres sens faille,
  
  Car dou chastel vit vraiement
  
  La fin et l’encommencement.
  
  L’autre fame, non pas la soe, S’en vint vers li, faisant la roe,
  
  Et bien savoit de sa compeingne
  
  Qu’ele estoit en autre besoingne ;
  
  En décevant l’araisonna,
  
  Et soutilment l’ocoisonna,
  
  Com celé qu’ot mis s’estudie
  
  Por qu’il féist de li s’ammie.
  
  Tant fist cele, tant l’asproia
  
  Que li Chevaliers la proia,
  
  Et as mains la traist sor son lit
  
  Et en vot faire son delit.
  
  Cele li cort à la poistrine
  
  Et sa face li esgratine,
  
  Et li dist : « Chevalliers fallis,
  
  Jà de moi n’arez vo delis,
  
  Tant com vive la vostre amie.
  
  En vos n’a loiautéz demie ;
  
  Vos ne devez, bien dire l’ose,
  
  Moi requérir de tele chose ;
  
  Vos i avez vo sairement. »
  
  Et cilz li respondit briément.
  
  Qui fu souprins de ses paroles
  
  Decevens, attraians et moles :
  
  « Ou mourir t’esteut maintenant,
  
  Ou faire mon commendement.
  
  — Miex ain mourir, se morir doi,
  
  Que por vos face tel desroi
  
  Contre ceax à cui suiz donée.
  
  Qui m’ont de lor amor douée ;
  
  Jà non ferai, coment qu’il praingne ;
  
  Vos le diriez à ma compaingne. »
  
  Ainsis au Chevalier argue,
  
  Dont la prent, et en lit la rue,
  
  Et en vot faire son plaisir.
  
  « De ce vos povez bien taisir.
  
  Que jà à ce ne me menrois,
  
  Que vo talent de moi façois,
  
  Fait cele, se n’est en tel guise
  
  Que ma compeingne soit occise,
  
  Qu’en li n’a point de loiauté,
  
  Ne je ne pris riens sa bonté. »
  
  Tant l’a cele forment despite
  
  Par les paroles qu’el a dite
  
  Que li Chevaliers li otroie :
  
  « Or faites dont que je le voie. »
  
  Li Chevaliers va celé querre ;
  
  Des quarniax la rue à terre,
  
  Et cele chiet morte pasmée,
  
  Come cele qui fu acourée.
  
  ﻿Landemain si compaignon vindrent ,
  
  Et lor parlement à li tindrent,
  
  Où lor soingnans alée estoit.
  
  Cil lor respont qu’il ne savoit.
  
  Tant la quistrent et tant alèrent
  
  Qu’an fossez morte la trovèrent,
  
  Dont li demandent l’occoison
  
  Por coi morut, par tel raison.
  
  Li Chevaliers conté lor a Coment la fame l’argua,
  
  À faire einsis l’occision ;
  
  Le fait et la narracion
  
  Lor a conté, ce est la somme.
  
  Li Chevalier furent prodome ;
  
  Lor compaignon pas ne tuèrent.
  
  Adonc la fame entr’ax hucherent
  
  Pour qu’avoit fait tel murtre faire
  
  Et sa compeingne einsis desfaire.
  
  Cele respont : « Jel vos dirai,
  
  Que jà d’un mot n’en mentirai.
  
  Dou deul de ma compeingne avoie,
  
  Pour ce c’on li faisoit plus joie
  
  Qu’à moi, si com il me sembloit, .
  
  Et de vos miex amée estoit.
  
  Pour soupeçon de jalousie,
  
  Par hayne traicte d’envie,
  
  Pour ce la haïoie si forment,
  
  Qu’il ne me chaut de quel torment
  
  Desormais morir me faciez.
  
  Mais, se respitier me voliez,
  
  Ce que nous .II. fere souliens
  
  Feroie ; jà n’en faudroit riens. »
  
  Li Chevalier l’ont respitie
  
  Que ne fu pas à mort jugie.
  
  Molt se pena d’aux bien servir,
  
  Par que lor gré puit desservir.
  
  Tant fist qu’aussi bien les servoit
  
  Com lors quant deuz en y avoit,
  
  Ne ne se vont aparcevant
  
  De desfaut nui ne que devant.
  
  Einsis fust par ceste aventure
  
  Délivrée de mort obscure ;
  
  Des Chevaliers fu si privée
  
  Que ses services lor agrée ;
  
  One ne recrut de lor amor,
  
  Ne tost, ne tart, ne nuit nejor,
  
  Ains lor livroit assez estor,
  
  Car chascuns l’avoit à son tor.
  
  ### xxvii DU PREUDOME QUI RESCOLT SON COMPERE DE NOIER.
  
  ﻿Qui en la mer aloit .I. jor, I l avint à .I. pescheor,
  
  Qui en la mer aloit .I. jor,
  
  En un batel tendi sa roi.
  
  Garda, si vit très devant soi
  
  .I. home molt près de noier.
  
  Cil fu moult preuz et molt legier,
  
  Sus ses piez salt, un croq a pris,
  
  Liève, si fiert celui el vis
  
  Que parmi l’ueil li a fichié ; El batel l’a à soi saichié.
  
  Arriers s’en vait, sanz plus attendre ; Totes ses roiz laissa à tendre ; À son ostel l’en fîst porter,
  
  Molt bien servir et honorer.
  
  Tant que il fust toz respassez.
  
  ﻿À lonc tens s’est cil propenssez
  
  Que il avoit son oill perdu
  
  Et mal li estoit avenu : « Cist vilains m’a mon ueil crevé,
  
  Et ge ne l’ai de riens grevé ;
  
  Ge m’en irai clamer de lui
  
  Por faire lui mal et enui. » Tome, si se claime au Major,
  
  Et cil lor met terme à .I. jor.
  
  Endui atendirent le jor.
  
  Tant que il vinrent à la Cort.
  
  Cil, qui son hueil avoit perdu.
  
  Conta avant, que raison fu :
  
  « Seignor, fait-il, ge sui plaintis
  
  De cest preudome, qui, tierz dis,
  
  Me féri d’un croq par ostrage ;
  
  L’ueil me creva ; c’en ai domaige ;
  
  Droit m’en faites ; plus ne demant :
  
  Ne sai-ge que contasse avant. » Cil lor respont sans plus atendre :
  
  « Seignor, ce ne puis-ge deffendre
  
  Que ne li aie crevé l’ueil ;
  
  Mais en après mostrer vos vueil
  
  Coment ce fu, se ge ai tort.
  
  Cist hom fu en peril de mort
  
  En la mer, où devoit noier ;
  
  Ge li aidai ; nel quier noier.
  
  D’un croq le féri, qui ert mien,
  
  Mais tôt ce fîs-ge por son bien ;
  
  Ilueques li sauvai la vie.
  
  Avant ne sai que ge vos die ;
  
  Droit me faites, por amor Dé.
  
  Cil s’esturent tuit esgaré
  
  Ensamble pour jugier le droit,
  
  Qant un Sot, qu’à la Cort avoit,
  
  Lor a dit : « Qu’alez-vos doutant ?
  
  Cil preudons, qui conta avant,
  
  Soit arriéres en la mer mis,
  
  La où cil le féri el vis ;
  
  Que, se il s’en puet eschaper,
  
  Cil li doit oeil amender ;
  
  C’est droiz jugemenz, ce me sanble. »
  
  Lors s’escrient trestuit ensanble ;
  
  « Molt as bien dit ; jà n’iert deffait. »
  
  Cil jugemenz lors fu retrait ;
  
  Quant cil oï que il seroit
  
  En la mer mis où il estoit.
  
  Où ot soffert le froit et l’onde,
  
  Il n’i entrast por tôt le monde ;
  
  Le preudome a quite clamé.
  
  Et si fu de plusors blasmé.
  
  ﻿Por ce vos di, tôt en apert.
  
  Que son tens pert qui félon sert.
  
  Raembez de forches larron.
  
  Quant il a fait sa mesprison,
  
  Jamès jor ne vous amera,
  
  Ains à tousjours vous haïra ;
  
  Jà mauvais hom ne saura gré
  
  À mauvais, si li fait bonté ;
  
  Tot oublie, riens ne l’en est,
  
  Ençois seroit volentiers prest
  
  De faire li mal et anui,
  
  S’il venoit au desus de lui
  
  ### xxviii DU FOTEOR.
  
  ﻿Mais que son dit n’en affebloie Q ui fabloier velt si fabloie,
  
  Mais que son dit n’en affebloie
  
  Por dire chose desresnable ; L’en puet si bel dire une fable
  
  Qu’ele puet ainsi com voir plaire.
  
  ﻿D’un vallet vous vuel conte faire,
  
  Qui n’avoit mie grant avoir ; Mais il n’ert mie sanz savoir.
  
  Ne porquant bien vestuz estoit ; Cote et mantel d’un drap avoit,
  
  Et nueve espée et uns nués ganz.
  
  Beax vallez ert et avenanz ; Enter .XXVI. ans avoit.
  
  Nus mestier faire ne savoit ; De vile en vile aloit toz jors,
  
  Par chevaliers, par vavassors ; Si mengoit en autruiz ostex,
  
  Quar petiz estoit ses chastex.
  
  .I. jor vint à une cité ;
  
  Ge en ai le non oublié,
  
  Or soit ainsinc com à Soissons.
  
  Pains et vins et char et poissons
  
  Menja la nuit à grant plenté ;
  
  Ses ostes à sa volenté
  
  Li fist venir de quanqu’il volt,
  
  Et il li dit tôt à brief mot :
  
  « Béax dolz ostes, cest m’escot
  
  Paiera tex qui n’en set mot.
  
  Or me dites, foi que devez
  
  La riens que vos plus chier amez,
  
  Et que Diex joie vos ameint,
  
  Où la plus bele dame meint
  
  De Soissons, la plus bele voire.
  
  — Par foi, si c’on nos fait acroire
  
  Moi et toz çax de ceste vile,
  
  Madame Marge qui ne file,
  
  La feme Guion de la place.
  
  C’est la plus bele que g’i saiche ;
  
  Néis ses mariz le tesmoigne
  
  Qu’el n’aime mie un’ escaloigne
  
  Mains li que lui, mais plus encor.
  
  Por qoi le demandez-vos or ?
  
  — Beax hostes, foi que me devez,
  
  Puis que conjuré m’en avez.
  
  Or escoutez. Menestrex sui ;
  
  Si sui et à li et à lui
  
  Envolez de par .I. haut home ;
  
  Or vos en ai dite la some.
  
  — Beax ostes, c’est uns marchéanz
  
  Molt larges et molt dependanz,
  
  Et sa feme riens ne l’en doit ;
  
  Beau vos sera s’ele vos voit.
  
  — Voir, oïl voir, molt très matin
  
  Li dirai-ge en mon latin,
  
  Se ge puis, mon messaige bien. » Emprès ce ne distrent puis rien,
  
  Ainz s’en alerent luès gesir ;
  
  Mais cil, qui estoit en désir
  
  De la bele dame véoir,
  
  Ne pot onques avoir pooir
  
  De dormir jusqu’à l’ainz jornée, Et, lues que l’aube fu crevée,
  
  Leva sus, si s’apareilla
  
  Et, enprès, son oste esveilla ;
  
  Si li pria qu’il retenist
  
  S’espée très qu’il revenist.
  
  En gaiges por l’escot du soir ;
  
  Et il li dist : « Volentiers voir,
  
  Beax ostes, alez de par Dieu ;
  
  Diex vos doint venir en tel leu
  
  Où auques puïssoiz gaagnier.
  
  Laissiez vos ençois enseignier
  
  L’ostel, où vos aler devez,
  
  Que vos de ci mais remuez. » Lors s’en va-t’il à molt grant joie,
  
  Quant monstrée li fu la voie.
  
  À l’ostel molt droit assena,
  
  Si com la voie le mena,
  
  Mais n’ert encore nus levez.
  
  D’autre part la voie ert alez ;
  
  Droit endroit l’us, sor .I. estai
  
  Se sist, mais ce li fîst molt mal
  
  Que si longuement vit clos l’uis,
  
  Quar il i sist grant pièce puis
  
  Ainz que levast la chamberiere,
  
  Qui n’estoit mie costumière
  
  D’espier çax com jor le jor,
  
  Mais por ce ot plus grant laisor
  
  Que ses sires n’iert en la vile.
  
  ﻿Quanque cil porpenssoit la guile
  
  Comment il porroit esploitier
  
  De soi à la dame acointier,
  
  La baissele esveillie fu ;
  
  Son huis ovri, si fîst du fu ;
  
  Si vait son ostel arréer,
  
  Tant qu’ele prist à regarder
  
  Celui qui devant l’us séoit,
  
  Qui en ses .II. mains tornoioit
  
  .I. blans ganzque il enformoit,
  
  Et toz jors vers l’us regardoit ;
  
  Durement s’en esmerveilla.
  
  Atant la dame s’esveilla,
  
  Tant que fors de la chambre oissi ;
  
  Si vit le vallet en droit li ;
  
  Très parmi l’us le vit séoir ;
  
  Durement li plot à véoir
  
  Qu’il avoit les crains beax et blons,
  
  À merveille les avoit lons.
  
  Janbe sor autre iluec séoit ;
  
  Mielz li plaist come plus le voit ;
  
  En son cuer à enmer le prist,
  
  Sa baissele apele et li dist :
  
  « Maroie, quar me di or, voir,
  
  Que cil est que là voi seoir ?
  
  — Dame, foi que doi vos, ne sai ;
  
  Dès hui matin que m’esveillai
  
  Le vi-ge iluèques assis ;
  
  Ne sai por qoi tant i a sis ;
  
  Ge cuit que c’est .I. barestière.
  
  — Maroie, par l’ame ton père,
  
  Va ; si li va tant demandant
  
  Que tu saiches qu’il va querant
  
  Et por qoi iluec a tant sis. »
  
  Son cul a par l’oreille pris
  
  Maroie devant et derrière ;
  
  Si a passée la charrière.
  
  ﻿Si com sa Dame li commande,
  
  Au vallet vient ; si li demande :
  
  « Quex hom estes vos, beax amis,
  
  Qui tote jor avez ci sis ?
  
  — Ge sui fouterres, bele suer.
  
  Que bone joie aïez au cuer
  
  Et bone joie vous doint Diex !
  
  — Beax sire, vos et vostre giex
  
  Fussiez ore en une longaigne.
  
  Molt me tome à grant engaigne
  
  Que vos issi m’avez gabée. »
  
  Par mal talent s’en est tornée ;
  
  S’a trespassée la charrière ;
  
  À sa Dame revint arrière.
  
  La Dame la vit, si s’en rist :
  
  — Maroie, fait ele, que dist
  
  Li valléz, qui tant a là sis ?
  
  — Dame, ne me chalt de ses dis ;
  
  Jà est .I. gloz, .I. mal lechière.
  
  — Ne t’a mie fait bêle chière,
  
  Quant si t’en revienz esmarie :
  
  Que dist-il ? Nel’ me cele mie.
  
  — Jà me dit qu’il est .I. fouterre.
  
  — Dit il ce, par l’âme ton père ?
  
  — Oïl, Dame, foi que vos doi.
  
  — Tu me gabes, ge cuit, par foi.
  
  — Non faz, Dame, foi que doi vos.
  
  — Maroie, alom i anbedox.
  
  — Dame, alez i trestote soule ;
  
  Il n’i a mie trop grand foule ;
  
  Ge n’ai cure de ses paroles.
  
  Trop sont anuieuses et foies.
  
  — Maroie, ge i vois savoir.
  
  — En non Dieu, vos faites savoir ;
  
  Jà en revenrez tote saige. »
  
  Cele, qui ot le cuer volaige.
  
  S’en va tôt riant cele part.
  
  Et cil ne fist pas le coart,
  
  Ainz se leva contre la Dame,
  
  Et cele qui, com joene feme,
  
  Ne se pooit tenir d’e rire,
  
  Quant el i vint, ne sot que dire,
  
  Si que tote s’envergoigna ;
  
  À chief de pose si parla :
  
  « Quex hom estes ? » Et il li dist :
  
  « Dame, donc ne le vos aprist
  
  La pucele qui ci fu ore ?
  
  Volez que ge le die encore ?
  
  Ge sui fouterres à loier ;
  
  Se me volioiz à loer,
  
  Ge cuit si bien vos serviroie
  
  Que vostre bon gré en auroie.
  
  — Alez, sire, honiz soiez ;
  
  Bons estes, se vos ne piriez,
  
  Qui la gent servez de tel guile.
  
  — Dame, foi que je doi saint Gille,
  
  Ge ai eu maint bel servise
  
  De servir dames en tel guise.
  
  Voire d’aucune sanz henor. — Et, ne por quant, ce ert à jor
  
  Ou en tasche que vous ovrez ?
  
  Se vos ma pucele servez,
  
  .IIII. deniers de sa gaaigne
  
  Vos donra, se ele vos daigne ;
  
  Tant aurez-vos por lui servir,
  
  Se vos les volez deservir.
  
  — Dame, de la vostre besoigne
  
  Penssez, ainz que de ci m’esloingne,
  
  Quar ne vueil mais ci plus ester. »
  
  Lors s’en va, sanz plus arrester,
  
  Et la Dame le rehuscha :
  
  « Mar i alez, çà venez, çà ;
  
  Dites, foi que devez henor,
  
  Combien en vos done le jor.
  
  — Dame, [tout] contre ce qu’ele est,
  
  Me puet tote jor trover prest.
  
  La laide me done sols .C.
  
  Par ce que ele l’aise sent,
  
  Et la bele me done mains.
  
  — Par foi, vos n’estes pas vileins ;
  
  Et combien penroiz-vos de moi ?
  
  — Dame, fait-il, foi que vos doi,
  
  Se ge ai .XX. sols et mon baing, Et ge ai mon conroi de gaaing,
  
  Gel voldrai molt bien deservir,
  
  Quar ge sai bien et bel servir
  
  Une dame, quant g’i met paine. »
  
  Atant la dame o lui l’enmaine,
  
  Que plus lonc conte ne volt faire.
  
  Sa bajasse en ot grant contraire,
  
  Quant o celui la voit venir,
  
  Tant dit, ne se pot à tenir ;
  
  « Diex aïue, or avomes hoste :
  
  Dahèz ait-il s’il ne vos oste
  
  Encui le mentel de cel col ;
  
  Par foi, ge le tenrai por fol
  
  S’il n’i gaaigne son escot.
  
  — Tais toi ; si ne sone mais mot,
  
  Fait la dame ; ge te ferroie
  
  Si que sanglante te feroie ;
  
  Mais porchace, foi que doiz moi, Que nos aions .I. bon conroi
  
  Et que li bains soit eschauffez.
  
  — Baig, fait-ele ; por les mausfez
  
  Puis-ge mais hui baing eschauffer.
  
  — Dame, ne fust por moi lasser
  
  Et por ce qu’il vos anuiast,
  
  Ceste pucele me loast ;
  
  Issi vers lui me deduiroie
  
  Que debonnaire la feroie.
  
  Si la me laississez servir.
  
  — Comment porrïez deservir
  
  Dont envers moi vostre loier ?
  
  — Dame, bien volez emploier
  
  Vostre avoir en marchéandise,
  
  Fait la garce ; par seint Denise,
  
  S’il me servoit à mon talent,
  
  Avoir porroit de mon argent
  
  Et du mien tost une grant part.
  
  — Non fera, foie, Diex l’en gart,
  
  — Si fera, s’il vos plait, ma dame ;
  
  Jà n’i aura perte de l’ame ;
  
  Ge sai le mestier par usaige ;
  
  Il n’a el mont oisel volaige,
  
  Moineax ne colons, qui tant œuvre
  
  Com ge faz, quant je sui en l’uevre.
  
  — Sire, que vos done ma dame ? »
  
  Fait se il : « Bele, par saint Jame,
  
  .XX. sols de bons deniers me done,
  
  Baing et conroi com à preudome.
  
  — Et vos combien de moi prendrez ? — Par foi, grant solaz atendrez
  
  Hui cest jor de moi por dix livres.
  
  — Qu’avez-vos dit ? Estes-vos yvres,
  
  Qui dix livres me demandez ?
  
  Dites mains, se vos commandes.
  
  — .VI. livres soient. — Mais .III., sire ;
  
  Je n’oseroie de mains dire.
  
  — .C. sols dorrez, fait-il, au meins.
  
  — Tendez donc çà, sire, vos mains ;
  
  Si sera la paumée faite,
  
  Quar li marchiez molt bien me haite ;
  
  L’argent aurez jà en baillie. »
  
  À son escrin en est saillie
  
  Où li .C. sols nombrez gisoient.
  
  Qui dès antan mis i estoient,
  
  Que de pieça aünez ot.
  
  Et sa dame s’enmerveillot
  
  Quant fors de son escrin voit traire ;
  
  Plus en ot joie que contraire,
  
  Por ce que l’avoit ramposnée.
  
  Par deus foiz l’a cil retornée
  
  Molt tost et molt isnelement.
  
  Et cele puis molt liéement
  
  Fist ce qu’an l’ostel ot affaire ;
  
  Molt fu puis lie et débonnaire ;
  
  Le baig chaufa ; le mengier fist ;
  
  Quant le baig fu fait, si le mist
  
  En une cuve enz en la chambre.
  
  Et cil, à qui de rien ne manbre
  
  Fors de son preu et de son aise,
  
  De quanqu’il onques puet s’aaise ;
  
  Si entre el baig, la dame o lui.
  
  Assez mengerent ambedui
  
  Et burent bon vin à plenté ;
  
  La dame ot bien sa volenté
  
  De tot fors del deerrain mès,
  
  Et cil, qui du mestier ert frès,
  
  Ne se volt à lui affroier
  
  De si qu’il ot tôt son loier,
  
  .XX. sols toz contez en sa main.
  
  Et, quant cil en ot fet son plain,
  
  De la cuve sailli luès fors ;
  
  À .I. drap essuie son cors ;
  
  O la dame couche en un lit.
  
  Molt plainement fist son delit
  
  De la dame une foiz sans plus ;
  
  Tantost se vesti, sailli sus ;
  
  Cil s’en entre el baing de rechief,
  
  Mais, qui qu’en soit ou bel ou grief,
  
  Atant ez-vos l’oste venu ;
  
  Lors croi que mal soit avenu.
  
  ﻿Marion, lues que ele l’oit,
  
  En la chambre s’en va tot droit ;
  
  À sa dame vient, si li dist.
  
  La dame l’ot, pas ne s’en rist,
  
  Ainz vient au bai[n]g au bacheler :
  
  « Or tost, dit-ele, du haster,
  
  Me sire vient, reponez-vos.
  
  — Ce est donc autre que li cox.
  
  — C’est mes mariz. — Donc vait-il bien.
  
  — Mais mal, fait-ele, por nule rien,
  
  Que por riens que el mont éust
  
  Ne voldroie qu’il vos éust
  
  Trouvé, mais issiez molt tost fors.
  
  — Dame, foi que ge doi mon cors,
  
  Ge n’en istrai, ore ne ore,
  
  Ainz me vueil ci deduire encore ;
  
  Mais recouchiez en vostre lit ;
  
  S’alons faire nostre délit.
  
  — À mal éur que dites-vos ?
  
  Vez ci jà mon seignor sor nos. »
  
  Atant li sire en la chambre entre,
  
  Et la dame, qui tuit li membre
  
  Tranblent de hide et de paor, Ne dit un mot à son seignor,
  
  Ainz est fors de la chambre issue.
  
  Et cil du bai[n]g ne se remue, Mais qu’il dist : « Bien viegnoiz, bel oste. »
  
  Cil ne dit mot, qui sa cape oste.
  
  ﻿Quant le vit, si fu si pensis ;
  
  Si dist : « Qui estes vos, amis, Qui en ma chambre vos baigniez ?
  
  — Mais vos, qui ci ne me daigniez
  
  Respondre quant ge vos salu,
  
  Quar ge sui cil qui a valu
  
  Plus as gentix dames du mont
  
  Que tuit cil qui el siecle sont ;
  
  Quar ge sui un fouterres maistre ;
  
  Jamais si bon ne pourra naistre.
  
  .XX. sols doi ci gaaignier hui.
  
  Bien les i aurai sax encui
  
  La dame qui m’a aloé,
  
  Quar bien la cuit servir à gré ;
  
  Mais n’ai encor à lui géu,
  
  N’encore mon loier éu.
  
  Mais or est tens de commencier ;
  
  Molt tost la me faites coschier ;
  
  Si irai faire mon revel.
  
  ﻿Amis, ge vos dirai tot el.
  
  Dès qu’ainsi est que loez fustes,
  
  Ne vos avuecques li géustes,
  
  Por ce perdre ne devez rien ;
  
  Por lui vos paierai-ge bien. »
  
  Lors est cil fors du baig issuz ;
  
  Autre .XX. sols a recéuz.
  
  Or enport cil double loier ;
  
  N’a cure de li convoier
  
  La dame, quant cil s’en ala ;
  
  Cil à Dieu commandez les a ;
  
  Cil, qui .VII. livres enporta,
  
  Son oste molt reconforta
  
  Quant il li monstra li deniers.
  
  Toz dis fu-il toz costumiers
  
  De servir dames en tel guise, Puis en reçust maint bel servise.
  
  De povreté vint à richece,
  
  Et puis avint, por sa proece,
  
  Qu’il quist de lui garir engien,
  
  Nequedent il i chaï bien ;
  
  Mais tel .C. meller s’en péusent.
  
  Qui en la fin honiz en fussent ;
  
  Mais fortune, à qui il servi,
  
  L’en dona ce qu’il deservi.
  
  L’en dit pieça : Qui va, il lesche,
  
  Et qui toz jors se siet, il sèche.
  
  ### xix C’EST DE LA DAME QUI AVEINE DEMANDOIT POUR MOREL SA PROVENDE AVOIR.
  
  ﻿Qu’anmoit de si très grant randon I l avint, assez près de Rains,
  
  D’une dame à vuoutiés rains
  
  Qu’anmoit de si très grant randon
  
  Car cuer et cors en habandon
  
  Avoit mis en très bien amer
  
  En un vallet fort et legier,
  
  Bel et gent, et mignot et cointe ; Forment avoit chier son acointe ; Et le vallés si fort l’amoit
  
  C’à chose autre riens ne pançoit,
  
  Et, quant venoit c’ansamble estoient,
  
  À merveille se conjoioient ; N’est nus qui dire le séust,
  
  Ne que raconter le péust,
  
  Com si dui amant sont engrès
  
  De veoir l’un l’autre tout adès.
  
  Que vous iroie-je contant.
  
  Ne les paroles alongant ? Tant firent et tant esploicterent
  
  Si dui amant qu’il s’espouserent
  
  À grant joie et à grant deduit,
  
  Sens encumbrier et senz anuit.
  
  Donc fu li tens à lor devise ;
  
  Car chascuns par grant covoitise
  
  Ama son per tant com il dut
  
  Loialment, et bien i parut,
  
  Car lor voloirs estoit tout un
  
  Et lors estas estoit conmun ;
  
  Tristans, tant com fu en cest monde,
  
  N’anma autant Ysoue la blonde
  
  Cum si .II. amans s’entr’emmerent
  
  Et foy et honnor se porterent.
  
  Moult bel menoient lor deduit
  
  Privéement et jor et nuit,
  
  Et, quant venoit à cel solas
  
  Qu’i se tenoient, bras à bras,
  
  Où lit où estoient couchié
  
  Et l’un près de l’autre aprouchié,
  
  Adonc menoient lor revel Entr’aus et tant bien et tant bel,
  
  Par amistiez et par delit,
  
  Jà ne queissent issir du lit ;
  
  Car cele, selonc sa nature.
  
  Si amoit moult l’envoiséure.
  
  Et le solas et le deduit
  
  Qu’ele en avoit chascune nuit,
  
  Et pour ce moult miex l’en servoit.
  
  Et cils por s’amor s’esforçoit,
  
  Car, de quel part que il venoit,
  
  Adens enverse le couchoit ;
  
  Sens respit querre et sens essoingne,
  
  Faisoit adès cele besoingne,
  
  Ou fust en lit ou fust à terre,
  
  Tout sens autre alloingne querre.
  
  ﻿Lonc tens menèrent ceste vie
  
  Ensamble par grant druerie,
  
  Et, ce vos di pour vérité
  
  Come moult grande privauté
  
  Orent entr’aus .II. establie,
  
  Si vos dirai la mencolie
  
  Que cilz ot aprinse sa mie :
  
  « Par amistié, par druerie,
  
  Seur, dit-il, je te veuil aprendre,
  
  Et tu i dois moult bien entendre,
  
  Car par l’amor grant qu’à toi ai,
  
  Tout mon covine te dirai.
  
  Quant je te voi aucun meschief
  
  Avoir, en membre ou en chief,
  
  Saches je n’ose à toi gesir.
  
  Pour accomplir nostre désir,
  
  Car je trop correciez seroie
  
  Se mal ou anui te faisoie ;
  
  Si te dirai que tu feras
  
  Toutes fois qu’avec moi seras,
  
  Soit en lit ou en autre place,
  
  Et tu vourras que je te face
  
  Se jolif mestier amouroux :
  
  Se me diras : « Biax frères doux,
  
  « Faites Moriax ait de l’avainne, »
  
  Et tu soies de ce certainne
  
  Que je l’en donrai volentiers
  
  Selonc ce qu’il sera mestiers
  
  Et je pourrai et tu vourras,
  
  Car jà à ce tu ne faurras. »
  
  ﻿Cele li respont com cortoise :
  
  « Biax frères douz, de ce t’aquoise,
  
  Jà por cel ne te hucherai,
  
  Ne là por ce ne te dirai
  
  Que Moriax vuille avainne n’orge ;
  
  Miex aim c’on me couppast la gorge
  
  Que je tel outrage féisse
  
  Ne qu’ainsis huchier apréisse. »
  
  ﻿Cilz li respondit erramment :
  
  « Si feras, car jel te comment,
  
  Car c’est tout un entre nous deuz,
  
  Car je vuil tout ce que tu veuz ;
  
  Donc ce que vueil tu dois voloir,
  
  Sens toi en nul endroit doloir. »
  
  ﻿Cele li a respondu tost
  
  Et seli dist : « Tu ies tous sos,
  
  Qui veus que die tel outrage ;
  
  N’afiert à fame qui soit sage. »
  
  Et sachiez, que qu’ele déist,
  
  Que moult volentiers le féist ;
  
  Jà pour danmage nel’ laissast, Ne pour honte, que ne huchast
  
  À Morel avainne donner ;
  
  Miex s’amast à ce abandonner
  
  Qu’ele sa provande perdist.
  
  Mais savez por qu’ele le fist ?
  
  Pour miex enlachier son mari
  
  Et faire son voloir de li
  
  Car fame, selonc sa nature,
  
  La riens, que miex ara en cure
  
  Et tout ce que miex li plaira,
  
  Dou contraire samblant fera.
  
  Et li maris qui moult l’ama,
  
  Cum cilz qui simple la cuida,
  
  Li commanda diligemment
  
  Que féist son commandement
  
  Et que demandast de l’avainne
  
  Por Morel chascune semainne,
  
  Et chascun jor, à chascune houre, Qu’il l’i plairoit et sens demoure.
  
  ﻿Cele, qu’ot bone volenté,
  
  Respont, par grant humilité, Que moult bien l’en demanderoit,
  
  Quant verroit lieus et poins seroit.
  
  Cilz se coucha et si se just
  
  Conque la nuit ne se remust ,
  
  Ne landemain trestot le jor ;
  
  À la Dame anuie le sejor.
  
  Ainsis le fit .II. nuis après
  
  Et les .II. jors trestout adés,
  
  Et la Dame, qui ot apris
  
  Sa rante avoir com li fu vis,
  
  Sachiez en fu moult correcie,
  
  Et dist que ne s’oublira mie,
  
  À l’autre nuit, à bonne estrainne,
  
  Penre por Morel de l’avainne.
  
  ﻿Si tost com il furent couchié,
  
  Cele a son mari aprouchié,
  
  En aplainnant, en acolent,
  
  En faire tout à son talent,
  
  Puis taste deçà et delà ;
  
  Moult souefment araisnié l’a ;
  
  « Frere, miex me souliez amer,
  
  Et Dame et amie clamer ;
  
  Mais or croi l’amor est fenie
  
  Et sans raison tost départie ;
  
  Por une autre m’avez guerpie,
  
  Où vous avez vo druerie.
  
  — Non ai, par ma foi, bele seur ;
  
  Je n’ai aillors qu’an vous mon cuer ;
  
  Vos iestes m’ammie et m’ammors ,
  
  Et mes solas et mes secors. »
  
  Cils monta sus por solacier,
  
  Que plus ne l’osa correcier,
  
  Car il moult très bien s’aperçoit
  
  Que Moriax aveinne voloit.
  
  Une fois li a fait cele œuvre.
  
  Et cele a bien chier c’on requeuvre,
  
  Qu’à pièce n’en seroit lassée,
  
  Li a dist par grant remposnée :
  
  « Sire, l’autre jour me disiez
  
  Qu’à Morel aveinne donriez
  
  Toutes fois qu’an auroit besoing ;
  
  Or en aiezdou donner soing
  
  Orendroit, sire, si vous plaist. »
  
  Cilz monte sus, sens plus de plait,
  
  Et donne à Morel de l’avainne,
  
  De la millor, de la plus sainne ;
  
  Ainsis le fist tout demanois,
  
  Et cele hucha l’autre fois,
  
  Et cilz tout adès li dona
  
  L’avainne qu’ele demanda.
  
  ﻿Quant vint après à l’autre nuit,
  
  Cilz s’endormi jusqu’à miennuit ;
  
  Et cele qui ne dormoit pas
  
  Ne tint pas ceste affaire à gas,
  
  Ainsois bouta son mari tant,
  
  Et dist c’on li tenist convant.
  
  Cilz s’aparoille et monte sus
  
  Qu’amont, qu’aval, que sus que jus ;
  
  Ainsis fist à pou de séjour
  
  Dès le couchier jusques au jour.
  
  Tant fu cele bone maistresce
  
  De ramentevoir sa promesce
  
  Qu’ele ot tost la honte béue
  
  Qu’ele avoit à premiers héue.
  
  Despuis cele houre, baudement,
  
  Sa promesce ala demandant,
  
  Com cele qui ne s’en vot faindre ;
  
  Moult gentement se set complaindre
  
  Vers son mari et soupploier,
  
  Et doucement aplainnoier
  
  Par coi Moriax sa provende ait.
  
  ﻿Et cilz qui ne veut point de plait,
  
  Li baille selonc ce qu’il peut,
  
  Et s’esforce plus qu’il ne seut ;
  
  Et cele n’est point esbahie
  
  De dire : « Ne m’obliez mie. »
  
  Et en mangeant et en bevant,
  
  Li va tout adès requérant
  
  Que doint sa provande à Morel ;
  
  Dou tarder ne li est point bel.
  
  Et cilz l’en donne se qu’il peut,
  
  Mais mains assés que il ne seut, .
  
  Car ou mont n’a grenier si grant
  
  Que Moriax ne meistà noiant.
  
  Appetisiez est li greniers,
  
  Dont Moriax a esté rantiers ;
  
  Et cils, qui la clef emportoit,
  
  S’aparçoit bien que vuis estoit ;
  
  Se ne set coment desamordre
  
  La rien à c’on le veut ramordre,
  
  Car fort chose est d’acoustumance.
  
  Or est cil dou tout en balance,
  
  Mais ne s’esmaie point le jour,
  
  Car il s’en va en son labour ;
  
  Mais, quant se vient à l’anuitier
  
  Et on le haste de couchier,
  
  Avant qu’il se puist endormir,
  
  En veut celé avoir son plaisir ;
  
  Moult demande à bonne estrainne ;
  
  « Moriax veut avoir de l’avainne. » .
  
  Cilz l’en donne à quelque meschief.
  
  Mais bien set pou en i eschiet
  
  Selonc sa première coustume ;
  
  Le feu qui tout adès alume
  
  Ne peut estaindre, n’i vaut rien ;
  
  Or est chéus en mal lien
  
  De sa femme qui l’en despite
  
  Pour la provande, qu’est petite
  
  Et donnée en rechinnant ;
  
  N’est pas tele comme devant,
  
  Car cil ne set tant efforcier
  
  Que jà por ce l’oit-on plus chier ;
  
  Molt li va or de mal en pis ;
  
  De sa fame est au dessous mis.
  
  ﻿Que vous feroie plus lonc conte,
  
  Vous qui savez à ce que monte ?
  
  Ne ferai plus longue demoure,
  
  Oiez qu’en avint à une houre.
  
  Cilz fu trop laches et suciéz,
  
  Frailles, vuis et touz espichiez,
  
  Et toute la mole des os
  
  Li fu issue de son cors,
  
  Qui n’ot ne force ne vertus ;
  
  Cil mestier faire ne pot plus.
  
  Cele c’est bien aparcéue
  
  Que sa force est bien déchéue ;
  
  Adonc se mist en moult grant painne,
  
  Que sa force tost li revaingne ;
  
  Ne le volt de rien mesaisier ;
  
  Moult le comença aaisier,
  
  Et moult doucement l’aséure ;
  
  Moult a en lui mise sa cure
  
  Por qu’il reviengne en sa vertu,
  
  Por recouvrer le tens perdu.
  
  Et, quant il ot esté baingniez
  
  Delèz sa fame, et puis sainniez,
  
  Si tost com il fu en bon point,
  
  La Dame resgarda son point,
  
  Demanda li coment li est :
  
  « Vostre merci, dist-il, bien m’est ;
  
  Je suis tous prox et fors et sains ;
  
  Si sui garis dou mal des rains ; »
  
  Et celé c’est moult esjoïe
  
  De la nouvele qu’ot oïe ;
  
  Car, si tost comme couchié furent
  
  En lor lit et ensamble jurent,
  
  Se li print à ramentevoir
  
  À faire vers li son devoir,
  
  Et li dist bien à longue alainne :
  
  « Moriax veut avoir de l’avainne. »
  
  ﻿Cilz s’efforça, por pais avoir,
  
  Et fist aucques à son voloir ;
  
  À cele nuit bien couvant tint,
  
  Tant qu’à une autre nuit revint
  
  Que celé moult le tisonna
  
  Et durement le tagonna,
  
  Et puis par bel sen li demande
  
  Por avoir Morel sa provande.
  
  Cilz vit qu’à ce panroit la mort,
  
  S’il n’en pernoit aucun confort,
  
  Car il estoit tous espichiez
  
  Par son effort, et tous suciez ;
  
  À male fin l’esteut venir ;
  
  S’il veut ainsis ce maintenir,
  
  Bien sot qu’il ne porroit durer
  
  Ne ceste painne endurer.
  
  Pourpensa soi que il feroit,
  
  Et comment il s’en cheviroit,
  
  Et comment se delivreroit
  
  De tout ce qu’ele requeroit.
  
  ﻿Or escoutez comment le fist ;
  
  D’estre mal haitiez samblant fist ;
  
  Son cul torna en son giron,
  
  Et li chia tout environ
  
  Que bran, que merde, qu’autre choze,
  
  Et se li dist à la parclose :
  
  ﻿« Seur, dès or mais te tien au bran,
  
  Et ainsis com tu veus s’en pran ;
  
  Bien saches l’aveinne est faille ;
  
  Fait t’en ai trop grant départie ;
  
  À noiant est mais li greniers
  
  Dont Moriax a esté rantiers ;
  
  Dès or au bran t’esteut tenir,
  
  Car l’avainne as faite fenir.
  
  Quant les haus jors venir verras,
  
  D’aveinne taprovande aras ;
  
  Dou bran auras les autres jors ;
  
  De moi n’auras autre secors ;
  
  Desormais au bran te tenras,
  
  Car de l’avaine point n’aras. »
  
  ﻿Quant cele l’oit, n’en doutez mie
  
  Que moult forment fu esbahie,
  
  Si que ne pot nul mot respondre,
  
  Ne que se vot dire espondre ;
  
  Mais ains puis pour Morel provande
  
  Ne quist, ne petite ne grande ;
  
  Forment se sentit decéue
  
  Por la laidure qu’ot éue ;
  
  En grez prinst ce que pot avoir ;
  
  Ne fist pas force à l’autre avoir,
  
  Et cilz la servi ce qu’il pot,
  
  Et toutes fois que il li plot,
  
  Je ne di pas au gré de li,
  
  Mais au voloir de son mari.
  
  ﻿À vous di, qu’iestes mariez ;
  
  Par cest conte vous chastiez ;
  
  Faites à mesure et à point,
  
  Quant verrez lieu et tens et point.
  
  * ↑ Note de Wikisource : L’auteur dans son texte dit s’appeler Bernier.
  * ↑ Les premiers vers de ce fabliau manquent dans le manuscrit, qui est défectueux en cet endroit.
  
  A. — Paris, Bibl. nat., Mss. fr. 19152, fol. 69 vᵒ à 70 rᵒ.
  
  B. — Paris,» Bibl. nat.,» Mss. fr.» 837, fol. 213 vᵒ à 214 rᵒ.
  
  Le ms. 354 de Berne contient ce fabliau sous le titre de : « Li esbaubismanz lecheor ».
  
  Publié d’abord par B. de Roquefort, De l’état de la Poésie françoise, 1815, p. 290-305, d’après le ms. A. — Publié ensuite comme inédit par A. C. M. Robert, de la Bibliothèque Sainte-Geneviève, Fabliaux inédits, 1834, p. 16-26, et par Achille Jubinal, Œuvres complètes de Rutebeuf, 2ᵉ éd., 1875, III, 2-14, d’après le ms. A ; donné en extrait par Legrand d’Aussy, éd. Renouard, II, 369-892.
  
  Le ms. B porte comme titre : « La gengle au ribaut ».
  
  Vers 8 — Com tu es. B, Vez comme es.
  
  9 — * gaagnaige. A, gaaigne.
  
  11 — bones. B, beles.
  
  14 — cuit. B, croi.
  
  19 — Tu. B, Qui.
  
  22 — un cureur. A, une uevre. B, une oevre. C’est évidemment le sens d’œuvre qu’il faut adopter comme leçon.
  
  24 — d’amone, leçon de Robert. A, d’aucone. B, d’aucune, qui est la bonne leçon.
  
  27 — Lechieres. B, Et lechier.
  
  29 — Cils homs, com. B, Com cils homs.
  
  30 — robe. B, cote.
  
  31 — N’a u. B, N’aura.
  
  32 — Or esgardez. B, Veez or en.
  
  35 — quant tel. A, quant que. B, quanques.
  
  39 — bone œuvre. B, oevre bons.
  
  40 — * Tu sanbles un. A, Tu sanble un. B, Ainz es uns ors. — bouvieis. A, B, bouviers.
  
  42 — un meneur. B, meneres.
  
  43 — Miels. B, Molt miels. — faces. B, fez.
  
  46 — Diex t’aïst. B, t’aïst Diex. — s’onques tu as, lisez s’onques tuas. B, se tu tuas.
  
  50 — Pour Dé. B, Pour ce.
  
  53 — repondre. B, respondre.
  
  54 — on. B, l’en.
  
  58 — conter. B, chanter.
  
  63 — et, lisez ou.
  
  65 — B, Chanter el monde n’i a tel.
  
  66 — On remarquera que, dans l’énumération des chansons de geste, la plaisanterie consiste à emprunter à deux chansons différentes les éléments de deux nouveaux titres combinés deux à deux. Ici « Guillaume au tinel » est une allusion à « Guillaume au cort nez ».
  
  68 — « Renoart au cort nés » , allusion à « Renoart au tinel ».
  
  69 — com. B, quant.
  
  70 — d’Aie. B, d’Aien. — « Aïe de Nanteuil », allusion au roman d’« Aïe d’Avignon ».
  
  72 — Garins. A, B, Garnier, qui est la bonne leçon. — « Garnier d’Avignon », allusion à « Garnier de Nanteuil ».
  
  74 — « Guyon d’Aleschans », allusion à « Guy de Bourgogne ».
  
  75-76 — Manquent dans B. — « Vivien de Bourgogne », allusion à un roman perdu portant le titre de « Vivien d’Aleschans », qui a dû précéder la « Chevalerie Vivien » et « Aliscans », rattaché plus tard à la Geste de Guillaume au court nez.
  
  76 — « Bernart de Saisoigne », allusion à « Bernard de Brabant », personnage de la maison de Monglane, héros d’une chanson perdue. Cf. G. Paris. Hist. poét. de Charlemagne, p. 79.
  
  77 — Guiteclin. B, Guidequin. — « Guiteclin de Brebant », allusion à « Guiteclin de Saisoigne », c’est-à-dire à la « Chanson des Saxons ».
  
  78 — « Ogier de Montauban », allusion à la chanson d’« Ogier le Danois ».
  
  79-98 — Manquent dans B.
  
  80 — « Renaut le Danois », allusion à « Renaud de Montauban ».
  
  85-86 — « Gauvain et Kex », personnages des romans de la Table ronde, qui se prennent ici mutuellement leur épithète ordinaire.
  
  87 — « Perceval de Blois », allusion à « Perceval le Galois ».
  
  88 — « Pertenoble le Galois », allusion à « Partenopeus de Blois ».
  
  95 — Allusion au roman de « Flore et Blanchefleur ».
  
  98 — « Tibaut de Viane », allusion à « Thibaut d’Aspremont », chanson de geste perdue aujourd’hui et que ce passage nous révèle.
  
  99 — « Girart d’Aspremont », allusion à « Girart de Viane ».
  
  100 — n’est. B, n’a.
  
  102 — Grant despit ai com, B, Si ai desdaing quant.
  
  107 — recouvriers. A, B, recouvrier.
  
  110 — Se de ma main voloie ovrer. B, Se je m’en voloie à ovrer.
  
  112 — Entre le vers 112 et le vers 113, le ms. B donne les 16 vers suivants, qui répètent avec des différences les vers 79-98 du ms. A :
  
  Mès de chanter n’ai ore cure.
  
  Si sai de romanz d’aventure
  
  Qui sont à oïr delitable ;
  
  Je sai de la roonde table,
  
  De G. (Gauvin) sai, le mal parlier,
  
  Et de Keu, le bon chevalier ;
  
  Si sai de Percheval del bois.
  
  Et de sire Yvain le Galois
  
  Sai je plus de .lx. lesses.
  
  Et tu, chetis, morir te lesses
  
  De mauvestié et de perece.
  
  En tout le monde n’a proece
  
  De qoi tu te puisses vanter.
  
  Mès je sai aussi bien chanter
  
  Et en romanz et en latin
  
  Ausi au soir comme au matin.
  
  113 — à. B, en.
  
  115 — D’ues friz. B, Desus.
  
  126 — B, En ceste monde n’a nule riens.
  
  133 — nel lairai que ne vos. B, ne lairai que ne te
  
  134 — une. B, tel.
  
  135 — grantz, lisez granz.
  
  136 — fax, lisez fox. — B, Et tu, que fez, di, folz noiens. — Le ms. B ajoute après ce vers :
  
  Bien pert que tu es fols naïs ;
  
  Que quiers tu donc en cest païs ?
  
  137 — Tu ne sai pas, lisez Tu ne sez pas. B, Quant tu ne sez.
  
  138 — force. A, B, toz les.
  
  140 — Trenchefonde, lisez Tranche-fonde.
  
  141-142 — Ces deux vers sont intervertis dans B. — On lit dans A : Gros-groig, poig.
  
  142 — B, Qui assomme le buef del poing.
  
  143-144 — Ces deux vers sont intervertis dans B. — Trenche-fer. A, Tranche-fer. — B, Et Runge-fer et Trenche-foie.
  
  144 — qu’il, lisez que il.
  
  145 — B, Et Mache-buignet et Guinant.
  
  150 — pour, lisez par.
  
  151 — ici. B, ceens.
  
  152 — B, Certes l’en te devroit tant batre.
  
  156 — por, lisez par. — * bouton. A, vouton. B, voton, qui n’a pas de sens.
  
  158 — vuidéor. B, humeor. — brouet, lisez broet.
  
  159 — humerre. B, vuideor.
  
  160 — poi se tient. B, petitet.
  
  161 — pas, lisez por.
  
  165 — sur, lisez sor. — main, lisez mein. — B, Qui sur chetif homme met main.
  
  167 — somes. B, savons.
  
  171 — Fu de ci. B, Or t’en va.
  
  173 — grosse. B, grant.
  
  175 — par, lisez por.
  
  176 — Nos. B, Quar.
  
  177 — À partir de ce vers, la version du ms. B est toute différente de celle du ms. A, et a été publiée dans le second volume de cette édition (p. 257-263) sous le titre de « La Contregengle ». Nous n’avons donc plus à nous occuper ici que des corrections à faire au ms. A.
  
  186 — beaux, lisez beax.
  
  187 — * haute ; ms., hautes.
  
  190 — * mal parliers ; ms., mentéors.
  
  191 — cointereax, lisez cointerax ; — * mentéors ; ms., mal parliers.
  
  197 — cueur, lisez cuer.
  
  198 — sès, lisez sez.
  
  200 — Sès, lisez Sez.
  
  205 — jongleres, lisez jugleres.
  
  215 — arrumaire, lisez artumaire.
  
  218 — vueil, lisez vueill.
  
  221 — prudhomes, lisez preudhomes.
  
  223 — Tous les noms que nous voyons donner dans ce fabliau à des seigneurs ou à des sergents avaient peut-être pour les auditeurs du temps une application personnelle.
  
  226 — Tosjors, lisez Tozjors.
  
  234 — connois, lisez conois.
  
  236 — vaincu, lisez veincu.
  
  238 — tosjors, lisez tozjorz.
  
  242 et 252 — coup, lisez cop.
  
  246 — conois dusqu’à, lisez connois jusqu’à.
  
  248 — connoi, lisez connois.
  
  253 — Arrache, lisez Errache.
  
  261-262 — Ces deux vers sont intervertis à tort. — Quauquelin, lisez Gauquelin.
  
  263 — Funde, lisez Fonde.
  
  264 — tos les bons sirjans, lisez toz les bons serjans.
  
  267 — tan, lisez tant.
  
  269 — sont plus, lisez plus sont.
  
  272 — Hotte, lisez Hote.
  
  273 — Torne-Enfine, lisez Torne-en-fui.
  
  284 — * beax ; ms., beau.
  
  289-298 — Tous les fabliaux dont parle ici notre trouvère sont connus ; celui de « Dame Erme », qu’on ne connaît pas sous ce nom, n’est autre que « le Villain de Bailleul ».
  
  292 — els, lisez elz.
  
  306-319 — Les chansons de geste et les héros d’épopée que cite notre auteur sont dans la mémoire de tous : Berthe aux grands pieds, les Loherains, la Chanson de Roland et autres poëmes du cycle carolingien ; Ogier le Danois, les Quatre Fils Aymon, le Couronnement Looïs, Beuve de Comarchis, Foulques de Candie, le Moniage Rainouart, etc.
  
  331 — Ne parle, lisez Ne parler.
  
  336 — Le ms. porte « noz parole » ; pour la régularité du vers, il vaut mieux lire no parole.
  
  Publié par Barbazan, II, 125 ; par Méon, III, 245-254 ; par Renouard dans Legrand d’Aussy, IV, app. 27-30, et traduit par Legrand d’Aussy, IV, 257-263.
  
  Vers 83 — deffendu, lisez desfendu.
  
  105 — Ez-vos, lisez Ez-vous.
  
  118 — Es-vous, lisez Ez-vous.
  
  167 — arrière, lisez arrier.
  
  227 — Jel, lisez Tel.
  
  230 — * fust ; ms., fus.
  
  262 — grand, lisez grant.
  
  265 — durement ; lisez duremant.
  
  Ce fabliau se retrouve dans Straparole, Nuit V, nouv. 3. Cf. Loiseleur Deslongchamps, Essai sur les fables indiennes, p. 157, et Straparole, éd. Jannet, I, xxviij.
  
  Publié par Méon, I, 164-208, et traduit par Legrand d’Aussy, IV, 220-235.
  
  Vers 26 — cueurs, lisez cuers.
  
  38 — pourrez, lisez porrez.
  
  39 — Champaigne, lisez Champaingne.
  
  44 — proesce, lisez proece.
  
  51 — preudome, lisez preudomme.
  
  52 — some, lisez somme. De même pour un certain nombre d’autres mots de ce fabliau qui, écrits avec une seule m, en ont deux dans le ms.
  
  147 — faisoit, lisez fesoit.
  
  194 — convenoit, lisez couvenoit.
  
  226 — deffere, lisez desfere.
  
  236 — Ou soit à joie, ou soit à rage, lisez Ou tort à joie, ou tort à rage.
  
  243 — convoite, lisez couvoite.
  
  255 — suis, lisez sui.
  
  389 — accordast, lisez acordast.
  
  419 — vuet, lisez veut.
  
  420 — promettre, lisez prometre.
  
  438 — oncle, lisez oncles.
  
  456 — senz, lisez sanz.
  
  436 et 466 — convenant, lisez couvenant.
  
  482 — l’acoitiez, lisez la coitiez.
  
  487 — Galardon, « Gallardon », petite ville de la Beauce (Eure-et-Loir, arr. de Chartres).
  
  497 — Guillaume, lisez Guillaumes pour la mesure du vers.
  
  502 — eslirre, lisez eslire.
  
  539 — aparcevoir, lisez apercevoir.
  
  582 — preudom, lisez preudomme, qui dans la phrase est au régime.
  
  613 — ceste afere, lisez cest afere.
  
  635 — convoitise, lisez couvoitise.
  
  640 — grans avoir, lisez granz avoirs.
  
  698 — sans, lisez sanz.
  
  720 — effraée, lisez esfraée.
  
  730 — effroiz, lisez esfroiz.
  
  789 — elle, lisez ele.
  
  792 — * Là-sus ; ms. Lais, qu’il faut peut-être mieux lire Laiens.
  
  803 — besoigne, lisez besoingne.
  
  804 — pardoigne, lisez pardoingne.
  
  835 — sans, lisez sanz.
  
  898 — deffere, lisez desfere.
  
  902 — grand, lisez grant.
  
  943 — jor, lisez jors.
  
  963 — Le vers est faux ; il faut corriger : li amena.
  
  1020 — Vincestre, « Winchester », ville d’Angleterre, comté de Hampshire.
  
  1107 — alé, lisez alez.
  
  1119 — sait, lisez set.
  
  1138 — fu, lisez fust.
  
  1141 — aille, lisez j’aille.
  
  1151 — poterne, lisez posterne.
  
  1161 — garnemens, lisez garnemenz.
  
  1215 — Besié, lisez Besie, pour la mesure du vers.
  
  1286 — effroi, lisez esfroi.
  
  1297 — meffet, lisez mesfet.
  
  1306 — deffet, lisez desfet.
  
  1322 — convenables, lisez couvenables.
  
  Imbert a imité ce fabliau.
  
  A. — Paris, Bibl. nat., Mss. fr. 837, fol. 73 vᵒ à 75 rᵒ.
  
  B. — Paris, » Bibl. nat., » Mss. fr.» 1593, fol. 103 rᵒ à 107 rᵒ.
  
  C. — Paris, » Bibl. nat., » Mss. fr.» 12, 603, fol. 240 vᵒ à 242 vᵒ.
  
  T. — Fragment trouvé dans la Bibl. de Troyes, aujourd’hui à la Bibl. nat., comprenant seulement les vers 151-293.
  
  Il y a dans B, C et T des différences d’orthographe trop nombreuses et trop insignifiantes pour être données.
  
  Publié par Barbazan, III, 68 ; par Méon, III, 398-408, d’après le ms. A ; par Renouard dans Legrand d’Aussy, III, app. 5-9, et analysé par Legrand d’Aussy, III, 49–57.
  
  Vers 1-5 — B :
  
  Une aventure conterai D’ou le fablel vos en dirai. Je tien le menestrel molt sage Qui en trover met son usage Quant il dit fabliaus et contes.
  
  On lit dans C :
  
  Une matere conterai Dont le flabel vous dirai. Je tieng le menestrel à sage Qui en trouver met son usage Dont on fait fabliaus et contes.
  
  6 — dus, devant. B, rois et devant. C, rois, dus et.
  
  7 — B, Fabliaus sont bon à raconter.
  
  8 — mesconter. B, C, oblier.
  
  9 — meffet. A, mesfet.
  
  10 — Cortebarbe. C, Cointebarbe. — a cest fablel. B, a ce fablel. C, a cestui.
  
  11 — B, Je croi molt bien qui l’en soveigne.
  
  14 — B, Entr’aus .III. nul garson n’avoient. C, Entr’aus .III. .I. garchon n’avoient.
  
  19 — furent. B, yerent.
  
  21 — aloient. B, C, venoient. — Senlis. C, Saint Lis.
  
  22 — qui venoit. B, C, revenoit.
  
  24 — sommier. B, garson.
  
  25 — Et bel. B, C,.i. bel.
  
  26 — vint. B, vit. C, vient.
  
  27 — C, « grant » manque. — embleüre, lisez ambleüre.
  
  28 — vit. C. voit.
  
  29 — B, Lors se pensa c’a nus envoie. C, Lors se pensa qu’aucuns en voie.
  
  30 — la. C, lor.
  
  31 — El cors. B, Ançois.
  
  34 — Erraument. B, Maintenant.
  
  38 — erraument. B, C, maintenant.
  
  39 — falordant. B, faunoient. C, ambousant.
  
  40 — Vez ici. B, Vez vos ci. C, Vés ci.
  
  42 — Croix, lisez Croiz.
  
  43 — Fet chascuns. B, Font il que. C, Dist chascuns.
  
  45 — B, C, Atant li clers ansus se part.
  
  46 — * veoir. A, vir, forme contracte de veïr. — B, Et dit qu’il verra lor depart. C, Dist que veïr veut lor depart.
  
  47 — Esraument. B, Maintenant.
  
  48 — B, Tant qu’il oy et entendi. C, Cil qui oï et entendi.
  
  49 — B, Ce que li avugle disoient. C, Quanque li avule disoient.
  
  50 — B, Et que antr’aus.III. devisoient.
  
  52 — B, « or » manque. — or mie. C, mie ore.
  
  53 — cest. B, se.
  
  55 — Savez, « fet il. B, Je vous dirai.
  
  57 — Grant tens. B, Grant piece. — ne. C, que ne.
  
  58 — que chascuns s’aise. B, chacuns soit aise.
  
  59 — plentive. B, garnie.
  
  62 — C’or eussons. B, C, Car eüssiens.
  
  63-64 — B :
  
  Et si fuciens ataverné. » À Compeigne sont retorné. Vers Compeingne sont retourné.
  
  Et fuissimes entavrené. » Vers Compeingne sont retourné.
  
  65 — lié, baut. B, baut, lié.
  
  66 — les va adès. C, adiès les vait.
  
  67 — dist que. B, C, dit tot.
  
  68 — si adonc. B, C, ci atant.
  
  69 — Dedenz la vile. B, An la vile en.
  
  70 — C, S’oïrent et si escouterent.
  
  71 — crioit. B, C, huchoit.
  
  73 — B, C’est d’Auvergne, c’est de Soissons.
  
  74 — et vin. B, pastés, leçon qui est de beaucoup préférable. — C, Cha char d’oissons et poissons.
  
  75 — Ceens, lisez Ceenz. — B, Ci fet bon despendre son argent.
  
  76 — Ostel i a. B, Ci a hostel.
  
  77 — Ceens, lisez Ceenz. — B, C, Ci puet on aize herbergier.
  
  78 — B, « part » manque.
  
  79 — Si s’en. B, Tuit. C, Tuit .iii.
  
  80 — Li borgois. B, Le prodome.
  
  81 — Entendez çà. B, Sire, entendez.
  
  83 — si. C, trop. Page:Montaiglon - Recueil général et complet des fabliaux des 13e et 14e siècles, tome II.djvu/295 Page:Montaiglon - Recueil général et complet des fabliaux des 13e et 14e siècles, tome II.djvu/296 Page:Montaiglon - Recueil général et complet des fabliaux des 13e et 14e siècles, tome II.djvu/297 Page:Montaiglon - Recueil général et complet des fabliaux des 13e et 14e siècles, tome II.djvu/298 Page:Montaiglon - Recueil général et complet des fabliaux des 13e et 14e siècles, tome II.djvu/299 Page:Montaiglon - Recueil général et complet des fabliaux des 13e et 14e siècles, tome II.djvu/300 Page:Montaiglon - Recueil général et complet des fabliaux des 13e et 14e siècles, tome II.djvu/301 Page:Montaiglon - Recueil général et complet des fabliaux des 13e et 14e siècles, tome II.djvu/302 Page:Montaiglon - Recueil général et complet des fabliaux des 13e et 14e siècles, tome II.djvu/303 Page:Montaiglon - Recueil général et complet des fabliaux des 13e et 14e siècles, tome II.djvu/304 Page:Montaiglon - Recueil général et complet des fabliaux des 13e et 14e siècles, tome II.djvu/305 Page:Montaiglon - Recueil général et complet des fabliaux des 13e et 14e siècles, tome II.djvu/306 Page:Montaiglon - Recueil général et complet des fabliaux des 13e et 14e siècles, tome II.djvu/307 Page:Montaiglon - Recueil général et complet des fabliaux des 13e et 14e siècles, tome II.djvu/308 Page:Montaiglon - Recueil général et complet des fabliaux des 13e et 14e siècles, tome II.djvu/309 Page:Montaiglon - Recueil général et complet des fabliaux des 13e et 14e siècles, tome II.djvu/310 Page:Montaiglon - Recueil général et complet des fabliaux des 13e et 14e siècles, tome II.djvu/311 Page:Montaiglon - Recueil général et complet des fabliaux des 13e et 14e siècles, tome II.djvu/312 Page:Montaiglon - Recueil général et complet des fabliaux des 13e et 14e siècles, tome II.djvu/313 Page:Montaiglon - Recueil général et complet des fabliaux des 13e et 14e siècles, tome II.djvu/314 Page:Montaiglon - Recueil général et complet des fabliaux des 13e et 14e siècles, tome II.djvu/315 Page:Montaiglon - Recueil général et complet des fabliaux des 13e et 14e siècles, tome II.djvu/316 Page:Montaiglon - Recueil général et complet des fabliaux des 13e et 14e siècles, tome II.djvu/317 Page:Montaiglon - Recueil général et complet des fabliaux des 13e et 14e siècles, tome II.djvu/318 Page:Montaiglon - Recueil général et complet des fabliaux des 13e et 14e siècles, tome II.djvu/319 Page:Montaiglon - Recueil général et complet des fabliaux des 13e et 14e siècles, tome II.djvu/320 Page:Montaiglon - Recueil général et complet des fabliaux des 13e et 14e siècles, tome II.djvu/321 Page:Montaiglon - Recueil général et complet des fabliaux des 13e et 14e siècles, tome II.djvu/322
  
  